Gass   1°/H/0 


Book 


t   U>-  ^ 


,vw\nnnnnAnn/w\n/i/inww\n^ 

BIBLIOTHECA 

SCRIPTORUM  GRAECORUM  ET  ROMANORUM     < 
TEUBNERIANA.  1 


T.  LUCRETI  CARI 

DE  RERUM  NATURA 

LIBRI    SEX. 


RECOGNOVIT 

IAGOBUS  BERNAYSIUS. 


& 


0 

1AAAAAAAA. 


mAAAAAAAAnAAAAAAnAAAAAAAAAAAAAAAAAAAAAAAAAAy 


* 


,^°. 


T.  LICRETI  CARI 

DE    RERUM   NATURA 

LIBER  PRIMIS. 


Aeneadum  genetrix,  hominum  divomque  voluptas , 
alma  Venus ,  caeli  subter  labentia  signa 
quae  mare  navigerum ,  quae  terras  frugiferentis 
concelebras ,  per  te  quoniam  genus  omne  ammantimi 
5  concipitur  visitque  exortum  lumina  solis. 
te ,  dea ,  te  fugiunt  venti ,  te  nubila  caeli 
adventumque  tuum ,  tibi  suavis  daedala  tellus 
summittit  flores ,  tibi  rident  aequora  ponti 
placatumque  nitet  diffuso  lumine  caelum. 

10  nam  simul  ac  species  patefactast  verna  diei 
et  reserata  viget  genitabilis  aura  favoni , 
aèriae  primum  volucres  te ,  diva ,  tuumque 
signiiìcant  initum  perculsae  corda  tua  vi. 
inde  ferae  pecudes  persultant  pabula  laeta 

15  et  rapidos  tranant  amnis  :  ita  capta  lepore 

te  sequitur  cupide  quo  quamque  inducere  pergis. 
denique  per  maria  ac  montis  fluviosque  rapacis 
frondiferasque  domos  avium  camposque  virentis 
omnibus  incutiens  blandum  per  pectora  amorem 

20  efficis  ut  cupide  generatim  saecla  propagent. 
quae  quoniam  rerum  naturam  sola  gubernas, 
ne  e  sine  te  quicquam  dias  in  luminis  oras 
exoritur  neque  fìt  laetum  neque  amabile  quicquam , 
te  sociam  studeo  scribendis  versibus  esse , 

25  quos  ego  de  rerum  natura  pangere  conor 

Memmiadae  nostro,  quem  tu,  dea,  tempore  in  omni 
omnibus  ornatum  voluisti  excellere  rebus. 

quo  magis  aeternum  da  dictis ,  diva ,  leporera. 
effìce  ut  interea  fera  moenera  militiai 

30  per  maria  ac  terras  omnis  sopita  quiescant  : 
nani  tu  sola  potes  tranquilla  pace  iuvare 
mortalis ,  quoniam  belli  fera  moenera  Mavors 
armipotens  regit,  in  gremium  qui  saepe  tuum  se 
reicit  aeterno  devictus  vulnere  amoris , 

35  atque  ita  suspiciens ,  tereti  cervice  reposta, 
pascit  amore  avidos ,  inhians  in  te ,  dea,  visus , 
eque  tuo  pendet  resupini  spiritus  ore. 
hunc  tu,  diva,  tuo  recubantem  corpore  sancto 
circum  fusa  super,  suavis  ex  ore  loquellas 

40  funde  petens  placidam  Romanis ,  incluta ,  pacem  : 
nam  neque  nos  agere  hoc  patriai  tempore  iniquo 
possumus  aequo  animo  nec  Menimi  clara  propago 
talibus  in  rebus  communi  desse  saluti, 
[omnis  enim  per  se  divum  natura  necessest 

45  immortali  aevo  summa  cum  pace  fruatur 
semota  ab  nostris  rebus  seiunctaque  longe 
nam  privata  dolore  omni  privata  periclis 
ipsa  suis  pollens  opibus  nihil  indiga  nostri 
nec  bene  promeritis  capitur  nec  tangitur  ira] 


50  quod  super  est,  vacuas  auris  animumque  sagacem 
semotum  a  curis  adhibe  veram  ad  rationem; 
ne  mea  dona  tibi  studio  disposta  fideli, 
intellecta  prius  quam  sint,  contempta  relinquas. 
nani  tibi  de  summa  caeli  ratione  deumque 

55  disserere  incipiam ,  et  rerum  primordia  pandam , 
unde  omnis  natura  creet  res ,  auctet,  alatque, 
quove  eadem  rursum  natura  perempta  resolvat; 
quae  nos  materiem  et  genitalia  corpora  rebus 
reddunda  in  ratione  vocare  et  semina  rerum 

60  appellare  suèmus  et  haec  eadem  usurpare 
corpora  prima ,  quod  ex  illis  sunt  omnia  primis. 
Humana  ante  oculos  foede  cum  vita  iaceret 


I 

in  terris  oppressa  gravi  sub  religione , 
quae  caput  a  caeli  regionibus  ostendebat 

65  horribili  super  aspectu  mortalibus  instans, 
primum  Graius  homo  mortalis  tendere  contra 
est  oculos  ausus  primusque  obsistere  contra; 
quem  neque  fana  deum  nec  fulmina  nec  minitanti 
murmure  compressit  caelum ,  sed  eo  magis  acrem 

70  inritat  animi  virtutem ,  efFringere  ut  arta 
naturae  primus  portarum  claustra  cupiret. 
ergo  vivida  vis  animi  pervicit ,  et  extra 
processit  longe  flammantia  moenia  mundi 
atque  omne  immensum  peragravit  mente  animoque; 

75  unde  refert  nobis  Victor  quid  possit  oriri , 
quid  nequeat ,  finita  potestas  denique  cuique 
qua  nam  sit  ratione  atque  alte  terminus  haerens. 
quare  religio  pedibus  subiecta  vicissim 
opteritur ,  nos  exaequat  Victoria  caelo. 

80      Illud  in  his  rebus  vereor ,  ne  forte  rearis 
inpia  te  rationis  inire  elementa  viamque 
indugredi  sceleris.  quod  contra  saepius  Illa 
religio  peperit  scelerosa  atque  impia  facta. 
Aulide  quo  pacto  Triviai  virginis  aram 

85  Iphianassai  turparunt  sanguine  foede 
ductores  Danaum  delecti,  prima  virorum. 
cui  simul  infula  virgineos  circum  data  comptus 
ex  utraque  pari  malaruni  parte  profusast , 
et  maestum  simul  ante  aras  adstare  parentem 

90  sensit ,  et  hunc  propter  ferrum  celare  ministros , 
aspectuque  suo  lacrimas  effundere  civis , 
muta  metu  terram  genibus  summissa  petebat  : 
nec  miserae  prodesse  in  tali  tempore  quibat 
quod  patrio  princeps  donarat  nomine  regem  : 

95  nam  sublata  virum  manibus  tremibundaque  ad  aras 
deductast,  non  ut  sollemni  more  sacrorum 
perfecto  posset  claro  comitari  Hymenaeo> 
sed  casta  inceste ,  nubendi  tempore  in  ipso , 
hostia  concideret  mactatu  maestà  parentis , 
100  exitus  ut  classi  felix  faustusque  daretur. 

tantum  religio  potuit  suadere  malorum'. 

Tutemet  a  nobis  iam  quovis  tempore  vatum 
terriloquis  victus  dictis  desciscere  quaeres. 
quippe  etenim  quam  multa  tibi  iam  fìngere  possunt 

105  somnia,  quae  vitae  rationes  vertere  possint 
fortunasque  tuas  omnis  turbare  timore  ! 
et  merito  :  nani  si  certam  finem  esse  viderent 
aferumnarum  homines ,  aliqua  ratione  valerent 
religionibus  atque  minis  obsistere  vatum  : 

110  nunc  ratio  nulla  est  restandi ,  nulla  facultas , 
aeternas  quoniam  poenas  in  morte  timendumst. 
ignoratur  enim  quae  sit  natura  animai , 
nata  sit,  an  contra  nascentibus  insinuetur, 
et  simul  intereat  nobiscum  morte  dirempta, 

115  an  tenebras  Orci  visat  vastasque  lacunas , 
an  pecudes  alias  divinitus  insinuet  se , 
Ennius  ut  noster  cecinit ,  qui  primus  amoeno 
detulit  ex  Helicone  perenni  fronde  coronam , 
per  gentis  Italas  hominum  quae  clara  clueret  ; 

120  etsi  praeterea  tamen  esse  Acherusia  tempia 
Ennius  aeternis  exponit  versibus  edens , 
quo  neque  permaneant  animae  neque  corpora  nostra , 
sed  quaedam  simulacra  modis  pallentia  miris-; 
unde  sibi  exortam  semper  florentis  Homeri 

125  commemorat  speciem  lacrimas  effundere  salsas 
coepisse  et  rerum  naturam  expandere  dictis. 
qua  propter  bene  cum  superis  de  rebus  habenda 
nobis  est  ratio ,  solis  lunaeque  meatus 
qua  fiant  ratione ,  et  qua  vi  quaeque  gerantur 

130  in  terris ,  tura  cum  primis  ratione  sagaci 

unde  anima  atque  animi  constet  natura  videndum , 
et  quae  res  nobis  vigilantibus  obvia  mentes 
terrifìcet  morbo  adfectis  somnoque  sepultis , 
cernere  uti  videamur  eos  audireque  coram , 

135  morte  obita  quorum  tellus  amplectitur  ossa. 

Nec  me  animi  fallit  Graiorum  obscura  reperta 
difficile  inlustrare  Latinis  versibus  esse , 
multa  novis  verbis  praesertim  cum  sit  agendum 

propter  egestatem  linguae  et  rerum  novitatem  : 

140  sed  tua  me  virtus  tamen  et  sperata  voluptas 
suavis  amicitiae  quemvis  sufferre  laborem 
suadet  et  inducit  noctes  vigilare  serenas, 
quaerentem  dictis  quibus  et  quo  Carmine  demum 
clara  tuae  possim  praepandere  lumina  menti , 

145  res  quibus  occultas  penitus  convisere  possis. 

Hunc  igitur  terrorem  animi  tenebrasque  necessest 
non  radii  solis  neque  lucida  tela  diei 
discutiant,  sed  naturae  species  ratioque. 
principium  cuius  bine  nobis  exordia  sumet, 

150  nullam  rem  e  nilo  gigni  divinitus  umquam. 
quippe  ita  formido  mortalis  continet  omnis , 
quod  multa  in  terris  fieri  caeloque  tuentur , 
quorum  operum  causas  nulla  ratione  videre 
possunt  ac  fieri  divino  numine  rentur. 

155  quas  ob  res  ubi  viderimus  nil  posse  creari 
de  nilo ,  tum  quod  sequimur  iam  rectius  inde 
perspiciemus ,  et  unde  queat  res  quaeque  creari 
et  quo  quaeque  modo  fiant  opera  sine  divom. 
Nani  si  de  nilo  fìerent ,  ex  omnibu'  rebus 

160  omne  genus  nasci  posset,  nil  semine  egeret. 
e  mare  primum  homines ,  e  terra  posset  oriri 
squamigerum  genus  et  volucres  erumpere  caelo: 
armenta  atque  aliae  pecudes ,  genus  omne  ferarum , 
incerto  partii  eulta  ac  deserta  tenerent  : 

165  nec  fructus  idem  arboribus  constare  solerent , 
sedmutarentur,  ferre  omnes  omnia  possent. 
quippe ,  ubi  non  essent  genitalia  corpora  cinque , 
qui  posset  mater  rebus  consistere  certa? 
at  mine  seminibus  quia  certis  quaeque  creantur, 

170  inde  enascitur  atque  oras  in  luminis  exit, 
materies  ubi  inest  cuiusque  et  corpora  prima: 
atque  hac  re  nequeunt  ex  omnibus  omnia  gigni, 
quod  certis  in  rebus  inest  secreta  facultas. 
praeterea  cur  vere  rosam ,  frumenta  calore , 

175  vites  autumno  fundi  suadente  videmus , 

si  non ,  certa  suo  quia  tempore  semina  rerum 

cimi  confluxerunt ,  patefìt  quod  cumque  creatur , 
dum  tempestates  adsunt  et  vivida  tellus 
tuto  res  teneras  effert  in  luminis  oras? 

180  quod  si  de  nilo  fierent,  subito  exorerentur 
incerto  spatio  atque  alienis  partibus  anni  ; 
quippe  ubi  nulla  forent  primordia,  quae  genitali 
concilio  possent  arceri  tempore  iniquo, 
nec  porro  augendis  rebus  spatio  foret  usus , 

185  seminis  ad  coitum ,  si  e  nilo  crescere  possent  : 
nani  fierent  iuvenes  subito  ex  infantibu'  parvis , 
e  terraque  exorta  repente  arbusta  salirent. 
quorum  nil  fieri  manifestum  est ,  omnia  quando 
paulatim  crescunt,  ut  par  est  semine  certo 

190  crescere,  resque  genus  servant;  ut  noscere  possis 
quicque  sua  de  materia  grandescere  alique. 
huc  accedit  uti  sine  certis  imbribus  anni 
laetificos  nequeat  fetus  submittere  tellus , 
nec  porro  secreta  cibo  natura  animantum 

195  propagare  genus  possit  vitamque  tueri  ; 
ut  potius  multis  communia  corpora  rebus 
multa  putes  esse ,  ut  verbis  dementa  videmus , 
quam  sine  principiis  ullam  rem  existere  posse, 
denique  cur  homines  tantos  natura  parare 

200  non  potuit,  pedibus  qui  pontum  per  vada  possent 
transire  et  magnos  manibus  divellere  montis 
multaque  vivendo  vitalia  vincere  saecla, 
si  non ,  materies  quia  rebus  reddita  certast 
gignundis,  e  qua  constat  quid  possit  oriri? 

205  nil  igitur  fieri  de  nilo  posse  fatendumst , 

semine  quando  opus  est  rebus ,  quo  quaeque  creatae 
aèris  in  teneras  possint  proferrier  auras. 
postremo  quoniam  incultis  praestare  videmus 
eulta  loca  et  manibus  melioris  reddere  fetus , 

210  esse  videlicet  in  terris  primordia  rerum , 
quae  nos  fecundas  vertentes  vomere  glebas 
terraique  solum  subigentes  cimus  ad  ortus  : 
quod  si  nulla  forent ,  nostro  sine  quaeque  labore 
sponte  sua  multo  fieri  meliora  videres. 

215      Huc  accedit  uti  quicque  in  sua  corpora  rursum 
dissoluat  natura  neque  ad  nilum  interemat  res. 
nam  siquid  mortale  e  cunctis  partibus  esset , 
ex  oculis  res  quaeque  repente  erepta  periret: 
nulla  vi  foret  usus  enim ,  quae  partibus  eius 

220  discidium  parere  et  nexus  exsolvere  posset. 

quodnunc,  aeterno  quia  Constant  semine  quaeque, 
donec  vis  obiit,  quae  res  diverberet  ictu 
aut  intus  penetret  per  inania  dissoluatque , 
nullius  exitium  patitur  natura  videri. 

225  praeterea  quae  cumque  vetustate  amovet  aetas , 
si  penitus  peremit  consumens  materiem  omnem , 
linde  animale  genus  generatim  in  lumina  vitae 
redducit  Venus ,  aut  redductum  daedala  tellus 
unde  alit  atque  auget  generatim  pabula  praebens? 

230  unde  mare  ingenui  fontes  externaque  large 
(lumina  suppeditant?  unde  aether  sidera  pascit? 
omnia  enim  debet,  mortali  corpore  quae  sunt, 
infinita  aetas  consumpse  ante  acta  diesque. 
quod  si  in  eo  spatio  atque  ante  acta  aetate  fuere 

235  e  quibus  haec  rerum  consistit  summa  refecta, 
inmortali  sunt  natura  praedita  certe  , 
haut  igitur  possunt  ad  nilum  quaeque  reverti. 
denique  res  omnis  eadem  vis  causaque  volgo 
conficeret ,  nisi  materies  aeterna  teneret , 

240  inter  se  nexu  minus  aut  magis  indupedita  : 
tactus  enim  leti  satis  esset  causa  profecto  ; 
quippe ,  ubi  nulla  forent  aeterno  corpore ,  quorum 
contextum  vis  deberet  dissolvere  quaeque. 
at  nunc ,  inter  se  quia  nexus  principiorum 

245  dissimiles  Constant  aeternaque  materies  est , 
incolumi  remanent  res  corpore ,  dum  satis  acris 
vis  obeat  prò  textura  cuiusque  reperta. 
haud  igitur  redit  ad  nilum  res  ulla ,  sed  omnes 
discidio  redeunt  in  corpora  materiai. 

250  postremo  pereunt  imbres ,  ubi  eos  pater  aether 
in  gremium  matris  terrai  praecipitavit  : 
at  nitidae  surgunt  fruge-s ,  ramique  virescunt 

arboribus,  crescunt  ipsae  fetuque  gravantur: 
hinc  alitar  porro  nostrum  genus  atque  ferarum: 

255  hinc  laetas  urbes  pueris  florere  videmus , 

frondiferasque  novis  avibus  canere  undique  silvas  : 
hinc  fessae  pecudes  pingui  per  pabula  laeta 
corpora  deponunt,  et  candens  lacteus  umor 
uberibus  manat  distentis  :  hinc  nova  proles 

260  artubus  infirmis  teneras  lasciva  per  herbas 
ludit  lacte  mero  mentes  perculsa  novellas. 
haud  igitur  penitus  pereunt  quaecumque  videntur; 
quando  alid  ex  alio  reficit  natura,  nec  ullam 
rem  gigni  patitur ,  nisi  morte  adiuta  aliena. 

265      Nunc  age ,  res  quoniam  docui  non  posse  creari 
de  nilo  neque  item  genitas  ad  nil  revocari, 
ne  qua  forte  tamen  coeptes  diffìdere  dictis , 
quod  nequeunt  oculis  rerum  primordia  cerni , 
accipe  praeterea  quae  corpora  tute  necessest 

270  confìteare  esse  in  rebus  nec  posse  videri. 
principio  venti  vis  verberat  incita  pontum 
ingentisque  ruit  navis  et  nubila  differì , 
interdum  rapido  percurrens  turbine  campos 
arboribus  magnis  sternit  montisque  supremos 

275  silvifragis  vexat  flabris  :  ita  perfurit  acri 

cum  fremitu  saevitque  minaci  murmure  ventus. 
sunt  igitur  venti,  nimirum,  corpora  caeca, 
quae  mare ,  quae  terras ,  quae  denique  nubila  caeli 
verrunt  ac  subito  vexantia  turbine  raptant, 

280  nec  ratione  fluunt  alia  stragemque  propagant , 
et  cum  mollis  aquae  fertur  natura  repente 
flumine  abundanti ,  quam  largis  imbribus  auget 
montibus  ex  altis  magnus  decursus  aquai, 
fragmina  coniciens  silvarum  arbustaque  tota, 

285  nec  validi  possunt  pontes  venientis  aquai 

vim  subitam  tolerare: ita  magno  turbidus  imbri 
molibus  incurrit ,  validis  cum  viribus ,  amnis , 
dat  sonitu  magno  stragem ,  volvitque  sub  undis 
grandia  saxa,  ruunt  quae  quidquid  fluctibus  obstat. 

290  sic  igitur  debent  venti  quoque  flamina  ferri, 

quae  veluti  validum  cum  flumen  procubuere 
quam  libet  in  partem ,  trudunt  res  ante  ruuntque 
impetibus  crebris ,  interdum  vertice  torto 
corripiunt  rapideque  rotanti  turbine  portant. 

295  quare  etiam  atque  etiam  sunt  venti  corpora  eaeca, 
quandoquidem  factis  et  moribus  aemula  magnis 
amnibus  inveniuntur,  aperto  corpore  qui  sunt. 
tum  porro  varios  rerum  sentimus  odores , 
nec  tamen  ad  naris  venientis  cernimus  umquam, 

300  nec  calidos  aestus  tuimur,  nec  frigora  quimus 
usurpare  oculis ,  nec  voces  cernere  suemus  ; 
quae  tamen  omnia  corporea  constare  necessest 
natura,  quoniam  sensus  inpellere  possunt: 
tangere  enim  et  tangi,  nisi  corpus ,  nulla  potest  res. 

305  denique  fluctifrago  suspensae  in  litore  vestes 
uvescunt,  eaedem  dispansae  in  sole  serescunt. 
at  neque  quo  pacto  persederit  umor  aquai 
visumst ,  nec  rursum  quo  pacto  fugerit  aestu. 
in  parvas  igitur  partis  dispergitur  umor, 

310  quas  oculi  nulla  possunt  ratione  videre. 
quin  etiam  multis  solis  redeuntibus  annis 
anulus  in  digito  subter  tenuatur  habendo , 
stilicidi  casus  lapidem  cavat,  uncus  aratri 
ferreus  occulte  decrescit  vomer  in  arvis , 

315  strataque  iam  volgi  pedibus  detrita  viarum 
saxea  conspicimus:  tum,  portas  propter,  aèna 
signa  manus  dextras  ostendunt  adtenuari 
saepe  salutantum  tactu  praeterque  meantum. 
haec  igitur  minili ,  cum  sint  detrita,  videmus  : 

320  sed  quae  corpora  decedant  in  tempore  quoque , 
invida  praeclusit  spatium  natura  videndi. 
postremo  quaecumque  dies  naturaque  rebus 
paulatim  tribuit,  moderatim  crescere  cogens, 
nulla  potest  oculorum  acies  contenta  tueri , 

325  nec  porro  quaecumque  aevo  macieque  senescunt  : 
nec ,  mare  quae  inpendent ,  vesco  sale  saxa  peresa 
quid  quoque  amittant  in  tempore  cernere  possis. 
corporibus  caecis  igitur  natura  gerit  res. 

Nec  tamen  undique  corporea  stipata  tenentur 

330  omnia  natura:  namque  est  in  rebus  inane, 
quod  tibi  cognosse  in  multis  erit  utile  rebus  i 
nec  sinet  errantem  dubitare  et  quaerere  semper 
de  summa  rerum  et  nostris  diffidere  dictis. 
[quapropter  locus  est  intactus  inane  vacansque] 

335  quod  si  non  esset ,  nulla  ratione  moveri 

res  possent:  namque  offìcium  quod  corporis  exstat, 
officere  atque  obstare,  id  in  omni  tempore  adesset 
omnibus  :  haud  igitur  quicquam  procedere  posset , 
principium  quoniam  cedendi  nulla  daret  res. 

340  at  nunc  per  maria  ac  terras  sublimaque  caeli 
multa  modis  multis  varia  ratione  moveri 
cernimus  ante  oculos;  quae ,  si  non  esset  inane, 
non  tam  sollicito  motu  privata  carerent 
quam  genita  omnino  nulla  ratione  fuissent , 

345  undique  materies  quoniam  stipata  quiesset. 
praeterea  quamvis  solidae  res  esse  putentur, 
hinc  tamen  esse  licet  raro  cum  corpore  cernas. 
in  saxis  ac  speluncis  permanat  aquarum 
liquidus  umor  et  uberibus  flent  omnia  guttis. 

350  dissipat  in  corpus  sese  cibus  omne  animantum  : 
crescunt  arbusta  et  fetus  in  tempore  fundunt, 
quod  cibus  in  totas  usque  ab  radicibus  imis 
per  truncos  ac  per  ramos  diffunditur  omnis. 
inter  saepta  meant  voces  et  clausa  domorum 

355  transvolitant ,  rigidum  permanat  frigus  ad  ossa, 
quod  nisi  mania  sint,  qua  corpora  quaeque  valerent 
transire  haud  ulla  fieri  ratione  videres. 
denique  cur  alias  aliis  praestare  videmus 
pondere  res  rebus  nilo  maiore  figura? 

360  nam  si  tantundemst  in  lanae  glomere  quantum 

corporis  in  plumbo  est ,  tantundem  pendere  par  est  ; 
corporis  officiumst  quoniam  premere  omnia  deorsum , 
contra  autem  natura  manet  sine  pondere  inanis. 
ergo  quod  magnumst  aeque  leviusque  videtur, 

365  nimirum,  plus  esse  sibi  declarat  inanis  : 
at  contra  gravius  plus  in  se  corporis  esse 

dedicat  et  multo  vacuum  minus  intus  habere. 
est  igitur,  nimirum,  id  quod  ratione  sagaci 
quaerimus ,  admixtum  rebus ,  quod  inane  vocamus. 

370      Illud  in  his  rebus  ne  te  deducere  vero 

possit,  quod  quidam  fìngunt,  praecurrere  cogor. 
cedere  squamigeris  latices  nitentibus  aiunt 
et  liquidas  aperire  vias ,  quia  post  loca  pisces 
linquant ,  quo  possint  cedentes  confluere  undae  : 

375  sic  alias  quoque  res  inter  se  posse  moveri 
et  mutare  locum,  quamvis  sint  omnia  piena, 
scilicet ,  id  falsa  totum  ratione  receptumst. 
nam  quo  squamigeri  poterunt  procedere  tandem, 
ni  spatium  dederint  latices?  concedere  porro 

380  quo  poterunt  undae,  cum  pisces  ire  nequibunt? 
aut  igitur  motu  privandumst  corpora  quaeque, 
aut  esse  admixtum  dicundumst  rebus  inane , 
unde  initum  primum  capiat  res  quaeque  mo vendi, 
postremo  duo  de  concursu  corpora  lata 

385  si  cita  dissiliant ,  nempe  aèr  omne  necessest , 
inter  corpora  quod  fìat,  possidat  inane  : 
is  porro  quamvis  circum  celerantibus  auris 
confluat,  haud  poterit  tamen  uno  tempore  totum 
compleri  spatium  :  nam  primum  quemque  necessest 

390  occupet  ille  locum,  deinde  omnia  possideantur. 
quod  si  forte  aliquis ,  cum  corpora  dissiluere , 
tum  putat  id  fieri  quia  se  condenseat  aèr, 
errat  :  nam  vacuum  tum  fit  quod  non  fuit  ante , 
et  repletur  item  vacuum  quod  constitit  ante , 

395  nec  tali  ratione  potest  denserier  aèr , 

nec,  si  iam  posset,  sine  inani  posset,  opinor , 
ipse  in  se  trahere  et  partis  conducere  in  unum. 

Qua  propter ,  quamvis  causando  multa  moreris 
esse  in  rebus  inane  tamen  fateare  necessest. 

400  multaque  praeterea  tibi  possum  commemorando 
argumenta  fidem  dictis  conradere  nostris. 
verum  animo  satis  haec  vestigia  parva  sagaci 
sunt ,  per  quae  possis  cognoscere  cetera  tute  : 
namque  canes  ut  montivagae  persaepe  ferai 

405  naribus  inveniunt  intectas  fronde  quietes , 
cum  semel  institerunt  vestigia  certa  viai , 
sic  alid  ex  alio  per  te  tute  ipse  videre 
talibus  in  rebus  poteris  caecasque  latebras 
insinuare  omnis  et  veruni  protrahere  inde. 

410  quod  si  pigraris  paulumve  recesseris  ab  re , 
hoc  tibi  de  plano  possum  promittere ,  Memmi: 
usque  adeo  largis  haustos  e  fontibus  amnis 
lingua  meo  suavis  diti  de  pectore  fundet, 
ut  verear  ne  tarda  prius  per  membra  senectus 

415  serpat  et  in  nobis  vitai  claustra  resolvat , 
quam  tibi  de  quavis  una  re  versibus  omnis 
argumentorum  sit  copia  missa  per  auris. 

Sed  nunc  ut  repetam  coeptum  pertexere  dictis , 
omnis ,  ut  est ,  igitur  per  se  natura  duabus 

420  constitit  in  rebus  :  nam  corpora  sunt ,  et  inane , 
haec  in  quo  sita  sunt  et  qua  diversa  moventur. 
corpus  enim  per  se  communis  dedicat  esse 
sensus  ;  cui  nisi  prima  fides  fundata  valebit , 
haut  erit  occultis  de  rebus  quo  referentes 

425  confirmare  animi  quicquam  ratione  queamus. 

tum  porro  locus  ac  spatium ,  quod  inane  vocamus , 
si  nullum  foret ,  haut  usquam  sita  corpora  possent 
esse  neque  omnino  quoquam  diversa  meare; 
id  quod  iam  supera  tibi  paulo  ostendimus  ante. 

430  praeterea  nil  est  quod  possis  dicere  ab  omni 
corpore  seiunctum  secretumque  esse  ab  inani, 
quod  quasi  tertia  sit  numero  natura  reperta. 
nam  quodcumque  erit,  esse  aliquid  debebit  id  ipsum; 
cui  si  tactus  erit  quamvis  levis  exiguusque , 

435  augmine  vel  grandi  vel  parvo  denique ,  dum  sit , 
corporis  augebit  numerum  summamque  sequetur: 
sin  intactile  erit ,  nulla  de  parte  quod  ullam 
rem  prohibere  queat  per  se  transire  meantem , 
scilicet,  hoc  id  erit,  vacuum  quod  inane  vocamus. 

440  praeterea  per  se  quod  cumque  erit,  aut  faciet  quid 
aut  aliis  fungi  debebit  agentibus  ipsum, 
aut  erit  ut  possint  in  eo  res  esse  gerique: 

at  facere  et  fungi  sine  corpore  nulla  potest  res, 
nec  praebere  locum  porro  nisi  inane  vacansque. 

445  ergo ,  praeter  inane  et  corpora ,  tertia  per  se 
nulla  potest  rerum  in  numero  natura  relinqui, 
nec  quae  sub  sensus  cadat  ullo  tempore  nostros , 
nec  ratione  animi  quam  quisquam  possit  apisci. 
Nam  quae  cumque  cluent ,  aut  his  coniuncta  duabus 

450  rebus  ea  invenies  aut  horum  eventa  videbis. 
coniunctum  est  id  quod  nusquam  sine  perniciali 
discidio  potis  est  seiungi  seque  gregari; 
pondus  uti  saxist,  calor  ignis ,  liquor  aquai. 
[tactus  corporibus  cunctis  intactus  inani] 

455  servitium  contra,  paupertas,  divitiaeque, 
libertas,  bellum,  concordia,  cetera  quorum 
adventu  manet  incolumis  natura  abituque , 
haec  soliti  sumus ,  ut  par  est ,  eventa  vocare. 
tempus  item  per  se  non  est,  sed  rebus  ab  ipsis 

460  consequitur  sensus ,  transactum  quid  sit  in  aevo , 
tum  quae  res  instet,  quid  porro  deinde  sequatur: 
nec  per  se  quemquam  tempus  sentire  fatendumst 
semotum  ab  rerum  motu  placidaque  quiete, 
denique  Tyndaridem  raptam  bello que  subactas 

465  Troiugenas  gentis  cum  dicunt  esse ,  videndumst 
ne  forte  haec  per  se  cogant  nos  esse  fateri, 
quando  ea  saecla  nominimi,  quorum  haec  eventa  fuerunt , 
inrevocabilis  abstulerit  iam  praeterita  aetas  : 
namque  aliud  saeclis,  aliud  regionibus  ipsis 

470  eventum  dici  poterit  quodcumque  erit  actum. 
denique  materies  si  rerum  nulla  fuisset, 
nec  locus  ac  spatium,  res  in  quo  quaeque  geruntur, 
numquam-Tyndaridis  formae  conflatus  amore 
ignis ,  Alexandri  Phrygio  sub  pectore  gliscens , 

475  clara  accendisset  saevi  certamina  belli, 
nec  ciani  durateus  Troianis  Pergama  partu 
inflammasset  equos  nocturno  Graiugenarum  ; 
perspicere  ut  possis  res  gestas  funditus  omnis 
non  ita  uti  corpus  per  se  constare  neque  esse , 

480  nec  ratione  cluere  eadem  qua  constet  inane , 

sed  magis  ut  merito  possis  eventa  vocare 
corporis,  atque  loci,  res  in  quo  quaeque  gerantur. 

Corpora  sunt  porro  partim  primordia  rerum, 
partim  concilio  quae  Constant  principiorum. 

485  sed  quae  sunt  rerum  primordia,  nulla  potest  vis 
stinguere:  nam  solido  vincunt  ea  corpore  demum. 
etsi  diffìcile  esse  videtur  credere  quicquam 
in  rebus  solido  reperiri  corpore  posse, 
transit  enim  fulmen  caelum,  per  saepta  domorum 

490  clamor  it  ac  voces ,  ferrum  candescit  in  igni, 
dissiliuntque  fero  ferventia  saxa  vapore  : 
tum  labefactatus  rigor  auri  solvitur  aestu  : 
tum  glacies  aeris  fiamma  devicta  liquescit, 
permanat  calor  argentimi  penetraleque  frigus, 

495  quando  utrumque  manu  retinentes  pocula  rite 
sensimus  infuso  lympharum  rore  superne, 
usque  adeo  in  rebus  solidi  nil  esse  videtur. 
sed  quia  vera  tamen  ratio  naturaque  rerum 
cogit,  ades ,  paucis  dum  versibus  expediamus 

500  esse  ea  quae  solido  atque  aeterno  corpore  constent , 
semina  quae  rerum  primordiaque  esse  docemus , 
unde  omnis  rerum  nunc  constet  summa  creata. 

Principio  quoniam  duplex  natura  duarum 
dissimilis  rerum  longe  constare  repertast , 

505  corporis ,  atque  loci ,  res  in  quo  quaeque  geruntur , 
esse  utramque  sibi  per  se  puramque  necessest. 
nam  quacumque  vacat  spatium,  quod  inane  vocamus , 
corpus  ea  non  est  :  qua  porro  cumque  tenet  se 
corpus ,  ea  vacuum  nequaquam  constat  inane. 

510  sunt  igitur  solida  ac  sine  inani  corpora  prima, 
praeterea  quoniam  genitis  in  rebus  inanest  j 
materiem  circum  solidam  constare  necessest: 
nec  res  ulla  potest  vera  ratione  probari 
corpore  inane  suo  celare  atque  intus  habere , 

515  si  non ,  quod  cohibet ,  solidum  constare  relinquas  : 
id  porro  nil  esse  potest  nisi  materiai 
concilium ,  quod  inane  queat  verum  eohibere. 
materies  igitur ,  solido  quae  corpore  constat , 

esse  aeterna  potest ,  cum  cetera  dissoluantur. 

520  tum  porro  si  nil  esset  quod  inane  vacaret , 
omne  foret  solidum  :  nisi  contra  corpora  certa 
essent,  quae  loca  complerent  quaecumque  tenerent, 
omne  quod  est ,  spatium  vacuum  constaret  inane, 
alternis  igitur ,  nimirum ,  corpus  inani 

525  distinctum  quoniam  nec  plenum  naviter  extat 
nec  porro  vacuum,  sunt  ergo  corpora  certa, 
quae  spatium  pieno  possint  distinguere  inane, 
haec  neque  dissolui  plagis  extrinsecus  icta 
possunt,  nec  porro  penitus  penetrata  retexi 

530  nec  ratione  queunt  alia  temptata  labare  ; 
id  quod  iam  supra  tibi  paulo  ostendimus  ante, 
nam  neque  conlidi  sine  inani  posse  videtur 
quicquam  nec  frangi  nec  fìndi  in  bina  secando , 
nec  capere  umorem  neque  item  manabile  frigus 

535  nec  penetralem  ignem,  quibus  omnia  confìciuntur  : 
et  quo  quaeque  magis  cohibet  res  intus  inane , 
tam  magis  bis  rebus  penitus  temptata  labascit. 
ergo  si  solida  ac  sine  inani  corpora  prima 
sunt  ita  uti  docui,  sint  haec  aeterna  necessest, 

540  praeterea  nisi  materies  aeterna  fuisset, 

antehac  ad  nilum  penitus  res  quaeque  redissent, 
de  niloque  renata  forent  quaecumque  videmus. 
at  quoniam  supra  docui  nil  posse  creari 
de  nilo  neque  quod  genitum  est  ad  nil  revocari, 

545  esse  inmortali  primordia  corpore  debent, 

dissolui  quo  quaeque  supremo  tempore  possint , 
materies  ut  subpeditet  rebus  reparandis. 
sunt  igitur  solida  primordia  simplicitate , 
nec  ratione  queunt  alia  servata  per  aevom 

550  ex  infinito  iam  tempore  res  reparare. 

Denique  si  nullam  finem  natura  parasset 
frangendis  rebus ,  iam  corpora  materiai 
usque  redacta  forent  aevo  frangente  priore , 
ut  nil  ex  illis  a  certo  tempore  posset 
555  conceptum  summa  aetatis  pervadere  finis, 
nam  quidvis  citius  dissolvi  posse  videmus 

quam  rursus  refici  ;  qua  propter  longa  diei 

infinita  aetas  ante  acti  temporis  omnis 

quod  fregisset  adhuc  disturbans  dissoluensque, 

560  numquam  relicuo  reparari  tempore  posset. 
at  nunc,  nimirum,  frangendi  reddita  finis 
certa  manet,  quoniam  refìci  rem  quamque  videmus 
et  finita  simul  generatim  tempora  rebus 
stare ,  quibus  possint  aevi  contmgere  florem. 

565  Ime  accedit  uti ,  solidissima  materiai 

corpora  cum  Constant,  possint  tamen  omnia  reddi 
mollia  quae  fìunt,  aèr,  aqua,  terra,  vapores, 
quo  pacto  fìant  et  qua  vi  quaeque  gerantur , 
admixtum  quoniam  semel  est  in  rebus  inane  : 

570  at  contra  si  mollia  sint  primordia  rerum , 
unde  queant  validi  silices  ferrumque  creari 
non  poterit  ratio  reddi:  nam  funditus  omnis 
principio  fundamenti  natura  carebit. 
sunt  igitur  solida  pollentia  simplicitate , 

575  quorum  condenso  magis  omnia  conciliatu 
artari  possunt  validasque  ostendere  viris. 
Porro  si  nullast  frangendis  reddita  finis 
corporibus ,  tamen  ex  aeterno  tempore  quaedam 
nunc  etiam  superare  necessest  corpora  rebus , 

580  quae  nondum  clueant  ullo  temptata  periclo  : 
at  quoniam  fragili  natura  praedita  Constant , 
discrepat  aeternum  tempus  potuisse  manere 
innumerabilibus  plagis  vexata  per  aevom. 
denique  iam  quoniam  generatim  reddita  finis 

585  crescendi  rebus  constat  vitamque  tenendi , 
et  quid  quaeque  queant  per  foedera  naturai , 
quid  porro  nequeant,  sancitum  quandoquidem  extat, 
nec  commutatur  quicquam,  quin  omnia  constent 
usque  adeo ,  variae  volucres  ut  in  ordine  cunctae 

590  ostendant  maculas  generalis  corpore  inesse , 
inmutabili'  materiae  quoque  corpus  habere 
debent,  nimirum:  nam  si  primordia  rerum 
commutari  aliqua  possent  ratione  revicta, 
incertum  quoque  iam  constet  quid  possit  oriri , 

595  quid  nequeat,  finita  potestas  denique  cuique 
quanam  sit  ratione  atque  alte  terminus  liaerens , 
nec  totiens  possent  generatim  saecla  referre 
naturam  mores  vietimi  motusque  parentum. 

Tum  porro  quod  iam  est  extremum  quodque  cacumen 

600  corporis  ullius,  quod  nostri  cernere  sensus 
iam  nequeunt ,  id ,  nimirum ,  sine  partibus  extat 
et  minima  constat  natura,  nec  fuit  umquam 
per  se  secretum  neque  postime  esse  valebit, 
alterius  quoniamst  ipsum  pars  ,  primaque  et  una 

605  inde  aliae  atque  aliae  similes  ex  ordine  partes 
agmine  condenso  naturam  corporis  explent  ; 
quae  quoniam  per  se  nequeunt  constare,  necessest 
haerere  unde  queant  nulla  ratione  revelli, 
sunt  igitur  solida  primordia  simplicitate , 

6J0  quae  minimis  stipata  cohaerent  partibus  arte, 
non  ex  uliorum  conventu  conciliata , 
sed  magis  aeterna  pollentia  simplicitate , 
unde  neque  avelli  quicquam  neque  deminui  iam 
concedit  natura  reservans  semina  rebus. 

615  praeterea  nisi  erit  minimum ,  parvissima  quaeque 
corpora  constabunt  ex  partibus  infìnitis  ; 
quippe  ubi  dimidiae  partis  pars  semper  habebit 
dimidiam  partem ,  nec  res  praeiìniet  ulla. 
ergo  rerum  inter  summam  minimamque  quid  escit? 

620  nil  erit  ut  distet  :  nani  quamvis  funditus  omnis 
summa  sit  infinita ,  tamen ,  parvissima  quae  sunt , 
ex  infìnitis  constabunt  partibus  aeque, 
quod  quoniam  ratio  reclamat  vera  negatque 
credere  posse  animum,  victus  fateare  necessest 

625  esse  ea  quae  nullis  iam  praedita  partibus  extent 
et  minima  constent  natura,  quae  quoniam  sunt , 
illa  quoque  esse  tibi  solida  atque  aeterna  fatendum. 
denique  ni  minimas  in  partis  cuncta  resolvi 
cogere  consuesset  rerum  natura  creatrix , 

630  iam  nil  ex  illis  eadem  reparare  valere t 

propterea  quia ,  quae  multis  sunt  partibus  aucta , 
non  possunt  ea  quae  debet  genitalis  habere 

LUCRETIUS.  2 

materies ,  varios  conexus ,  pondera ,  plagas , 
concursus ,  motus ,  per  quae  res  quaeque  geruntur. 

635      Quapropter  qui  materiem  rerum  esse  putarunt 
ignein  atque  ex  igni  summam  consistere  solo , 
magno  opere  a  vera  lapsi  ratione  videntur. 
Heraclitus  init  quorum  dux  proelia  primus , 
clarus  ob  obscuram  linguam  magis  inter  inanis 

640  quamde  gravis  inter  Graios ,  qui  vera  requirunt  : 
omnia  enim  stolidi  magis  admirantur  amantque , 
inversis  quae  sub  verbis  latitantia  cernunt , 
veraque  constituunt  quae  belle  tangere  possunt 
auris  et  lepido  quae  sunt  fucata  sonore. 

645      Nani  cur  tam  variae  res  possent  esse ,  requiro , 
ex  uno  si  sunt  igni  puroque  creatae? 
nil  prodesset  enim  calidum  denserier  ignem 
nec  rarefieri,  si  partes  ignis  eandem 
naturam  quam  totus  habet  super  ignis  haberent.   i 

650  acrior  ardor  enim  conductis  partibus  esset, 
languidior  porro  disiectis  disque  supatis  : 
amplius  hoc  fieri  nil  est  quod  posse  rearis 
talibus  in  causis ,  nedum  variantia  rerum 
tanta  queat  densis  rarisque  ex  ignibus  esse. 

655  id  quoque ,  si  faciant  admixtum  rebus  inane , 
denseri  poterunt  ignes  rarique  relinqui: 
sed  quia  multa  sibi  cernunt  contraria  amussim 
et  fugitant  in  rebus  inane  relinquere  purum, 
ardua  dum  metuunt ,  amittunt  vera  viai , 

660  nec  rursum  cernunt  exempto  rebus  inani 
omnia  denseri  fierique  ex  omnibus  unum 
corpus,  nil. ab  se  quod  possit  mittere  raptim; 
aestifer  ignis  uti  lumen  iacit  atque  vaporem, 
ut  videas  non  e  stipatis  partibus  esse. 

665  quod  si  forte  alia  credunt  ratione  potesse 
ignis  in  coetu  stingui  mutareque  corpus , 
scilicet ,  ex  nulla  lacere  id  si  parte  reparcent, 
occidet  ad  niium,  ni  mirum,  funditus  ardor 
omnis  et  e  nilo  fìent  quaecumque  creantur: 

670  nam  quodcumque  suis  mutatum  finibus  exit , 

continuo  hoc  mors  est  illius  quod  fuit  ante, 
proinde  aliquid  superare  necesse  est  incolume  ollis, 
ne  tibi  res  redeant  ad  nilum  funditus  omnes 
de  niloque  renata  vigescat  copia  rerum. 

675  nunc  igitur  quoniam  certissima  corpora  quaedam 
sunt ,  quae  conservant  naturam  semper  eandem , 
quorum  abitu  aut  aditu  mutatoque  ordine  mutant 
naturam  res  et  convertunt  corpora  sese , 
scire  licet  non  esse  haec  ignea  corpora  rerum. 

680  nil  referret  enim  quaedam  decedere ,  abire , 
atque  alio  adtribui,  mutarique  ordine  quaedam, 
si  tamen  ardoris  naturam  cuncta  tenerent  : 
ignis  enim  foret  omnimodis  quoclcumque  crearent. 
verum,  ut  opinor,  itast:  sunt  quaedam  corpora,  quorum 

685  concursus  motus  ordo  positura  fìgurae 
efficiunt  ignis ,  mutatoque  ordine  mutant 
naturam ,  neque  sunt  igni  simulata  neque  ulli 
praeterea  rei  quae  corpora  mittere  possit 
sensibus  et  nostros  adiectu  tangere  tactus. 

690      Dicere  porro  ignem  res  omnis  esse ,  neque  ullam 
rem  veram  in  numero  rerum  constare  nisi  ignem , 
quod  facit  hic  idem,  perdelirum  esse  videtur. 
nam  contra  sensus  ab  sensibus  ipse  repugnat , 
et  labefactat  eos ,  unde  omnia  eredita  pendent , 

695  unde  hic  cognitus  est  ipsi  quem  nominat  ignem: 
credit  enim  sensus  ignem  cognoscere  vere , 
cetera  non  credit,  quae  nilo  clara  minus  sunt. 
quod  mitri  cum  vanum  tum  delirum  esse  videtur  : 
quo  referemus  enim?  quid  nobis  certius  ipsis 

700  sensibus  esse  potest ,  qui  vera  ac  falsa  notemus? 
praeterea  quare  quisquam  magis  omnia  tollat 
et  velit  ardoris  naturam  linquere  solam , 
quam  neget  esse  ignis ,  quidvis  tamen  esse  relinquat? 
aequa  videtur  enim  dementia  dicere  utrumque. 

705      Quapropter  qui  materiem  rerum  esse  putarunt 
ignem  atque  ex  igni  summam  consistere  posse , 
et  qui  principium  gignundis  aera  rebus 
constituere ,  aut  umorem  quicumque  putarunt 

fingere  res  ipsum  per  se ,  terramve  creare 

710  omnia  et  in  rerum  naturas  vertier  omnis , 
magno  opere  a  vero  longe  derrasse  videntur. 
adde  etiam  qui  eonduplicant  primordia  rerum , 
aera  iungentes  igni,  terramque  liquori, 
et  qui  quattuor  ex  rebus  posse  omnia  rentur 

715  ex  igni  terra  atque  anima  procrescere  et  imbri. 
quorum  Acragantinus  cum  primis  Empedocles  est, 
insula  quem  triquetris  terrarum  gessit  in  oris  , 
quam  fluitans  circum  magnis  anfractibus  aequor 
Ionium  glaucis  aspargit  virus  ab  undis , 

720  angustoque  fretu  rapidum  mare  dividit  almae 
Italiae  terrarum  oras  a  finibus  eius. 
hic  est  vasta  Charybdis ,  et  hic  Aetnaea  minantur 
murmura  flammarum  rursum  se  colligere  iras , 
faucibus  eruptos  iterum  vis  ut  vomat  ignis 

725  ad  caelumque  ferat  flammai  fulgura  rursum. 
quae  cum  magna  modis  multis  miranda  videtur 
gentibus  humanis  regio  visendaque  fertur, 
rebus  opima  bonis ,  multa  munita  virum  vi , 
nil  tamen  hoc  habuisse  viro  praeclarius  in  se 

730  nec  sanctum  magis  et  mirum  carumque  videtur. 
carmina  quin  etiam  divini  pectoris  eius 
vociferantur  et  exponunt  praeclara  reperta, 
ut  vix  humana  videatur  stirpe  creatus. 

Hic  tamen  et  supra  quos  diximus  inferiores 

73p  partibus  egregie  multis  multoque  minores , 
quamquam  multa  bene  ac  divinitus  invenientes 
ex  adyto  tamquam  cordis  responsa  dedere 
sanctius  et  multo  certa  ratione  magis  quam 
Pythia  quae  tripodi  a  Phoebi  lauroque  profatur , 

740  principiis  tamen  in  rerum  fecere  ruinas 
et  graviter  magni  magno  cecidere  ibi  casu  ; 
primum  quod  motus  exempto  rebus  inani 
constituunt ,  et  res  mollis  rarasque  relinquont , 
aera,  solem,  ignem,  terras,  animalia,  fruges, 

745  nec  tamen  admiscent  in  eorum  corpus  inane  ; 
deinde  quod  omnino  finem  non  esse  secandis 

corporibus  faciunt ,  neque  paiisam  stare  fragori , 

nec  prorsum  in  rebus  minimum  consistere  quicquam  ; 

cum  videamus  id  extremum  cuiusque  cacumen 
750  esse  quod  ad  sensus  nostros  minimum  esse  videtur , 

conicere  ut  possis  ex  hoc ,  quae  cernere  non  quis 

extremum  quod  habent ,  minimum  consistere  prorsum. 

huc  accedit  uti,  quoniam  primordia  rerum 

mollia  constituunt ,  quae  nos  nativa  videmus 
755  esse  et  mortali  cum  corpore ,  funditus  usque 

debeat  ad  nilum  iam  rerum  summa  reverti 

de  niloque  renata  vigescere  copia  rerum; 

quorum  utrumque  quid  a  vero  iam  distet  habebis. 

deinde  inimica  modis  multis  sunt  atque  veneno 
760  ipsa  sibi  inter  se  ;  quare  aut  congressa  peribunt , 

aut  ita  diffugient  ut  tempestate  coacta 

fulmina  diffugere  atque  imbris  ventosque  videmus. 
Denique  quattuor  ex  rebus  si  cuncta  creantur 

atque  in  eas  rursum  res  omnia  dissoluuntur , 
765  qui  magis  Illa  queunt  rerum  primordia  dici 

quam  contra  res  illorum  retroque  putari? 

alternis  gignuntur  enim  mutantque  colorem 

et  totani  inter  se  naturam  tempore  ab  omni. 
770  sin  ita  forte  putas  ignis  terraeque  coire 

corpus  et  aérias  auras  roremque  liquoris , 

nil  in  concilio  naturam  ut  mutet  eorum , 

nulla  tibi  ex  illis  poterit  res  esse  creata , 

non  animans  ,  non  exanimo  cum  corpore ,  ut  arbos  : 
775  quippe  suam  quicque  in  coetu  variantis  acervi 

naturam  ostendet ,  mixtusque  videbitur  aér 

cum  terra  simul  atque  ardo£  cum  rore  manere. 

at  primordia  gignundis  in  rébu'  necessest 

naturam  clandestinam  caecamque  adhibere  ; 
780  emineat  ne  quid,  quod  contra pugnet  et  obstet 

quo  minus  esse  queat  proprie  quodcumque  creatur. 
Quin  etiam  repetunt  a  caelo  atque  ignibus  eius , 

et  primum  faciunt  ignem  se  vertere  in  auras 

aèris ,  hinc  imbrem  gigni ,  terramque  creari 
785  ex  imbri ,  retroque  a  terra  cuncta  reverti, 

umorem  primum,  post  aera,  deinde  calorem, 
nec  cessare  haec  inter  se  mutare ,  meare 
a  caelo  ad  terram ,  de  terra  ad  sidera  mundi, 
quod  facere  haud  ullo  debent  primordia  pacto. 

790  immutabile  enim  quiddam  superare  necessest, 
ne  res  ad  nilum  redigantur  funditus  omnes  : 
nam  quodcumque  suis  mutatum  finibus  exit , 
continuo  hoc  mors  est  illius  quod  fuit  ante, 
quapropter  quoniam  quae  paulo  diximus  ante 

795  in  commutatum  veniunt,  constare  necessest 
ex  aliis  ea,  quae  nequeant  convertier  usquam, 
ne  tibi  res  redeant  ad  nilum  funditus  omnes. 
quin  potius  tali  natura  praedita  quaedam 
corpora  constituas  ,  ignem  si  forte  crearint ,       % 

800  posse  eadem ,  demptis  paucis  paucisque  tributis , 
ordine  mutato  et  motu ,  facere  aèris  auras , 
sic  alias  aliis  rebus  mutarier  omnis  ? 

rAt  manifesta  palam  res  indicat'  inquis' in  auras 
aéris  e  terra  res  omnis  crescere  alique  : 

805  et  nisi  tempestas  indulget  tempore  fausto 
imbribus ,  ut  tabe  nimborum  arbusta  vacillent, 
solque  sua  prò  parte  fovet  tribuitque  calorem , 
crescere  non  possint  fruges  arbusta  animantis.' 
scilicet,  et  nisi  nos  cibus  aridus  et  tener  umor 

810  adiuvet,  amisso  iam  corpore  vita  quoque  omnis 
omnibus  e  nervis  atque  ossibus  exsoluatur: 
adiutamur  enim  dubio  procul  atque  alimur  nos 
certis  ab  rebus ,  certis  aliae  atque  aliae  res. 
nimirum ,  quia  multa  modis  communia  multis 

815  multarum  rerum  in  rebus  primordia  mixta 
sunt ,  ideo  variis  variae  res  rebus  aluntur. 
atque  eadem  magni  refert  primordia  saepe 
cum  quibus  et  quali  positura  contineantur 
et  quos  inter  se  dent  motus  accipiantque  ' 

820  namque  eadem  caelum  mare  terras  flumina  solem 
constituunt ,  eadem  fruges  arbusta  animantis , 
verum  aliis  alioque  modo  commixta  moventur. 
quin  etiam  passim  nostris  in  versibus  ipsis 

multa  dementa  vides  multis  communia  verbis  5 
825  cum  tamen  inter  se  versus  ac  verba  necessest 

confiteare  et  re  et  sonitu  distare  sonanti. 

tantum  dementa  queunt  permutato  ordine  solo  : 

at  rerum  quae  sunt  primordia ,  plura  adhibere 

possunt  unde  queant  variae  res  quaeque  creari. 
830     Nunc  et  Anaxagorae  scrutemur  homoeomerian 

quam  Grai  memorant  nec  nostra  dicere  lingua 

concedit  nobis  patrii  sermonis  egestas , 

sed  tamen  ipsam  rem  facilest  exponere  verbis. 

principio ,  rerum  quom  didt  homoeomerian , 
835  ossa ,  videlicet ,  e  pauxillis  atque  minutis 

ossibus  hic  et  de  pauxillis  atque  minutis 

visceribus  viscus  gigni  sanguenque  creari 

sanguinis  inter  se  multis  coéuntibu'  guttis 

ex  aurique  putat  micis  consistere  posse 
840  aurum  et  de  terris  terram  concrescere  parvis , 

ignibus  ex  ignis ,  umorem  umoribus  esse , 

cetera  consimili  fìngit  ratione  putatque. 

nec  tamen  esse  ulla  idem  ex  parte  in  rebus  inane 

concedit,  neque  corporibus  fìnem  esse  secandis. 
845  quare  in  utraque  mihi  pariter  ratione  videtur 

errare  atque  illi ,  supra  quos  diximus  ante. 

adde  quod  inbecilla  nimis  primordia  fingit; 

si  primordia  sunt ,  simili  quae  praedita  Constant 

natura  atque  ipsae  res  sunt ,  aequeque  laborant 
850  et  pereunt,  neque  ab  exitio  res  ulla  refrenat. 

nam  quid  in  oppressu  valido  durabit  eorum , 

ut  mortem  effugiat,  leti  sub  dentibus  ipsis? 

ignis,  anumor,  an  aura?  quid  horum?  sanguen,  an  ossa? 

nil ,  ut  opinor ,  ubi  ex  aequo  res  funditus  omnis 
855  tam  mortalis  erit  quam  quae  manifesta  videmus 

ex  oculis  nostris  aliqua  vi  vieta  perire. 

at  neque  reccidere  ad  nilum  res  posse  neque  autem 

crescere  de  nilo  testor  res  ante  probatas. 

praeterea  quoniam  cibus  auget  corpus  alitque , 
860  scire  licet  nobis  venas  et  sanguen  et  ossa 

sive  cibos  omnis  commixto  corpore  dicent 
esse  et  habere  in  se  nervorum  corpora  parva 
ossaque  et  omnino  venàs  partisque  cruoris , 
fiet  uti  cibtis  omnis  ,  et  aridus  et  liquor  ipse , 

865  ex  alienigenis  rebus  constare  putetur , 

ossibus  et  nervis  sanieque  et  sanguine  mixtim. 
praeterea  quaecumque  e  terra  corpora  crescunt 
si  sunt  in  terris ,  terram  constare  necessest 
ex  alienigenis ,  quae  terris  exoriuntur. 

870  transfer  item ,  totidem  verbis  utare  licebit. 
in  lignis  si  fiamma  latet  fumusque  cinisque , 
ex  alienigenis  consistant  ligna  necessest. 
praeterea  tellus  quae  corpora  cumque  alit ,  auget 
ex  alienigenis ,  quae  alienigenis  oriuntur. 

875      Linquitur  hi  e  quaedam  latitandi  copia  tenvis , 
id  quod  Anaxagoras  sibi  sumit ,  ut  omnibus  omnis 
res  putet  inmixtas  rebus  latitare ,  sed  illud 
apparere  unum ,  cuius  sint  plurima  mixta 
et  magis  in  promptu  primaque  in  fronte  locata. 

880  quod  tamen  a  vera  longe  ratione  repulsumst. 
conveniebat  enim  fruges  quoque  saepe ,  minaci 
robore  cum  saxi  franguntur ,  mittere  signum 
sanguinis  aut  aliquid,  nostro  quae  corpore  aluntur; 
cum  lapidi  lapidem  terimus  ,  manare  cruorem. 

885  consimili  ratione  herbas  quoque  saepe  decebat 
et  laticis  dulcis  guttas  similique  sapore 
mittere ,  lanigerae  quali  sunt  ubere  lactis , 
scilicet ,  et  glebis  terrarum  saepe  friatis 
herbarum  genera  et  fruges  frondesque  videri 

890  dispertita  inter  terram  latitare  minute , 

postremo  in  lignis  cinerem  fumumque  videri, 
cum  praefracta  forent ,  ignisque  latere  minutos. 
quorum  nil  fieri  quoniam  manifesta  docet  res, 
scire  licet  non  esse  in  rebus  res  ita  mixtas , 

895  veruna  semina  multimodis  inmixta  latere 
multarum  rerum  in  rebus  communia  debent. 

c  At  saepe  in  magnis  fit  montibus'  inquis' ut  altis 
arboribus  vicina  cacumina  summa  terantur 

inter  se ,  validis  facere  id  cogentibus  austris , 

900  donec  flammai  fulserunt  flore  coorto.' 

scilicet,  et  non  est  lignis  tamen  insitus  ignis , 
verum  semina  sunt  ardoris  multa ,  terendo 
quae  cum  confluxere  ,  ereant  incendia  silvis  : 
quod  si  facta  foret  silvis  abscondita  Damma, 

905  non  possent  ullum  tempus  celarier  ignes, 
confìcerent  volgo  silvas ,  arbusta  cremarent. 
iamne  vides  igitur,  paulo  quod  diximus  ante, 
permagni  referre  eadem  primordia  saepe 
cum  quibus  et  quali  positura  contineantur 

910  et  quos  inter  se  dent  motus  accipiantque, 
atque  eadem  paulo  inter  se  mutata  creare 
ignes  et  lignum?  quo  pacto  verba  quoque  ipsa 
inter  se  paulo  mutatis  sunt  elementis , 
cum  ligna  atque  ignes  distincta  voce  notemus. 

915  denique  iam  quae  cumque  in  rebus  cernis  apertis 
si  fieri  non  posse  putas ,  quin  materiai 
corpora  consimili  natura  praedita  fingas , 
hac  ratione  tibi  pereunt  primordia  rerum  : 
fìet  uti  risii  tremulo  concussa  cachinnent 

920  et  lacrimis  salsis  umectent  ora  genasque. 

Nunc  age,  quod  super  est  cognosce  et  clarius  audi. 
nec  me  animi  fallit  quam  sint  obscura  :  sed  acri 
percussit  thyrso  laudis  spes  magna  meum  cor 
et  simul  incussit  suavem  mi  in  pectus  amorem 

925  musarum ,  quo  nunc  instinctus  mente  vigenti 
avia  Pieridum  peragro  loca  nullius  ante 
trita  solo,  iuvat  integros  accedere  fontis 
atque  haurire,  iuvatque  novos  decerpere  flores 
insignemque  meo  capiti  petere  inde  coronam, 

930  linde  prius  nulli  velarint  tempora  musae  ; 
primum  quod  magnis  doceo  de  rebus  et  artis 
religionum  animum  nodis  exsolvere  pergo , 
deinde  quod  obscura  de  re  tam  lucida  pango 
carmina,  musaeo  contingens  cuncta  lepore. 

935  id  quoque  enim  non  ab  nulla  ratione  videtur  : 
sed  veluti  pueris  absinthia  taetra  medentes 

cum  dare  conantur ,  prius  oras ,  pocula  circum , 
contingunt  mellis  dulci  flavoque  liquore , 
ut  puerorum  aetas  inprovida  ludificetur 

940  labrorum  tenus ,  interea  perpotet  amarum 
absinthi  laticem,  deceptaque  non  capiatur, 
sed  potius  tali  pacto  recreata  valescat , 
sic  ego  mine ,  quoniam  haec  ratio  plerumque  videtur 
tristior  esse  quibus  non  est  tractata ,  retroque 

945  volgus  abhorret  ab  hac ,  volui  tibi  suaviloquenti 
Carmine  Pierio  rationem  exponere  nostrani 
et  quasi  musaeo  dulci  contingere  melle  ; 
si  tibi  forte  animum  tali  ratione  tenere 
versibus  in  nostris  possem,  dum  perspicis  omnem 

950  naturam  rerum,  qua  constet  compta  figura. 
Sed  quoniam  docui  solidissima  materiai 
corpora  perpetuo  volitare  invicta  per  aeyom , 
mine  age ,  summai  quaedam  sit  finis  eorum , 
necne  sit,  evolvamus:  item  quod  inane  repertumst 

955  seu  locus  ac  spatium,  res  in  quo  quaeque  gerantur, 
pervideamus  utrum  finitimi  funditus  omne 
constet,  an  immensum  pateat  vasteque  profundum. 

Omne  quod  est  igitur  nulla  regione  viarum 
finitumst  :  namque  extremum  debebat  habere  : 

960  extremum  porro  nullius  posse  videtur 
esse ,  nisi  ultra  sit  quod  fìniat  ;  ut  videatur 
quo  non  longius  haec  sensus  natura  sequatur. 
nunc  extra  summam -quoniam  nil  esse  fatendum, 
non  habet  extremum,  caret  ergo  fine  modoque. 

965  nec  refert  quibus  adsistas  regionibus  eius  : 

usque  adeo ,  quem  quisque  locum  possedit,  in  omnis 
tantundem  partis  infìnitum  omne  relinquit. 
praeterea  si  iam  finitum  constituatur 
omne  quod  est  spatium,  siquis  procurrat  ad  oras 

970  ultimus  extremas  iaciatque  volatile  telum , 
id  validis  utrum  contortimi  viribus  ire 
quo  fuerit  missum  mavis  longeque  volare , 
an  prohibere  aliquid  censes  obstareque  posse? 
alterutrum  fatearis  enim  sumasquenecessest. 

975  quorum  utrumque  tibi  effugium  praecludit  et  omne 

cogit  ut  exempta  concedas  fine  patere. 

nani  sive  est  aliquid  quod  probeat  efficiatque 

quo  mimi'  quo  missum  est  veniat  finique  locet  se , 

sive  foras  fertur ,  non  est  a  fine  profectum. 
980  hoc  pacto  sequar  atque ,  oras  ubicumque  loearis 

extremas ,  quaeram  quid  telo  denique  fìat. 

fiet  uti  nusquam  possit  consistere  finis, 

effugiumque  fugae  prolatet  copia  semper. 
Praeterea  spatium  summai  totius  omne 
985  undique  si  inclusum  certis  consisteret  oris 

fìnitumque  foret ,  iam  copia  materiai 

undique  ponderibus  solidis  confluxet  ad  imum , 

nec  res  ulla  gerì  sub  caeli  tegmine  posset , 

nec  foret  omnino  caelum  neque  lumina  solis; 
990  quippe  ubi  materies  omnis  cumulata  iaceret 

ex  infinito  iam  tempore  subsidendo. 

at  nunc ,  nimirum,  requies  data  principiorum 

corporibus  nullast ,  quia  nil  est  funditus  imum , 

quo  quasi  confluere  et  sedes  ubi  ponere  possint. 
995  semper  in  adsiduo  motu  res  qu aeque  geruntur 

partibus  e  cunctis ,  aeternaque  suppeditantur 

ex  infinito  cita  corpora  materiai. 

Postremo  ante  oculos  res  rem  finire  videtur  : 

aér  dissaepit  Collis  atque  aera  montes , 
1000  terra  mare  et  contra  mare  terras  terminat  omnis  : 

omne  quidem  vero  nil  est  quod  finiat  extra. 

est  igitur  natura  loci  spatiumque  profundi, 

quod  neque  clara  suo  percurrere  fulmina  cursu 

perpetuo  possint  aevi  labentia  tractu 
1005  nec  prorsum  facere  ut  restet  minus  ire  meando  : 

usque  adeo  passim  patet  ingens  copia  rebus , 

finibus  exemptis ,  in  cunctas  undique  partis. 

ipsa  modum  porro  sibi  rerum  summa  parare 

ne  possit,  natura  tenet,  quae  corpus  inani 
1010  et  quod  inane  autem  est  fìniri  corpore  cogit, 

ut  sic  alternis  infinita  omnia  reddat. 

aut  etiam  alterutrum ,  nisi  terminet  alterum ,  eorum 

simplice  natura  pateat  tamen  inmoderatum, 
nec  mare  nec  tellus  neque  caeli  lucida  tempia 

1015  nec  mortale  genus  nec  divum  corpora  sancta 
exiguum  possent  horai  sistere  tempus: 
nam  dispulsa  suo  de  coetu  materiai 
copia  ferretur  magnum  per  inane  soluta, 
sive  adeo  potius  numquam  concreta  creasset 

1020  ullam  rem ,  quoniam  cogi  disiecta  nequisset. 
nam  certe  neque  Consilio  primordia  rerum 
ordine  se  suo  quaeque  sagaci  mente  locarunt 
nec  quos  quaeque  darent  motus  pepigere  profecto , 
sed  quia  multa  modis  multis  mutata  per  omne 

1025  ex  infinito  vexantur  percita  plagis, 

omne  genus  motus  et  coetus  experiundo 
tandem  deveniunt  in  talis  disposituras  , 
qualibus  haec  rerum  consistit  summa  creata, 
et  multos  etiam  magnos  servata  per  annos 

1030  ut  semel  in  motus  coniectast  convenientis , 
efficit  ut  largis  avidum  mare  fluminis  undis 
.     integrent  amnes  et  solis  terra  vapore 

fota  novet  fetus  summissaque  gens  animantum 
floreat  et  vivant  labentes  aetheris  ignes  ; 

1035  quod  nullo  facerent  pacto ,  nisi  materiai 
ex  infinifo  suboriri  copia  posset , 
unde  amissa  solent  reparare  in  tempore  quaeque. 
nam  veluti  privata  cibo  natura  animantum 
diffluit  amittens  corpus,  sic  omnia  debent 

1040  dissolui  simul  ac  defecit  suppeditare 
materies  aliqua  ratione  aversa  viaque. 
nec  plagae  possunt  extrinsecus  undique  summam 
conservare  omnem,  quaecumque  est  conciliata, 
cudere  enim  crebro  possunt  partemque  morari, 

1045  dum  veniant  aliae  ac  suppleri  summa  queatur  : 
interdum  resilire  tamen  coguntur  et  una 
principiis  rerum  spatium  tempusque  fugai 
largiri ,  ut  possint  a  coetu  libera  ferri, 
quare  etiam  atque  etiam  suboriri  multa  necessest , 

1050  et  tamen  ut  plagae  quoque  possint  suppetere  ipsae, 

infinita  opus  est  vis  undique  materiai. 

Illud  in  his  rebus  longe  fuge  credere ,  Menimi , 

in  medium  summae  quod  dicunt  omnia  niti , 

atque  ideo  mundi  naturam  stare  sine  ullis 
1055  ictibus  externis  neque  quoquam  posse  resolvi 

summa  atque  ima ,  quod  in  medium  sint  omnia  nixa  ; 

ipsum  si  quicquam  posse  in  se  sistere  credis, 

et  quae  pondera  sunt  sub  terris  omnia  sursum 

nitier  in  terraque  retro  requiescere  posta. 
1060  ut  per  aquas  quae  nunc  rerum  simulacra  videmus  , 

adsimili  ratione  ammalia  suppa  vagari 

contendunt ,  neque  posse  e  terris  ih  loca  caeli 

reccidere  inferiora  magis  quam  corpora  nostra 

sponte  sua  possint  in  caeli  tempia  volare 
1065  illi  cum  videant  solem,  nos  sidera  noctis 

cernere ,  et  alternis  nobiscum  tempora  caeli 

dividere  et  noctes  parilis  agitare  diebus. 

sed  vanus  stolidis  haec 

amplexi  quod  habent  perv 
1070  nani  medium  nil  esse  potest 

infinita,  neque  omnino ,  si  iam  medium  sit, 

possit  ibi  quicquam  consistere 

quam  quavis  alia  longe  ratione 

omnis  enim  locus  ac  spatium ,  quod  inane  vocamus, 
1075  per  medium ,  per  non  medium ,  concedere  debet 

aeque  ponderibus  ,  motus  qua  cumque  feruntur. 

nec  quisquam  locus  est ,  quo  corpora  cum  venerunt , 

ponderis  amissa  vi  possint  stare  in  inani  : 

nec  quod  inane  autem  est  ulli  subsistere  debet , 
1080  quin ,  sua  quod  natura  petit ,  concedere  pergat. 

haud  igitur  possunt  tali  ratione  teneri 

res  in  concilium  medii  cuppedine  vinctae. 
Praeterea  quoniam  non  omnia  corpora  fìngunt 

in  medium  niti ,  sed  terrarum  atque  liquoris , 
1085  et  quasi  terreno  quae  corpore  contineantur , 

umorem  ponti  magnasque  e  montibus  undas , 

at  contra  tenuis  exponunt  aéris  auras 

et  calidos  simul  a  medio  differrier  ignis , 
atque  ideo  totum  circum  tremere  aethera  signis 
1090  et  solis  flammam  per  caeli  caerula  pasci , 

quod  calor  a  medio  fugiens  se  ibi  conligat  omnis , 
nec  prorsum  arboribus  summos  frondescere  ramos 
posse  ?  nisi  a  terris  paulatim  cuique  cibatum 


ne  volucri  ritu  flammarum  moenia  mundi 
1095  diffugiant  subito  magnum  per  inane  soluta, 
et  ne  cetera  consimili  ratione  sequantur , 
neve  ruant  caeli  penetralia  tempia  superne 
terraque  se  pedibus  raptim  subducat  et  omne 
inter  permixtas  rerum  caelique  ruinas 
1100  corpora  solventes  abeat  per  inane  profundum, 
temporis  ut  puncto  nil  extet  reliquiarum , 
desertum  praetér  spatium  et  primordia  caeca. 
nam  quacumque  prius  de  parti  corpora  desse 
constitues ,  haec  rebus  erit  pars  ianua  leti: 
1105  hac  se  turba  foras  dabit  omnis  materiai. 

Haec,  sis,  pernoscas  parva perdoctus  opella. 
namque  alid  ex  alio  clarescet ,  nec  tibi  caeca 
nox  iter  eripiet ,  quin  ultima  naturai 
pervideas:  ita  res  accendent  lumina  rebus. 

uuave  ,  mari  magno  turbantibus  aequora  ventis, 
e  terra  magnum  alterius  spectare  laborem  ; 
non  quia  vexari  quemquamst  iucunda  voluptas , 
sed  quibus  ipse  malis  careas  quia  cernere  suave  est  : 
5  suave  etiam  belli  certamina  magna  tueri 
per  campos  instructa,  tua  sine  parte  perieli  : 
sed  nil  dulcius  est ,  bene  quam  munita  tenere 
edita  doctrina  sapientum  tempia  serena, 
despicere  linde  queas  alios  passimque  videre 

10  errare  atque  viam  palantis  quaerere  vitae , 
certare  ingenio ,  contendere  nobilitate , 
noctes  atque  dies  niti  praestante  labore 
ad  summas  emergere  opes  rerumque  potiri. 
o  miseras  hominum  mentes ,  o  pectora  caeca! 

15  qualibus  in  tenebris  vitae  quantisque  periclis 
degitur  hoc  aevi  quodcumquest!  nonne  videre 
nil  aliud  sibi  naturam  latrare ,  nisi  ut ,  cui 
corpore  seiunctus  dolor  absit ,  menti'  fruatur 
iucundo  sensu ,  cura  semotu'  metuque? 

20  ergo  corpoream  ad  naturam  pauca  videmus 

esse  opus  omnino,  quae  demant  cumque  dolorem, 
delicias  quoque  uti  multas  substernere  possint. 
gratius  interdum  neque  natura  ipsa  requirit, 
si  non  aurea  sunt  iuvenum  simulacra  per  aedes 

25  lampadas  igniferas  manibus  retinentia  dextris , 
lumina  nocturnis  epulis  ut  suppeditentur , 
nec  domus  argento  fulgenti  auroque  renidet, 
nec  citharae  reboant  laqueata  arquataque  tecta, 
cum  tamen  inter  se  prostrati  in  gramine  molli 

30  propter  aquae  rivum  sub  ramis  arboris  altae 
non  magnis  opibus  iucunde  corpora  curant, 

praesertim  cum  tempestas  adridet  et  anni 
tempora  conspergunt  viridantis  floribus  herbas. 
nec  calidae  citius  decedunt  corpore  febres, 

35  textilibus  si  in  picturis  ostroque  rubenti 

iacteris ,  quam  si  in  plebeia  veste  cubandum  est. 
quapropter  quoniam  nil  nostro  in  corpore  gazae 
profìeiunt  neque  nobilitas  nec  gloria  regni , 
quod  superest,  animo  quoque  nil  prodesse  putandum; 

40  si  non  forte  tuas  legiones  per  loca  campi 
fervere  cum  videas ,  belli  simulacra  cientis , 
subsidiis  magnis  hastatis  constabilitas , 
ornatas  armis  pariter  pariterque  animatas , 
fervere  cum  videas  classem  lateque  vagari , 
his  tibi  tum  rebus  timefactae  religiones 

45  effugiunt  animo  pavide ,  mortisque  timores 
tum  vacuum  pectus  lincunt  curaque  solution, 
quod  si  ridicula  haec  ludibriaque  esse  videmus , 
re  veraque  metus  hominum  curaeque  sequaces 
nec  metuunt  sonitus  armorum  nec  fera  tela, 

50  audacterque  inter  reges  rerumque  potentis 
versantur ,  neque  fulgorem  reverentur  ab  auro 
nec  clarum  vestis  splendorem  purpureai, 
quid  dubitas  quin  omni'  sit  haec  rationi'  potestas  ? 
oranis  cum  in  tenebris  praesertim  vita  laboret  : 

55  nam  veluti  pueri  trepidant  atque  omnia  caecis 
in  tenebris  metuunt ,  sic  nos  in  luce  timemus 
interdum,  nilo  quae  sunt  metuenda  magis  quam 
quae  pueri  in  tenebris  pavitant  fìnguntque  futura, 
hunc  igitur  terrorem  animi  tenebrasque  necessest 

60  non  radii  solis  neque  lucida  tela  diei 
discutiant,  sed  naturae  species  ratioque. 
Nunc  age ,  quo  motu  genitalia  material 
corpora  res  varias  gignant  genitasque  resolvant , 
et  qua  vi  facere  id  cogantur ,  quaeque  sit  ollis 

65  reddita  mobilitas  magnum  per  inane  meandi , 
expediam:  tu  te  dictis  praebere  memento, 
nam  certe  non  inter  se  stipata  cohaeret 
materies  ,  quoniam  minui  rem  quamque  videmus , 

et  quasi  longinquo  filiere  omnia  cernimus  aevo 

70  ex  oculisque  vetustatem  subducere  nostris , 
cum  tatnen  incolumis  videatur  summa  manere 
propterea  quia ,  quae  decedunt  corpora  cuique , 
unde  abeunt  minuunt ,  quo  venere  augmine  donant. 
Illa  senescere  at  haec  contra  florescere  cogunt, 

75  nec  remorantur  ibi.  sic  rerum  summa  novatur 
semper,  et  inter  se  mortales  mutua  vivunt. 
augescunt  aliae  gentes ,  aliae  minuuntur , 
inque  brevi  spatio  mutantur  saecla  animantum 
et  quasi  cursores  vitai  lampada  tradunt. 

80      Si  cessare  putas  rerum  primordia  posse 
cessandoque  novos  rerum  progignere  motus, 
avius  a  vera  longe  ratione  vagaris. 
nani  quoniam  per  inane  vagantur,  cuncta  necessest 
aut  gravitate  sua  ferri  primordia  rerum , 

85  aut  ictu  forte  alterius.  nam  curn  cita  saepe 
obvia  conflixere ,  fit  ut  diversa  repente 
dissiliant  :  neque  enim  mirum ,  durissima  quae  sint 
ponderibus  solidis  neque  quicquam  a  tergo  ibus  obstet. 
et  quo  iactari  magis  omnia,  material 

90  corpora  pervideas ,  reminiscere  totius  imum 

nil  esse  in  summa,  neque  habere  ubi  corpora  prima 
consistant  ;  quoniam  spatium  sine  fine  modoquest , 
inmensumque  patere  in  cunctas  undique  partis 
pluribus  ostendi  et  certa  ratione  probatumst. 

95  quod  quoniam  constat,  nimirum ,  nulla  quies  est 
reddita  corporibus  primis  per  inane  profondimi, 
sed  magis  adsiduo  varioque  exercita  motu 
partim  intervalli^  magnis  confulta  resultant , 
pars  etiam  brevibus  spatiis  vexantur  ab  ictu. 
100  et  quaecumque  magis  condenso  conciliata 
exiguis  intervallis  convecta  resultant, 
indupedita  suis  perplexis  ipsa  fìguris  , 
haec  validas  saxi  radices  et  fera  ferri 
corpora  constituunt ,  et  celerà  de  genere  horum 
105  paucula  quae  porro  magnum  per  inane  vagantur. 
cetera  dissiliunt  longe ,  longeque  recursant 

in  magnis  intervallis  :  haec  aera  rarum 
suffìciunt  nobis  et  splendida  lumina  solis. 
multaque  praeterea  magflum  per  inane  vagantur , 

110  conciliis  rerum  quae  sunt  reiecta  nec  usquam 
consociare  etiam  motus  potuere  recepta. 
cuius ,  uti  memoro ,  rei  simulacrum  et  imago 
ante  oculos  semper  nobis  versatur  et  instat. 
contemplator  enim,  cum  solis  lumina  cumque 

115  inserti  fundunt  radii  per  opaca  domorum  : 
multa  minuta  modis  multis  per  inane  videbis 
corpora  misceri ,  radiorum  lumine  in  ipso , 
et  velut  aeterno  certamine  proelia  pugnas 
edere  turmatim  certantia  nec  dare  pausam , 

120  conciliis  et  discidiis  exercita  crebris; 

conicere  ut  possis  ex  hoc ,  primordia  rerum 
quale  sit  in  magno  iactari  semper  inani, 
dumtaxat ,  rerum  magnarum  parva  potest  res 
exemplare  dare  et  vestigia  notitiai. 

125  hoc  etiam  magis  haec  animum  te  advertere  par  est 
corpora  quae  in  solis  radiis  turbare  videntur , 
quod  tales  turbae  motus  quoque  materiai 
significami  clandestinos  caecosque  subesse, 
multa  videbis  enim  plagis  ibi  percita  caecis 

130  commutare  viam  retroque  repulsa  reverti, 
nunc  huc  nunc  illuc ,  in  cunctas  undique  partis. 
scilicet ,  hic  a  principiis  est  omnibus  error. 
prima  moventur  enim  per  se  primordia  rerum  : 
inde  ea  quae  parvo  sunt  corpora  conciliatu 

135  et  quasi  proxima  sunt  ad  viris  principiorum , 
ictibus  illorum  caecis  inpulsa  cientur, 
ipsaque  proporro  paulo  maiora  lacessunt. 
sic  a  principiis  ascendit  motus  et  exit 
paulatim  nostros  ad  sensus ,  ut  moveantur 

140  illa  quoque ,  in  solis  quae  lumine  cernere  quimus 
nec  quibus  id  faciant  plagis  apparet  aperte. 
Nunc  quae  mobilitas  sit  reddita  materiai 
corporibus ,  paucis  licet  hinc  cognoscere ,  Menimi, 
primum  aurora  novo  cum  spargit  lumine  terras , 

145  et  variae  volucres  nemora  avia  pervolitantes 
aera  per  tenerum  liquidis  loca  vocibus  opplent, 
quam  subito  soleat  sol  ortus  tempore  tali 
convestire  sua  perfundens  omnia  luce , 
omnibus  in  promptu  manifestumque  esse  videmus. 

150  at  vapor  is  quem  sol  mittit  lumenque  serenum, 
non  per  inane  meat  vacuum;  quo  tardius  ire 
cogitur ,  aérias  quasi  dum  diverberet  undas  : 
nec  singillatim  corpuscula  quaeque  vaporis 
sed  complexa  meant  inter  se  conque  globata  ; 

155  quapropter  simul  inter  se  retrahuntur  et  extra 
officiuntur ,  uti  cogantur  tardius  ire. 
at  quae  sunt  solida  primordia  simplicitate, 
cum  per  inane  meant  vacuum ,  nec  res  remoratur 
ulla  foris ,  atque  ipsa  suis  e  partibus  unum , 

160  unum,  in  quem  coepere  locum  conixa  feruntur, 
debent ,  ni  mirum ,  praecellere  mobilitate , 
et  multo  citius  ferri  quam  lumina  solis , 
multiplexque  loci  spatium  transcurrere  eodem 
tempore  quo  solis  pervolgant  fulgura  caelum. 

165  |]  At  quidam  contra  haec,  ignari  materiai 
nec  persectati  primordia  singula  quaeque , 
ut  videant  qua  quicque  geratur  cum  ratione , 
naturam  non  posse ,  deum  sine  mimine,  rentur 
tanto  opere  humanis  rationibus  admoderate 

170  tempora  mutare  annorum,  frugesque  creare , 
et  iam  cetera ,  mortalis  quae  suadet  adire 
ipsaque  deducit  dux  vitae  dia  voluptas 
et  res  per  Veneris  blanditur  saecla  propagent , 
ne  genus  occidat  humanum.  quorum  omnia  causa 

175  constituisse  deos  cum  fìngunt ,  omnibu'  rebus 
magno  opere  a  vera  lapsi  ratione  videntur. 
nani  quamvis  rerum  ignorem  primordia  quae  sint , 
hoc  tamen  ex  ipsis  caeli  rationibus  ausim 
confirmare  aliisque  ex  rebus  reddere  multis , 

180  nequaquam  nobis  divinitus  esse  creatam 
naturam  mundi  :  tanta  stat  praedita  culpa, 
quae  tibi  posterius ,  Memmi,  faciemus  aperta: 

3* 

mine  id  quod  superest  de  motibus  expédiemus.  [| 
Nunc  locus  est,  ut  opinor,  in  his  illud  quoque  rebus 

185  confirmare  tibi ,  nullam  rem  posse  sua  vi 
corpoream  sursum  ferri  sursumque  meare  ; 
ne  tibi  dent  in  eo  flammarum  corpora  fraudem. 
sursus  enim  versus  gignuntur  et  augmina  sumunt 
et  sursum  nitidae  fruges  arbustaque  crescunt , 

190  pondera,  quantum  in  se  est,  cumdeorsumeuneta  ferantur. 
nec  cum  subsiliunt  ignes  ad  tecta  domorum 
et  celeri  fiamma  degustant  tigna  trabesque , 
sponte  sua  facere  id  sine  vi  subeunte  putandum  est. 
quod  genus  est ,  nostro  cum  missus  corpore  sanguis 

195  emicat  exultans  alte  spargitque  cruorem. 
nonne  vides  etiam  quanta  vi  tigna  trabesque 
respuat  umor  aquae  ?  nam  quo  magis  ursimus  alte 
deiecta  et  magna  vi  multi  pressimus  aegre , 
tam  cupide  sursum  revomit  magis  atque  remittit , 

200  plus  ut  parte  foras  emergant  exiliantque. 

nec  tamen  haec ,  quantum  est  in  se ,  dubitamus ,  opinor , 
quin  vacuum  per  inane  deorsum  cuncta  ferantur. 
sic  igitur  debent  flammae  quoque  posse  per  auras 
aéris  expressae  sursum  succedere ,  quamquam 

205  pondera,  quantum  in  se  est,  deversus  ducere  pugnent. 
nocturnasque  faces  caeli,  sublime  volantis , 
nonne  vides  longos  flammarum  ducere  tractus 
in  quascumque  dedit  partis  natura  meatum? 
non  cadere  in  terram  stellas  et  sidera  cernis? 

210  sol  etiam  caeli  de  vertice  dissipat  omnis 
ardorem  in  partis  et  lumine  conserti  arva  : 
in  terras  igitur  quoque  solis  vergitur  ardor. 
transversosque  volare  per  imbris  fulmina  cernis , 
nunc  hinc  nunc  illinc  abrupti  nubibus  ignes 

215  concursant:  cadit  in  terras  vis  flammea  volgo. 

Illud  in  his  quoque  te  rebus  cognoscere  avemus , 
corpora  cum  deorsum  rectum  per  inane  feruntur , 
ponderibus  propriis  incerto  tempore  ferme 
incertisque  loci  spatiis  decellere  paulum , 

220  tantum  quod  momen  mutatum  dicere  possis. 

quod  nisi  declinare  solerent ,  omnia  deorsum , 
imbris  uti  guttae ,  caderent  per  inane  profundum , 
nec  foret  offensus  natus  nec  plaga  creata 
principiis  :  ita  nil  umquam  natura  creasset. 

225  Quod  si  forte  aliquis  credit  graviora  potesse 
corpora ,  quo  citius  rectum  per  inane  feruntur , 
incidere  ex  supero  levioribus ,  atque  ita  plagas 
gignere ,  quae  possint  genitalis  reddere  motus , 
avius  a  vera  longe  ratione  recedit. 

230  nani  per  aquas  quaecumque  cadunt  atque  aera  rarum ,   „ 
haec  prò  ponderibus  casus  celerare  necessest 
propterea  quia  corpus  aquae  naturaque  tenvis 
aéris  haut  possunt  aeque  rem  quamque  morari , 
sed  citius  cedunt  gravioribus  exsuperata  : 

235  at  contra  nulli  de  nulla  parte  neque  ullo 
tempore  inane  potest  vacuum  subsistere  rei, 
quin ,  sua  quod  natura  petit ,  concedere  pergat  ; 
omnia  quapropter  debent  per  inane  quietum 
aeque  ponderibus  non  aequis  concila  ferri. 

240  haud  igitur  poterunt  levioribus  incidere  umquam 
ex  supero  graviora,  neque  ictus  gignere  per  se, 
qui  varient  motus ,  per  quos  natura  gerat  res. 
quare  etiam  atque  etiam  paulum  inclinare  necessest 
corpora;  nec  plus  quam  minimum,  ne  fingere  motus 

245  obliquos  videamur  et  id  res  vera  refutet. 

namque  hoc  in  promptu  manifestumque  esse  videmus , 
pondera ,  quantum  in  se  est ,  non  posse  obliqua  meare , 
ex  supero  cum  praecipitant,  quod  cernere  possis: 
sed  nil  omnino  nulla  regione  viai 

250  declinare  quis  est  qui  possit  cernere  sensus? 
Denique  si  semper  motus  conectitur  omnis 
et  vetere  exoritur  semper  novus  ordine  certo, 
nec  declinando  faciunt  primordia  motus 
principium  quoddam,  quod  fati  foedera  rumpat, 

255  ex  infinito  ne  causam  causa  sequatur , 

libera  per  terras  unde  haec  animantibus  exstat , 

unde  est  haec,  inquam,  fatis  avolsa  potestas , 

per  quam  progredirne  quo  ducit  quemque  voluntas , 

declinamus  item  motus  nec  tempore  certo 

260  nec  regione  loci  certa ,  sed  ubi  ipsa  tulit  mens  ? 
nam  dubio  procul  his  rebus  sua  cuique  voluntas 
principium  dat,  et  hinc  motus  per  membra  rigantur. 
nonne  vides  etiam  patefactis  tempore  puncto 
carceribus  non  posse  tamen  prorumpere  equorum 

265  vim  cupidam  tam  de  subito  quam  mens  avet  ipsa? 
omnis  enim ,  totum  per  corpus ,  materiai 
copia  conciri  debet,  concita  per  artus 
omnis  ut  studium  mentis  conixa  sequatur; 
ut  videas  initum  motus  a  corde  creari , 

270  ex  animique  voluntate  id  procedere  primum , 
inde  dari  porro  per  totum  corpus  et  artus. 
nec  similest  ut  cum  impulsi  procedimus  ictu , 
viribus  alterius  magnis  magnoque  coactu  : 
nam  tum  materiem  totius  corporis  omnem 

275  perspicuumst  nobis  invitis  ire  rapique, 
donec  eam  refrenavit  per  membra  voluntas. 
iamne  vides  igitur ,  quamquam  vis  extera  multos 
pellat  et  invitos  cogat  procedere  saepe 
praecipitesque  rapi,  tamen  esse  in  pectore  nostro 

280  quiddam  quod  contra  pugnare  obstareque  possit? 
cuius  ad  arbitrium  quoque  copia  materiai 
cogitur  interdum  flecti  per  membra  per  artus  j 
et  proiecta  refrenatur  retroque  residit. 
quare  in  seminibus  quoque  idem  fateare  necessest , 

285  esse  aliam  praeter  plagas  et  pondera  causam 
motibus,  unde  haec  est  nobis  innata  potestas; 
de  nilo  quoniam  fieri  nil  posse  videmus. 
pondus  enim  prohibet  ne  plagis  omnia  fìant 
externa  quasi  vi:  sed  ne  mens  ipsa  necessum 

290  intestinum  habeat  cunctis  in  rebus  agendis 
et  devicta  quasi  id  cogatur  ferre  patique , 
id  facit  exiguum  clinamen  principiorum 
nec  regione  loci  certa  nec  tempore  certo. 
Nec  stipata  magis  fuit  umquam  materiai 

295  copia  nec  porro  maioribus  intervallis  : 

nam  neque  adaugescit  quicquam  neque  deperit  inde. 

quapropter  quo  nimc  in  motu  principiorum 
corpora  sunt ,  in  eodem  ante  acta  aetate  fuere 
et  post  haec  semper  simili  ratione  ferentur, 

300  et  quae  consuerint  gigni  gignentur  eadem 

condicione  et  erunt  et  crescent  vique  valebunt, 
quantum  cuique  datum  est  per  foedera  naturai, 
nec  rerum  summam  commutare  ulla  potest  vis  : 
nam  neque  quo  possit  genus  ullum  materiai 

305  effugere  ex  omni  quicquam  est  usquam ,  neque  in  omne 
unde  coorta  queat  nova  vis  inrumpere  et  omnem 
naturam  rerum  mutare  et  vertere  motus. 

Illud  in  his  rebus  non  est  mirabile ,  quare , 
omnia  cum  rerum  primordia  sint  in  motu , 

310  summa  tamen  summa  videatur  stare  quiete, 
praeter  quam  siquid  proprio  dat  corpore  motus. 
omnis  enim  longe  nostris  ab  sensibus  infra 
primorum  natura  iacet  ;  quapropter ,  ubi  ipsa 
cernere  iam  nequeas ,  motus  quoque  surpere  debent; 

315  praesertim  cum,  quae  possimus  cernere,  celent 
saepe  tamen  motus ,  spatio  diducta  locorum. 
nam  saepe  in  colli  tondentes  pabula  laeta 
lanigerae  reptant  pecudes  quo  quamque  vocantes 
invitant  herbae  gemmantes  rore  recenti , 

320  et  satiati  agni  ludunt  blandeque  coruscànt  ; 
omnia  quae  nobis  longe  confusa  videntur 
et  velut  in  viridi  candor  consistere  colli, 
praeterea  magnae  legiones  cum  loca  cursu 
camporum  complent,  belli  simulacra  cientes, 

325  fulgor  ibi  ad  caelum  se  tollit,  totaque  circum 
aere  renidescit  tellus,  supterque  virum  vi 
excitur 'pedibus  sonitus ,  clamoreque  montes 
icti  reiectant  voces  ad  sidera  mundi , 
et  circum  volitant  equites  mediosque  repente 

330  tramittunt  valido  quatientes  impete  campos  : 
et  tamen  est  quidam  locus  altis  montibus,  unde 
stare  videntur  et  in  campis  consistere  fulgor. 

Nunc  age ,  iam  deinceps  cunctarum  exordia  rerum 
qualia  sint  et  quam  longe  distantia  formis 

335  percipe,  multigenis  quam  sint  variata  figuris; 
non  quo  multa  parum  simili  sint  praedita  forma , 
sed  quia  non  volgo  paria  omnibus  omnia  constent. 
nec  mirum:  nam  cum  sit  eorum  copia  tanta, 
ut  neque  finis ,  uti  docui ,  neque  summa  sit  ulla, 

340  debent,  nimirum,  non  omnibus  omnia  prorsum 
esse  pari  filo  similique  adfecta  figura, 
parturiunt  genus  humanum  mutaeque  natantes 
squamigerum  pecudes  et  laeta  armenta  feraeque , 
et  variae  volucres ,  laetantia  quae  loca  aquarum 

345  concelebrant  circum  ripas  fontisque  lacusque , 
et  quae  pervolgant  nemora  avia  pervolitantes; 
quorum  unum  quidvis  generatim  sumere  perge  : 
invenies  tamen  inter  se  differre  figuris. 
nec  ratione  alia  proles  cognoscere  matrem 

350  nec  mater  posset  prolem  ;  quod  posse  videmus , 
nec  minus  atque  homines  inter  se  nota  cluere. 
nam  saepe  ante  deum  vitulus  delubra  decora 
turicremas  propter  mactatus  concidit  aras , 
sanguinis  expirans  calidum  de  pectore  flumen  : 

355  at  mater  viridis  saltus  orbata  peragrans 

noscit  humi  pedibus  vestigia  pressa  bisulcis , 
omnia  convisens  oculis  loca ,  si  queat  usquam 
conspicere  amìssum  fetum ,  completque  querellis 
frondiferum  nemus  adsiduis ,  et  crebra  revisit 

360  ad  stabulum ,  desiderio  perfìxa  iuvenci , 

nec  tenerae  salices  atque  herbae  rore  vigentes 
fluminaque  illa  queunt  summis  labentia  ripis 
oblectare  animum  dubiamque  avertere  curam, 
nec  vitulorum  aliae  species  per  pabula  laeta 

365  derivare  queunt  animum  curaque  levare  : 

usque  adeo  quiddam  proprium  notumque  requirit. 
praeterea  teneri  tremulis  cum  vocibus  haedi 
cornigeras  norunt  matres ,  agnique  petulci 
balantum  pecudes:  ita,  quod  natura  reposcit, 

370  ad  sua  quisque  fere  decurrunt  ubera  lactis. 
postremo  quodvis  frumentum  non  tamen  omne 
quique  suo  genere  inter  se  simile  esse  videbis , 

quin  intercurrat  quaedam  distantia  formis. 

concharumque  genus  parili  ratione  videmus 
375  pingere  telluris  gremium ,  qua  mollibus  undis 

litoris  incurvi  bibulam  pavit  aequor  harenam. 

quare  etiam  atque  etiam  simili  ratione  necessest , 

natura  quoniam  Constant  neque  facta  manu  sunt 

unius  ad  certam  formam  primordia  rerum , 
380  dissimili  inter  se  quaedam  volitare  figura. 

Perfacile  est  parili  ratione  exsolvere  nobis 

quare  fulmineus  multo  penetralior  ignis 

quam  noster  fuat  e  taedis  terrestribus  ortus  : 

dicere  enim  possis  caelestem  fulminis  ignem 
385  subtilem  magis  e  parvis  constare  figuris , 

atque  ideo  transire  foramina  quae  nequit  ignis 

noster  bic  e  lignis  ortu  taedaque  creatus. 

praeterea  lumen  per  cornum  transit ,  at  imber 

respuitur.  quare  ?  nisi  luminis  illa  minora 
390  corpora  sunt  quam  de  quibus  est  liquor  almus  aquarum. 

et  quamvis  subito  per  colum  vina  videmus 

perfluere  :  at  contra  tardum  cunctatur  olivom , 

aut  quia ,  nimirum ,  maioribus  est  elementis 

aut  magis  hamatis  inter  se  perque  plicatis, 
395  atque  ideo  fit  uti  non  tam  diducta  repente 

inter  se  possint  primordia  singula  quaeque 

singula  per  cuiusque  foramina  permanare. 
Huc  accedit  uti  mellis  lactisque  liquores 

iucundo  sensu  linguae  tractentur  in  ore  : 
400  at  contra  taetra  absinthi  natura  ferique 

centauri  foedo  pertorquent  ora  sapore  ; 

ut  facile  agnoscas  e  levibus  atque  rutundis 

esse  ea  quae  sensus  iucunde  tangere  possunt , 

at  contra  quae  amara  atque  aspera  cumque  videntur , 
405  haec  magis  hamatis  inter  se  nexa  teneri , 

proptereaque  solere  vias  rescindere  nostris 

sensibus  introituque  suo  perrumpere  corpus. 
Omnia  postremo  bona  sensibus  et  mala  tactu 

dissimili  inter  se  pugnant  perfecta  figura; 
410  ne  tu  forte  putes  serrae  stridentis  acerbum 

horrorem  constare  elementis  levibus  aeque 
ac  musaea  mele ,  per  chordas  organici  quae 
mobilibus  digitis  expergefacta  fìgurant  ; 
neu  simili  penetrare  putes  primordia  forma 

415  in  nares  hominum ,  cum  taetra  cadavera  torrent , 
et  cum  scena  croco  Cilici  perfusa  recens  est 
araque  Panchaeos  exhalat  propter  odores  ; 
neve  bonos  rerum  simili  constare  colores 
semine  constituas ,  oculos  qui  pascere  possunt , 

420  et  qui  conpungunt  aciem  lacrimareque  cogunt 
aut  foeda  specie  diri  turpesque  videntur. 
omnis  enim,  sensus  quae  mulcet  cumque,  figura 
haut  sine  principiali  aliquo  levore  creatast  : 
at  contra  quaecumque  molesta  atque  aspera  constat, 

425  non  aliquo  sine  materiae  squalore  repertast. 
sunt  etiam  quae  iam  nec  levia  iure  putantur 
esse  neque  omnino  flexis  mucronibus  unca, 
sed  magis  angellis  paulum  prostantibus ,  unde 
titillare  magis  sensus  quam  laedere  possunt  ; 

430  fecula  iam  quo  de  genere  est  inulaeque  sapores. 
denique  iam  calidos  ignis  gelidamque  pruinam 
dissimili  dentata  modo  conpungere  sensus 
corporis ,  indicio  nobis  est  tactus  uterque. 
tactus  enim,  tactus,  prò,  divum  numina  sancta, 

435  corporis  est  sensus,  vel  cum  res  extera  sese 
insinuat,  vel  cum  laedit  quae  in  corpore  natast 
aut  iuvat  egrediens  genitalis  per  Veneris  res. 
atque  ex  offensu  cum  turbant  corpore  in  ipso 
semina,  confundunt  inter  se  concita  sensum; 

440  ut  si  forte  marni  quamvis  iam  corporis  ipse 
tute  tibi  partem  ferias  atque  experiare. 
qua  propter  longe  formas  distare  necessest 
principiis ,  varios  quae  possint  edere  sensus. 
Denique  quae  nobis  durata  ac  spissa  videntur, 

445  haec  magis  hamatis  inter  sese  esse  necessest 
et  quasi  ramosis  alte  compacta  teneri, 
in  quo  iam  genere  in  primis  adamantina  saxa 
prima  acie  Constant ,  ictus  contemnere  sueta , 

et  validi  silices ,  ac  duri  robora  ferri , 

450  aeraque  quae  claustris  restantia  vociferantur. 
illa  quidem  debent  e  levibus  atque  rutundis 
esse  magis ,  fluvido  quae  corpore  liquida  Constant, 
namque  papaveris  haustus  itemst  facilis  quasi  aquarum  : 
nec  retinentur  enim  inter  se  glomeramina  quaeque , 

455  et  procursus  item  proclive  volubilis  exstat. 
omnia  postremo  quae  puncto  tempore  cernis 
diffugere,  ut  fumum  nebulas  flammasque,  necessest, 
si  minus  omnibu'  sunt  e  levibus  atque  rutundis , 
at  non  esse  tamen  perplexis  indupedita, 

460  pungere  uti  possint  corpus  penetrareque  sese , 
nec  tamen  haerere  inter  se  quod  cumque  videmus 
ventis  esse  datum,  facile  ut  cognoscere  possis 
non  e  perplexis  sed  acutis  esse  elementis. 
sed  quod  amara  vides  eadem  quae  fluvida  Constant , 

465  sudor  uti  maris  est ,  minime  mirabile  debet 


nam  quod  fluvidus  est,  e  levibus  atque  rutundis 
est,  et  squalida  sunt  illis  admixta  doloris 
corpora.  nec  tamen  haec  retineri  hamata  necessumst  : 
scilicet  esse  globosa  tamen,  cum  squalida  constent, 

470  provolvi  simul  ut  possint  et  laedere  sensus. 
et  quo  mixta  putes  magis  aspera  levibus  esse 
principiis ,  linde  est  Neptuni  corpus  acerbum , 
est  ratio  secernendi  seorsumque  videndi  : 
linquit  enim  supera  taetri  primordia  viri 

475  umor  dulcis,  ubi  per  terras  crebrius  idem 
percolatur,  ut  in  foveam  fluat  ac  mansuescat, 
aspera  quo  magis  in  terris  haerescere  possint. 

Quod  quoniam  docui,  pergam  conectere  rem  quae 
ex  hoc  apta  fidem  ducat ,  primordia  rerum 

480  finita  variare  figurarum  ratione. 

quod  si  non  ita  sit ,  rursum  iam  semina  quaedam 
esse  infinito  debebunt  corporis  auctu. 
namque  eadem  unius  cuiusvis  in  brevitate 
corporis  inter  se  multum  variare  fìgurae 

485  non  possunt.  fac  enim  minimis  e  partibus  esse 

corpora  prima  tribus ,  vel  paulo  pluribus  auge  : 
nempe  ubi  eas  partis  unius  corporis  omnis , 
summa  atque  ima  locans,  transmutans  dextera  laevis, 
omnimodis  expertus  eris,  quam  quisque  det  ordo 

490  formai  speciem  totius  corporis  eius , 

quod  superest ,  si  forte  voles  variare  fìguras , 
addendum  partis  alias  erit.  inde  sequetur , 
adsimili  ratione  alias  ut  postulet  ordo , 
si  tu  forte  voles  etiam  variare  fìguras. 

495  ergo  formarum  novitatem  corporis  augmen 
subsequitur.  quare  non  est  ut  credere  possis 
esse  infìnitis  distantia  semina  formis , 
ne  quaedam  cogas  inmani  maximitate 
esse ,  supra  quod  iam  docui  non  posse  probari. 

500  iam  tibi  barbaricae  vestes  Meliboeaque  fulgens 
purpura  Thessalico  concharum  tacta  colore 
caudaque  pavonum  ridenti  imbuta  lepore 
caeca  novo  rerum  superata  colore  iacerent 
et  contemptus  odor  smyrnae  mellisque  sapores , 

505  et  cycnea  mele  Phoebeaque  daedala  chordis 
carmina  consimili  ratione  oppressa  silerent  : 
namque  aliis  aliud  praestantius  exoreretur. 
cedere  item  retro  possent  in  deteriores 
omnia  sic  partis ,  ut  diximus  in  melioris  : 

510  namque  aliis  aliud  retro  quoque  taetrius  esset 
naribus  auribus  atque  oculis  orisque  sapori, 
quae  quoniam  non  sunt ,  sed  rebus  reddita  certa 
finis  utrimque  tenet  summam ,  fateare  necessest 
materiem  quoque  fìnitis  difFerre  fìguris. 

515  denique  ab  ignibus  ad  gelidas  iter  usque  pruinas 
finitumst  retroque  pari  ratione  remensumst. 
ambit  enim  calor  ac  frigus,  mediique  tepores 
interutraque  iacent  explentes  ordine  summam  : 
ergo  finita  distant  ratione  creata, 

520  ancipiti  quoniam  mucroni  utrimque  notantur , 
hinc  flammis  illinc  rigidis  infesta  pruinis. 

|]  Quod  quoniam  docui ,  pergam  conectere  rem  quae 
ex  hoc  apta  fidem  ducat,  primordia  rerum, 

inter  se  simili  quae  sunt  perfecta  figura, 
525  infinita  cluere.  etenim  distantia  cum  sit 

formarum  finita ,  necesse  est  quae  similes  sint 

esse  infìnitas ,  aut  summam  material 

fìnitam  constare ,  id  quod  non  esse  probavi.  || 


versibus  ostendam  corpuscula  material 

530  ex  infinito  summam  rerum  usque  tenere , 
undique  protelo  plagarum  continuato, 
nam  quod  rara  vides  magis  esse  ammalia  quaedam , 
fecundamque  minus  naturam  cernis  in  illis , 
at  regione  locoque  alio  terrisque  remotis 

535  multa  licet  genere  esse  in  eo  numerumque  repleri  ; 
sicut  quadripedum  cum  primis  esse  videmus 
in  genere  anguimanus  elepbantos ,  India  quorum 
milibus  e  multis  vallo  munitur  eburno , 
ut  penitus  nequeat  penetrari  :  tanta  ferarum 

540  vis  est;  quarum nos  perpauca  exempla  videmus. 
sed  tamen  id  quoque  uti  concedam,  quam  lubet  esto 
unica  res  quaedam  nativo  corpore  sola , 
cui  similis  toto  terrarum  nulla  sit  orbi  : 
infinita  tamen  nisi  erit  vis  materiai , 

545  unde  ea  progigni  possit  concepta ,  creari 

non  poterit,  neque,  quod  superest,  procrescere  alique, 

quippe  etenim  si  manticuler  finita  per  omne 

corpora  iactari  unius  genitalia  rei, 

unde  ubi  qua  vi  et  quo  pacto  congressa  coibunt 

550  materiae  tanto  in  pelago  turbaque  aliena? 
non ,  ut  opinor ,  habent  rationem  conciliandi  : 
sed  quasi  naufragiis  magnis  multisque  coortis 
disiectare  solet  magnum  mare  transtra ,  guberna , 
antemnas  7  proram ,  malos ,  tonsasque  nat.antis , 

555  per  terrarum  omnis  oras  fluitantia  aplustra 
ut  videantur  et  indicium  mortalibus  edant , 
infidi  maris  insidias  virisque  dolumque 
ut  vitare  velint,  neve  ullo  tempore  credant  > 

subdola  cum  ridet  placidi  pellacia  ponti , 

560  sic  tibi  si  finita  semel  primordia  quaedam 

constitues ,  aevom  debebunt  sparsa  per  omnem 
disiectare  aestus  diversi  materiai, 
numquam  in  concilium  ut  possint  compulsa  coire 
nec  remorari  in  concilio  nec  crescere  adaucta  ; 

p65  quorum  utrumque  palam  fieri  manifesta  docet  res , 

et  res  progigni  et  genitas  procrescere  posse. 

esse  igitur  genere  in  quovis  primordia  rerum 

infinita  palam  est ,  unde  omnia  suppeditantur. 

Nec  superare  queunt  motus  itaque  exitiales 

570  perpetuo  neque  in  aeternum  sepelire  salutem , 
nec  porro  rerum  genitales  auctificique 
motus  perpetuo  possunt  servare  creata, 
sic  aequo  geritur  certamine  principiorum 
ex  infinito  contractum  tempore  bellum. 

575  nunc  hic  nunc  illic  superant  vitalia  rerum, 
et  superantur  item.  miscetur  funere  vagor , 
quem  pueri  tollunt  visentis  luminis  oras  : 
nec  nox  ulla  diem  neque  noctem  aurora  secutast , 
quae  non  audierit  mixtos  vagitibus  aegris 

580  ploratus ,  mortis  comites  et  funeris  atri. 

Illud  in  his  obsignatum  quoque  rebus  habere 
convenit  et  memori  mandatum  mente  tenere , 
nil  esse ,  in  promptu  quorum  natura  videtur , 
quod  genere  ex  uno  consistat  principiorum , 

585  nec  quicquam  quod  non  permixto  semine  constet: 
et  quodcumque  magis  vis  multas  possidet  in  se 
atque  potestates ,  ita  plurima  principiorum 
in  sese  genera  ac  varias  docet  esse  figuras. 
principio  tellus  habet  in  se  corpora  prima , 

590  unde  mare  inmensum  volventes  frigora  fontes 
adsidue  renovent,  habet  ignes  unde  oriantur: 
nani  multis  succensa  locis  ardent  sola  terrae , 
eximiis  vero  furit  ignibus  impetus  Aetnae  : 
tum  porro  nitidas  fruges  arbustaque  laeta 

595  gentibus  humanis  habet  unde  extollere  possit , 
unde  etiam  fluvios  l'rondes  et  pabula  laeta 

montivago  generi  possit  praebere  ferarum. 
quare  magna  deum  mater  materque  ferarum 
et  nostri  genetrix  haec  dieta  est  corporis  una. 
600      Hanc  veteres  Graium  docti  cecinere  poètae 

sedibus  in  curru  biiugos  agitare  leones , 
aèris  in  spatio  magnani  pendere  docentes 
tellurem ,  neque  posse  in  terra  sistere  terram. 
adiunxere  feras ,  quia  quamvis  effera  proles 

605  officiis  debet  molliri  vieta  parentum. 

muralique  caput  summum  cinxere  corona , 
eximiis  munita  locis  quia  sustinet  urbes  ; 
quo  mine  insigni  per  magnas  praedita  terras 
horrifìce  fertur  divinae  matris  imago. 

610  hanc  variae  gentes  antiquo  more  sacrorum 
Idaeam  vocitant  matrem,  Phrygiasque  catervas 
dant  comites ,  quia  primum  ex  illis  iìnibus  edunt 
per  terrarum  orbem  fruges  coepisse  creari. 
gallos  attribuunt ,  quia ,  numen  qui  violarint 

615  matris  et  ingrati  genitoribus  inventi  sint , 
significare  volunt  indignos  esse  putandos , 
vivam  progeniem  qui  in  oras  luminis  edant. 
tympana  tenta  tonant  palmis  et  cymbala  circum 
concava ,  raucisonoque  minantur  cornua  cantu , 

620  et  Phrygio  stimulat  numero  cava  tibia  mentis , 
telaque  praeportant,  violenti  signa  furoris, 
ingratos  animos  atque  impia  pectora -volgi 
conterrere  metu  quae  possint  nummi'  divae. 
ergo  cum  primum  magnas  invecta  per  urbis 

625  munificat  tacita  mortalis  muta  salute  , 

aere  atque  argento  sternunt  iter  omne  viarum , 
Iargifica  stipe  ditantes ,  ninguntque  rosarum 
floribus  umbrantes  matrem  comitumque  catervas, 
hic  armata  manus ,  Curetas  nomine  Grai 

630  quos  memorant  Phrygios ,  inter  se  forte  quocl  armis 
ludunt  in  numerumque  exultant  sanguinolenti , 
terrificas  capitum  quatientes  momine  cristas, 
Dictaeos  referunt  Curetas ,  qui  Iovis  illuni 

vagitimi  in  Creta  quondam  occultasse  feruntur , 

635  cum  pueri  circuin  puerum  pernice  chorea 
armati  in  numerum  pulsarent  aeribus  aera , 
ne  Saturnus  eum  malis  mandaret  adeptus 
aeternumque  daret  matri  sub  pectore  volnus. 

640  propterea  magnani  matrem  armati  comitantur , 
aut  quia  significant  divam  praedicere  ut  armis 
ac  virtute  velint  patriam  defendere  terram , 
praesidioque  parent  decorique  parentibus  esse, 
quae  bene  et  eximie  quamvis  disposta  ferantur , 

645  longe  sunt  tamen  a  vera  ratione  repulsa, 
omnis  enim  per  se  divom  natura  necessest 
inmortali  aevo  summa  cum  pace  fruatur 
semota  ab  nostris  rebus  seiunctaque  longe  : 
nam  privata  dolore  omni,  privata  periclis  , 

650  ipsa  suis  pollens  opibus ,  nil  indiga  nostri , 
nec  bene  promeritis  capitur  neque  tangitur  ira. 
terra  quidem  vero  caret  omni  tempore  sensu , 
et  quia  multarum  potitur  primordia  rerum, 
multa  modis  multis  effert  in  lumina  solis. 

655  hic  siquis  mare  Neptunum  Cereremque  vocare 
constituit  fruges  et  Bacchi  nomine  abuti 
mavolt  quam  laticis  proprium  proferre  vocamen, 
concedamus  ut  hic  terrarum  dictitet  orbem 
esse  deum  matrem ,  dum  vera  re  tamen  ipse 

660  religione  animimi  turpi  contingere  parcat. 

Saepe  itaque  ex  uno  tondentes  gramina  campo 
lanigerae  pecudes  et  equorum  duellica  proles 
buceriaeque  greges  eodem  sub  tegmine  caeli 
ex  unoque  sitim  sedantes  flumine  aquai 

665  dissimili  vivont  specie,  retinentque  parentum 
naturam  et  mores  generatim  quaeque  imitantur. 
tanta  est ,  in  quovis  genere  herbae ,  materiai 
dissimilis  ratio,  tanta  est  in  flumine  quoque, 
hinc  porro  quamvis  animantem  ex  omnibus  imam 

670  ossa  cruor  venae  calor  umor  viscera  nervi 
constituunt,  quae  sunt  porro  distantia  longe , 
dissimili  perfecta  figura  principiorum. 

tum  porro  quaecumque  igni  fiammata  cremantur . 

si  nil  praeterea,  tamen  haec  in  corpore  cludunt, 
675  unde  ignem  iacere  et  lumen  summittere  possint 

scintillasque  agere  ac  late  differre  favillam. 

cetera  consimili  mentis  ratione  peragrans 

invenies  igitur  multarum  semina  rerum 

corpore  celare  et  varias  cohibere  figuras. 
680  denique  multa  vides ,  quibus  et  color  et  sapor  una 

reddita  sunt  cum  odore ,  in  primis  pleraque  dona 

haec  igitur  variis  debent  constare  figuris  : 
nidor  enim  penetrat  qua  fucus  non  it  in  artus , 
fucus  item  sorsum,  sorsum  sapor  insinuatur 

685  sensibus  ;  ut  noscas  privis  differe  figuris. 
dissimiles  igitur  formae  glomeramen  in  unum 
conveniunt ,  et  res  permixto  semine  Constant, 
quin  etiam  passim  nostris  in  versibus  ipsis 
multa  dementa  vides  multis  communia  verbis , 

690  cum  tamen  inter  se  versus  ac  verba  necesse  est 
confiteare  alia  ex  aliis  constare  elementis  ; 
non  quo  multa  parum  communis  littera  currat 
aut  nulli  inter  se  duo  sint  ex  omnibus  idem , 
sed  quia  non  volgo  paria  omnibus  omnia  constent. 

695  sic  aliis  in  rebus  item  communia  multa 
multarum  rerum  cum  sint  primordia ,  veruni 
dissimili  tamen  inter  se  consistere  summa 
possunt;  ut  merito  ex  aliis  constare  feratur 
humanum  genus  et  fruges  arbustaque  laeta. 

700      Nec  tamen  omnimodis  conecti  posse  putandum  est 
omnia  :  nam  volgo  fieri  portenta  videres , 
semiferas  nominimi  species  existere ,  et  altos 
interdum  ramos  egigni  corpore  vivo , 
multaque  conecti  terrestria  membra  marinis , 

705  tum  flammam  taetro  spirantis  ore  Chimaeras 
pascere  naturam  per  terras  omniparentis. 
quorum  nil  fieri  manifestum  est ,  omnia  quando 
seminibus  certis  certa  genetrice  creata 
conservare  genus  crescèntia  posse  videmus. 
Lucretius.  4 

710  scilicet ,  id  certa  fieri  ratione  necessust. 

nam  sua  cinque  cibis  ex  omnibus  intus  in  artus 
corpora  discedunt  conexaque  convenientis 
efficiunt  motus  :  at  contra  aliena  videmus 
reicere  in  terras  naturam ,  multaque  caecis 

715  corporibus  fugiunt  e  corpore ,  percita  plagis , 
quae  neque  conecti  quoquam  potuere  neque  in  se 
vitalis  motus  consentire  atque  imitari. 
sed  ne  forte  putes  ammalia  sola  teneri 
legibus  hisce,  eadem  ratio  disterminat  omne. 

720  nam  veluti  tota  natura  dissimiles  sunt 

inter  se  genitae  res  quaeque,  ita  quamque  necessest 
dissimili  constare  figura  principiorum  ; 
non  quo  multa  parum  simili  sint  praedita  forma , 
sed  quia  non  volgo  paria  omnibus  omnia  constent  : 

725  semina  cum  porro  disteni ,  differre  necessust 
intervalla,  vias,  conexus,  pondera,  plagas, 
concursus ,  motus  ;  quae  non  ammalia  solum 
corpora  seiungunt ,  sed  terras  ac  mare  totum 
secernunt  caelumque  a  terris  omne  retentant. 

730      Nunc  age  dieta  meo  dulci  quaesita  labore 
percipe ,  ne  forte  haec  albis  ex  alba  rearis 
principiis  esse ,  ante  oculos  quae  candida  cernis , 
aut  ea  quae  nigrant  nigro  de  semine  nata  ; 
nive  alium  quemvis ,  quo  sunt  inbuta  colore , 

735  propterea  gerere  hunc  credas ,  quod  materiai 
corpora  consimili  sint  eius  tincta  colore  : 
nullus  enim  color  est  omnino  materiai 
corporibus ,  neque  par  rebus  neque  denique  dispar. 
in  quae  corpora  si  nullus  tibi  forte  videtur 

740  posse  animi  inieQtus  fieri,  procul  avius  erras. 
nam  cum  caecigeni,  solis  qui  lumina  numquam 
dispexere ,  tamen  cognoscant  corpora  tactu , 
scire  licet  nostrae  quoque  menti  corpora  posse 
vorti  in  notitiam  nullo  circum  lita  fuco. 

745  denique  nos  ipsi  caecis  quaecumque  tenebris 
tangimus ,  haud  ullo  sentimus  tincta  colore, 
quod  quoniam  vinco  fieri ,  nunc  esse  docebo 

ex  ineunte  aevo  nullo  coniuncta  colore, 
omnis  enim  color  omnino  mutatur  in  omnis  ; 

750  quod  facere  haud  ullo  debent  primordia  pacto. 
immutabile  enim  quiddam  superare  necessest, 
ne  res  ad  nilum  redigantur  funditus  omnes  : 
nam  quodcumque  suis  mutatum  finibus  exit , 
continuo  hoc  mors  est  illius  quod  fuit  ante. 

755  proinde  colore  cave  contingas  semina  rerum , 
ne  tibi  res  redeant  ad  nilum  funditus  omnes. 

Praeterea  si  nulla  coloris  principiis  est 
reddita  natura  et  variis  sunt  praedita  formis , 
e  quibus  omne  genus  gignunt  variantque  colores 

760  propterea ,  magni  quod  refert  semina  quaeque 
cum  quibus  et  quali  positura  contineantur 
et  quos  inter  se  dent  motus  accipiantque , 
perfacile  extemplo  rationem  reddere  possis , 
cur  ea  quae  nigro  fuerint  paulo  ante  colore , 

765  marmoreo  fieri  possint  candore  repente; 

ut  mare ,  cum  magni  commorunt  aequora  venti , 
vertitur  in  canos  candenti  marmore  fluctus  : 
dicere  enim  possis ,  nigrum  quod  saepe  videmus ', 
materies  ubi  permixta  est  illius  et  ordo 

770  principiis  mutatus  et  addita  demptaque  quaedam , 
continuo  id  fieri  ut  candens  videatur  et  album, 
quod  si  caeruleis  constarent  aequora  ponti 
seminibus ,  nullo  possent  albescere  pacto  : 
nam  quocumque  modo  perturbes  caerula  quae  sint, 

775  numquam  in  marmoreum  possunt  migrare  colorem. 
sin  alio  atque  alio  sunt  semina  tincta  colore , 
quae  maris  effìciunt  unum  purumque  nitorem , 
ut  saepe  ex  aliis  formis  variisque  fìguris 
efficitur  quiddam  quadratum  unaque  figura , 

780  conveniebat ,  ut  in  quadrato  cernimus  esse 
dissimiles  formas ,  ita  cernere  in  aequore  ponti 
aut  alio  in  quovis  uno  puroque  nitore 
dissimiles  longe  inter  se  variosque  colores. 
praeterea  nil  officiunt  obstantque  fìgurae 

785  dissimiles ,  quo  quadratum  minus  omne  sit  extra  : 

4* 

at  varii  rerum  inpediunt  prohibentque  colores, 
quo  minus  esse  uno  possit  res  tota  nitore. 

Tum  porro  quae  ducit  et  inlicit  ut  tribuamus 
principiis  rerum  nonnumquam  causa  colores , 

790  occidit ,  ex  albis  quoniam  non  alba  creantur , 
nec  quae  nigra  cluent  de  nigris ,  sed  variis  ex. 
quippe  etenim  multo  proclivius  exorientur 
candida  de  nullo  quam  nigro  nata  colore , 
aut  alio  quovis ,  qui  contra  pugnet  et  obstet. 

795      Praeterea  quoniam  nequeunt  sine  luce  colores 
esse ,  neque  in  lucem  existunt  primordia  rerum , 
scire  licet  quam  sint  nullo  velata  colore: 
qualis  enim  caecis  poterit  color  esse  tenebris? 
lumine  quin  ipso  mutatur  propterea  quod 

800  recta  aut  obliqua  percussus  luce  refulgit; 
piuma  columbarum  quo  pacto  in  sole  videtur , 
quae  sita  cervices  circum  collumque  coronat  : 
namque  alias  fìt  uti  darò  sit  rubra  pyropo , 
interdum  quodam  sensu  fìt  uti  videatur 

805  inter  curalium  viridis  miscere  zmaragdos. 

caudaque  pavonis ,  larga  cum  luce  repleta  est , 
consimili  mutat  ratione  obversa  colores  ; 
qui  quoniam  quodam  gignuntur  luminis  ictu , 
scire  licet ,  sine  eo  fieri  non  posse  putandum  est. 

810  et  quoniam  plagae  quoddam  genus  excipit  in  se 
pupula ,  cum  sentire  colorem  dicitur  album , 
atque  aliud  porro ,  nigrum  cum  et  cetera  sentit , 
nec  refert  ea  quae  tangas  quo  forte  colore 
praedita  sint ,  verum  quali  magis  apta  figura , 

815  scire  licet  nil  principiis  opus  esse  colores , 
sed  variis  formis  variantes  edere  tactus. 

Praeterea  quoniam  non  certis  certa  fìguris 
est  natura  coloris  et  omnia  principiorum 
formamenta  queunt  in  quovis  esse  nitore , 

820  cur  ea  quae  Constant  ex  illis  non  pariter  sunt 
omne  genus  perfusa  coloribus  in  genere  omni  ? 
conveniebat  enim  corvos  quoque  saepe  volanti» 
ex  albis  album  pinnis  iactare  colorem  > 

et  nigros  fieri  nigro  de  semine  cycnos 

825  aut  alio  quovis  uno  varioque  colore. 

Quin  etiam  quanto  in  partes  res  quaeque  minutas 
distrahitur  magis ,  hoc  magis  est  ut  cernere  possis 
evanescere  paulatim  stinguique  colorem; 
ut  fit  ubi  in  parvas  partis  discerpitur  usu 

830  purpura,  poeniceusque  color  clarissimu'  multo, 
filatim  cum  distracta  est ,  dispergitur  omnis  ; 
noscere  ut  hinc  possis  prius  omnem  efflare  colorem 
particulas ,  quam  discedant  ad  semina  rerum. 
Postremo  quoniam  non  omnia  corpora  vocem 

835  mittere  concedis  neque  odorem ,  propterea  fit 
ut  non  omnibus  adtribuas  sonitus  et  odores  : 
sic  oculis  quoniam  non  omnia  cernere  quimus , 
scire  licet  quaedam  tam  constare  orba  colore 
quam  sine  odore  ullo  quaedam  sonituque  remota, 

840  nec  minus  haec  animum  éognoscere  posse  sagacem 
quam  quae  sunt  aliis  rebus  privata  notare. 
Sed  ne  forte  putes  solo  spoliata  colore 
corpora  prima  manere ,  etiam  secreta  teporis 
sunt  ac  frigoris  omnino  calidique  vaporis , 

845  et  sonitu  sterila  et  suco  ieiuna  feruntur, 

nec  iaciunt  ullum  proprio  de  corpore  odorem. 
sicut  amaracini  blandum  stactaeque  liquorem 
et  nardi  florem ,  nectar  qui  naribus  halat , 
cum  facere  instituas ,  cum  primis  quaerere  par  est , 

850  quoad  licet  ac  potis  es  reperire ,  inolentis  olivi 
naturam ,  nullam  quae  mittat  naribus  auram , 
quam  minime  ut  possit  mixtos  in  corpore  odores 
concoctosque  suo  contractans  perdere  viro , 
propter  eandem  rem  debent  primordia  rerum 

855  non  adhibere  suum  gignundis  rebus  odorem, 
nec  sonitum,  quoniam  nil  ab  se  mittere  possunt, 
nec  simili  ratione  saporem  denique  quemquam 
nec  frigus  neque  item  calidum  tepidumque  vaporem, 
cetera  ;  quae  cum  ita  sunt  tamen  ut  mortalia  constent , 

860  molli  lenta  ,  fragosa  putrì ,  cava  corpore  raro , 
omnia  sint  a  principiis  seiuncta  necessest, 

inmortalia  si  volumus  subiungere  rebus 
fundamenta ,  quibus  nitatur  summa  salutis  ; 
ne  tibi  res  redeant  ad  nilum  funditus  omnes. 

865      Nunc  ea  quae  sentire  viclemus  cumque  necessest 
ex  insensilibus  tamen  omnia  confìteare 
principiis  constare,  neque  id  manufesta  refutant 
nec  contra  pugnant ,  in  promptu  cognita  quae  sunt , 
sed  magis  ipsa  manu  ducunt  et  credere  cogunt 

870  ex  insensilibus ,  quod  dico ,  ammalia  gigni. 
quippe  videre  licet  vivos  existere  vermes 
stercore  de  taetro ,  putorem  cum  sibi  nacta  est 
intempestivis  ex  imbribus  umida  tellus  ; 
praeterea  cunctas  itidem  res  vertere  sese. 

875  vertunt  se  fluvii  frondes  et  pabula  laeta 

in  pecudes,  vertunt  pecudes  in  corpora  nostra 
naturam ,  et  nostro  de  corpore  saepe  ferarum 
augescunt  vires  et  corpora  pennipotentum. 
ergo  omnes  natura  cibos  in  corpora  viva 

880  vertit  et  bine  sensus  animantum  procreat  omnes , 
non  alia  longe  ratione  atque  arida  ligna 
explicat  in  flammas  et  in  ignis  omnia  versat. 
iamne  vides  igitur  magni  primordia  rerum 
referre  in  quali  sint  ordine  quaeque  locata 

885  et  commixta  quibus  dent  motus  accipiantque? 

Tum  porro  quid  id  est,  animum  quod  percutit,  ipsum 
quod  movet  et  varios  sensus  expromere  cogit , 
ex  insensilibus  ne  credas  sensile  gigni? 
nimirum ,  lapides  et  ligna  et  terra  quod  una 

890  mixta  tamen  nequeunt  vitalem  reddere  sensum. 
illud  in  his  igitur  rebus  meminisse  decebit, 
non  ex  omnibus  omnino ,  quaecumque  creant  res , 
sensile  et  extemplo  me  gigni  dicere  sensus , 
sed  magni  referre  ea  primum  quantula  constent, 

895  sensile  quae  faciunt ,  et  qua  sint  praedita  forma, 
motibus  ordinibus  posituris  denique  quae  sint. 
quarum  nil  rerum  in  lignis  glaebisque  videmus  : 
et  tamen  haec ,  cum  sunt  quasi  putrefacta  per  imbres , 
vermiculos  pariunt,  quia  corpora  materiai 

900  antiquis  ex  ordinibus  permota  nova  re 
conciliantur  ita  ut  debent  animalia  gigni. 
deinde  ea ,  sensilibus  qui  sensile  posse  creari 
constituunt ,  porro  ex  aliis  sentire  suétis 
mollia  conficiunt  :  nani  sensus  iungitur  omnis 

905  visceribus  nervfs  venis ,  quae  cuncta  videmus 
mollia  mortali  consistere  corpore  creta, 
sed  tamen  esto  iam  posse  haec  aeterna  manere: 
nempe  tamen  debent  aut  sensum  partis  habere 
aut  simili  totis  animalibus  esse  putari. 

910  at  nequeant  per  se  partes  sentire  necesse  est  : 
nam  ratio  sensus  membrorum  respuit  omnis , 
nec  manus  a  nobis  potis  est  secreta  neque  ulla 
corporis  omnino  sensum  pars  sola  tenere, 
linquitur  ut  totis  animantibus  adsimulentur. 

915  sic  itidem  quae  sentimus  sentire  necessest , 
vitali  ut  possint  consentire  undique  sensu. 
qui  poterunt  igitur  rerum  primordia  dici 
et  leti  vitare  vias ,  animalia  cum  sint , 
atque  animalia  sint  mortalibus  una  eademque? 

920  quod  tamen  ut  possint,  at  coetu  concilioque 

nil  facient  praeter  volgum  turbamque  animantum , 
scilicet,  ut  nequeunt  homines  armenta  feraeque 
inter  sese  ullam  rem  gignere  conveniundo. 
quod  si  forte  suum  dimittunt  corpore  sensum 

925  atque  alium  capiunt,  quid  opus  fuit  adtribui  id  quod 
detrahitur  ?  tum  praeterea ,  quod  fugimus  ante , 
quatenus  in  pullos  animalis  vertier  ova 
cernimus  alituum ,  vermisque  effervere ,  terram 
intempestivos  quom  putor  cepit  ob  imbris , 

930  scire  licet  gigni  posse  ex  non  sensibu'  sensus. 
Quod  si  forte  aliquis  dicet ,  dumtaxat ,  oriri 
posse  ex  non  sensu  sensum  mutabilitate , 
aut  aliquo  tamquam  partu  quod  proditur  extra , 
buie  satis  illud  erit  planum  facère  atque  probare , 

935  non  fieri  partum  nisi  concilio  ante  coacto , 
nec  quicquam  commutari  sine  conciliatu. 
principio  nequeunt  ullius  corporis  esse 

sensus  ante  ipsam  genitam  naturam  animantis , 
ni  mirum ,  quia  materies  disiecta  tenetur 

940 aere,  fluminibus,  terris,  aethraque  creatis, 
nec  congressa  modo  vitalis  convenientes 
contulit  inter  se  motus ,  quibus  omnicientes 
accensi  sensus  animantem  quamque  tuentur. 
Praeterea  quamvis  animantem  grandior  ictus , 

945  quam  patitur  natura,  repente  adfligit  et  omnis 
corporis  atque  animi  pergit  confundere  sensus. 
dissoluuntur  enim  positurae  principiorum , 
et  penitus  motus  vitales  inpediuntur , 
donec  materies ,  omnis  concussa  per  artus, 

950  vitalis  animae  nodos  a  corpore  solvit 

dispersamque  foras  per  caulas  eiecit  omnis  : 
nani  quid  praeterea  facere  ictum  posse  reamur 
oblatum ,  nisi  discutere  ac  dissolvere  quaeque? 
fit  quoque  uti  soleant  minus  oblato  acriter  ictu 

955  reliqùi  motus  vitalis  vincere  saepe , 

vincere ,  et  ingentis  plagae  sedare  tumultus , 
inque  suos  quicquid  rursus  revocare  meatus , 
et  quasi  iam  leti  dominantem  in  corpore  motum 
discutere,  ac  paene  amissos  accendere  sensus: 

960  nam  quare  potius  leti  iam  limine  ab  ipso 
ad  vitam  possit  conlecta  mente  reverti , 
quam  quo  decursum  prope  iam  siet  ire  et  abire? 
propterea ,  quoniam  dolor  est ,  ubi  materiai 
corpora  vi  quadam  per  viscera  viva  per  artus 

965  sollicitata  suis  trepidant  in  sedibus  intus , 

inque  locum  quando  remigrant,  fit  blanda  voluptas , 
scire  licet  nullo  primordia  posse  dolore 
temptari  nullamque  voluptatem  capere  ex  se  ; 
quandoquidem  non  sunt ,  ex  ullis  principiorum 

970  corporibus ,  quorum  motus  novitate  laborent 
aut  aliquem  fructum  capiant  dulcedinis  almae  : 
haut  igitur  debent  esse  ullo  praedita  sensu. 

Denique  uti  possint  sentire  ammalia  quaeque , 
principiis  si  iam  est  sensus  tribuendus  eorum , 

975  quid,  genus  humanum  propritim  de  quibu'  factumst? 

scilicet ,  et  risu  tremulo  concussa  cachinnant 
et  lacrimis  spargunt  rorantibus  ora  genasque  , 
multaque  de  rerum  mixtura  dicere  callent, 
et  sibi  proporro  quae  sint  primordia  quaerunt  ; 
980  quandoquidem  totis  mortalibus  adsimulata 

ipsa  quoque  ex  aliis  debent  constare  elementis, 
inde  alia  ex  aliis ,  nusquam  consistere  ut  ausis  : 
quippe  sequar,  quodcumque  loqui  ridereque  dices 
et  sapere ,  ex  aliis  eadem  haec  facientibus  ut  sit. 
985  quod  si  delira  haec  furiosaque  cernimus  esse, 
et  ridere  potest  non  ex  ridentibu'  factus , 
et  sapere  et  doctis  rationem  reddere  dictis 
non  ex  seminibus  sapientibus  atque  disertis , 
qui  minus  esse  queant  ea  quae  sentire  videmus 
990  seminibus  permixta  carentibus  undique  sensu? 
Denique  caelesti  sumus  omnes  semine  oriundi  : 
omnibus  ille  idem  pater  est ,  unde  alma  liquentis 
umoris  guttas  mater  cum  terra  recepit, 
feta  parit  nitidas  fruges  arbustaque  laeta 
995  et  genus  humanum ,  parit  omnia  saecla  ferarum , 
pabula  cum  praebet ,  quibus  omnes  corpora  pascunt 
et  dulcem  ducunt  vitam  prolemque  propagant; 
quàpropter  merito  maternum  nomen  adepta  est. 
cedit  item  retro ,  de  terra  quod  fuit  ante , 

1000  in  terras ,  et  quod  missumst  ex  aetheris  oris , 
id  rursum  caeli  rellatum  tempia  receptant. 
nec  sic  interemit  mors  res ,  ut  materiai 
corpora  conficiat,  sed  coetum  dissupat  ollis  : 
inde  aliis  aliud  coniungitur,  et  fit  ut  omnes 

1005  res  ita  convertant  formas  mutentque  colores 
et  capiant  sensus  et  puncto  tempore  reddant, 
ut  noscas  referre  eadem  primordia  rerum 
cum  quibus  et  quali  positura  contineantur 
et  quos  inter  se  dent  motus  accipiantque , 

1010  neve  putes  aeterna  penesresidere  potesse 

corpora  prima ,  quod  in  cunciis  fluitare  videmus 
rebus  et  interdum  nasci  subitoque  perire. 
||  Quin  etiam  refert  nostris  in  versibus  ipsis 

cum  quibus  et  quali  sint  ordine  quaeque  locata. 

1015  [namque  eadem  caelum  mare  terras  flumina  solem 
signifìcant  eadem  fruges  arbusta  animantis] 
si  non  omnia  sunt ,  at  multo  maxima  pars  est 
consimilis  :  verum  positura  discrepitant  res. 
sic  ipsis  in  rebus  item  iam  materiai 

1020  [intervalla  vias  conexus  pondera  plagas] 
concursus  motus  ordo  positura  figurae 
cum  permutantur ,  mutari  res  quoque  debent. 

Nunc  animum  nobis  adhibe  veram  ad  rationem. 
nam  tibi  vementer  nova  res  molitur  ad  auris 

1025  accidere  et  nova  se  species  ostendere  rerum. 

sed  neque  tam  facilis  res  ulla  est,  quin  ea  primum 
difficilis  magis  ad  credendum  constet ,  itemque 
nil  adeo  magnum  neque  tam  mirabile  quicquam, 
quod  non  paulatim  mittant  mirarier  omnes. 

1030  suspicito  caeli  clarum  purumque  colorem, 

quaeque  in  se  cohibet,  palantia  sidera  passim, 
lunamque  et  solis  praeclara  luce  nitorem  ; 
omnia  quae  nunc  si  primum  mortalibus  essent 
ex  inproviso  visu  subiecta  repente, 

1035  quid  magis  his  rebus  poterat  mirabile  dici, 

aut  minus  ante  quod  auderent  fore  credere  gentes? 
nil ,  ut  opinor  :  ita  haec  species  miranda  fuisset. 
quam  tibi  iam  nemo ,  fessus  satiate  videndi, 
suspicere  in  caeli  dignatur  lucida  tempia! 

1040  desine  quapropter  novitate  exterritus  ipsa 
expuere  ex  animo  rationem,  sed  magis  acri 
iudicio  perpende ,  et  si  tibi  vera  videntur , 
dede  manus  ,  aut ,  si  falsum  est ,  accingere  contra. 
quaerit  enim  rationem  animus ,  cum  summa  loci  sit 

1045  infinita  foris  haec  extra  moenia  mundi, 

quid  sit  ibi  porro ,  quo  prospicere  usque  velit  mens 
atque  animi  iactus  liber  quo  pervolet  ipse. 
Principio  nobis  in  cunctas  undique  partis 
et  latere  ex  utroque  snpra  supterque  per  omne 

1050  nulla  est  finis;  uti  docui,  res  ipsaque  per  se 
vociferatur,  et  elucet  natura  profundi. 

nullo  iam  pacto  veri  simile  esse  putandumst, 
undique  cum  vorsum  spatium  vacet  infinitum 
seminaque  innumero  numero  summaque  profunda 

1055  multimodis  volitent  aeterno  percita  motu , 

hunc  unum  terrarum  orbem  caelumque  creatum , 
nil  agere  illa  foris  tot  corpora  materiai  ; 
cum  praesertim  hic  sii  natura  factus ,  et  ipsa 
sponte  sua  forte  offensando  ut  semina  rerum 

1060  multimodis  temere  in  cassum  frustraque  coacta 
tandem  eoluerunt  ea  quae  convecta  repente 
magnarum  rerum  fierent  exordia  semper, 
terrai  maris  et  caeli  generis que  animantum. 
quare  etiam  atque  etiam  talis  fateare  necesse  est 

1065  esse  alios  alibi  congressus  materiai , 

qualis  hic  est ,  avido  complexu  quem  tenet  aether. 

Praeterea  cum  materies  est  multa  parata , 
cum  locus  est  praesto ,  nec  res  nec  causa  moratur 
ulla,  geri  debent,  nimirum,  et  confieri  res. 

1070  nunc  ex  seminibus ,  si  tanta  est  copia  quantam 
enumerare  aetas  animantum  non  queat  omnis , 
quis  eadem  natura  manet ,  quae  semina  rerum 
conicere  in  loca  quaeque  queat  simili  ratione 
atque  huc  sunt  coniecta ,  necesse  est  confiteare 

1075  esse  alios  aliis  terrarum  in  partibus  orbis 
et  varias  hominum  gentis  et  saecla  ferarum. 

Huc  accedit  ut  in  summa  res  nulla  sit  una , 
unica  quae  gignatur  et  unica  solaque  crescat , 
quin  aliquoiu'  siet  saeeli  permultaque  eodem 

1080  sint  genere,  in  primis  animalibus ,  inclute  Memmi , 
invenies  sic  montivagum  genus  esse  ferarum , 
sic  hominum  genitam  prolem ,  sic  denique  mutas 
squamigerum  pecudes  et  corpora  cuncta  volantum. 
quapropter  caelum  simili  ratione  fatendumst , 

1085  terramque  et  solem,  lunam,  mare,  cetera  quae  sunt, 
non  esse  unica ,  sed  numero  magis  innumerali  ; 
quandoquidem  vitae  depactus  terminus  alte 
tam  manet  haec ,  et  tam  nativo  corpore  Constant , 
quam  genus  omne  quod  hic  generatim  rebus  abundat. 

1090      Quae  bene  cognita  si  teneas ,  natura  videtur 
libera  continuo ,  dominis  privata  superbis , 
ipsa  sua  per  se  sponte  omnia  dis  agere  expers. 
nani  prò ,  sancta  deum  tranquilla  pectora  pace 
quae  placidum  degunt  aevom  vitamque  serenam , 

1095  quis  regere  immensi  summam ,  quis  habere  profundi 
indù  manu  validas  potis  est  moderanter  habenas , 
quis  pariter  caelos  omnis  convertere  et  omnis 
ignibus  aetheriis  terras  suffire  feracis , 
omnibus  inve  locis  esse  omni  tempore  praesto, 

1100  nubibus  ut  tenebras  faciat  caelique  serena 
concutiat  sonitu ,  tum  fulmina  mittat  et  aedis 
saepe  suas  disturbet  et  in  deserta  recedens 
saeviat ,  exercens  telum ,  quod  saepe  nocentes 
praeterit  exanimatque  indignos  inque  merentes?  || 

1105      Multaque  post  mundi  tempus  genitale  diemque 
primigenum  maris  et  terrae  solisque  coortum 
addita  corpora  sunt  extrinsecus ,  addita  circum 
semina ,  quae  magnum  iaculando  contulit  omne  ; 
unde  mare  et  terrae  possent  augescere ,  et  unde 

1110  appareret  spatium  caeli  domus  altaque  tecta 
tolleret  a  terris  procul,  et  consurgeret  aér. 
nam  sua  cuique,  locis  ex  omnibus ,  omnia  plagis 
corpora  distribuuntur  et  ad  sua  saecla  recedunt , 
umor  ad  umorem,  terreno  corpore  terra 

1115  crescit,  et  ignem  ignes  procudunt  aéraque  aèr, 
donique  ad  extremam  crescendi  perfìca  fìnem 
omnia  perduxit  rerum  natura  creatrix; 
ut  fìt  ubi  nilo  iam  plus  est  quod  datur  intra 
vitalis  venas  quam  quod  fluit  atque  recedit. 

1120  omnibus  his  aetas  debet  consistere  rebus  : 
hic  natura  suis  refrenat  viribus  auctum. 
nam  quaecumque  vides  hilaro  grandescere  adauctu 
paulatimque  gradus  aetatis  scandere  adultae , 
plura  sibi  adsumunt  quam  de  se  corpora  mittunt , 

1125  dum  facile  in  venas  cibus  omnis  inditur,  et  dum 
non  ita  sunt  late  dispersa ,  ut  multa  remittant 
et  plus  dispendi  faciant  quam  vescitur  aetas. 

nam  certe  fluere  atque  recedere  corpora  rebus 
multa  rrianus  dandum  est  :  sed  plura  accedere  debent , 

1130  donec  alescendi  summum  tetigere  cacumen. 
inde  minutatim  vires  et  robur  adultum 
frangia  et  in  partem  peiorem  liquitur  aetas. 
quippe  etenim  quanto  est  res  amplior ,  augmine  adempto , 
et  quo  latior  est ,  in  cunctas  undique  partis 

1135  plura  modo  dispargit  et  ab  se  corpora  mittit , 
nec  facile  in  venas  cibus  omnis  diditur  ei , 
nec  satis  est ,  pr,o  quam  largos  exaestuat  aestus , 
unde  queat  tantum  suboriri  ac  subpeditare. 
iure  igitur  pereunt ,  cum  rarefacta  fluendo 

1140  sunt  et  cum  externis  succumbunt  omnia  plagis; 
quandoquidem  grandi  cibus  aevo  denique  defit, 
nec  tuditantia  rem  cessant  extrinsecus  ullam 
corpora  confìcere  et  plagis  infesta  domare. 
Sic  igitur  magni  quoque  circum  moenia  mundi 

1145  expugnata  dabunt  labem  putrisque  ruinas: 
omnia  debet  enim  cibus  integrare  novando 
et  fulcire  cibus ,  cibus  omnia  sustentare  , 
nequiquam ,  quoniam  nec  venae  perpetiuntur 
quod  satis  est,  neque  quantum  opus  est  natura  ministrai 

1150  iamque  adeo  fracta  est  aetas ,  effetaque  tellus 
vix  animalia  parva  creat ,  quae  cuncta  creavit 
saecla  deditque  ferarum  ingentia  corpora  partu. 
haud,  ut  opinor,  enim  mortalia  saecla  superne 
aurea  de  caelo  demisit  funis  in  arva , 

1155  nec  mare  nec  fluctus  plangentis  saxa  crearunt, 
sed  genuit  tellus  eadem  quae  nunc  alit  ex  se. 
praeterea  nitidas  fruges  vinetaque  laeta 
sponte  sua  primum  mortalibus  ipsa  creavit , 
ipsa  dedit  dulcis  fetus  et  pabula  laeta; 

1160  quae  nunc  vix  nostro  grandescunt  aucta  labore, 
conterimusque  boves  et  viris  agricolarum , 
conficimus  ferrum ,  vix  arvis  suppeditati  : 
usque  adeo  parcunt  fetus  augentque  labore, 
iamque  caput  quassans  grandis  suspirat  arator 

1165  crebrius,  incassum  manuum  cecidisse  labores  , 

et  cum  tempora  temporibus  praesentia  confert 
praeteritis ,  laudat  fortunas  saepe  parentis. 
tristis  item  vetulae  vitis  sator  atque  vietae 
temporis  incusat  momen ,  caelumque  fatigat , 
1170  et  crepat ,  antiquum  genus  ut  pietate  repletum 
perfacile  angustis  tolerarit  finibus  aevom , 
cum  minor  esset  agri  multo  modus  ante  viritim  : 
nec  tenet  omnia  paulatim  tabescere  et  ire 
ad  capulum,  spatio  aetatis  defessa  vetusto. 


T.  LUCRETI  CARI 

DE   RERUM   NATURA 

LIBER  TERTIUS. 


li  tenebris  tantis  tam  clarum  extollere  lumen 
qui  primus  potuisti  inlustrans  commoda  vitae , 
te  sequor ,  o  Graiae  gentis  decus ,  inque  tuis  nunc 
ficta  pedum  pono  pressis  vestigia  signjs, 
5  non  ita  certandi  cupidus  quam  propter  amorem 
quod  te  imitari  aveo  :  quid  enim  contendat  hirundo 
cycnis ,  aut  quid  nam  tremulis  facere  artubus  haedi 
consimile  in  cursu  possint  et  fortis  equi  vis  ? 
tu  3  pater ,  es  rerum  inventor ,  tu  patria  nobis 

10  suppeditas  praecepta,  tuisque  ex,  inclute,  chartis , 
floriferis  ut  apes  in  saltibus  omnia  libant , 
omnia  nos  itidem  depascimur  aurea  dieta, 
aurea ,  perpetua  semper  dignissima  vita, 
nam  simul  ac  ratio  tua  coepit  vociferari 

15  naturam  r.erum,  divina  mente  coorta, 
diffugiunt  animi  terrores ,  moenia  mundi 
discedunt ,  totum  video  per  inane  geri  res. 

apparet  divum  numen  sedesque  quietae , 
quas  neque  concutiunt  venti  nec  nubila  nimbis 

20  aspergunt  neque  nix  acri  concreta  pruina- 
cana  cadens  violat  semperque  innubilus  aether 
integit,  et  large  diffuso  lumine  ridenti 
omnia  suppeditat  porro  natura,  neque  ulla 
res  animi  pacem  delibat  tempore  in  ullo. 

25  at  contra  nusquam  apparent  Acherusia  tempia , 
nec  tellus  obstat  quin  omnia  dispiciantur, 
sub  pedibus  quaecumque  infra  per  inane  geruntur. 
his  ibi  me  rebus  quaedam  divina  voluptas 
percipit  atque  horror,  quod  sic  natura  tua  vi 

30  tam  manifesta  patens  ex  omni  parte  retecta  est. 
Et  quoniam  docui ,  cunctarum  exordia  rerum 
qualia  sint  et  quam  variis  distantia  formis 
sponte  sua  volitent  aeterno  percita  motu, 
quove  modo  possint  res  ex  his  quaeque  creari , 

35  nasce  secundum  res  animi  natura  videtur 
atque  animae  claranda  meis  iam  versibus  esse , 
et  metus  ille  foras  praeceps  Acheruntis  agendus, 
funditus  humanam  qui  vitam  turbat  ab  imo , 
omnia  suffundens  mortis  nigrore,  neque  ullam 

40  esse  voluptatem  liquidam  puramque  relinquit. 

nam  quod  saepe  homines  morbos  magis  esse  timendos 
infamemque  ferunt  vitam  quam  Tartara  leti , 
et  se  scire  animae  naturami  sanguinis  esse , 
aut  etiam  venti ,  si  fert  ita  forte  voluntas , 

45  nec  prosum  quicquam  nostrae  rationis  egere , 
hinc  licet  advertas  animimi  magis  omnia  laudis 
iactari  causa  quam  quod  res  ipsa  probetur. 
extorres  idem  patria  longeque  fugati 
conspectu  ex  hominum,  foedati  crimine  turpi, 

50  omnibus  érumnis  adfecti  denique  vivunt , 
et  quocumque  tamen  miseri  venere  parentant 
et  nigras  mactant  pecudes  et  manibu'  divis 
inferias  mittunt ,  multoque  in  rebus  acerbis 
acrius  advertunt  animos  ad  religionem. 

55  quo  magis  in  dubiis  hominem  spectare  periclis 


64  III 

convenit  adversisque  in  rebus  noscere  qui  sit  : 
nam  verae  voces  tum  demum  pectore  ab  imo 
eliciuntur ,  et eripitur  persona,  manet  res. 
denique  avarities  et  honorum  caeca  cupido , 

60  quae  miseros  homines  cogunt  trascendere  fines 
iuris  et  interdum  socios  scelerum  atque  ministros 
noctes  atque  dies  niti  praestante  labore 
ad  summas  emergere  opes ,  haec  vulnera  vitae 
non  minimam  partem  mortis  formidine  aluntur. 

65  turpis  enim  ferme  contemptus  et  acris  egestas 
semota  ab  dulci  vita  stabilique  videntur 
et  quasi  iam  leti  portas  cunctarier  ante; 
unde  homines  dum  se  falso  terrore  coacti 
effugisse  volunt  longe ,  longeque  remosse , 

70  sanguine  civili  rem  conflant  divitiasque 

conduplicant  avidi ,  caedem  caede  accumulantes , 
crudeles  gaudent  in  tristi  funere  fratris , 
et  consanguineum  mensas  odere  timentque. 
consimili  ratione  ab  eodem  saepe  timore 

75  macerat  invidia,  ante  oculos  illuni  esse  potentem , 
illuni  aspectari ,  claro  qui  incedit  honore , 
ipsi  se  in  tenebris  volvi  caenoque  queruntur. 
intereunt  partim  statuarum  et  nominis  ergo, 
et  saepe  usque  adeo ,  mortis  formidine  ,  vitae 

80  percipit  humanos  odium  lucisque  videndae , 
ut  sibi  consciscant  maerenti  pectore  letum , 
obliti  fontem  curarum  hunc  esse  timorem, 
hunc  vexare  pudorem ,  hunc  vincula  amicitiai 
rumpere  et  in  summa  pietatem  evertere  clade  : 

85  nam  iam  saepe  homines  patriam  carosque  parentis 
prodiderunt ,  vitare  Acherusia  tempia  petentes. 
nam  veluti  pueri  trepidant  atque  omnia  caecis 
in  tenebris  metuunt ,  sic  nos  in  luce  timemus 
interdum ,  nilo  quae  sunt  metuenda  magis  quam 

90  quae  pueri  in  tenebris  pavitant  finguntque  futura, 
hunc  igitur  terrorem  animi  tenebrasque  necessest 
non  radii  solis  neque  lucida  tela  diei 
discutiant ,  sed  naturae  species  ratioque. 

Primum  animum  dico ,  mentem  quam  saepe  vocamus , 
95  in  quo  consilium  vitae  regimenque  locatum  est , 
esse  hominis  partem  nilo  minus  ac  manus  et  pes 
atque  oculi  partes  animantis  totius  extant. 

sensum  animi  certa  non  esse  in  parte  locatum , 

veruni  habitum  quendam  vitalem  corporis  esse , 
100  harmoniam  Grai  quam  dicunt ,  quod  faciat  nos 

vivere  cum  sensu ,  nulla  cum  in  parte  siet  mens  ; 

ut  bona  saepe  valetudo  cum  dicitur  esse 

corporis ,  et  non  est  tamen  haec  pars  ulla  valentis. 

sic  animi  sensum  non  certa  parte  reponunt; 
105  magno  opere  in  quo  mi  diversi  errare  videntur. 

saepe  itaque ,  in  promptu  corpus  quod  cernitur,  aegret , 

cum  tamen  ex  alia  laetamur  parte  latenti  : 

et  retro  fìt  uti  contra  sit  saepe  vicissim , 

cum  miser  ex  animo  laetatur  corpore  toto  ; 
110  non  alio  pacto  quam  si,  pes  cum  dolet  aegri , 

in  nullo  caput  interea  sit  forte  dolore. 

praeterea  molli  cum  somno  dedita  membra 

effusumque  iacet  sine  sensu  corpus  onustum , 

est  aliud  tamen  in  nobis  quod  tempore  in  ilio 
115  multimodis  agitatur  et  omnis  accipit  in  se 

laetitiae  motus  et  curas  cordis  inanis. 

nunc  animam  quoque  ut  in  membris  cognoscere  possis. 

esse ,  neque  harmonia  corpus  sentire  solere , 

principio  fit  uti  detracto  corpore  multo 
120  saepe  tamen  nobis  in  membris  vita  moretur  : 

atque  eadem  rursum ,  cum  corpora  pauca  caloris 

diffugere  forasque  per  os  est  editus  aér, 

deserit  extemplo  venas  atque  ossa  relinquit  ; 

noscere  ut  liinc  possis  non  aequas  omnia  partis 
125  corpora  habere  neque  ex  aequo  fui  ciré  salutem, 

sed  magis  haec,  venti  quae  sunt  calidique  vaporis 

semina ,  curare  in  membris  ut  vita  moretur. 

est  igitur  calor  ac  ventus  vitalis  in  ipso 

corpore  ,  qui  nobis  moribundos  deserit  artus. 
130  quapropter  quoniam  est  animi  natura  reperta 

atque  animae  quasi  pars  hominis ,  redde  harmoniai 
nomen ,  ad  organicos  alto  delatum  Heliconi  ; 
sive  aliunde  ipsi  porro  traxere  et  in  illam 
transtulerunt ,  proprio  quae  tum  res  nomine  egebat. 

135  quidquid  id  est,  habeant:  tu  cetera  percipe  dieta. 
Nunc  animum  atque  animam  dico  coniuncta  teneri 
inter  se  atque  unam  naturam  conficere  ex  se , 
sed  caput  esse  quasi  et  dominari  in  corpore  toto 
consilium,  quod  nos  animum  mentemque  vocamus. 

140  idque  situm  media  regione  in  pectoris  haeret. 

hic  exultat  enim  pavor  ac  metus ,  haec  loca  circum 
laetitiae  mulcent:  hic  ergo  mens  animusquest. 
cetera  pars  animae  per  totum  dissita  corpus 
paret  et  ad  numen  mentis  momenque  movetur. 

145  idque  sibi  solum  per  se  sapit:  id  sibi  gaudet, 

cum  neque  res  animam  neque  corpus  commovet  una. 
et  quasi,  cum  caput  aut  oculus  temptante  dolore 
laeditur  in  nobis ,  non  omni  concruciamur 
corpore,  sic  animus  nonnumquam  laeditur  ipse 

150  laetitiaque  viget ,  cum  cetera  pars  animai 
per  membra  atque  artus  nulla  novitate  cietur: 
verum  ubi  vementi  magis  est  commota  metu  mens , 
consentire  animam  totam  per  membra  videmus , 
sudoresque  ita  palloremque  existere  toto 

155  corpore  et  infringi  linguam  vocemque  aboriri , 
caligare  oculos ,  sonere  auris ,  succidere  artus , 
denique  con€Ìdere  ex  animi  terrore  videmus 
saepe  homines;  facile  ut  quivis  hinc  noscere  possit 
esse  animam  cum  animo  coniunctam ,  quae  cum  animi  vi 

160  percussast,  exim  corpus  propellit  et  icit. 

Haec  eadem  ratio  naturam  animi  atque  animai 
corpoream  docet  esse  :  ubi  enim  propellere  membra, 
corripere  ex  somno  corpus ,  rnutareque  vultum 
atque  hominem  totum  regere  ac  versare  videtur, 

165  quorum  nil  fieri  sine  tactu  posse  videmus , 

nec  tactum  porro  sine  corpore ,  nonne  fatendumst 
corporea  natura  animum  constare  animamque  ? 
praeterea  pariter  fungi  cum  corpore  et  una 

consentire  animum  nobis  in  corpore  cernis. 

170  si  minus  offendit  vitam  vis  horrida  teli 
ossibus  ac  nervis  disclusis  intus  adacta , 
at  tamen  insequitur  languor  terraeque  petitus , 
saevus  et  in  terra  mentis  qui  gignitur  aestus , 
interdumque  quasi  exurgendi  incerta  voluntas. 

175  ergo  corpoream  naturam  animi  esse  necessest , 
corporeis  quoniam  telis  ictuque  laborat. 

Is  tibi  nunc  animus  quali  sit  corpore  et  unde 
constiterit  pergam  rationem  reddere  dictis. 
principio  esse  aio  persuptilem  atque  minutis 

180  perquam  corporibus  factum  constare,  id  ita  esse 
liinc  licet  advertas  animum  ut  pernoscere  possis. 
nil  adeo  fieri  celeri  ratione  videtur, 
quam  sibi  mens  fieri  proponit  et  inchoat  ipsa: 
ocius  ergo  animus  quam  res  se  perciet  ulla, 

185  ante  oculos  quorum  in  promptu  natura  videtur  : 
at  quod  mobile  tanto  operest ,  constare  rutundis 
perquam  seminibus  debet  perquamque  minutis , 
momine  uti  parvo  possint  inpulsa  moveri. 
namque  movetur  aqua  et  tantillo  momine  flutat , 

190  quippe  volubilibus  parvisque  creata  figuris. 
at  contra  mellis  constantior  est  natura 
et  pigri  latices  magis  et  cunctantior  actus  : 
haeret  enim  inter  se  magis  omnis  material 
copia,  nimirum,  quia  non  tamlevibus  extat 

195  corporibus  neque  tam  suptilibus  atque  rutundis. 
namque  papaveris  aura  potest  suspensa  levisque 
cogere  ut  ab  summo  tibi  diffluat  altus  acervus , 
at  contra  lapidum  conlectum  Cauru'  movere 
noenu  potest.  igitur  parvissima  corpora  prò  quam 

200  et  levissima  sunt ,  ita  mobilitate  fruuntur  : 

at  contra  quae  cumque  magis  cum  pondere  magno 
asperaque  inveniuntur,  eo  stabilita  magis  sunt. 
nunc  igitur  quoniam  est  animi  natura  reperta 
mobilis  egregie ,  perquam  constare  necessest 

205  corporibus  parvis  et  levibus  atque  rutundis. 
quae  tibi  cognita  res  in  multis,  o  bone,  rebus 

utilis  invenietur  et  opportuna  cluebit. 

haec  quoque  res  etiam  naturam  dedicat  eius , 

quam  tenui  constet  textura ,  quamque  loco  se 

210  contineat  parvo ,  si  possit  conglomerari , 

quod  simul  atque  hominem  leti  secura  quies  est 
indepta  atque  animi  natura  animaeque  recessit , 
nil  ibi  libatum  de  toto  corpore  cernas 
ad  speciem ,  nil  ad  pondus  :  mors  omnia  praestat  ? 

215  vitalem  praeter  sensum  calidumque  vaporem. 
ergo  animam  totam  perparvis  esse  necessest 
seminibus ,  nexam  per  venas  viscera  nervos  ; 
quatenus ,  omnis  ubi  e  toto  iam  corpore  cessit , 
extima  membrorum  circum  caesura  tamen  se 

220  incolumem  praestat  nec  defìt  ponderis  hilum. 
quod  genus  est,  Bacchi  cum  flos  evanuit,  aut  cum 
spiritus  unguenti  suavis  diffugit  in  auras , 
aut  aliquo  cum  iam  sucus  de  corpore  cessit: 
.  .  nil  oculis  tamen  esse  minor  res  ipsa  videtur 

225  propterea  neque  detractum  de  pondere  quicquam , 
nimirum,  quia  multa  minutaque  semina  sucos 
efficiunt  et  odorem  in  toto  corpore  rei. 
quare  etiam  atque  etiam  mentis  naturam  animaeque 
scire  licet  perquam  pauxillis  esse  creatam 

230  seminibus,  quoniam  fugiens  nil  ponderis  aufert. 

Nec  tamen  haec  simplex  nobis  natura  putanda  est. 
tenvis  enim  quaedam  moribundos  deserit  aura 
mixta  vapore ,  vapor  porro  trahit  aera  secum. 
nec  calor  est  quisquam,  cui  non  sit  mixtus  et  aer: 

235  rara  quod  eius  enim  constat  natura,  necessest 
aéris  inter  eum  primordia  multa  moveri. 
iam  triplex  animi  est  igitur  natura  reperta  : 
nec  tamen  haec  sat  sunt  ad  sensum  cuncta  creandum  ; 
nil  horum  quoniam  recipit  res  posse  creare 

240  sensiferos  motus ,  quidam  quod  manticulantur. 
quarta  quoque  his  igitur  quaedam  natura  necessest 
adtribuatur:  east  omnino  nominis  expers; 
qua  neque  mobilius  quicquam  neque  tenvius  exstai, 
nec  magis  e  parvis  et  levibus  est  elementis  ; 

245  sensiferos  motus  quae  didit  prima  per  artus. 
prima  cietur  enim ,  parvis  perfecta  figuris  : 
inde  calor  motus  et  venti  caeca  potestas 
accipit,  inde  aer:  inde  omnia  mobilitante, 
concutitur  sanguis ,  tum  viscera  persentiscunt 

•250  omnia,  postremis  datur  ossibus  atque  medullis 
sive  voluptas  est  sive  est  contrarius  ardor. 
nec  temere  huc  dolor  usque  potest  penetrare  neque  acre 
permanare  malum ,  quin  omnia  perturbentur 
usque  adeo  ut  vitae  desit  locus  atque  animai 

255  diffugiant  partes  per  caulas  corporis  omnis. 
sed  plerumque  fit  in  summo  quasi  corpore  finis 
motibus  :  hanc  ob  rem  vitam  retinere  valemus. 

Nunc  ea  quo  pacto  inter  sese  mixta  quibusque 
compta  modis  vigeant  rationem  reddere  aventem 

260  abstrahit  invitum  patrii  sermonis  egestas  : 

sed  tamen,  ut  poterò  summatim  attingere,  tangam. 
inter  enim  cursant  primordia  principiorum 
motibus  inter  se,  nil  ut  secernier  unum 
possit  nec  spatio  fieri  divisa  potestas, 

265  sed  quasi  multae  vis  unius  corporis  extant. 
quod  genus  in  quovis  animantum  viscere  volgo 
est  odor  et  quidam  calor  et  sapor,  et  tamen  ex  his 
omnibus  est  unum  perfectum  corporis  augmen. 
sic  calor  atque  aér  et  venti  caeca  potestas 

270  mixta  creant  unam  naturam ,  et  mobilis  Illa 
vis ,  initum  motus  ab  se  quae  dividit  ollis , 
sensifer  unde  oritur  primum  per  viscera  motus. 
nam  penitus  prorsum  latet  haec  natura  subestque, 
nec  magis  hac  infra  quicquam  est  in  corpore  nostro, 

275  atque  anima  est  animae  proporro  totius  ipsa. 
quod  genus  in  nostris  membris  et  corpore  toto 
mixta  latens  animi  vis  est  animaeque  potestas , 
corporibus  quia  de  parvis  paucisque  creatast. 
sic  tibi  nominis  haec  expers  vis,  facta  minutis 

280  corporibus ,  latet  atque  animae  quasi  totius  ipsa 
proporrost  anima  et  dominatur  corpore  toto. 
consimili  ratione  necessest  ventus  et  aér 

et  calor  inter  se  vigeant  commixta  per  artus , 
atque  aliis  aliud  subsit  magis  emineatque , 

285  ut  quiddam  fieri  videatur  ab  omnibus  unum , 

ne  calor  ac  ventus  seorsum  seorsumque  potestas 
aèris  interemant  sensum  diductaque  solvant. 
est  etenim  calor  ille  animo ,  quem  sumit ,  in  ira 
cum  fervescit  et  ex  oculis  micat  acribus  ardor  : 

290  est  et  frigida  multa ,  comes  formidinis ,  aura , 
quae  ciet  horrorem  membris  et  concitat  artus  : 
est  etiam  quoque  pacati  status  aéris  ille , 
pectore  tranquillo  qui  fit  voltuque  sereno, 
sed  calidi  plus  est  illis  quibus  acria  corda 

295  iracundaque  mens  facile  effervescit  in  ira  ; 
quo  genere  in  primis  vis  est  violenta  leonum , 
pectora  qui  fremitu  rumpunt  plerumque  gementes , 
nec  capere  irarum  fluctus  in  pectore  possunt. 
at  ventosa  magis  cervorum  frigida  mens  est 

300  et  gelidas  citius  per  viscera  concitat  auras , 
quae  tremulum  faciunt  membris  existere  motum. 
at  natura  boum  placido  magis  aere  vivit , 
nec  nimis  irai  fax  umquam  subdita  percit 
fumida,  suffundens  caecae  caliginis  umbra, 

305  nec  gelidis  torpet  telis  perfixa  pavoris , 
interutraque  secat  cervos  saevosque  leones. 
sic  hominum  genus  est.  quamvis  doctrina  politos 
constituat  pariter  quosdam ,  tamen  illa  relinquit 
naturae  cuiusque  animi  vestigia  prima. 

310  nec  radicitus  evelli  mala  posse  putandumst , 
quin  proclivius  hic  iras  decurrat  ad  acris , 
ille  metu  citius  paulo  temptetur ,  at  ille 
tertius  accipiat  quaedam  clementius  aequo, 
inque  aliis  rebus  multis  differre  necessest 

315  naturas  hominum  varias  moresque  sequacis; 

quorum  ego  nunc  nequeo  caecas  exponere  causas , 
nec  reperire  figurarum  tot  nomina  quot  sunt 
principiis ,  unde  haec  oritur  variantia  rerum, 
illud  in  his  rebus  videor  firmare  potesse , 

320  usque  adeo  naturarum  vestigia  linqui 

parvola ,  quae  nequeat  ratio  depellere  nobis , 
ut  nil  inpediat  dignam  dis  degere  vitam. 

Haec  igitur  natura  tenetur  corpore  ab  omni , 
ipsaque  corporis  est  custos  et  causa  salutis  : 

325  nam  communibus  inter  se  radicibus  haerent, 
nec  sine  pernicie  divelli  posse  videntur. 
quod  genus  e  thuris  glaebis  evellere  odorem 
haud  facile  est ,  quin  intereat  natura  quoque  eius. 
sic  animi  atque  animae  naturara  corpore  toto 

330  extrahere  haut  facile  est,  quin  omnia  dissoluantur. 
inplexis  ita  principiis  ab  origine  prima 
inter  se  fiunt  consorti  praedita  vita , 
nec  sibi  quaeque  sine  alterius  vi  posse  videtur 
corporis  atque  animi  seorsum  sentire  potestas , 

335  sed  communibus  inter  eas  conflatur  utrimque 
motibus  accensus  nobis  per  viscera  sensus. 
praeterea  corpus  per  se  nec  gignitur  umquam 
nec  crescit  neque  post  mortem  durare  videtur. 
non  enim,  ut  umor  aquae  dimittit  saepe  vaporerà, 

340  qui  datus  est ,  neque  ea  causa  convellitur  ipse , 
sed  manet  incolumis ,  non ,  inquam ,  sic  animai 
discidium  possunt  artus  perferre  relieti , 
sed  penitus  pereunt  convulsi  conque  putrescunt. 
ex  ineunte  aevo  sic  corporis  atque  animai 

345  mutua  vitalis  discunt  contagia  motus, 
maternis  etiam  membris  alvoque  reposta, 
discidium  ut  nequeat  fieri  sine  peste  maloque  ; 
ut  videas ,  quoniam  coniunctast  causa  salutis , 
coniunctam  quoque  naturam  consistere  eorum. 

350      ||  Quod  super  est ,  siquis  corpus  sentire  refutat , 
atque  animam  credit  permixtam  corpore  toto 
suscipere  hunc  motum  quem  sensum  nominitamus , 
vel  manifestas  res  contra  verasque  repugnat. 
quid  sit  enim  corpus  sentire  quis  adferet  umquam , 

355  si  non  ipsa  palam  quod  res  dedit  ac  docuit  nos? 
at  dimissa  anima  corpus  caret  undique  sensu: 
perdit  enim  quod  non  proprium  fuit  eius  in  aevo. 
[multaque  praeterea  perdit  cum  expellitur  aevo] 

Dicere  porro  oculos  nullam  rem  cernere'posse , 

360  sed  per  eos  animum  ut  foribus  spedare  reclusis , 
desiperest,  contra  cum  sensus  dicat  eorum; 
[sensus  enim  trahit  atque  acies  detrudit  ad  ipsas] 
fulgida  praesertim  cum  cernere  saepe  nequimus , 
lumina  luminibus  quia  nobis  praepediuntur. 

365  quod  foribus  non  fit :  neque  enim,  quia  cernimus  ipsi, 
ostia  suscipiunt  ullum  reclusa  laborem. 
praeterea  si  prò  foribus  sunt  lumina  nostra , 
iam  magis  exemptis  oculis  debere  videtur 
cernere  res  animus  sublatis  postibus  ipsis. 

370      Illud  in  bis  rebus  nequaquam  sumere  possis , 
Democriti  quod  sancta  viri  sententia  ponit, 
corporis  atque  animi  primordia,  singula  privis 
adposita ,  alternis  variare ,  ac  nectere  membra, 
nam  cum  multo  sunt  dementa  minora  animai 

375  quam  quibus  e  corpus  nobis  et  viscera  Constant, 
tum  numero  quoque  concedunt  et  rara  per  artus 
dissita  sunt  dumtaxat;  ut  hoc  promittere  possis, 
quantula  priva  queant  nobis  iniecta  ciere 
corpora  sensiferos  motus  in  corpore ,  tanta 

380  intervalla  tenere  exordia  priva  animai. 

nam  neque  pulveris  inter  dum  sentimus  adhaesum 
corpore  ne  e  membris  incussam  sidere  cretam, 
nec  nebulam  noctu  neque  arani  tenvia  fila 
obvia  sentimus ,  quando  obretimur  euntes , 

385  nec  supera  caput  eiusdem  cecidisse  vietam 
vestem,  nec  plumas  avium  papposque  volantis, 
-  qui  nimia  levitate  cadunt  plerumque  gravatim, 
nec  repentis  itum  cuiusviscumque  animantis 
sentimus ,  nec  priva  pedum  vestigia  quaeque , 

390  corpore  quae  in  nostro  culices  et  cetera  ponunt. 
usque  adeo  prius  est  in  nobis  multa  ciendum 
semina  corporibus  nostris  inmixta  per  artus , 
quam  primordia  sentiscant  concussa  animai 
et  quam  in  his  intervallis  tuditantia  possint 

395  concursare  coire  et  dissultare  vicissim.  ]j 

Et  magis  est  animus  vitai  claustra  coércens 

et  dominantior  ad  vitam  quani  vis  animai. 

nam  sine  mente  animoque  nequit  residere  per  artus 

temporis  exiguam  partem  pars  ulla  animai , 

400  sed  comes  insequitur  facile  et  discedit  in  auras 
et  gelidos  artus  in  leti  frigore  linquit. 
at  manet  in  vita  cui  mens  animusque  remansit. 
quamvis  est  circum  caesis  lacer  undique  membris 
truncus,  adempta  anima  circum  membrisque  remota 

405  vivit  et  aérias  vitalis  suscipit  auras  : 
si  non  omnimodis ,  at  magna  parte  animai 
privatus ,  tamen  in  vita  cunctatur  et  haeret  ; 
ut ,  lacerato  oculo  circum  si  pupula  mansit 
incolumis ,  stat  cernundi  vivata  potestas , 

410  dum  modo  ne  totum  corrumpas  luminis  orbem , 
et  circum  caedas  aciem  solamque  relinquas  : 
[id  quoque  enim  sine  pernicie  non  fiet  eorum] 
at  si  tantula  pars  oculi  media  illa  peresa  est, 
occidit  extemplo  lumen  tenebraeque  secuntur. 

415  [incolumis  quamvis  alioqui  splendidus  orbis] 

hoc  anima  atque  animus  vincti  sunt  foedere  semper. 

Nunc  age ,  nativos  animantibus  et  mortalis 
esse  ànimos  animasque  levis  ut  noscere  possis , 
conquisita  diu  dulcique  reperta  labore 

420  perpetua  pergam  disponere  carmina  vita, 
tu  fac  utrumque  uni  subiungas  nomen  eorum , 
atque  animam  verbi  causa  cum  dicere  pergam , 
mortalem  esse  docens ,  animum  quoque  dicere  credas , 
quatenus  est  unum  inter  se  coniunctaque  res  est. 

425  principio  quoniam  tenuem  constare  minutis 
corporibus  docui  multoque  minoribus  esse 
principiis  factam  quam  liquidus  umor  aquai 
aut  nebula  aut  fumus  ,  iam  longe  mobilitate 
praestat  et  a  tenui  causa  magis  icta  movetur. 

430  [quippe  ubi  imaginibus  fumi  nebulaeque  movetur] 
quod  genus  est,  somnis  sopiti  ubi  cernimus  alte 
exhalare  vaporem  altana  ferreque  fumum. 
[nam  procul  hinc  dubio  nobis  simulacra  geruntur] 
nunc  igitur  quoniam  quassatis  undique  vasis 

435  diffluere  umorem  et  laticem  discedere  cernis , 
et  nebula  ac  fumus  quoniam  discedit  in  auras , 
crede  animam  quoque  diffundi  multoque  perire 
ocius  et  citius  dissolvi  in  corpora  prima, 
cum  semel  ex  hominis  membris  ablata  recessit: 

440  quippe  etenim  corpus ,  quod  vas  quasi  constitit  eius , 
quam  cohibere  nequit  conquassatum  ex  aliqua  re 
ac  rarefactum  detracto  sanguine  venis , 
aere  qui  credas  posse  hanc  cohiberier  ullo  , 
corpore  qui  nostro  rarus  magis  usque  liquescit? 

445      Praeterea  gigni  pariter  cum  corpore  et  una 
crescere  sentimus  pariterque  senescere  mentem. 
nam  velut  infirmo  pueri  teneroque  vagantur 
corpore ,  sic  animi  sequitur  sententia  tenvis  : 
inde  ubi  robustis  adolevit  viribus  aetas , 

450  consilium  quoque  maius  et  auctior  est  animi  vis: 
post  ubi  iam  validis  quassatum  est  viribus  aevi 
corpus  et  obtusis  ceciderunt  viribus  artus , 
claudicat  ingenium ,  delirat  lingua ,  labat  mens , 
omnia  deficiunt  atque  uno  tempore  desunt. 

455  ergo  dissolui  quoque  convenit  omnem  animai 
naturam ,  ceu  fumus ,  in  altas  aèris  auras  ; 
quandoquidem  gigni  pariter  pariterque  videmus 
crescere  et ,  ut  docui ,  simul  aevo  fessa  fatisci. 
Huc  accedit  uti  videamus ,  corpus  ut  ipsum 

460  suscipere  inmanis  morbos  durumque  dolorem , 
sic  animum  curas  acris  luctumque  metumque  ; 
quare  participem  leti  quoque  convenit  esse, 
quin  etiam  morbis  in  corporis  avius  errat 
saepe  animus:  dementit  enim  deliraque  fatur, 

465  interdumque  gravi  lethargo  fertur  in  altum 
aeternumque  soporem  oculis  nutuque  cadenti; 
unde  neque  exaudit  voces  nec  noscere  voltus 
illorum  potis  est ,  ad  vitam  qui  revocantes 
circum  stant  lacrimis  rorantes  ora  genasque. 

470  quare  animum  quoque  dissolui  fateare  necessest, 
quandoquidem  penetrant  in  eum  contagia  morbi  : 
nam  dolor  ac  morbus  leti  fabricator  uterquest; 

multorum  exitio  perdocti  quod  suraus  ante, 
denique  cur,  hominem  cum  vini  vis  penetravit 

475  acris  et  in  venas  discessit  diditus  ardor, 

consequitur  gravitas  membrorum,  praepediuntur 
crura  vacillanti ,  tardescit  lingua ,  madet  mens , 
nant  oculi,  clamor  singultus  iurgia  gliscunt, 
et  iam  cetera  de  genere  hoc  quaecumque  secuntur , 

480  cur  ea  sunt ,  nisi  quod  vemens  violentia  vini 
conturbare  animam  consuevit  corpore  in  ipso? 
at  quaecumque  queunt  conturbari  inque  pediri , 
significant ,  paulo  si  durior  insinuarit 
causa ,  fore  ut  pereant  aevo  privata  futuro. 

485  quin  etiam  subito  vi  morbi  saepe  coactus 
ante  oculos  aliquis  nostros ,  ut  fulminis  ictu , 
concidit  et  spumas  agit,  ingemit  et  tremit  artus , 
desipit ,  extentat  nervos ,  torquetur ,  anhelat 
inconstanter ,  et  in  iactando  membra  fatigat. 

490  nimirum ,  quia  vis  morbi  distracta  per  artus 

turbat ,  agens  animam  spumat ,  quasi  in  aequore  salso 
ventorum  validis  fervescunt  viribus  undae. 
exprimitur  porro  gemitus ,  quia  membra  dolore 
adficiuntur ,  et  omnino  quod  semina  vocis 

495  eiciuntur  et  ore  foras  glomerata  feruntur 
qua  quasi  consuerunt  et  sunt  munita  viai. 
desipientia  fit ,  quia  vis  animi  atque  animai 
conturbatur  et,  ut  docui,  divisa  seorsum 
disiectatur  eodem  ilio  distracta  veneno. 

500  inde  ubi  iam  morbi  reflexit  causa ,  reditque 
in  latebras  acer  corrupti  corporis  umor , 
tum  quasi  vaccillans  primum  consurgit  et  omnis 
paulatim  redit  in  sensus  animamque  receptat. 
haec  igitur  tantis  ubi  morbis  corpore  in  ipso 

505  iactentur  miserisque  modis  distracta  laborent , 
cur  eadem  credis  sine  corpore  in  aere  aperto 
cum  validis  ventis  aetatem  degere  posse? 
et  quoniam  mentem  sanari ,  corpus  ut  aegrum , 
cernimus  et  flecti  medicina  posse  videmus , 

510  id  quoque  praesagit  mortalem  vivere  mentem. 

addere  enim  partis  aut  ordine  traiecere  aecumst 
aut  aliquid  prosum  de  summa  detrahere  hilum  i 
commutare  animum  quicumque  adoritur  et  infìt 
aut  aliam  quamvis  naturam  flectere  quaerit. 

515  at  neque  transferri  sibi  partis  nec  tribui  vult 

inmortale  quod  est  quicquam  neque  defluere  hilum: 
nam  quodcumque  suis  mutatum  fìnibus  exit , 
continuo  hoc  mors  est  illius  quod  fuit  ante, 
ergo  animus  sive  aegrescit ,  mortalia  signa 

520  mittit ,  uti  docui ,  seu  flectitur  a  medicina, 
usque  adeo  falsae  rationi  vera  videtur 
res  occurrere  et  effugium  praecludere  eunti, 
ancipitique  refutatu  convincere  falsum. 

Denique  saepe  hominem  paulatim  cernimus  ire 

525  et  membratim  vitalem  deperdere  sensum; 
in  pedibus  primum  digitos  livescere  et  unguis , 
inde  pedes  et  crura  mori ,  post  inde  per  artus 
ire  alios  tractim  gelidi  vestigia  leti, 
scinditur  aeque  animae  haec  quoniam  natura  nec  uno 

530  tempore  sincera  existit ,  mortalis  habendast. 
quod  si  forte  putas  ipsam  se  posse  per  artus 
introsum  trahere  et  partis  conducere  in  unum 
atque  ideo  cunctis  sensum  deducere  membris , 
at  locus  ille  tamen ,  quo  copia  tanta  animai 

535  cogitur ,  in  sensu  debet  maiore  videri  ; 

qui  quoniam  nusquamst ,  nimirum ,  ut  diximus  ante, 

dilaniata  foras  dispargitur ,  interit  ergo. 

quin  etiam  si  iam  libeat  concedere  falsum, 

et  dare  posse  animam  glomerari  in  corpore  eorum , 

540  lumina  qui  lincunt  moribundi  particulatim , 
mortalem  tamen  esse  animam  fateare  necesse , 
nec  refert  utrum  pereat  dispersa  per  auras 
an  contrada  suis  e  partibus  obbrutescat, 
quando  hominem  totum  magis  ac  magis  undique  sensus 

545  deficit  et  vitae  minus  et  minus  undique  restat. 

Et  quoniam  mens  est  hominis  pars  una,  loco  quae 
fixa  manet  certo,  velut  aures  atque  oculi  sunt 
atque  alii  sensus  qui  vitam  cumque  gubernant , 

et  veluti  manus  aut  oculus  naresve  seorsum 

550  secreta  ab  nobis  nequeunt  sentire  neque  esse , 
sed  tamen  in  parvo  lincuntur  tempore  tabi , 
sic  animus  per  se  non  quit  sine  corpore  et  ipso 
esse  nomine ,  illius  quasi  quod  vas  esse  videtur , 
sive  aliud  quid  vis  potius  coniunctius  ei 

555  fingere:  quandoquidem  conexu  corpus  adhaeret 
denique ,  corporis  atque  animi  vivata  potestas 
inter  se  coniuncta  valent  vitaque  fruuntur  : 
nec  sine  corpore  enim  vitalis  edere  motus 
sola  potest  animi  per  se  natura  nec  autem 

560  cassum  anima  corpus  durare  et  sensibus  uti. 
scilicet ,  avolsus  radicibus  ut  nequit  ullam 
dispicere  ipse  oculus  rem  sèorsum  corpore  toto , 
sic  anima  atque  animus  per  se  nil  posse  videtur. 
nimirum ,  quia  per  venas  et  viscera  mixtim , 

565  per  nervos  atque  ossa,  tenentur  corpore  ab  omni 
nec  magnis  intervallis  primordia  possunt 
libera  dissultare ,  ideo  conclusa  moventur 
sensiferos  motus ,  quos  extra  corpus  in  auras 
aéris  haut  possunt  post  mortem  eiecta  moveri 

570  propterea  quia  non  simili  ratione  tenentur: 

corpus  enim  atque  animans  erit  aér,  si  cohibere 
in  se  animam  atque  in  eos  poterit  concludere  motu&, 
quos  ante  in  nervis  et  in  ipso  corpore  agebat. 
quare  etiam  atque  etiam  resoluto  corporis  omni 

575  tegmine  et  eiectis  extra  vitalibus  auris 
dissolui  sensus  animi  fateare  necessest 
atque  animam ,  quoniam  coniunctast  causa  duobus, 

Denique  cum  corpus  nequeat  perferre  animai 
discidium,  quin  in  taetro  tabescat  odore , 

580  quid  dubitas  quin  ex  imo  penitusque  coorta 
emanarit  uti  fumus  diffusa  animae  vis , 
atque  ideo  tanta  mutatum  putre  ruina 
conciderit  corpus,  penitus  quia  mota  loco  sunt 
fundamenta ,  foras  manante  anima  usque  per  artu& 

585  perque  viarum  omnis  flexus,  in  corpore  qui  sunt, 
atque  foramina?  multimodis  ut  noscere  possis 

dispertitam  animae  naturam  exisse  per  artus, 
et  prius  esse  sibi  distractam  corpore  in  ipso , 
quam  prolapsa  foras  enaret  in  aéris  auras. 

590  quin  etiam  finis  dum  vitae  vertitur  intra , 
saepe  aliqua  tamen  e  causa  labefacta  videtur 
ire  anima  ac  toto  solili  de  corpore  velie , 
et  quasi  supremo  languescere  tempore  voltus , 
molliaque  exsangui  cadere  horrore  omnia  membra. 

595  quod  genus  est ,  animo  male  factum  cum  perhibetur 
aut  animam  liquisse  ;  ubi  iam  trepidatur  et  omnes 
extremum  cupiunt  vitae  reprehendere  vinclum  : 
conquassato  enim  tum  mens  animaeque  potestas 
omnis,  et  haec  ipso  cum  corpore  conlabefiunt  ; 

600  ut  gravior  paulo  possit  dissolvere  causa. 

quid  dubitas  tandem  quin  extra  prodita  corpus 
inbecilla  foras ,  in  aperto ,  tegmine  dempto , 
non  modo  non  omnem  possit  durare  per  aevom , 
sed  minimum  quodvis  nequeat  consistere  tempus? 

605  nec  sibi  enim  quisquam  moriens  sentire  videtur 
ire  foras  animam  incolumem  de  corpore  toto, 
nec  prius  ad  iugulum  et  supera  succedere  fauces, 
verum  deficere  in  certa  regione  locatam  ; 
ut  sensus  alios  in  parti  quemque  sua  scit 

610  dissolui.  quod  si  inmortalis  nostra  foret  mens , 
non  tam  se  moriens  dissolvi  conquereretur, 
sed  magis  ire  foras  vestemque  relinquere ,-  ut  anguis. 

Denique  cur  animi  numquam  mens  consiliumque 
gignitur  in  capite  aut  pedibus  manibusve ,  sed  unis 

615  sedibus  et  certis  regionibu'  pectoris  haeret, 
si  non  certa  loca  ad  nascendum  reddita  cuique 
sunt,  et  ubi  quicquid  possit  durare  creatum 
atque  ita  multimodis  partitis  artubus  esse , 
membrorum  ut  numquam  existat  praeposterus  ordo? 

620  usque  adeo  sequitur  res  rem,  neque  fiamma  creari 
fluminibus  solitast  neque  in  igni  gignier  algor. 

Praeterea  si  inmortalis  natura  animaist 
et  sentire  potest  secreta  a  corpore  nostro , 
quinque ,  ut  opinor ,  eam  faciundum  est  sensibus  auctam 

625  nec  ratione  alia  nosmet  proponere  nobis 
possumus  infernas  animas  Acherunte  vagari. 
pictores  itaque  et  scriptorum  saecla  priora 
sic  animas  introduxerunt  sensibus  auctas. 
at  neque  sorsum  oculi  neque  nares  nec  manus  ipsa 

630  esse  potest  animae  ,  neque  sorsum  lingua  neque  aures: 
haud  igitur  per  se  possunt  sentire  neque  esse. 

Et  quoniam  toto  sentimus  corpore  inesse 
vitalem  sensum  et  totum  esse  animale  videmus , 
si  subito  medium  celeri  praeciderit  ictu 

635  vis  aliqua,  ut  sorsum  partem  secernat  utramque, 
dispertita  procul  dubio  quoque  vis  animai 
et  discissa  simul  cum  corpore  dissicietur. 
at  quod  scinditur  et  partis  discedit  in  ullas , 
scilicet ,  aeternam  sibi  naturam  abnuit  esse. 

640  falciferos  memorant  currus  abscidere  membra 
saepe  ita  de  subito  permixta  caede  calentis , 
ut  tremere  in  terra  videatur  ab  artubus  id  quod 
decidit  abscisum ,  cum  mens  tamen  atque  hominis  vis 
mobilitate  mali  non  quit  sentire  dolorem  : 

645  et  semel  in  pugnae  studio  quod  dedita  mens  est , 
corpore  reliqiio  pugnam  caedesque  petessit, 
nec  tenet  amissam  laevam  cum  tegmine  saepe 
inter  equos  abstraxe  rotas  falcesque  rapaces , 
nec  cecidisse  alius  dextram,  cum  scandit  et  instat. 

650  inde  alius  conatur  adempto  surgere  crure , 

cum  digitos  agitat  propter  morìbundus  humi  pes. 
et  caput  abscisum  calido  viventeque  trunco 
servat  humi  voltum  vitalem  oculosque  patentis , 
donec  reliquias  animai  reddidit  omnes. 

655  quin  etiam  libi  si ,  lingua  vibrante ,  minanti 
serpentem  cauda ,  procero  corpore  utrimque, 
sit  libitum  in  multas  partis  discidere  ferro , 
omnia  iam  sorsum  cernes  ancisa  recenti 
volnere  tortari  et  terram  conspargere  tabo , 

660  ipsam  seque  retro  partem  petere  ore  priorein , 
volneris  ardenti  ut  morsu  premat  icta  dolorem. 
omnibus  esse  igitur  totas  dicemus  in  illis 

particulis  animas  ?  at  ea  ratione  sequetur 

imam  ammanterai  animas  habuisse  in  corpore  multas. 

665  ergo  divisast  ea  quae  fuit  una  simul  cum 

corpore  ;  quapropter  mortale  utrumque  putandumst , 
in  multas  quoniam  partis  disciditur  aeque. 

Praeterea  si  inmortalis  natura  animai 
constat  et  in  corpus  nascentibus  insinuatur, 

670  cur  super  ante  actam  aetatem  meminisse  nequimus , 
nec  vestigia  gestarum  rerum  ulla  tenemus? 
nam  si  tanto  operest  animi  mutata  potestas, 
omnis  ut  actarum  exciderit  retinentia  rerum , 
non,  ut  opinor,  id  a  leto  iam  longiter  errat  ; 

675  quapropter  fateare  necessest  quae  fuit  ante 
interiisse  f  et  quae  nunc  est  nunc  esse  creatam. 

Praeterea  si  iam  perfecto  corpore  nobis 
inferri  solitast  animi  vivata  potestas 
tum  cum  gignimur  et  vitae  cum  limen  inimus , 

680  haud  ita  conveniebat  uti  cum  corpore  et  una 
cum  membris  videatur  in  ipso  sanguine  eresse  , 
sed  velut  in  cavea  per  se  sibi  vivere  solam. 
[convenit  ut  sensu  corpus  tamen  affluat  omne] 
quod  fieri  totum  contra  manifesta  docet  res  : 

685  namque  ita  conexa  est  per  venas  viscera  nervos 
ossaque,  uti  dentes  quoque  sensu  participentur  ; 
morsus  ut  indicai ,  et  gelidai  stringor  aquai , 
et  lapis  oppressus,  subiit  si  e  frugibus ,  asper. 
quare  etiam  atque  etiam  neque  originis  esse  putandumsS 

690  expertis  animas  nec  leti  lege  solutas  : 

nam  neque  tanto  opere  adnecti  potuisse  putandumst 
corporibus  nostris  extrinsecus  insinuatas, 
nec ,  tam  contextae  cum  sint ,  exire  videntur 
incolumes  posse  et  salvas  exsolvere  sese 

695  omnibus  e  nervis  atque  ossibus  articulisque. 
quod  si  forte  putas  extrinsecus  insinuatam 
permanare  animam  nobis  per  membra  solere , 
tanto  quique  magis  cum  corpore  fusa  peribit  : 
quod  permanat  enim  dissolvitur,  interit  ergo. 

700  dispertitus  enim  per  caulas  corporis  omnis 


Ili  81 

ut  cibus ,  in  membra  atque  artus  cum  diditur  omnis , 
disperit  atque  aliam  naturam  sufficit  ex  se , 
sic  anima  atque  animus  quamvis  integra  recens  in 
corpus  eunt ,  tamen  in  manando  dissoluuntur , 

705  dum  quasi  per  caulas  omnis  diduntur  in  artus 
particulae  quibus  haec  animi  natura  creatur, 
quae  nunc  in  nostro  dominatur  corpore  nata 
ex  illa  quae  tum  periit  partita  per  artus. 
quapropter  neque  natali  privata  videtur 

710  esse  die  natura  animae  nec  funeris  expers. 

Semina  praeterea  linquontur,  necne,  animai 
corpore  in  exanimo  ?  quod  si  lincuntur  et  insunt , 
haut  erit  ut  merito  inmortalis  possit  haberi , 
partibus  amissis  quoniam  libata  recessit  : 

715  sin  ita  sinceris  membris  ablata  profugit, 
ut  nullas  partis  in  corpore  liquerit  ex  se , 
unde  cadavera  rancenti  iam  viscere  vermes 
expirant ,  atque  unde  animantum  copia  tanta 
exos  et  exanguis  tumidos  perfluctuat  artus? 

720  quod  si  forte  animas  extrinsecus  insinuari 
vermibus  et  privas  in  corpora  posse  venire 
credis,  nec  reputas  cur  milia  multa  animarum 
convenianfunde  una  re#esserit ,  hoc  tamen  est  ut 
quaerendum  videatur  et  in  discrimen  agendum , 

725  utrum  tandem  animae  venentur  semina  quaeque 
vermiculorum  ipsaeque  sibi  fabricentur  ubi  sint, 
an  quasi  corporibus  perfectis  insinuentur. 
at  neque  cur  faciant  ipsae  quareve  laborent 
dicere  suppeditat.  neque  enim,  sine  corpore  cum  sunt,. 

730  sollicitae  volitant  morbis  alguque  fameque  : 
corpus  enim  magis  his  vitiis  adirne  laborat , 
et  mala  multa  animus  contagibu'  fungitur  eius. 
sed  tamen  his  esto  quamvis  facere  utile  corpus- 
cui  subeant  :  at  qua  possint  via  nulla  videtur. 

735  haut  igitur  faciunt  animae  sibi  corpora  et  artus. 
nec  tamen  est  quidum  perfectis  insinuentur 
corporibus:  neque  enim  poterunt  suptiliter  esse 
conexae ,  neque  consensus  contagia  fient. 

LUCRETIUS.  6 

Denique  cur  acris  violentia  triste  leonum 

740  seminium  sequitur ,  volpes  dolus ,  et  fuga  cervos , 
[a  patribus  datur  et  patrius  pavor  incitat  artus] 
et  iam  cetera  de  genere  hoc  cur  omnia  membris 
ex  ineunte  aevo  generascunt  ingenioque , 
si  non ,  certa  suo  quia  semine  seminioque 

745  vis  animi  pariter  crescit  cum  corpore  toto? 
quod  si  inmortalis  foret  et  mutare  soleret 
corpora,  permixtis  animantes  moribus  essent, 
effugeret  canis  Hyrcano  de  semine  saepe 
cornigeri  incursum  cervi ,  tremeretque  per  auras 

750  aéris  accipiter  fugiens  veniente  columba , 

desiperent  homines ,  saperent  fera  saecla  ferarum. 
illud  enim  falsa  fertur  ratione ,  quod  aiunt 
inmortalem  animam  mutato  corpore  flecti: 
quod  mutatur  enim  dissolvitur ,  interit  ergo. 

755  traiciuntur  enim  partes  atque  ordine  migrant; 
quare  dissolui  quoque  debent  posse  per  artus, 
denique  ut  intereant  una  cum  corpore  cunctae. 
sin  animas  hominum  dicent  in  corpora  semper 
ire  humana ,  tamen  quaeram  cur  e  sapienti 

760  stulta  queat  fieri,  nec  prudens  sit  puer  ullus? 
[si  non  certa  suo  quia  semine?  seminioque 
nec  tam  doctus  equae  pullus  quam  fortis  equi  vis] 
scilicet ,  in  tenero  tenerascere  corpore  mentem 
confugient.  quod  si  iam  fit ,  fateare  necessest 

765  mortalem  esse  animam,  quoniam  mutata  per  artus 
tanto  opere  amittit  vitam  sensumque  priorem. 
quove  modo  poterit  pariter  cum  corpore  quoque 
confìrmata  cupitum  aetatis  tangere  florem 
vis  animi ,  nisi  erit  consors  in  origine  prima  ? 

770  quidve  foras  sibi  vult  membris  exire  senectis? 
an  metuit  conclusa  manere  in  corpore  putrì , 
et  domus  aetatis  spatio  ne  fessa  vetusto 
obruat?  at  non  sunt  immortali  ulla  pericla. 

Denique  conubia  ad  Veneris  partusque  ferarum 

775  esse  animas  praesto  deridiculum  esse  videtur, 
expectare  immortalis  mortalia  membra 

innuméro  numero,  certareque  praeproperanter 
inter  se  quae  prima  potissimaque  insinuetur  ; 
si  non  forte  ita  sunt  animarum  foedera  pacta , 

780  ut  quae  prima  volans  advenerit  insinuetur 

prima,  neque  inter  se  contendant  viribus  hilum. 

Denique  in  aethere  non  arbor,  non  aequore  salso 
nubes  esse  queunt,  nec  pisces  vivere  in  arvis, 
nec  cruor  in  lignis  neque  saxis  sucus  inesse. 

785  certuni  ac  dispositumst  ubi  quicquid  crescat  et  insit. 
sic  animi  natura  nequit  sine  corpore  oriri 
sola  neque  a  nervis  et  sanguine  longiter  esse, 
hoc  si  posset  enim ,  multo  prius  ipsa  animi  vis 
in  capite  aut  umeris  aut  imis  calcibus  esse 

790  posset ,  et  innasci  quavis  in  parte  soleret 

tandem  in  eodem  nomine  atque  in  eodem  vase  manere. 
quod  quoniam  nostro  quoque  constat  corpore  certuni , 
dispositumque  videtur  ubi  esse  et  crescere  possit 
sorsum  anima  atque  animus ,  tanto  magis  infitiandum 

795  totum  posse  extra  corpus  durare  genique. 
quare,  corpus  ubi  interiit,  periisse  necessest 
confiteare  animam  distractam  in  corpore  toto. 
quippe  etenim  mortale  aeterno  fungere  et  una 
consentire  putare  et  fungi  mutua  posse  * 

800  desiperest:  quid  enim  diversius  esse  putandumst 
aut  magis  inter  se  disiunctum  discrepitansque , 
quam  mortale  quod  est  inmortali  atque  perenni 
iunctum  in  concilio  saevas  tolerare  procellas  ? 
[praeterea  quaecumque  manent  aeterna  necessest 

805  aut  quia  sunt  solido  cum  corpore  respuere  ictus 
nec  penetrare  pati  sibi  quicquam  quod  queat  artas 
dissociare  intus  partis  ut  material 
corpora  sunt  quorum  naturam  ostendimus  ante 
aut  ideo  durare  aetatem  posse  per  omnem 

810  plagarum  quia  sunt  expertia  sicut  inanest 

quod  manet  intactum  neque  ab  ictu  fungitur  hilum 
aut  etiam  quia  nulla  loci  sit  copia  circum 
quo  quasi  res  possint  discedere  dissoluique 
siculi  summarum  summast  aeterna  neque  extra 

0* 

815  quis  locus  est  quo  diffugiant  neque  corpora  sunt  quae 
possint  incidere  et  valida  dissolvere  plaga] 
quod  si  forte  ideo  magis  immortalis  habendast , 
quod  letalibus  ab  rebus  munita  tenetur , 
aut  quia  non  veniunt  omnino  aliena  salutis , 

820  aut  quia  quae  veniunt  aliqua  ratione  recedunt 
pulsa  prius  quam  quid  noceant  sentire  queamus , 

praeter  enim  quam  quod  morbis  cum  corporis  aegret , 
advenit  id  quod  eam  de  rebus  saepe  futuris 
maeerat  inque  metu  male  hàbet  curisque  fatigat, 

825  praeteritisque  male  admissis  peccata  remordent. 
adde  furorem  animi  proprium  atque  oblivia  rerum , 
adde  quod  in  nigras  lethargi  mergitur  undas. 

Nil  igitur  mors  est  ad  nos  neque  pertinet  hilum , 
quandoquidem  natura  animi  mortalis  habetur. 

830  et  velut  ante  acto  nil  tempore  sensimus  aegri , 
ad  confligendum  venientibus  undique  Poenis , 
omnia  cum  belli  trepido  concussa  tumultu 
horrida  contremuere  sub  altis  aetheris  oris , 
in  dubioque  fuere  utrorum  ad  regna  cadendum 

835  omnibus  humanis  esset  terraque  marique , 

sic ,  ubi  non  erimus ,  cum  corporis  atque  animai 
discidium  fuerit ,  quibus  e  sumus  uniter  apti , 
scilicet ,  haud  nobis  quicquam ,  qui  non  erimus  tum , 
accidere  omnino  poterit  sensumque  movere , 

840  non  si  terra  mari  miscebitur  et  mare  caelo. 
et  si  iam  nostro  sentit  de  corpore ,  postquam 
distractast ,  animi  natura  animaeque  potestas , 
nil  tamen  est  ad  nos ,  qui  comptu  coniugioque 
corporis  atque  animae  consistimus  uniter  apti. 

845  nec ,  si  materiem  nostram  collegerit  aetas 

post  obitum  rursumque  redegerit  ut  sita  nunc  est , 
atque  iterum  nobis  fuerint  data  lumina  vitae , 
pertineat  quicquam  tamen  ad  nos  id  quoque  factum  y 
interrupta  semel  cum  sit  retinentia  nostri. 

850  et  nunc  nil  ad  nos  de  nobis  attinet ,  ante 

qui  fuimus ,  neque  iam  de  illis  nos  adficit  angor. 

nani  cuna  respicias  inmensi  temporis  omne 
praeteritum  spatium ,  tum  motus  material 
multimodis  quam  sint ,  facile  hoc  adcredere  possis , 

855  semina  saepe  in  eodem ,  ut  nunc  sunt,  ordine  posta 
haec  eadem,  quibus  e  nunc  nos  sumus ,  ante  fuisse  : 
nec  memori  tamen  id  quimus  reprehendere  mente  : 
inter  enim  iectast  vitai  pausa,  vageque 
deerrarunt  passim  motus  ab  sensibus  omnes. 

860debet  enim,  misere  si  forte  aegreque  futurumst, 
ipse  quoque  esse  in  eo  tum  tempore ,  cui  male  possit 
accidere  :  id  quoniam  mors  eximit,  esseque  probet 
illum  cui  possint  incommoda  conciliari, 
scire  licet  nobis  nil  esse  in  morte  timendum, 

865  nec  miserimi  fieri  qui  non  est  posse ,  neque  hilum 
differre  ante  ullo  fuerit  iam  tempore  natus , 
mortalem  vitam  mors  cum  inmortalis  ademit. 

Proinde  ubi  se  videas  hominem  indignarier  ipsum , 
post  mortem  fore  ut  aut  putescat  corpore  posto 

870  aut  flammis  interfìat  malisve  ferarum , 

scire  licet  non  sincerum  sonere ,  atque  subesse 
caecum  aliquem  cordi  stimulum,  quamvis  neget  ipse 
credere  se  quemquam  sibi  sensum  in  morte  futurum  : 
non,  ut  opinor ,  enim  dat  quod  promittit  et  unde , 

875  nec  radicitus  e  vita  se  tollit  et  eicit, 

sed  facit  esse  sui  quiddam  super  inscius  ipse. 
vivus  enim  sibi  cum  proponit  quisque  futurum , 
corpus  uti  volucres  lacerent  in  morte  feraeque , 
ipse  sui  miseret  :  neque  enim  se  dividit  illim 

880  nec  removet  satis,  a  proiecto  corpore ,  et  illum 
se  fingit  sensuque  suo  contaminat  astans  : 
hinc  indigixatur  se  mortalem  esse  creatum , 
nec  videt  in  vera  nullum  fore  morte  alium  se , 
qui  possit  vivus  sibi  se  lugere  peremptum , 

885  stansque  iacentem  se  lacerari  urive  dolere. 

nam  si  in  morte  malumst  malis  morsuque  ferarum 
tractari ,  non  invenio  qui  non  sit  acerbum 
ignibus  inpositum  calidis  torrescere  flammis , 
aut  in  melle  situm  suffocari  atque  rigere 

890  frigore ,  cum  summo  gelidi  cubat  aequore  saxi , 
urgerive  superne  obtritum  pondere  terrae. 

fIam  iam  non  domus  accipiet  te  laeta,  neque  uxor 
optima  nec  dulces  occurrent  oscula  nati 
praeripere  et  tacita  pectus  dulcedine  tangent. 

895  non  poteris  factis  florentibus  esse ,  tuisque 
praesidium,  misero  misere'  aiunt' omnia  ademit 
una  dies  infesta  tibi  tot  praemia  vitae.' 
illud  in  his  rebus  non  addunt/nec  tibi  earum 
iam  desiderium  rerum  super  insidet  una.' 

900  quod  bene  si  videant  animo  dictisque  sequantur , 
dissoluant  animi  magno  se  angore  metuque. 
rtu  quidem  ut  es  leto  sopitus ,  sic  eris  aevi 
quod  super  est  cunctis  privatu'  doloribus  aegris  : 
at  nos  horrifìco  cinefactum  te  prope  busto 

905  insatiabiliter  deflevimus ,  aeternumque 
nulla  dies  nobis  merorem  e  pectore  demet.' 
illud  ab  hoc  igitur  quaerendum  est ,  quid  sit  amari 
tanto  opere ,  ad  somnum  si  res  redit  atque  quietem , 
cur  quisquam  aeterno  possit  tabescere  luctu. 

910      Hoc  etiam  faciunt  ubi  discubuere  tenentque 
pocula  saepe  homines  et  inumbrant  ora  coronis , 
ex  animo  ut  dicantcbrevis  hic  est  fructus  homullis: 
iam  fuerit ,  neque  post  umquam  revocare  licebit.' 
tamquam  in  morte  mali  cum  primis  hoc  sit  eorum , 

915  quod  sitis  exurat  miseros  atque  arida  torres , 
aut  aliae  cuius  desiderium  insideat  rei. 
nec  sibi  enim  quisquam  tum  se  vitamque  requirit, 
cum  paritermens  et  corpus  sopita  quiescunt: 
nam  licet  aeternum  per  nos  sic  esse  per  aevom , 

920  nec  desiderium  nostri  nos  adficit  ullum  : 

et  tamen  haud  quaquam  nostros  tunc  illa  per  artus 
longe  ab  sensiferis  primordia  motibus  errant , 
cum  correptus  homo  ex  sonino  se  colligit  ipse. 
multo  igitur  mortem  minus  ad  nos  esse  putandumst  ; 

925  si  minus  esse  potest  quam  quod  nil  esse  videmus  : 
maior  enim  turbae  disiectus  materiai 
consequitur  leto,  nec  quisquam  expergitus  exstat, 

frigida  quem  semel  est  vitai  pausa  secuta. 
Denique  si  vocem  rerum  natura  repente 

930  mittat  et  hoc  alicui  nostrum  sic  increpet  ipsa, 

'quid  tibi  tanto  operest,  mortalis ,  quod  nimis  aegris 
luctibus  indulges?  quid  mortem  congemis  ac  fles? 
nani  gratisrce  fuit  tibi  vita  ante  acta  priorque , 
et  non  omnia  pertusum  congesta  quasi  in  vas 

935  commoda  perfluxere  atque  ingrata  interiere  : 
cur  non  ut  plenus  vita  e  conviva  recedis , 
aequo  animoque  capis  securam ,  stulte,  quietem? 
sin  ea  quae  fructus  cumque  es  periere  profusa, 
vitaque  in  offensust ,  cur  amplius  addere  quaeris , 

940  rursum  quod  pereat  male  et  ingratum  occidat  omne , 
non  potius  vitae  fìnem  facis  atque  laboris? 
nam  tibi  praeterea  quod  machiner  inveniamque, 
quod  placeat ,  nil  est  :  eadem  sunt  omnia  semper. 
si  tibi  non  annis  corpus  iam  marcet  et  artus 

945  coefecti  languent ,  eadem  tamen  omnia  restant , 
omnia  si  pergas  vivendo  vincere  saecla, 
atque  etiam  potius ,  si  numquam  sis  moriturus ,' 
quid  respondemus ,  nisi  iustam  intendere  litem 
naturam  et  veram  verbis  exponere  causam? 

950  grandior  hic  vero  si  iam  seniorque  queratur 
atque  obitum  lamentetur  miser  amplius  aequo , 
non  merito  inclamet  magis  et  voce  increpet  acri? 
e  aufer  abbine  lacrimas ,  balatro ,  et  compesce  querellas. 
omnia  perfunctus  vitai  praemia  marces  : 

955  sed  quia  semper  aves  quod  abest,  praesentia  temnis, 
inperfecta  tibi  elapsast  ingrataque  vita, 
et  necopinanti  mors  ad  caput  adstitit  ante 
quam  satur  ac  plenus  possis  discedere  rerum. 
nunc  aliena  tua  tamen  aetate  omnia  mitte , 

960  aequo  animoque,  agedum,  gnatis  concede:  necessest., 
iure ,  ut  opinor ,  agat ,  iure  increpet  inciletque  : 
cedit  enim  rerum  novitate  extrusa  vetustas 
semper ,  et  ex  aliis  aliud  reparare  necessest. 
nec  quisquam  in  barathrum  nec  Tartara  deditur  atra  : 

965  materies  opus  est,  ut  crescant  posterà  saecla; 

quae  tamen  omnia  te  vita  perfuncta  sequentur  : 

nec  minus  ergo  ante  haec  quam.  tu  cecidere ,  cadentque. 

sic  alid  ex  alio  numquam  desistet  oriri , 

vitaque  mancipio  nulli  datur,  omnibus  usu. 

970  respice  item  quam  nil  ad  nos  ante  acta  vetustas 
temporis  aeterni  fuerit,  quam  nascimur  ante, 
hoc  igitur  speculum  nobis  natura  futuri 
temporis  exponit  post  mortem  denique  nostrani, 
numquid  ibi  horribile  apparet ,  num  triste  videtur 

975  quicquam,  non  omni  sonino  securius  exstat? 

Atque  ea,  nimirum,  quaecumque  Acherunte  profundo 
prodita  sunt  esse ,  in  vita  sunt  omnia  nobis. 
nec  miser  inpendens  magnum  timet  aere  saxum 
Tantalus,  ut  famast,  cassa  formidine  torpens: 

980  sed  magis  in  vita  divom  metus  urget  inanis 

mortalis ,  casumque  timent  quem  cuique  ferat  fors. 
nec  Tityon  volucres  ineunt  Acherunte  iacentem , 
nec  quod  sub  magno  scrutentur  pectore  quicquam, 
perpetuam  aetatem  possunt  reperire  profecto. 

985  quamlibet  immani  proiectu  corporis  exstet, 
qui  non  sola  novem  dispessis  iugera  membris 
optineat ,  sed  qui  terrai  totius  orbem , 
non  tamen  aeternum  poterit  perferre  dolorem 
nec  praebere  cibum  proprio  de  corpore  semper. 

990  sed  Tityos  nobis  hic  est,  in  amore  iacentem 
quem  volucres  lacerant  atque  exest  anxius  angor 
aut  alia  quavis  scindunt  cuppedine  curae. 
Sisyphus  in  vita  quoque  nobis  ante  oculos  est, 
qui  petere  a  populo  fasces  saevasque  secures 

995  imbibit,  et  semper  victus  tristisque  recedit. 

nam  petere  imperium,  quod  ìnanest  nec  datur  umquam, 
atque  in  eo  semper  durimi  sufferre  laborem , 
hoc  est  adverso  nixantem  trudere  monte 
saxum ,  quod  tamen  e  summo  iam  vertice  rusum 
1000  volvitur  et  plani  raptim  petit  aequora  campi, 
deinde  animi  ingratam  naturam  pascere  semper , 
atque  explere  bonis  rebus  satiareque  numquam , 
quod  faciunt  nobis  annorum  tempora ,  circum 

cum  redeunt ,  fetusque  ferunt  variosque  lepores , 

1005  nec  tamen  explemur  vitai  fructibus  umquam, 
hoc,  ut  opinor,  id  est,  aevo  fiorente  puellas 
quod  memorant  laticem  pertusum  congerere  in  vas , 
quod  tamen  expleri  nulla  ratione  potestur. 
Cerberus  et  Furiae  iam  vero ,  et  lucis  egenus 

1010  Tartarus  horriferos  eructans  faucibus  aestus , 

quid?  neque  sunt  usquam  nec  possunt  esse  profecto  : 
sed  metus  in  vita  poenarum  prò  male  factis 
est  insignibus  insignis,  scelerisque  luella, 
career  et  horribilis  de  saxo  iactu'  deorsum , 

1015  verbera,  carnifices,  robur,  pix,  lammina,  taedae; 
quae  tamen  etsi  absunt ,  at  mens  sibi ,  conscia  factis , 
praemetuens  adhibet  stimulos  terretque  flagellis , 
nec  videt  interea  qui  terminus  esse  malorum 
possit  nec  quae  sit  poenarum  denique  finis, 

1020  atque  eadem  metuit  magis  haec  ne  in  morte  gravescant. 
hic  Acherusia  fìt  stultorum  denique  Aita. 

Hoc  etiam  tibi  tute  interdum  dicere  possis. 
'lumina  sis  oculis  etiam  bonus  Ancu'  reliquit, 
qui  melior  multis  quam  tu  fuit ,  improbe ,  rebus. 

1025  inde  alii  multi  reges  rerumque  potentes 

occiderunt,  magnis  qui  gentibus  imperitarunt. 

ille  quoque  ipse ,  viam  qui  quondam  per  mare  magnimi 

stravit  iterque  dedit  legionibus  ire  per  altum 

ac  pedibus  salsas  docuit  superire  lucunas 

1030  et  contemsit  equis  insultans  murmura  ponti, 

lumine  adempto  animam  moribundo  corpore  fudit. 
Scipiadas,  belli  fulmen,  Carthaginis  horror, 
ossa  dedit  terrae  proinde  ac  famul  infimus  esset. 
adde  repertores  doctrinarum  atque  leporum, 

]035  adde  Heliconiadum  comites;  quorum  unus  Homerus 
sceptra  potitus  eadem  aliis  sopitu'  quietest. 
denique  Democritum  postquam  matura  vetustas 
admonuit  memores  motus  ìanguescere  mentis , 
sponte  sua  leto  caput  obvius  optulit  ipse. 

1040  ipse  Epicurus  iit  decurso  lumine  vitae , 

qui  genus  humanum  ingenio  superavit  et  omnis 

restinxit,  stellas  exortus  ut  aetherius  sol. 

tu  vero  dubitabis  et  indignabere  obire  ? 

mortua  cui  vita  est  prope  iam  vivo  atque  videnti , 

1045  qui  sonino  partem  maiorem  conterà  aevi , 

et  vigilans  stertis  nec  somnia  cernere  cessas, 
sollicitamque  geris  cassa  formidine  mentem , 
nec  reperire  potes  tibi  quid  sit  saepe  mali,  cum 
ebrius  urgeris  multis  miser  undique  curis 

1050  atque  animi  incerto  fluitans  errore  vagaris.' 

Si  possent  homines ,  proinde  ac  sentire  videntur 
pondus  inesse  animo,  quod  se  gravitate  fatiget, 
e  quibus  id  fìat  causis  quoque  noscere  et  unde 
tanta  mali  tamquam  moles  in  pectore  constet, 

1055.  haut  ita  vitam  agerent ,  ut  nunc  plerumque  videmus 
quid  sibi  quisque  velit  nescire ,  et  quaerere  semper 
commutare  locum,  quasi  onus  deponere  possit. 
exit  saepe  foras  magnis  ex  aedibus  ille , 
esse  domi  quem  pertaesumst,  subitoque  reeertit, 

1060  quippe  foris  nilo  melius  qui  sentiat  esse. 

currit  agens  mannos  ad  villam  praecipitanter , 
auxilium  tectis  quasi  ferre  ardentibus  instans  : 
oscitat  ext empio ,  tetigit  cum  limina  villae , 
aut  abit  in  somnum  gravis  atque  oblivia  quaerit, 

1065  aut  etiam  properans  urbem  petit  atque  revisit. 

hoc  se  quisque  modo  fugit  :  at  quom ,  scilicet,  ut  fit , 
effugere  haut  potis  est,  ingratis  haeret  et  odit 
propterea ,  morbi  quia  causam  non  tenet  aeger  ; 
quam  bene  si  videat,  iam  rebus  quisque  relictis 

1070  naturam  primum  studeat  cognoscere  rerum, 
temporis  aeterni  quoniam,  non  unius  horae  , 
ambigitur  status ,  in  quo  sit  mortai ibus  omnis 
aetas ,  post  mortem  quae  restat  cumque  manenda. 
Denique  tanto  opere  in  dubiis  trepidare  periclis 

1075  quae  mala  nos  subigit  vitai  tanta  cupido? 
certa  quidem  finis  vitae  mortai  ibus  adstat , 
nec  devitari  letum  potè ,  quin  obeamus. 
praeterea  versamur  ibidem  atque  insumus  usque , 
nec  nova  vivendo  procuditur  ulla  voluptas  : 

1080  sed  dum  abest  quod  avemus,  id  exsuperare  videtur 
cetera:  post  aliud ,  cum  contigit  illud,  avemus, 
et  sitis  aequa  tenet  vitai  semper  hiantis. 
posteraque  in  dubiost  fortunam  quam  vehat  aetas , 
quidve  ferat  nobis  casus  quive  exitus  instet. 

1085  nec  prorsum  vitam  ducendo  demimus  hilum 
tempore  de  mortis  nec  delibare  valemus , 
quo  minus  esse  diu  possimus  forte  p-erempti. 
proinde  licet  quotvis  vivendo  condere  saecla: 
mors  aeterna  tamen  nilo  minus  illa  manebit , 

1090  nec  minus  ille  diu  iam  non  erit,  ex  hodierno 
lumine  qui  fìnem  vitai  fecit ,  et  ille , 
mensibus  atque  annis  qui  multis  occidit  ante. 


T.  LUCRETI  CARI 

DE   RERUM   NATURA 

LIBER  QUARTUS. 


li  A  via  Pieridum  peragro  loca  nullius  ante 
trita  solo,  iuvat  integros  accedere  fontis 
atque  haurire,  iuvatque  novos  decerpere  flores 
insignemque  meo  capiti  petere  inde  coronam, 
5  unde  prius  nulli  velarint  tempora  musae  ; 
primum  quod  magnis  doceo  de  rebus  et  artis 
religionum  animum  nodis  exsolvere  pergo , 
deinde  quod  obscura  de  re  tam  Inciela  pango 
carmina,  musaeo  contingens  cuncta  lepore. 
10  id  quoque  enim  non  ab  nulla  ratione  videtur: 
nam  veluti  pueris  absinthia  taetra  medentes 
cum  dare  conantur,  prius  oras ,  pocula  circum, 
contingunt  mellis  dulci  flavoque  liquore, 

ut  puerorum  aetas  inprovida  ludificetur 

15  labrorum  tenus ,  interea  perpotet  amarum 
absinthi  laticem,  deceptaque  non  capiatur, 
sed  potius  tali  pacto  recreata  valescat, 
sic  ego  mine ,  quoniam  haec  ratio  plerumque  videtur 
tristior  esse  quibus  non  est  tractata,  retroque 

20  volgus  abhorret  ab  hac ,  volui  tibi  suaviloquenti 
Carmine  Pierio  rationem  exponere  nostrani 
et  quasi  musaeo  dui  ci  contingere  melle  ; 
si  tibi  forte  animum  tali  ratione  tenere 
versibus  in  nostris  possem,  dum  percipis  omnem 

25  naturam  rerum  ac  persentis  utilitatem.  [] 

Atque  animi  quoniam  docui  natura  quid  esset 
et  quibus  e  rebus  cum  corpore  compta  vigeret 
quove  modo  distracta  rediret  in  ordia  prima, 
nunc  agere  incipiam  tibi ,  quod  vementer  ad  has  res 

30  attinet,  esse  ea  quae  rerum  simulacra  vocamus; 
quae,  quasi  membranae  summo  de  corpore  rerum 
dereptae*,  volitant  ultroque  citroque  per  auras, 
atque  eadem  nobis  vigilantibus  obvia  mentes 
terrificant  atque  in  somnis ,  cum  saepe  figuras 

35  contuimur  miras  simulacraque  luce  carentum , 
quae  nos  horrifice  languentis  saepe  sopore 
excierunt;  ne  forte  animas  Acherunte  reamur 
effugere  aut  umbras  inter  vivos  volitare , 
neve  aliquid  nostri  post  mortem  posse  relinqui, 

40  cum  corpus  simul  atque  animi  natura  perempta 
in  sua  discessum  dederint  primordia  cuique. 

Dico  igitur  rerum  effìgias  tenuisque  figuras 
mittier  ab  rebus ,  summo  de  corpore  rerum, 
quae  quasi  membranae  vel  cortex  nominitandast , 

45  quod  speciem  ac  formam  similem  gerit  eius  imago, 
cuiuscumque  cluet  de  corpore  fusa  vagari. 
id  licet  hinc  quamvis  hebeti  cognoscere  corde, 
[sed  quoniam  docui  cunctarum  exordia  rerum 
qualia  sint  et  quam  variis  distantia  formis 

50  sponte  sua  volitent  alterno  percita  motu 

quoque  modo  possit  res  ex  his  quaeque  creari] 

principio  quoniam  mittunt  in  rebus  apertis 

corpora  res  multae ,  partim  diffusa  solute , 

robora  ceu  fumum  mittunt  ignesque  vaporem , 
55  et  partim  contexta  magis  condensaque ,  ut  olim 

cum  teretis  ponunt  tunicas  aestate  cicadae , 

et  vituli  cum  membranas  de  corpore  summo 

nascentes  mittunt,  et  item  cum  lubrica  serpens 

exuit  in  spinis  vestem:  nam  saepe  videmus 
60  illorum  spoliis  vepres  volitantibus  auctas: 

quae  quoniam  fiunt ,  tenuis  quoque  debet  imago 

ab  rebus  mitti ,  summo  de  corpore  rerum. 

nam  cur  illa  cadant  magis  ab  rebusque  recedant 

quam  quae  tenvia  sunt ,  hiscendist  nulla  potestas  ; 
65  praesertim  cum  sint  in  summis  corpora  rebus 

multa  minuta,  iaci  quae  possint  ordine  eodem 

quo  fuerint,  et  formai  servare  fìguram, 

et  multo  citius ,  quanto  minus  indupediri 

pauca  queunt  et  quae  sunt  prima  fronte  locata. 
70  nam  certe  iacere  ac  largiri  multa  videmus , 

non  solum  ex  alto  penitusque ,  ut  diximus  ante , 

verum  de  summis  ipsum  quoque  saepe  colorem. 

et  volgo  faciunt  id  lutea  russaque  vela 

et  ferrugina ,  cum ,  magnis  intenta  theatris , 
75  per  malos  volgata  trabesque  trementia  flutant  : 

namque  ibi  consessum  caveai  supter  et  omnem 

scaenai  speciem  claram  variamque  deorsum 

inficiunt  coguntque  suo  fluitare  colore  : 

et  quanto  circum  mage  sunt  inclusa  theatri 
80  moenia,  tam  magis  haec  intus  perfusa  lepore 

omnia  conrident  correpta  luce  diei. 

ergo  lintea  de  summo  cum  corpore  fucum 

mittunt ,  effigias  quoque  debent  mittere  tenvis 

res  quaeque,  ex  summo  quoniam  iaculantur  utraque. 
85  sunt  igitur  iam  formarum  vestigia  certa , 

quae  volgo  volitant  suptili  praedita  filo 

nec  singillatim  possunt  secreta  videri. 

praeterea  omnis  odor,  fumus ,  vapor,  atque  aliae  res 

consimiles ,  ideo  diffusa  e  rebus  abundant , 

90  ex  alto  quia  dum  veniunt,  extrinsecu'  torte 
scinduntur  per  iter  flexum,  nec  recta  viarum 
ostia  sunt ,  qua  contendant  exire  coorta. 
at  contra  tenuis  summi  membrana  coloris 
cum  iacitur,  nil  est  quod  eam  discerpere  possit, 

95  in  promptu  quoniam  est  in  prima  fronte  locata, 
postremo  speculis  in  aqua  splendoreque  in  omni 
quaecumque  apparent  nobis  simulacra,  necessest, 
quandoquidem  simili  specie  sunt  praedita  rerum, 
excita  imaginibus  missis  consistere  rerum  : 

100  [nam  cur  illa  cadant  magis  ab  rebusque  recedant 
quam  quae  tenvia  sunt  hiscendist  nulla  potestas] 
sunt  igitur  tenues  formarum  illis  similesque 
effigiae ,  singillatim  quas  cernere  nemo 
cum  possit  tamen,  adsiduo  crebroque  repulsu 

105  reiectae  reddunt  speculorum  ex  aequore  visum, 
nec  ratione  alia  servari  posse  videntur, 
tanto  opere  ut  sìmiles  reddantur  cuique  figurae. 
Nunc  age ,  quam  tenui  natura  constet  imago 
per  cip  e.  et  in  primis ,  quoniam  primordia  tantum 

110  sunt  infra  nostros  sensus  tantoque  minora 

quam  quae  primum  oculi  coeptant  non  posse  Inerì , 
nunc  tamen  id  quoque  uti  confìrmem ,  exordia  rerum 
cunctarum  quam  sint  suptilia  percipe  paucis. 
primum  ammalia  sunt  iam  partim  tantula ,  quorum 

115  tertia  pars  nulla  possit  ratione  videri. 

horum  intestinum  quodvis  quale  esse  putandumst  ! 
quid  cordis  globus  aut  oculi?  quid  membra?  quid  artus? 
quantula  sunt  !  quid  praeterea  primordia  quaeque , 
unde  anima  atque  animi  constet  natura  necessumst? 

120  nonne  vides  quam  sint  subtilia  quamque  minuta? 
praeterea  quaecumque  suo  de  corpore  odorem 
expirant  acrem ,  panaces ,  absinthia  taetra , 
habrotonique  graves  et  tristia  centaurea, 
quorum  unum  quidvis  leviter  si  forte  duobus 
* 

125  quin  potius  noscas  rerum  simulacra  vagari 

multa  modis  multis ,  nulla  vi ,  cassaque  sensu? 
||  Sed  ne  forte  putes  ea  demum  sola  vagari , 
quaecumque  ab  rebus  rerum  simulacra  recedunt . 
sunt  etiam  quae  sponte  sua  gignuntur  et  ipsa 

130  constituuntur  in  hoc  caelo,  qui  dicitur  aèr, 
quae  multis  formata  modis  sublime  feruntur , 
nec  speciem  mutare  suam  liquentia  cessant 
et  cuiusque  modi  formarum  vertere  in  oras  ; 
ut  nubes  facile  interdum  concrescere  in  alto 

135  cernimus  et  mundi  speciem  violare  serenam , 
aera  mulcentes  motu:  nani  saepe  Gigantum 
ora  volare  videntur  et  umbram  ducere  late, 
interdum  magni  montes  avolsaque  saxa 
montibus  anteire  et  solem  succedere  praeter, 

140  inde  alios  trahere  atque  inducere  belua  nimbos.  || 
Nunc  ea  qiìam  facili  et  celeri  ratione  genantur 
perpetuoque  fluant  ab  rebus  lapsaque  cedant 


semper  enim  summum  quicquid  de  rebus  abundat , 

quod  iaculentur.  et  hoc  alias  cum  pervenit  in  res , 
145  transit,  ut  in  primis  vestem  :  sed  ubi  aspera  saxa 

aut  in  materiam  ligni  pervenit ,  ibi  iam 

scinditur,  ut  nullum  simulacrum  reddere  possit. 

at  cum  splendida  quae  Constant  opposta  fuerunt 

densaque ,  ut  in  primis  speculum  est ,  nil  accidit  horum  : 
150  nani  neque ,  uti  vestem ,  potis  est  transire ,  neque  autem 

scindi;  quam  meminit  levor  praestare  salutem. 

quapropter  fit  ut  hinc  nobis  simulacra  redundent. 

et  quamvis  subito ,  quovis  in  tempore ,  quamque 

rem  contra  speculum  ponas ,  apparet  imago  ; 
155  perpetuo  fluere  ut  noscas  e  corpore  summo 

texturas  rerum  tenuis  tenuisque  fìguras. 

ergo  multa  brevi  spatio  simulacra  genuntur, 

ut  merito  celer  his  rebus  dicatur  origo. 

et  quasi  multa  brevi  spatio  summittere  debet 
160  lumina  sol ,  ut  perpetuo  sint  omnia  piena, 

sic  ab  rebus  item  simili  ratione  necessest 

temporis  in  puncto  rerum  simulacra  ferantur 

multa  modis  multis  in  cunctas  undique  partis  ; 
quandoquidem  speculum  quocumque  obvertimus  oris , 

165  res  sibi  respondent  simili  forma  atque  colore. 
||  Praeterea  modo  cum  fuerit  liquidissima  caeli 
tempestas,  perquam  subito  fìt  turbida  foede, 
undique  uti  tenebras  omnis  Acherunta  rearis 
liquisse  et  magnas  caeli  complesse  caverhas. 

170  usque  adeo  taetra  nimborum  nocte  coorta 
inpendent  atrae  formidinis  ora  superne  ; 
quorum  quantula  pars  sit  imago  dicere  nemost 
qui  possit,  neque  eam  rationem  reddere  dictis , 
in  quem  quaeque  locuin  diverso  momine  tendat.  || 

175      Nunc  age ,  quam  celeri  motu  simulacra  ferantur , 
et  quae  mobilitas  ollis  tranantibus  auras 
reddita  sit ,  longo  spatio  ut  brevis  hora  teratur , 
suavidicis  potius  quam  multis  versibus  edam  ; 
parvus  ut  est  cycni  melior  canor ,  ille  gruum  quam 

180  clamor  in  aetheriis  dispersus  nubibus  austri, 
principio  persaepe  levis  res  atque  minutis 
corporibus  factas  celeris  licet  esse  videre. 
in  quo  iam  genere  est  solis  lux  et  vapor  eius 
propterea  quia  sunt  e  primis  facta  minutis , 

185  quae  quasi  cuduntur  perque  aéris  intervallum 
non  dubitant  transire  sequenti  concita  plaga 
perque  volare  mare  ac  terras  caelumque  rigare  : 
suppeditatur  enim  confestim  lumine  lumen , 
et  quasi  protelo  stimulatur  fulgere  fulgur. 

190  quapropter  simulacra  pari  ratione  necesse  est 
inmemorabile  per  spatium  transcurrere  posse 
temporis  in  puncto ,  primum  quod  parvola  causa 
est  procul  a  tergo  quae  provehat  atque  propellat , 
deinde  quod  usque  adeo  textura  praedita  rara 

195  mittuntur,  facile  ut  quasvis  penetrare  queant  res 
et  quasi  permanare  per  aéris  intervallum. 
praeterea  si  quae  penitus  corpuscula  rerum 
ex  altoque  foras  mittuntur,  solis  uti  lux 
ac  vapor,  haec  puncto  cernuntur  lapsa  diei 

200  per  totum  caeli  spatium  diffundere  sese. 

quid  quae  simt  igitur  iam  prima  fronte  parata  ? 
cum  iaciuntur  et  emissum  res  nulla  moratur , 
quod  superest ,  ubi  tam  volucri  levitate  ferantur , 
quone  vides  citius  debere  et  longius  ire 

205  multiplexque  loci  spatium  transcurrere  eodem 
tempore  quo  solis  pervolgant  lumina  caelum? 
hoc  etiam  in  primis  specimen  verum  esse  videtur, 
quam  celeri  motu  rerum  simulacra  ferantur , 
quod  simul  ac  primum  sub  diu  splendor  aquai 

210  ponitur,  extemplo  caelo  stellante  serena 
sidera  respondent  in  aqua  radiantia  mundo. 
iamne  vides  igitur  quam  puncto  tempore  imago 
aetheris  ex  oris  in  terrarum  acciflat  oras  ? 
quare  etiam  atque  etiam  mitti  fateare  necessest 

215  corpora  quae  feriant  oculos  visumque  lacessant: 
perpetuoque  fluunt  certis  ab  rebus  odores  ; 
frigus  ut  a  fluviis ,  calor  ab  sole ,  aestus  ab  undis 
aequoris ,  exesor  moerorum ,  litora  circum  : 
nec  variae  cessant  voces  volitare  per  auras  : 

220  denique  in  os  salsi  venit  umor  saepe  saporis, 
cum  mare  versamur  propter ,  dilutaque  contra 
cum  tuimur  misceri  absinthia ,  tangit  amaror. 
usque  adeo  omnibus  ab  rebus  res  quaeque  fluenter 
fertur  et  in  cunctas  dimittitur  undique  partis , 

225  nec  mora  nec  requies  interdatur  ulla  fluendi , 
perpetuo  quoniam  sentimus  et  omnia  semper. 
[cernere  odorari  licet  et  sentire  sonare] 

Praeterea  quoniam  manibus  tractata  figura 
in  tenebris  quaedam  cognoscitur  esse  eadem  quae 

230  cernitur  in  luce  et  claro  candore ,  necessest 
consimili  causa  tactum  visumque  moveri. 
mine  igitur  si  quadratum  temptamus  et  id  nos 
commovet  in  tenebris ,  in  luci  quae  poterit  res 
accidere  ad  speciem  quadrata,  nisi  eius  imago? 

235  esse  in  imaginibus  quapropter  causa  videtur 
cernundi  neque  posse  sine  his  res  ulla  videri. 
nunc  ea  quae  dico  rerum  simulacra  feruntur 
undique  et  in  cunctas  iaciuntur  didita  partis  : 

verum  nos  oculis  quia  solis  cernere  quimus , 

240  propterea  fit  uti,  speciem  quo  vertimus ,  omnes 
res  ibi  eam  contra  feriant  forma  atque  colore, 
et  quantum  quaeque  ab  nobis  res  absit,  imago 
effìcit  ut  videamus  et  internoscere  curat  : 
nam  cum  mittitur,  extemplo  protrudit  agitque 

245  aera  qui  inter  se  cumque  est  oculosque  locatus, 
isque  ita  per  nostras  acies  perlabitur  omnis 
et  quasi  perterget  pupillas  atque  ita  transit. 
propterea  fit  uti  videamus  quam  procul  absit 
res  quaeque.  et  quanto  plus  aéris  ante  agitatur 

2-50  et  nostros  oculos  perterget  longior  aura, 

tam  procul  esse  magis  res  quaeque  remota  videtur. 
scilicet ,  haec  summe  celeri  ratione  geruntur , 
quale  sit  ut  videamus ,  et  una  quam  procul  absit. 
illud  in  his  rebus  minime  mirabile  habendumst , 

255  cur,  ea  quae  feriant  oculos  simulacra  videri 
singula  cum  nequeant ,  res  ipsae  perspiciantur. 
ventus  enim  quoque  paulatim  cum  verberat  et  cum 
acre  fluit  frigus ,  non  privam  quamque  solemus 
particulam  venti  sentire  et  frigoris  eius , 

260  sed  magis  unorsum,  fìerique  perinde  videmus 
corpore  tum  plagas  in  nostro  tamquam  aliquae  res 
verberet  atque  sui  det  sensum  corporis  extra, 
praeterea  lapidem  digito  cum  tundimus ,  ipsum 
tangimus  extremum  saxi  summumque  colorem , 

265  nec  sentimus  eum  tactu,  verum  magis  ipsam 
duritiem  penitus  saxi  sentimus  in  alto. 

Nunc  age ,  cur  ultra  speculum  videatur  imago 
illis ,  quae  reddunt  speculorum  ex  aequore  visum , 
percipe  :  nam  certe  penitus  semota  videtur. 

270  quod  genus  illa  foris  quae  vere  transpiciuntur , 
ianua  cum  per  se  transpectum  praebet  apertum, 
multa  facitque  foris  ex  aedibus  ut  videantur  : 
is  quoque  enim  duplici  geminoque  fit  aere  visus, 
primus  enim  citra  postes  tum  cernitur  aér , 
275  inde  fores  ipsae  dextra  laevaque  secuntur , 
post  extraria  lux  oculos  perterget  et  aér 

alter ,  et  illa  foris  quae  vere  transpiciuntur. 
sic  ubi  se  primum  speculi  proiecit  imago , 
dum  venit  ad  nostras  acies ,  protrudit  agitque 

280  aera  qui  inter  se  cumquest  oculosque  locatus , 
et  facit  ut  prius  hunc  omnem  sentire  queamus 
quam  speculum:  sed  ubi  speculum  quoque  sensimusipsum, 
continuo  a  nobis  iterum  quae  fertur  imago 
pervenit,  et  nostros  oculos  reiecta  revisit, 

285  atque  alium  prae  se  propellens  aera  volvit , 
et  facit  ut  prius  hunc  quam  se  videamus ,  eoque 
distare  ab  speculo  tantum  semota  videtur. 
quare  etiam  atque  etiam  minime  mirarier  est  par, 
aéribus  binis  quoniam  res  confit  utraque. 

290  nunc  ea  quae  nobis  membrorum  dextera  pars  est , 
in  speculis  fìt  ut  in  laeva  videatur  eo  quod 
planitiem  ad  speculi  veniens  cum  offendit  imago , 
non  convertitur  incolumis ,  sed  recta  retrorsum 
sic  eliditur ,  ut  siquis ,  prius  arida  quam  sit 

295  cretea  persona,  adlidat  pilaeve  trabive, 
atque  ea  continuo  rectam  si  fronte  figuram 
servet  et  elisam  retro  sese  exprimat  ipsa. 
fìet  ita,  ante  oculus  fuerit  qui  dexter,  ut  idem 
nunc  sit  laevus ,  et  e  laevo  sit  mutua  dexter. 

300  fit  quoque  de  speculo  in  speculum  ut  tradatur  imago, 
quinque  etiam  aut  sex  ut  fieri  simulacra  suérint. 
nam  quaecumque  retro  parte  interiore  latebunt, 
inde  tamen,  quamvis  torte  penitusque  remota, 
omnia  per  flexos  aditus  educta  licebit 

305  pluribus  haec  speculis  videantur  in  aedibus  esse, 
usque  adeo  speculo  in  speculum  translucet  imago , 
et  cum  laeva  data  est ,  fit  rusum  ut  dextera  fìat , 
inde  retro  rursum  redit  et  convertitur  eodem. 
quin  etiam  quaecumque  latuscula  sunt  speculorum 

310  adsimili  lateris  flexura  praedita  nostri, 

dextera  eapropter  nobis  simulacra  remittunt , 
aut  quia  de  speculo  in  speculum  transfertur  imago, 
inde  ad  nos  elisa  bis  advolat ,  aut  etiam  quod 
circum  agitur,  cum  venit,  imago  propterea  quod 

315  flexa  figura  docet  speculi  convertier  ad  nos. 
indugredi  porro  pariter  simulacra  pedemque 
ponere  nobiscum  credas  gestumque  imitari 
propterea  quia,  de  speculi  qua  parte  recedas, 
continuo  nequeunt  illinc  simulacra  reverti  ; 

320  omnia  quandoquidem  cogit  natura  referri 
ac  resilire  ab  rebus  ad  aequos  reddita  flexus. 

Splendida  porro  oculi  fugitant  vitantque  tueri  : 
sol  etiam  caecat ,  contra  si  tendere  pergas , 
propterea  quia  vis  magnast  ipsius ,  et  alte 

325  aera  per  purum  graviter  simulacra  feruntur 
et  feriunt  oculos ,  turbantia  composituras. 
praeterea  splendor  quicumque  est  acer  adurit 
saepe  oculos  ideo  quod  semina  possidet  ignis 
multa,  dolorem  oculis  quae  gignunt  insinuando. 

330  lurida  praeterea  fmnt  quaecumque  tuentur 
arquati ,  quia  luroris  de  corpore  eorum 
semina  multa  fluunt  simulacris  obvia  rerum, 
multaque  sunt  oculis  in  eorum  denique  mixta, 
quae  contage  sua  palloribus  omnia  pingunt. 

335  e  tenebris  autem  quae  sunt  in  luce  tuemur 
propterea  quia ,  cum  propior  caliginis  aér 
ater  init  oculos  prior  et  possedit  apertos , 
insequitur  candens  confestim  lucidus  aér , 
qui  quasi  purgat  eos  ac  nigras  discutit  umbras 

340  aèris  illius  :  nani  multis  partibus  hic  est 

mobOior  multisque  minutior  et  mage  pollens. 
qui  simul  atque  vias  oculorum  luce  replevit 
atque  patefecit,  quas  ante  obsederat  aèr 
ater,  continuo  rerum  simulacra  secuntur, 

345  quae  sita  sunt  in  luce ,  lacessuntque  ut  videamus. 
quod  contra  facere  in  tenebris  e  luce  nequimus 
propterea  quia  posterior  caliginis  aèr 
crassior  insequitur ,  qui  cuncta  foramina  complet 
obsiditque  vias  oculorum ,  ne  simulacra 

350  possint  ullarum  rerum  coniecta  movere. 

quadratasque  procul  turris  cum  cernimus  urbis ,. 
propterea  fit  uti  videantur  saepe  rutundae, 

angulus  optusus  quia  longe  cernitur  omnis , 

sive  etiam  potius  non  cernitur  ac  perit  eius 
355  plaga  nec  ad  nostras  acies  perlabitur  ictus ,  » 

aera  per  multum  quia  dum  simulacra  feruntur , 

cogit  hebescere  eum  crebris  offensibus  aér. 

hoc  ubi  suffugit  sensum  simul  angulus  omnis , 

fìt  quasi  ut  ad  tornum  saxorum  structa  tuamur  : 
360  non  tamen  ut  corani  quae  sunt  vereque  rutunda , 

sed  quasi  adumbratim  paulum  simulata  videntur. 

umbra  videtur  item  nobis  in  sole  moveri 

et  vestigia  nostra  sequi  gestumque  unitari  ; 

aera  si  credis  privatum  lumine  posse 
365  indugredi ,  motus  hominum  gestumque  sequentem  : 

nam  nil  esse  potest  aliut  nisi  lumine  cassus 

aèr  id  quod  nos  umbram  perhibere  suémus. 

nimirum ,  quia  terra  locis  ex  ordine  certis 

lumine  privatur  solis  quacumque  meantes 
370  officimus ,  repletur  item  quod  liquimus  eius , 

propterea  fit  uti  videatur ,  quae  fuit  umbra 

corporis ,  e  regione  eadem  nos  usque  secuta. 

semper  enim  nova  se  radiorum  lumina  fundunt 

primaque  dispereunt ,  quasi  in  ignem  lana  trahatur. 
375  propterea  facile  et  spoliatur  lumine  terra , 

et  repletur  item  nigrasque  sibi  abluit  umbras. 
Nec  tamen  hic  oculos  falli  concedimus  hilum. 

nam  quocumque  loco  sit  lux  atque  umbra  tueri 

illorum  est:  eadem  vero  sint  lumina  necne, 
380  umbraque  quae  fuit  hic  eadem  nunc  transeat  illuc , 

an  potius  fiat  paulo  quod  diximus  ante , 

hoc  animi  demum  ratio  discernere  debet, 

nec  possunt  oculi  naturam  noscere  rerum. 

proinde  animi  vitium  hoc  oculis  adfìngere  noli. 
385  qua  vehimur  navi ,  fertur ,  cum  stare  videtur  : 

quae  manet  in  statione ,  ea  praeter  creditur  ire. 

et  fugere  ad  puppim  colles  campique  videntur, 

quos  agimus  praeter  navem  velisque  volamus. 

sidera  cessare  aetheriis  adfixa  cavernis 
390  cuncta  videntur ,  et  adsiduo  sunt  omnia  motu , 

quandoquidem  longos  obitus  exorta  revisunt , 
cum  permensa  suo  sunt  caelum  corpore  claro.   * 
solque  pari  ratione  manere  et  luna  videntur 
in  statione ,  ea  quae  ferri  res  indicat  ipsa. 

395  exstant  usque  procul  medio  de  gurgite  montis , 
classibus  inter  quos  liber  patet  exitus  ingens  : 
insula  coniunctis  tamen  ex  his  una  videtur. 
atria  versari  et  circumcursare  columnae 
usque  adeo  fìt  uti  pueris  videantur ,  ubi  ipsi 

400  desierunt  verti ,  vix  ut  iam  credere  possint 
non  supra  sese  ruere  omnia  tecta  minari. 
iamque  rubrum  tremulis  iubar  ignibus  erigere  alte 
cum  coeptat  natura  supraque  extollere  montes , 
quos  tibi  tum  supra  sol  montis  esse  videtur 

405  comminus  ipse  suo  contingens  fervidus  igni , 
vix  absunt  nobis  missus  bis  mille  sagittae , 
vix  etiam  cursus  quingentos  saepe  veruti  : 
inter  eos  solemque  iacent  immania  ponti 
aequora  substrata  aetheriis  ingentibus  oris , 

410  interiectaque  sunt  terrarum  milia  multa , 
quae  variae  retinent  gentes  et  saecla  ferarum. 
at  conlectus  aquae  digitum  non  altior  unum, 
qui  lapides  inter  sistit  per  strata  viarum , 
despectum  praebet  sub  terras  inpete  tanto , 

415  a  terris  quantum  caeli  patet  altus  hiatus  ; 

nubila  dispicere  et  caelum  ut  videare  videre  et 
corpora  miraclo  sub  terras  abdita  caeli. 
denique  ubi  in  medio  nobis  equus  acer  obhaesit 
flumine  et  in  rapidas  amnis  despeximus  undas, 

420  stantis  equi  corpus  transversum  ferre  videtur 
vis  et  in  adversum  flumen  contrudere  raptim, 
et  quocumque  oculos  traiecimus  omnia  ferri 
et  fluere  adsimili  nobis  ratione  videntur. 
porticus  aequali  quamvis  est  denique  ductu 

425  stansque  in  perpetuum  paribus  suffulta  columnis, 
longa  tamen  parte  ab  summa  cum  tota  videtur , 
paulatini  trahit  angusti  fastigia  coni, 
tecta  solo  iungens  atque  omnia  dextera  laevis 

donec  in  obscurum  coni  conduxit  acumen. 

430  in  pelago  nautis  ex  undis  ortus  in  undis 
sol  fit  uti  videatur  obire  et  condere  lumen; 
quippe  ubi  nil  aliud  nisi  aquam  caelumque  tuentur; 
ne  leviter  credas  labefactari  undique  sensus. 
at  maris  ignaris  in  portu  clauda  violentar 

435  navigia  aplustris  fractis  obnitier  undae. 

nam  quaecumque  supra  rorem  salis  edita  pars  est 
remorum,  recta  est,  et  recta  superne  guberna: 
quae  demersa  liquorem  obeunt ,  refracta  videntur 
omnia  converti  sursumque  supina  reverti 

440  et  reflexa  prope  in  summo  fluitare  liquore, 
raraque  per  caelum  cum  venti  nubila  portant 
tempore  nocturno ,  tum  splendida  signa  videntur 
labier  adversum  nimbos  atque  ire  superne 
longe  aliam  in  partem  ac  vera  ratione  feruntur. 

445  at  si  forte  oculo  manus  uni  subdita  supter 
pressit  eum ,  quodam  sensu  fit  uti  videantur 
omnia,  quae  tuimur,  fieri  tum  bina  tuendo, 
bina  lucernarum  florentia  lumina  flammis , 
binaque  per  totas  aedis  geminare  supellex , 

450  et  duplicis  hominum  facies  et  corpora  bina, 
denique  cum  suavi  devinxit  membra  sopore 
somnus  et  in  summa  corpus  iacet  omne  quiete, 
tum  vigilare  tamen  nobis  et  membra  movere 
nostra  videmur,  et  in  noctis  caligine  caeca 

455  cernere  censemus  solem  lumenque  diurnum , 
conclusoque  loco  caelum  mare  flumina  montis 
mutare  et  campos  pedibus  transire  videmur, 
et  sonitus  audire ,  severa  silentia  noctis 
undique  cum  constent,  et  reddere  dieta  tacentes. 

460  cetera  de  genere  hoc  miracula  multa  videmus, 
quae  violare  fidem  quasi  sensibus  omnia  quaerunt , 
nequiquam ,  quoniam  pars  horum  maxima  fallit 
propter  opinatus  animi ,  quos  addimus  ipsi , 
prò  visis  ut  sint  quae  non  sunt  sensibu'  visa  : 

465  nam  nil  aegrius  est  quam  res  secernere  apertas 
ab  dubiis ,  animus  quas  ab  se  protinus  addit. 

Denique  nil  sciri  siquis  putat,  id  quoque  nescit 
an  sciri  possit,  quoniam  nil  scire  fatetur. 
hunc  igitur  contra  mittara  contendere  causam , 

470  qui  capite  ipse  sua  in  statuit  vestigia  sese. 

et  tamen  hoc  quoque  uti  concedam  scire ,  at  id  ipsum 
quaeram ,  cum  in  rebus  veri  nil  viderit  ante , 
linde  sciat  quid  sit  scire  et  nescire  vicissim, 
notitiam  veri  quae  res  falsique  crearit , 

475  et  dubium  certo  quae  res  differre  probarit. 
invenies  primis  ab  sensibus  esse  creatam 
notitiem  veri ,  neque  sensus  posse  refelli 
nani  maiore  fide  debet  reperirier  illud, 
sponte  sua  veris  quod  possit  vincere  falsa: 

480  quid  maiore  fide  porro  quam  sensus  haberi 
debet?  an  ab  sensu  falso  ratio  orta  valebit 
dicere  eos  contra,  quae  tota  ab  sensibus  orta  est? 
qui  nisi  sunt  veri ,  ratio  .quoque  falsa  fit  omnis. 
an  poterunt  oculos  aures  reprehendere,  an  aures 

485  tactus?  an  hunc  porro  tactum  sapor  arguet  oris , 
an  confutabunt  nares  oculive  revincent? 
non,  ut  opinor,  ita  est.  nam  seorsum  cuique  potestas 
divisast,  sua  vis  cuiquest,  ideoque  necesse  est 
et  quod  molle  sit  et  gelidum  fervensve  seorsum 

490  et  seorsum  varios  rerum  sentire  colores, 

et  quaecumque  coloribu'  sint  coniuncta  videre  : 
seorsus  item  sapor  oris  habet  vim,  seorsus  odores 
nascuntur,  sorsum  sonitus.  ideoque  necesse  est 
non  possint  alios  alii  convincere  sensus. 

495  nec  porro  poterunt  ipsi  reprehendere  sese , 
aequa  fides  quoniam  debebit  semper  haberi. 
proinde  quod  in  quoquest  his  visum  tempore,  verumst. 
et  si  non  poterit  ratio  dissolvere  causam, 
cur  ea  quae  fuerint  iuxtim  quadrata,  procul  sint 

500  visa  rutunda ,  tamen  praestat  rationis  egentem 
reddere  mendose  causas  utriusque  figurae , 
quam  manibus  manifesta  suis  emittere  quoquam 
et  violare  fidem  primam  et  convellere  tota 
fundamenta  quibus  nixatur  vita  salusque. 

505  non  modo  enim  ratio  ruat  omnis ,  vita  quoque  ipsa 
concidat  extemplo ,  nisi  credere  sensibus  ausis , 
praecipitisque  locos  vitare  et  cetera  quae  sint 
in  genere  hoc  fugienda,  sequi  contraria  quae  sint. 
Illa  tibi  est  igitur  verborum  copia  cassa 

510  omnis ,  quae  contra  sensus  inslructa  paratast. 
denique  ut  in  fabrica ,  si  pravast  regula  prima , 
normaque  si  fallax  rectis  regionibus  exit, 
et  libella  aliqua  si  ex  parti  claudicat  hilum , 
omnia  mendose  fieri  atque  obstipa  necesse  est 

515  prava  cubantia  prona  supina  atque  absona  tecta, 
iam  mere  ut  quaedam  videantur  velie ,  ruantque 
prodita  iudiciis  fallacibus  omnia  primis , 
sic  igitur  ratio  tibi  rerum  prava  necessest 
falsaque  sit,  falsis  quaecumque  ab  sensibus  ortast. 

520      Nunc  alii  sensus  quo  pacto  quisque  suam  rem 
sentiat ,  haud  quaquam  ratio  scruposa  relieta  est. 
Principio  auditur  sonus  et  vox  omnis ,  in  auris 
insinuata  suo  pepulere  ubi  corpore  sensum. 
corpoream  vocem  quoque  enim  constare  fatendumst 

525  et  sonitum,  quoniam  possunt  inpellere  sensus. 
praeterea  radit  vox  fauces  saepe ,  facitque 
asperiora  foras  gradiens  arteria  clamor, 
quippe ,  per  angustum  turba  maiore  coorta 
ire  foras  ubi  coeperunt  primordia  vocum, 

530  scilicet,  expleti  quoque  ianua  raditur  oris. 

haud  igitur  dubiumst  quin  voces  verbaque  constent 
corporeis  e  principiis ,  ut  laedere  possint. 
nec  te  fallit  item  quid  corporis  auferat  et  quid 
detrahat  ex  hominum  nervis  ac  viribus  ipsis 

535  perpetuus  sermo  nigrai  noctis  ad  umbram 
aurorae  perductus  ab  exoriente  nitore , 
praesertim  si  cura  summost  clamore  profusus. 
ergo  corpoream  vocem  constare  necessest , 
multa  loquens  quoniam  amittit  de  corpore  partem. 

540  asperitas  autem  vocis  fit  ab  asperitate 

principiorum ,  et  item  levor  levore  creatur  : 
nec  simili  penetrant  auris  primordia  forma , 

cum  tuba  depresso  graviter  sub  murmure  mugit 
et  reboat  raucum  regio  cita  barbara  bombum , 
545  et  gelidis  cycni  nocte  oris  ex  Heliconis 

cum  liquidam  tollunt  lugubri  voce  querellam. 

Hasce  igitur  penitus  voces  cum  corpore  nostro 
exprimimus  rectoque  foras  emittimus  ore, 
mobilis  articulat  verborum  daedala  lingua , 
550  formaturaque  labrorum  prò  parte  figurat. 

hoc  ubi  non  longum  spatiumst  unde  una  profecta 
perveniat  vox  quaeque ,  necessest  verba  quoque  ipsa 
piane  exaudiri  discernique  articulatim  : 
servat  enim  formaturam  servatque  figuram. 

555  at  si  interpositum  spatium  sit  longius  aequo , 
aera  per  multum  confundi  verba  necessest 
et  conturbari  vocem,  dura  transvolat  auras. 
ergo  fit ,  sonitum  ut  possis  sentire ,  neque  illam 
internoscere ,  verborum  sententia  quae  sit  : 

560  usque  adeo  confusa  venit  vox  inque  pedita. 
praeterea  verbum  saepe  unum  perciet  auris 
omnibus  in  populo ,  missum  praeconis  ab  ore. 
in  multas  igitur  voces  vox  una  repente 
diffugit ,  in  privas  quoniam  se  dividit  auris , 

565  obsignans  formam  verbi  clarumque  sonorem. 
at  quae  pars  vocum  non  auris  incidit  ipsas , 
praeterlata  perit  frustra  diffusa  per  auras  : 
pars ,  solidis  adlisa ,  locis  reiecta  sonorem 
reddit  et  interdum  frustratur  imagine  verbi. 

570  quae  bene  cum  videas ,  rationem  reddere  possis 
tute  tibi  atque  aliis ,  quo  pacto  per  loca  sola 
saxa  paris  formas  verborum  ex  ordine  reddant, 
palantis  comites  cum  montis  inter  opacos 
quaerimus  et  magna  dispersos  voce  ciemus. 

575  sex  etiam  aut  septem  loca  vidi  reddere  voces , 
unam  cum  iaceres  :  ita  colles  collibus  ipsi 
verba  repulsantes  iterabant  docta  referri, 
haec  loca  capripedes  satyros  nymphasque  tenere 
finitimi  fingunt ,  et  faunos  esse  locuntur, 

580  quorum  noctivago  strepitu  ludoque  iocanti 

adfirmant  volgo  taciturna  silentia  rumpi, 
chordarumque  sonos  fieri,  dulcisque  querellas, 
tibia  quas  fundit  digitis  pulsata  canentum, 
et  genus  agricolum  late  sentiscere ,  quom  Pan 

585  pinea  semiferi  capitis  velamina  quassans 
unco  saepe  labro  calamos  percurrit  hiantis, 
fistula  silvestrem  ne  cesset  fundere  musam. 
cetera  de  genere  hoc  monstra  ac  portenta  loquontur , 
ne  loca  deserta  ab  divis  quoque  forte  putentur 

590  sola  tenere,  ideo  iactant  miracula  dictis , 
aut  aliqua  ratione-alia  ducuntur,  ut  omne 
humanum  genus  est  avidum  nimi'  miraclorum. 

Quod  superest,  non  est  mirandum  qua  ratione , 
per  loca  quae  nequeunt  oculi  res  cernere  apertas , 

595  haec  loca  per  voces  veniant  aurisque  lacessant , 
conloquium  clausis  foribus  quo  saepe  videmus  ; 
nimirum ,  quia  vox  per  flexa  foramina  rerum 
incolumis  transire  potest ,  simulacra  renutant  : 
perscinduntur  enim,  nisi  recta  foramina  tranant, 

600  qualia  sunt  vitri ,  species  qua  travolat  omnis. 
praeterea  partis  in  cunctas  dividitur  vox , 
ex  aliis  aliae  quoniam  gignuntur ,  ubi  una 
dissiluit  semel  in  multas  exorta ,  quasi  ignis 
saepe  solet  scintilla  suos  se  spargere  in  ignis. 

605  ergo  replentur  loca  vocibus  abdita  retro 

omnia  quae  circum  subsunt  sonituque  cientur. 
at  simulacra  viis  derectis  omnia  tendunt 
ut  sunt  missa  semel  ;  quapropter  cernere  nemo 
saepem  ultra  potis  est ,  at  voces  accipere  extra. 

610  et  tamen  ipsa  quoque  haec ,  dum  transit  clausa  domorum, 
vox  optunditur  atque  auris  confusa  penetrat , 
et  sonitum  potius  quam  verba  audire  videmur. 

Nec,  qui  sentimus  sucum,  lingua  atque  palatum 
plusculum  habent  in  se  rationis  plus  operaeve. 

615  principio  sucum  sentimus  in  ore ,  cibum  cum 

mandendo  exprimimus ,  ceu  plenam  spongiam  aquai 
siquis  forte  marni  premere  ac  siccare  coèpit. 
inde  quod  exprimimus  per  caulas  omne  palati 

diditur  et  rarae  perplexa  foramina  linguae. 

620  hoc  ubi  levia  sunt  manantis  corpora  suri, 
suaviter  attingunt  et  suaviter  omnia  tractant , 
umida  linguai  circum  sidentia  tempia  : 
at  contra  pungunt  sensum  lacerantque  coorta , 
quanto  quaeque  magis  sunt  asperitate  repleta. 

625  deinde  voluptas  est  e  suco  fine  palati  : 

cum  vero  deorsum  per  fauces  praecipitavit, 
nulla  voluptas  est ,  dum  diditur  omnis  in  artus. 
nec  refert  quicquam  quo  victu  corpus  alatur, 
dummodo  quod  capias  concoctum  didere  possis 

630  artubus  et  stomachi  umidulum  servare  tenorem. 
Nunc  aliis  alius  qui  sit  cibu'  suppeditatus 
expediam ,  quareve ,  aliis  quod  triste  et  amarumst , 
hoc  tamen  esse  aliis  possit  perdulce  videri, 
tantaque  in  his  rebus  distantia  differitasque , 

635  ut  quod  ali  cibus  est  aliis  fuat  acre  venenum , 
dedicai  ut  serpens ,  hominis  quae  tacta  salivis 
disperit  ac  sese  mandendo  conficit  ipsa. 
praeterea  nobis  veratrum  est  acre  venenum , 
at  capris  adipes  et  coturnicibus  auget. 

640  ut  quibus  id  fìat  rebus  cognoscere  possis , 
principio  meminisse  decet  quae  diximus  ante , 
semina  multimodis  in  rebus  mixta  teneri, 
porro  omnes  quaecumque  cibum  capiunt  aniraantes , 
ut  sunt  dissimiles  extrinsecus  et  generatim 

645  extima  membrorum  circum  caesura  coércet, 
proinde  ex  seminibus  Constant  variante  figura, 
semina  cum  porro  distent,  differre  necessest 
intervalla  viasque ,  foramina  quae  perhibemus , 
omnibus  in  membris  et  in  ore  ipsoque  palato  : 

650  esse  minora  igitur  quaedam  maioraque  debent , 
esse  triquetra  aliis ,  aliis  quadrata  necessest , 
multa  rutunda,  modis  multis  multangula  quaedam. 
namque  fìgurarum  ratio  ut  motusque  reposcunt, 
proinde  foraminibus  debent  differre  figurae , 

655  et  variare  viae  proinde  ac  textura  coèrcet. 
hoc  ubi  quod  suave  est  aliis  aliis  fit  amarum, 

illi,  cui  suave  est,  levissima  corpora  debent 

contractabiliter  caulas  intrare  palati , 

at  contra  quibus  est  eadem  res  intus  acerba , 

660  aspera ,  nimirum ,  penetrant  hamataque  fauces. 
nunc  facile  est  ex  his  rebus  cognoscere  quaeque  : 
quippe ,  ubi  cui  febris  bili  superante  coorta  est 
aut  alia  ratione  aliquast  vis  excita  morbi , 
perturbatili*  ibi  iam  totum  corpus  ,  et  omnes 

665  commutantur  ibi  positurae  principiorum  ; 

ut  prius  ad  sensum  quae  corpora  conveniebant 
nunc  non  conveniant ,  et  cetera  sint  magis  apta , 
quae  penetrata  queunt  sensum  progignere  acerbum. 


utraque  enim  sunt  in  mellis  commixta  sapore  ; 

670  id  quod  iam  supera  tibi  saepe  ostendimus  ante. 
Nunc  age ,  quo  pacto  naris  adiectus  odoris 
tangat  agam.  primum  res  multas  esse  necessest 
unde  fluens  volvat  varius  se  fluctus  odorum , 
et  fluere  et  mitti  volgo  spargique  putandumst  : 

675  verum  aliis  alius  magis  est  animantibus  aptus , 
dissimilis  propter  formas.  ideoque  per  auras 
mellis  apes  quamvis  longe  ducuntur  odore , 
volturiique  cadaveribus  :  tum  fissa  ferarum 
ungula  quo  tulerit  gressum  permissa  canum  vis 

680  ducit ,  et  humanum  longe  praesentit  odorem 
Romulidarum  arcis  servator ,  candidus  anser. 
sic  aliis  alius  nidor  datus  ad  sua  quemque 
pabula  ducit  et  a  tetro  resilire  veneno 
cogit,  eoque  modo  servantur  saecla  ferarum. 

685      Hic  odor  ipse  igitur ,  naris  quicumque  lacessit , 
est  alio  ut  possit  permitti  longius  alter: 
sed  tamen  haud  quisquam  tam  longe  fertur  eorum 
quam  sonitus ,  quam  vox,  mitto  iam  dicere  quam  res 
quae  feriunt  oculorum  acies  visumque  lacessunt. 

690  errabundus  enim  tarde  venit,  ac  perit  ante 
paulatim  facilis  distractus  in  aèris  auras  ; 

ex  alto  primum  quia  vix  emittitur  ex  re  : 

nam  penitus  fluere  atque  recedere  rebus  odores 

significat  quod  fracta  magis  redolere  videntur 

695  omnia ,  quod  contrita ,  quod  igni  conlabefacta  : 
deinde  videre  licet  maioribus  esse  creatum 
principiis  quam  vox,  quoniam  per  saxea  saepta 
non  penetrat ,  qua  vox  volgo  sonitusque  feruntur. 
quare  etiam  quod  olet  non  tam  facile  esse  videbis 

700  investigare  in  qua  sit  regione  locatum  : 
refrigescit  enim  cunctando  plaga  per  auras, 
nec  calida  ad  sensum  decurrunt  nuntia  rerum, 
errant  saepe  canes  itaque  et  vestigia  quaerunt. 
|[  Nec  tamen  hoc  solis  in  odoribus  atque  saporum 

705  in  generest ,  sed  item  species  rerum  atque  colores 
non  ita  conveniunt  ad  sensus  omnibus  omnes , 
ut  non  sint  aliis  quaedam  magis  acria  visu. 
quin  etiam  gallum,  noctem  explaudentibus  alis 
auroram  clara  consuetum  voce  vocare , 

710  noenu  queunt  rabidi  contra  constare  leones 
inque  tueri  :  ita  continuo  meminere  fugai , 
nimirum ,  quia  sunt  gallorum  in  corpore  quaedam 
semina ,  quae  cum  sunt  oculis  inmissa  leonum , 
pupillas  interfodiunt  acremque  dolorem 

715  praebent,  ut  nequeant  contra  durare  feroces  ; 
cum  tamen  haec  nostras  acies  nil  laedere  possint , 
aut  quia  non  penetrant,  aut  quod  penetrantibus  illis 
exitus  ex  oculis  liber  datur ,  in  remorando 
laedere  ne  possint  ex  ulla  lumina  parte.  [| 

720      Nunc  age ,  quae  moveant  animum  res  accipe ,  et  undt 
quae  veniunt  veniant  in  mentem  percipe  paucis. 
principio  hoc  dico ,  rerum  simulacra  vagari 
multa  modis  multis  in  cunctas  undique  partis 
tenvia,  quae  facile  inter  se  iunguntur  in  auris , 

725  obvia  cum  veniunt ,  ut  aranea  bratteaque  auri. 
quippe  etenim  multo  magis  haec  sunt  tenvia  textu 
quam  quae  percipiunt  oculos  visumque  lacessunt , 
corporis  haec  quoniam  penetrant  per  rara,  cientque 
tenvem  animi  naturam  intus  sensumque  lacessunt. 

730  Centauros  itaque  et  Scyllarum  membra  videmus, 
Cerbereasque  canum  facies ,  simulacraque  eorum 
quorum  morte  obita  tellus  amplectitur  ossa; 
omne  genus  quoniam  passim  simulacra  feruntur, 
partim  sponte  sua  quae  fìurit  aere  in  ipso , 

735  partim  quae  variis  ab  rebus  cumque  recedunt 
et  quae  confiunt  ex  horum  facta  figuris. 
nani  certe  ex  vivo  Centauri  non  fìt  imago , 
nulla  fuit  quoniam  talis  natura  animalis  : 
veruni  ubi  equi  casu  atque  hominis  convenit  imago , 

740  haerescit  facile  extemplo,  quod  diximus  ante , 
propter  subtilem  naturam  et  tenvia  texta. 
cetera  de  genere  hoc  eadem  ratione  creantur. 
quae  cimi  mobiliter  summa  levitate  feruntur , 
ut  prius  ostendi ,  facile  uno  commovet  ictu 

745  quaelibet  una  animimi  nobis  subtilis  imago: 
tenvis  enim  mens  est  et  mire  mobilis  ipsa. 

Haec  fieri  ut  memoro ,  facile  hinc  cognoscere  possis. 
quatenus  hoc  simile  est  fili ,  quod  mente  videmus 
atque  oculis ,  simili  fieri  ratione  necesse  est. 

750  nunc  igitur  quoniam  docui  me  forte  leonem 

cernere  per  simulacra,  oculos  quaecumque  lacessunt, 
scire  licet  mentem  simili  ratione  moveri , 
per  simulacra  leonem  et  cetera  quae  videt  aeque 
nec  minus  atque  oculi,  nisi  quod  mage  tenvia  cernit. 

755  nec  ratione  alia,  cum  somnus  membra  profudit, 
mens  animi  vigilat ,  nisi  quod  simulacra  lacessunt 
haec  eadem  nostros  animos  quae  cum  vigilamus , 
usque  adeo,  certe  ut  videamur  cernere  eum  quem 
rellicta  vita  iam  mors  et  terra  potitast. 

760  hoc  ideo  fieri  cogit  natura,  quod  omnes 

corporis  offecti  sensus  per  membra  quiescunt 
nec  possunt  falsum  veris  convincere  rebus, 
praeterea  meminisse  iacet  languetque  sopore , 
nec  dissentit  eum  mortis  letique  potitum 

765  iam  pridem,  quem  mens  vivom  se  cernere  credit, 
quod  superest,  non  est  mirum  simulacra  moveri 
bracchiaque  in  numerimi  iactare  et  cetera  membra. 

nam  fit  ut  in  somnis  facere  hoc  videatur  imago  : 
quippe,  ubi  prima  perit  alioque  est  altera  nata 

770  inde  statu ,  prior  hic  gestum  mutasse  videtur. 
scilicet,  id  fieri  celeri  ratione  putandumst: 
tanta  est  mobilitas  et  rerum  copia  tanta , 
tantaque  sensibili  quovis  est  tempore  in  uno 
copia  particularum ,  ut  possit  suppeditare. 

775     (]  Multaque  in  bis  rebus  quaeruntur,  multaque  nobis 

♦     clarandumst ,  piane  si  res  exponere  avemus. 
quaeritur  in  primis  quare ,  quod  cuique  libido 
venerit ,  extemplo  mens  cogitet  eius  id  ipsum. 
anne  voluntatem  nostram  simulacra  tuentur , 

780  et  simul  ac  volumus  nobis  occurrit  imago , 

si  mare ,  si  terra  in  cordest ,  si  denique  caelum  ? 
conventus  hominum,  pompam,  convivia,  pugnas, 
omnia  sub  verbone  creat  natura  paratque  ? 
cum  praesertim  aliis  eadem  in  regione  locoque 

785  longe  dissimilis  animus  res  cogitet  omnis. 

quid  porro,  innumerum  procedere  cum  simulacra 
cernimus  in  somnis  et  mollia  membra  movere , 
mollia ,  mobilitar  cum  alternis  bracchia  mittunt 
et  referunt  oculis  gestum  pede  convenienti? 

790  scilicet ,  arte  madent  simulacra  et  docta  vagantur  y 
nocturno  facere  ut  possint  in  tempore  ludos. 
an  magis  illud  erit  veruni  ?  quia  tempore  in  uno 
[consentimus  id  est  cum  vox  emittitur  una] 
tempora  multa  latent ,  ratio  quae  comperit  esse , 

795  propterea  fit  uti  quovis  in  tempore  quaeque 
praesto  sint  simulacra  locis  in  quisque  parata, 
[tanta  est  mobilitas  et  rerum  copia  tanta 
hoc  ubi  prima  perit  alioque  est  altera  nata 
inde  statu  prior  hic  gestum  mutasse  videtur] 

800  et  quia  tenvia  sunt ,  nisi  se  contendit ,  acute 

cernere  non  potis  est  animus:  proinde  omnia  quae  sunt 
praeterea  pereunt ,  nisi  si  quae  ad  se  ipse  paravit. 
ipse  parat  sese  porro ,  speratque  futurum 
ut  videat  quod  consequitur  rem  quamque  :  fit  ergo. 

805  nonne  vides  oculos  etiam ,  cum  tenvia  quae  sunt 

cernere  coeperunt ,  contendere  se  atque  parare , 

nec  sine  eo  fieri  posse  ut  cernamus  acute? 

et  tamen  in  rebus  quoque  apertis  noscere  possis , 

si  non  advertas  animum ,  proinde  esse  quasi  omni 
810  tempore  semotum  fuerit  longeque  remotum. 

cur  igitur  mirumst,  animus  si  cetera  perdit 

praeter  quam  quibus  est  in  rebus  deditus  ipse? 

deinde  adopinamur  de  signis  maxima  parvis , 

ac  nos  in  fraudem  induimus  frustraminis  ipsi.  || 
815      Fit  quoque  ut  interdum  non  suppeditetur  imago 

eiusdem  generis ,  sed  femina  quae  fuit  ante , 

in  manibus  vir  uti  factus  videatur  adesse , 

aut  alia  ex  alia  facies  aetasque  sequatur. 

quod  ne  miremur  sopor  atque  oblivia  curant. 
820    ||  Illud  in  his  rebus  vitium  vementer  avemus 

te  effugere ,  errorem  vitareque  praemetuenter , 

lumina  ne  facias  oculorum  clara  creata , 

prospicere  ut  possemus ,  et  ut  proferre  queamus 

proceros  passus ,  ideo  fastigia  posse 
825  surarumac  feminum  pedibus  fundata  plicari, 

brachia  tum  porro  validis  ex  apta  lacertis 

esse  manusque  datas  utraque  ex  parte  ministras, 

ut  facere  ad  vitam  possemus  quae  foret  usus. 

cetera  de  genere  hoc  inter  quaecumque  pretantur, 
830  omnia  perversa  praepostera  sunt  ratione , 

nil  ideo  quoniam  natumst  in  corpore  ut  uti 

possemus ,  sed  quod  natumst  id  procreat  usum. 

nec  fuit  ante  videre  oculorum  lumina  natum , 

nec  dictis  orare  prius  quam  lingua  creatast, 
835  sed  potius  longe  linguae  praecessit  origo 

sermonem ,  multoque  creatae  sunt  prius  aures 

quam  sonus  est  auditus ,  et  omnia  denique  membra 

ante  fuere,  ut  opinor,  eorum  quam  foret  usus  : 

haud  igitur  potuere  utendi  crescere  causa. 
840  at  contra  conferre  manu  certamina  pugnae 

et  lacerare  artus  foedareque  membra  cruore 

ante  fuit  multo  quam  lucida  tela  volarent , 

et  volnus  vitare  prius  natura  coegit 

LUCRETIUS.  8 


114  IV 

quam  daret  obiectum  parmai  laeva  per  artem. 
845  scilicet ,  et  fessum  corpus  mandare  quieti 

multo  antiquius  est  quam  lecti  mollia  strata , 

et  sedare  sitim  prius  est  quam  pocula  natum. 

haec  igitur  possunt  utendi  cognita  causa 

credier ,  ex  usu  quae  sunt  vitaque  reperta. 
850  illa  quidem  seorsum  sunt  omnia ,  quae  prius  ipsa 

nata  dedere  suae  post  notitiam  utilitatis. 

quo  genere  in  primis  sensus  et  membra  videmus  ; 

quare  etiam  atque  etiam  procul  est  ut  credere  possis 

utilitatis  ob  offìcium  potuisse  creari.  |j 
855     |j  Illud  item  non  est  mirandum ,  corporis  ipsa 

quod  natura  cibum  quaerit  cuiusque  animantis. 

quippe  etenim  fluere  atque  recedere  corpora  rebus 

multa  modis  multis  docui ,  sed  plurima  debent 

ex  animalibu'  ;  quae  quia  sunt  exercita  motu , 
860  multa  per  os  exhalantur ,  cum  languida  anhelant , 

multaque  per  sudorem  ex  alto  pressa  feruntur. 

his  igitur  rebus  rarescit  corpus  et  omnis 

subruitur  natura  ;  dolor  quam  consequitur  rem. 

propterea  capitur  cibus ,  ut  suffulciat  artus 
865  et  recreet  vires  interdatus,  atque  patentem 

per  membra  ac  venas  ut  amorem  opturet  edendi. 

umor  item  discedit  in  omnia  quae  loca  cumque 

poscunt  umorem:  glomerataque  multa  vaporis 

corpora ,  quae  stomacho  praebent  incendia  nostro , 
870  dissupat  adveniens  liquor  ac  restinguit  ut  ignem, 

urere  ne  possit  calor  amplius  aridus  artus. 

sic  igitur  tibi  anhela  sitis  de  corpore  nostro 

abluitur ,  sic  expletur  ieiuna  cupido.  || 

Nunc  qui  fìat  uti  passus  proferre  queamus , 
875  cum  volumus ,  varieque  datum  sit  membra  movere , 

et  quae  res  tantum  hoc  oneris  protrudere  nostri 

corporis  insuerit,  dicam:  tu  percipe  dieta. 

dico  animo  nostro  primum  simulacra  meandi 

accidere  atque  animum  pulsare,  ut  diximus  ante. 
880  inde  voluntas  fit  :  neque  enim  facere  incipit  ullam 

rem  quisquam ,  quam  mens  providit  quid  velit  ante, 

id  quod  providet,  illius  rei  constat  imago, 
ergo  animus  cum  sese  ita  commovet  ut  velit  ire 
inque  gredi ,  ferit  extemplo  quae  in  corpore  toto , 

885  per  membra  atque  artus ,  animai  dissita  vis  est  : 
et  facilest  factu ,  quoniam  coniuncta  tenetur. 
inde  ea  proporro  corpus  ferit ,  atque  ita  tota 
paulatim  moles  protruditur  atque  movetur. 
praeterea  tum  rarescit  quoque  corpus ,  et  aèr , 

890  scilicet ,  ut  debet  qui  semper  mobilis  extat , 
per  patefacta  venit  penetratque  foramina  largus , 
et  dispargitur  ad  partis  ita  quasque  minutas 
corporis.  hic  igitur  rebus  fit  utrimque  duabus , 
aeque  id  ut  ac  navis  velis  ventoque  feratur. 

895  nec  tamen  illud  in  his  rebus  mirabile  constat, 
tantula  quod  tantum  corpus  corpuscula  possunt 
contorquere  et  onus  totum  convertere  nostrum  : 
quippe  etenim  ventus  suptili  corpore  tenvis 
trudit  agens  magnam  magno  molimine  navem , 

900  et  manus  una  regit  quantovis  impete  euntem 
atque  gubernaclum  contorquet  quolibet  unum , 
multaque ,  per  trocleas  et  tympana ,  pondera  magna 
commovet  atque  levi  sustollit  machina  nisu. 

Nunc  quibus  ille  modis  somnus  per  membra  quietem 

905  inriget  atque  animi  curas  e  pectore  solvat , 
suavidicis  potius  quam  multis  versibus  edam  ; 
parvus  ut  est  cycni  melior  canor,  ille  gruum  quam 
clamor  in  aetheriis  dispersus  nubibus  austri, 
tu  mihi  da  tenuis  aures  animumque  sagacem -, 

910  ne  fieri  negites  quae  dicam  posse ,  retroque 
vera  repulsanti  discedas  pectore  dieta, 
tutemet  in  culpa  cum  sis  neque  cernere  possis. 
principio  somnus  fit  ubi  est  distracta  per  artus 
vis  animae  partimque  foras  eiectarecessit 

915  et  partim  contrusa  magis  concessit  in  altum  : 
dissoluuntur  enim  tum  demum  membra  fluuntque. 
nam  dubium  non  est,  animai  quin  opera  sit 
sensus  hic  in  nobis ,  quem  cum  sopor  inpedit  esse , 
tum  nobis  ammani  perturbatam  esse  putandumst 

8* 

920  eiectamque  foras;  non  omnem:  namque  iaceret 
aeterno  corpus  perfusum  frigore  leti, 
quippe ,  ubi  nulla  latens  animai  pars  remaneret 
in  membris ,  cinere  ut  multa  latet  obrutus  ignis , 
unde  reconflari  sensus  per  membra  repente 

925  posset,  ut  ex  igni  caeco  consurgere  fiamma? 

Sed  quibus  haec  rebus  novitas  confiat ,  et  unde 
perturbari  anima  et  corpus  languescere  possit , 
expediam  :  tu  fac  ne  ventis  verba  profundam. 
principio  externa  corpus  de  parte  necessum  est, 

930  aériis  quoniam  vicinum  tangitur  auris , 
tundier  atque  ab  ibus  crebro  pulsarier  ictu, 
proptereaque  fere  res  omnes  aut  corio  sunt 
aut  etiam  conchis  aut  callo  aut  cortice  tectae. 
interiorem  etiam  partem  spirantibus  aèr 

935  verberat  hic  idem,  cum  ducitur  atque  reflatur. 
quare  utrimque  secus  cum  corpus  vapulet ,  et  cum 
perveniant  plagae  per  parva  foramina  nobis 
corporis  ad  primas  partis  elementaque  prima , 
fit  quasi  paulatim  nobis  per  membra  ruina. 

940  conturbantur  enim  positurae  principiorum 
corporis  atque  animi,  fit  uti  pars  inde  animai 
eiciatur,  et  introrsum  pars  abdita  cedat , 
pars  etiam  distracta  per  artus  non  queat  esse 
coniuncta  inter  se  neque  motu  mutua  fungi  : 

945  inter  enim  saepit  coetus  natura  viasque  : 
ergo  sensus  abit  mutatis  motibus  alte, 
et  quoniam  non  est  quasi  quod  suffulciat  artus , 
debile  fit  corpus ,  languescuntque  omnia  membra, 
brachia  palpebraeque  cadunt ,  poplitesque  cubanti 

950  saepe  tamen  summittuntur  virisque  resolvunt. 

deinde  cibum  sequitur  somnus ,  quia ,  quae  facit  aèr , 
haec  eadem  cibus ,  in  venas  dum  diditur  omnis , 
efficit.  et  multo  sopor  ille  gravissimus  exstat , 
quem  satur  aut  lassus  capias ,  quia  plurima  tum  se 

955  corpora  conturbant  magno  contusa  labore, 
fit  ratione  eadem  coniectus  partim  animai 
altior,  atque  foras  eiectus  largior  eius, 

et  divisior  inter  se  ac  distractior  actus. 

Et  quo  quisque  fere  studio  devinctus  adhaeret , 

960  aut  quibus  in  rebus  multum  sumus  ante  morati 
atque  in  ea  ratione  fuit  contenta  magis  mens , 
in  somnis  eadem  plerumque  videmur  obire  ; 
causidici  causas  agere  et  componere  leges, 
induperatores  pugnare  ac  proelia  obire , 

965  nautae  contractum  cum  ventis  degere  bellum , 
nos  agere  hoc  autem  et  naturam  quaerere  rerum 
semper  et  inventam  patriis  exponere  chartis. 
cetera  sic  studia  atque  artes  plerumque  videntur 
in  somnis  animos  hominum  frustrata  tenere. 

970  et  quicumque  dies  multos  ex  ordine  ludis 

adsiduas  dederunt  operas ,  plerumque  videmus , 
cum  iam  destiterunt  ea  sensibus  usurpare , 
relicuas  tamen  esse  vias  in  mente  patentis , 
qua  possint  eadem  rerum  simulacra  venire  : 

975  per  multos  itaque  illa  dies  eadem  obversantur 
ante  oculos ,  etiam  vigilantes  ut  videantur 
cernere  saltantis  et  mollia  membra  moventis , 
et  citharae  liquidum  Carmen  chordasque  loquentis 
auribus  accipere ,  et  consessum  cernere  eundem 

980  scenaique  simul  varios  splendere  decores. 

usque  adeo  magni  refert  studium  atque  voluptas , 
et  quibus  in  rebus  consuerint  esse  operati 
non  homines  solum  sed  vero  ammalia  cuncta. 
quippe  videbis  equos  fortis ,  cum  membra  iacebunt, 

985  in  somnis  sudare  tamen  spirareque  semper 
et  quasi  de  palma  summas  contendere  viris 

aut  quasi  carceribus  patefactis 

venantumque  canes  in  molli  saepe  quiete 
iactant  crura  tamen  subito  vocesque  repente 

990  mittunt  et  crebro  redducunt  naribus  auras , 
ut  vestigia  si  teneant  inventa  ferarum , 
expergefactique  secuntur  inania  saepe 
cervorum  simulacra ,  fugae  quasi  dedita  cernant , 
donec  discussis  redeant  erroribus  ad  se. 

995  at  consueta  domi  catulorum  blanda  propago 

discutere  et  corpus  de  terra  corripere  instant 
proinde  quasi  ignotas  facies  atque  ora  tuantur. 
et  quo  quaeque  magis  sunt  aspera  seminiorum , 
tam  magis  in  somnis  eadem  saevire  necessust  : 

1000  at  variae  fugiunt  volucres  pinnisque  repente 
sollicitant  divom  nocturno  tempore  lucos , 
accipitres  somno  in  leni  si  proelia  pugnas 
edere  sunt  persectantes  visaeque  volantes. 
porro  hominum  mentes ,  magnis  qui  mortibus  edunt 

1005  magna,  itidem  saepe  in  somnis  faciuntque  geruntque, 
reges  expugnant,  capiuntur,  proelia  miscent, 
tollunt  clamorem ,  quasi  si  iugulentur  ibidem, 
multi  depugnant  gemitusque  doloribus  edunt, 
et  quasi  pantherae  morsu  saevive  leonis 

1010  mandantur  magnis  clamoribus  omnia  complent. 
multi  de  magnis  per  somnum  rebu'  loquuntur , 
indicioque  sui  facti  persaepe  fuere. 
multi  mortem  obeunt.  multi ,  de  montibus  altis 
ut  qui  praecipitent  ad  terram  corpore  toto , 

1015  experguntur,  et  ex  somno  quasi-mentibu5  capti 
vix  ad  se  redeunt ,  permoti  corporis  aestu. 
flumen  item  sitiens  aut  fontem  propter  amoenum 
adsidet  et  totum  prope  faucibus  occupat  amnem. 
puri  saepe  lacum  propter  si  ac  dolia  curta 

1020  somno  devincti  credunt  se  extollere  vestem , 
totius  umorem  saccatum  corpori'  fundunt , 
cum  Babylonica  magnifico  splendore  rigantur. 
tum  quibus  aetatis  freta  primitus  insinuatur 
semen ,  ubi  ipsa  dies  membris  matura  creavit , 

1025  conveniunt  simulacra  foris  e  corpore  quodam, 
nuntia  praeclari  voltus  pulchrique  coloris , 
qui  ciet  inritans  loca  turgida  semine  multo , 
ut  quasi  transactis  saepe  omnibu'  rebu*  profundant 
fluminis  ingentis  fluctus  vestemque  cruentent. 

1030      Sollicitatur  id  in  nobis ,  quod  diximus  ante , 
semen ,  adulta  aetas  cum  primum  roborat  artus. 
namque  alias  aliud  res  commovet  atque  lacessit  : 
ex  nomine  humanum  semen  ciet  una  hominis  vis. 

quod  simul  atque  suis  eiectum  sedibus  exit, 

1035  per  membra  atque  artus  decedit  corpore  toto, 
in  loca  conveniens  nervorum  certa ,  cietque 
continuo  partis  genitalis  corporis  ipsas. 
inritata  tument  loca  semine,  fitque  voluntas 
eicere  id  quo  se  contendit  dira  lubido , 

1040  idque  petit  corpus,  mens  unde  est  saucia  amore: 
namque  omnes  plerumque  cadunt  in  vulnus ,  et  illam 
emicat  in  partem  sanguis ,  unde  icimur  ictu , 
et  si  comminus  est,  hostem  ruber  occupat  umor, 
sic  igitur  Veneris  qui  telis  accipit  ictus , 

1045  sive  puer  membris  muliebribus  hunc  iaculatur 
seu  mulier  toto  iactans  e  corpore  amorem , 
unde  feritur ,  eo  tendit ,  gestitque  coire 
et  iacere  umorem  in  corpus  de  corpore  ductum  : 
namque  voluptatem  praesagit  muta  cupido. 

1050      Haec  Yenus  est  nobis  :  hinc  autemst  momen  amoris , 
hinc  illaec.  primum  Veneris  dulcedinis  in  cor 
stillavit gutta ,  et  successit  frigida  cura: 
nam  si  abest  quod  aves ,  praesto  simulacra  tamen  sunt 
illius  et  nomen  dulce  obversatur  ad  auris. 

1055  sed  fugitare  decet  simulacra  et  pabula  amoris 
absterrere  sibi  atque  alio  convertere  mentem 
et  iacere  umorem  conlectum  in  corpora  quaeque, 
nec  retinere ,  semel  conversum  unius  amore , 
et  servare  sibi  curam  certumque  dolorem  : 

1060  ulcus  enim  vivescit  et  inveterascit  alendo , 

inque  dies  gliscit  furor  atque  aerumna  gravescit, 
si  non  prima  novis  conturbes  volnera  plagis 
volgivagaque  vagus  Venere  ante  recentia  cures 
aut  alio  possis  animi  traducere  motus. 

1065      Nec  Veneris  fructu  caret  is  qui  vitat  amorem , 
sed  potius  quae  sunt  sine  poena  commoda  sumit: 
nam  certe  purast  sanis  magis  inde  voluptas 
quam  miseris.  etenim  potiundi  tempore  in  ipso 
fluctuat  incertis  erroribus  ardor  amantum , 

1070  nec  constat  quid  primum  oculis  manibusque  fruantur. 
quodpetiere,  premuntarte,  faciuntque  dolorem 

corporis ,  et  dentes  inlidunt  saepe  labellis, 
osculaque  adfligunt ,  quia  non  est  pura  voluptas 
et  stimuli  subsunt ,  qui  instigant  laedere  id  ipsum , 

1075  quodcumque  est,  rabies  unde  illaec  germina  surgunt. 
sed  leviter  poenas  frangit  Venus  inter  amorem , 
blandaque  refrenat  morsus  admixta  voluptas. 
namque  in  eo  spes  est ,  unde  est  ardoris  origo , 
restingui  quoque  posse  ab  eodem  corpore  flammam. 

1080  quod  fieri  contra  totum  natura  repugnat  : 

unaque  res  haec  est,  cuius  quo  mage  plurima  habemus, 
tam  magis  ardescit  dira  cuppedine  pectus. 
nam  cibus  atque  umor  membris  adsumitur  intus  ; 
quae  quoniam  certas  possunt  obsidere  partis, 

1085  hoc  facile  expletur  laticum  frugumque  cupido  : 
ex  hominis  vero  facie  pulchroque  colore 
nil  datur  in  corpus  praeter  simulacra  fruendum 
tenvia;  quae  mentem  spes  raptat  saepe  misella. 
ut  bibere  in  somnis  sitiens  quom  quaerit ,  et  umor 

1090  non  datur,  ardorem  qui  membris  stinguere  possit, 
sed  laticum  simulacra  petit  frustraque  laborat 
in  medioque  sitit  torrenti  flumine  potans , 
sic  in  amore  Venus  simulacris  ludit  amantis , 
nec  satiare  queunt  spectando  corpora  coram , 

1095  nec  manibus  quicquam  teneris  abradere  membris 
possunt  errantes  incerti  corpore  toto. 
denique  cum  membris  conlatis  flore  fruuntur 
aetatis ,  iam  cum  praesagit  gaudia  corpus 
atque  in  eost  Venus  ut  muliebria  conserat  arva , 

1100  adfìgunt  avide  corpus  iunguntque  salivas 
oris  et  inspirant  pressantes  dentibus  ora , 
nequiquam ,  quoniam  nil  inde  abradere  possunt 
nec  penetrare  et  abire  in  corpus  corpore  toto  : 
nam  facere  interdum  velie  et  certare  videntur. 

1105  usque  adeo  cupide  in  Veneris  compagibus  haerent, 
membra  voluptatis  dum  vi  labefacta  liquescunt. 
tandem  ubi  se  erupit  nervis  conlecta  cupido , 
parva  fìt  ardoris  violenti  pausa  parumper: 
inde  redit  rabies  eadem  et  furor  ille  revisit , 

1110  cum  sibi  quid  cupiant  ipsi  contingere  quaerunt, 
nec  reperire  malum  id  possunt  quae  machina  vincat. 
usque  adeo  incerti  tabescunt  volnere  caeco. 

Adde  quod  absumunt  viris  pereuntque  labore, 
adde  quod  alterius  sub  nutu  degitur  aetas. 

1115  labitur  interea  res  et  Babylonica  fiunt, 

languent  officia  atque  aegrotat  fama  vacillans. 
argentum  et  pulchra  in  pedibus  Sicyonia  rident, 
scilicet ,  et  grandes  viridi  cum  luce  zmaragdi 
auro  includuntur ,  teriturque  thalassina  vestis 

1120  adsidue  et  Veneris  sudorem  exercita  potat. 
et  bene  parta  patrum  fiunt  anademata,  mitrae , 
interdum  in  pallam  atque  f  alidensia  Ciaque  vertunt. 
eximia  veste  et  victu  convivia ,  lychni , 
pocula  crebra,  unguenta,  coronae,  serta,  parantur, 

1125  nequiquam,  quoniam  medio  de  fonte  leporum 
surgit  amari  aliquid ,  quod  in  ipsis  floribus  angat , 
aut  cum  conscius  ipse  animus  se  forte  remordet 
desidiose  agere  aetatem  lustrisque  perire , 
aut  quod  in  ambiguo  verbum  iaculata  reliquit , 

1130  quod  cupido  adfixum  cordi  vivescit  ut  ignis , 
aut  nimium  iactare  oculos  aliumve  tueri 
quod  putat  in  voltuque  videt  vestigia  risus. 

Atque  in  amore  mala  haec  proprio  summeque  secundo 
inveniuntur:  in  adverso  vero  atque  inopi  sunt, 

1135  prendere  quae  possis  oculorum  lumine  operto, 
innumerabilia  ;  ut  melius  vigilare  sit  ante , 
qua  docui  ratione ,  cavereque  ne  inliciaris. 
nam  vitare,  plagas  in  amoris  ne  iaciamur, 
non  ita  difficile  est  quam  captum  retibus  ipsis 

1140  exire  et  validos  Veneris  perrumpere  nodos. 

et  tamen  implicitus  quoque  possis  inque  peditus 
effugere  infestimi,  nisi  tute  tibi  obvius  obstes 
et  praetermittas  animi  vitia  omnia  primum 
aut  quae  corpori'  sunt  eius ,  si  quam  petis  ac  vis. 

1145  nam  faciunt  homines  plerumque  cupidine  caeci 
et  tribuunt  ea  quae  non  sunt  his  commoda  vere, 
multimodis  igitur  pravas  turpisque  videmus 

esse  in  deliciis  summoque  in  honore  vigere, 
atque  alios  alii  inrident  Veneremque  siiadent 

1150  ut  placent ,  quoniam  foedo  adflictentur  amore , 
nec  sua  respiciunt  miseri  mala  maxima  saepe. 
nigra  melichrus  est ,  inmunda  et  fetida  acosmos , 
caesia  Palladium ,  nervosa  et  lignea  dorcas , 
parvula ,  pumilio ,  chariton  mia ,  tota  merum  sai , 

1155  magna  atque  inmanis  cataplexis  plenaque  honoris, 
balba  loqui  non  quit ,  traulizi,  muta  pudens  est . 
at  flagrans ,  odiosa ,  loquacula ,  Lampadium  fit. 
ischnon  eromenion  tum  fit ,  cum  vivere  non  quit 
prae  macie  :  rhadine  verost  iam  mortua  tlissi. 

1160  at  tumida  et  mammosa  Ceres  est  ipsa  ab  laccho , 
simula  Silena  ac  saturast,  labeosa  philema. 
cetera  de  genere  hoc  longum  est  si  dicere  coner. 
sed  tamen  esto  iam  quantovis  oris  honore , 
cui  Veneris  membris  vis  omnibus  exoriatur  : 

1165  nempe  aliae  quoque  sunt:  nempe  hac  sine  viximus  ante: 
nempe  eadem  facit,  et  scimus  facere,  omnia  turpi, 
et  miseram  taetris  se  suffìt  odoribus  ipsa, 
quam  famulae  longe  fugitant  furtimque  cachinnant. 
at  lacrimans  exclusus  amator  limina  saepe 

1170  floribus  et  sertis  operit  postisque  superbos 
unguit  amaracino  et  foribus  miser  oscula  fìgit; 
quem  si  iam  iussu  venientem  offenderit  aura 
una  modo ,  causas  abeundi  quaerat  honestas , 
et  meditata  diu  cadat  alte  sumpta  querella , 

1175  stultitiaeque  ibi  se  damnet ,  tribuisse  quod  illi 
plus  videat  quam  mortali  concedere  par  est. 
nec  Veneres  nostras  hoc  fallit;  quo  magis  ipsaé 
omnia  summo  opere  hos  vitae  poscaenia  celant , 
quos  retinere  volunt  adstrictosque  esse  in  amore , 

1180  nequiquam,  quoniam  tu  animo  tamen  omnia  possis 
protrahere  in  lucem  atque  omnis  inquirere  risus , 
et ,  si  bello  animost  et  non  odiosa,  vicissim 
praetermittere  et  humanis  concedere  rebus. 
Nec  mulier  semper  ficto  suspirat  amore , 

1185  quae  conplexa  viri  corpus  cum  corpore  iungit 

et  tenet  adsuctis  umectans  oscula  labris  : 
nam  facit  ex  animo  saepe ,  et  communia  quaerens 
gaudia  sollicitat  spatium  decurrere  amoris. 
nec  ratione  alia  volucres  armenta  feraeque 

1190  et  pecudes  et  equae  maribus  subsidere  possunt, 
si  non  ipsa ,  quod  illorum  subat ,  ardet  abundans 
natura  et  Venerem  salientum  laeta  retractat. 
nonne  vides  etiam  quos  mutua  saepe  voluptas 
vinxit,  ut  in  vinclis  communibus  excrucientur? 

1195  in  triviis  quam  saepe  canes ,  discedere  aventis , 
divorsi  cupide  summis  ex  viribu'  tendunt , 
quom  interea  validis  Veneris  compagibus  haerent  ! 
quod  facerent  numquam ,  nisi  mutua  gaudia  nossent , 
quae  iacere  in  fraudem  possent  vinctosque  tenere. 

1200  quare  etiam  atque  etiam ,  ut  dico ,  est  communi'  voluptas. 
Et  commiscendo  quom  semine  forte  virili 
femina  vini  vicit  subita  vi  corripuitque , 
tum  similes  matrum  materno  semine  fìunt , 
ut  patribus  patrio,  sed  quos  utriusque  figurae 

1205  esse  vides,  iuxtim  miscentes  vulta  parentum, 
corpore  de  patrio  et  materno  sanguine  crescunt , 
semina  cum  Veneris  stimulis  excita  per  artus 
obvia  conflixit  conspirans  mutuus  ardor, 
et  neque  utrum  superavit  eorum  nec  superatumst. 

1210  fit  quoque  ut  interdum  similes  existere  avorum 
possint  et  referant  proavorum  saepe  fìguras 
propterea  quia  multa  modis  primordia  multis 
mixta  suo  celant  in  corpore  saepe  parentis , 
quae  patribus  patres  tradunt  ab  stirpe  profecta  : 

1215  inde  Venus  varia  producit  sorte  fìguras , 

maiorumque  refert  voltus  vocesque  comasque  ; 
quandoquidem  nilo  magis  haec  de  semine  certo 
fìunt  quam  facies  et  corpora  membraque  nobis  , 
et  muliebre  oritur  patrio  de  semine  saeclum , 

1220  maternoque  mares  existunt  corpore  creti. 

semper  enim  partus  duplici  de  semine  constat , 
atque  utri  similest  magis  id  quodcumque  creatur , 
eius  habet  plus  parte  aequa  ;  quod  cernere  possis , 

sive  virum  suboles  sivest  muliebris  origo. 

1225      Nec  divina  satum  genitalem  numina  cuiquam 
absterrent ,  pater  a  gnatis  ne  dulcibus  umquam 
appelletur  et  ut  sterili  Venere  exigat  aevom  ; 
quod  plerumque  putant ,  et  multo  sanguine  maesti 
conspergunt  aras  adolentque  altaria  donis , 

1230  ut  gravidas  reddant  uxores  semine  largo , 
nequiquam,  divom  numen  sortisque  fatigant. 
nam  steriles  nimium  crasso  sunt  semine  partim, 
et  liquido  praeter  iustum  tenuique  vicissim. 
tenve  locis  quia  non  potis  est  adfigere  adhaesum , 

1235  liquitur  extemplo  et  revocatum  cedit  abortu. 
crassius  his  porro  quoniam  concretius  aequo 
mittitur ,  aut  non  tam  prolixo  provolat  ictu 
aut  penetrare  locos  aeque  nequit  aut  penetratum 
aegre  admiscetur  muliebri  semine  semen. 

1240  nam  multum  harmoniae  Veneris  differre  videntur. 
atque  alias  alii  complent  magis ,  ex  aliisque 
succipiunt  aliae  pondus  magis  inque  gravescunt. 
et  multae  steriles  Hymenaeis  ante  fuerunt 
pluribus ,  et  nactae  post  sunt  tamen  unde  puellos 

1245  suscipere  et  partu  possent  ditescere  dulci. 
et  quibus  ante  domi  fecundae  saepe  nequissent 
uxores  parere ,  inventast  illis  quoque  compar 
natura,  ut  possent  gnatis  munire  senectam. 
usque  adeo  magni  refert,  ut  semina  possint 

1250  seminibus  commisceri  genitaliter  apta, 

crassaque  conveniant  liquidis  et  liquida  crassis. 
atque  in  eo  refert  quo  victu  vita  colatur: 
namque  aliis  rebus  concrescunt  semina  membris, 
atque  aliis  extenvantur  tabentque  vicissim. 

1255  et  quibus  ipsa  modis  tractetur  blanda  voluptas , 
id  quoque  permagni  refert  :  nam  more  ferarum 
quadrupedumque  magis  ritu  plerumque  putantur 
concipere  uxores ,  quia  sic  loca  sumere  possunt , 
pectoribus  positis ,  sublatis  semina  lumbis. 

1260  nec  molles  opu'  sunt  motus  uxoribus  hilum. 

nam  mulier  prohibet  se  concipere  atque  repugnat, 

clunibus  ipsa  viri  Venerem  si  laeta  retractat 
atque  exossato  ciet  omni  pectore  fluctus  : 
eicit  enim  sulcum  recta  regione  viaque 

1265  vomeris ,  atque  locis  avertit  seminis  ictum. 
idque  sua  causa  consuerunt  scorta  moveri, 
ne  complerentur  crebro  gravidaeque  iacerent , 
et  simul  ipsa  viris  Venus  ut  concinnior  esset; 
coniugibus  quod  nil  nostris  opus  esse  videtur. 

1270      Nec  divinitus  interdum  Venerisque  sagittis 
deteriore  fit  ut  forma  muliercula  ametur  : 
nani  facit  ipsa  suis  interdum  femina  factis 
morigerisque  modis  et  munde  corpore  culto , 
ut  facile  insuescat  te  secum  degere  vitam. 

1275  quod  superest ,  consuetudo  concinnat  amorem  : 
nam  leviter  quamvis  quod  crebro  tunditur  ictu , 
vincitur  in  longo  spatio  tamen  atque  labascit. 
nonne  vides  etiam  guttas  in  saxa  cadentis 
umoris  longo  in  spatio  pertundere  saxa? 


T.  LUCRETI  CARI 

DE   RERUM   NATURA 

LIBER  OUINTUS. 


yuis  potis  est  dignum  pollenti  pectore  carmen 
condere  prò  rerum  maiestate  hisque  repertis  ? 
quisve  valet  verbis  tantum ,  qui  fingere  laudes 
prò  meritis  eius  possit ,  qui  talia  nobis 
5  pectore  parta  suo  quaesitaque  praemia  liquit? 

nemo ,  ut  opinor,  erit  mortali  corpore  cretus. 
nam  si ,  ut  ipsa  petit  maiestas  cognita  rerum , 
dicendum  est,  deus  ille  fuit,  deus,  inclyte  Menimi, 
qui  princeps  vitae  rationem  invenit  eam  quae 

10  nunc  appellatur  sapientia,  quique  per  artem 
fluctibus  e  tantis  vitam  tantisque  tenebris 
in  tam  tranquillo  et  tam  clara  luce  locavit. 
confer  enim  divina  aliorum  antiqua  reperta. 
namque  Ceres  fertur  fruges  Lrberque  liquoris 

15  vitigeni  laticem  mortalibus  instituisse  ; 

cum  tamen  his  posset  sine  rebus  vita  manere , 
ut  fama  est  aliquas  etiam  nunc  vivere  gentis  : 
at  bene  non  poterat  sine  puro  pectore  vivi; 
quo  magis  hic  merito  nobis  deus  esse  videtur , 

20  ex  quo  nunc  etiam  per  magnas  didita  gentis 
dulcia  permulcent  animos  solacia  vitae. 
Herculis  antistare  autem  si  facta  putabis , 
longius  a  vera  multo  ratione  ferere. 
quid  Nemeaeus  enim  nobis  nunc  magnus  hiatus 

25  ille  leonis  obesset  et  horrens  Arcadius  sus? 
denique  quid  Cretae  taurus  Lernaeaque  pestis 
hydra  venenatis  posset  vallata  colubris? 
quidve  tripectora  tergemini  vis  Geryonai 
et  Diomedis  equi  spirantes  naribus  ignem, 

30  Thracam  Bistoniasque  plagas  atque  Ismara  propter, 

tanto  opere  offìcerent  nobis  Stymphala  colente»? 

aureaque  Hesperidum  servans  fulgentia  mala , 

asper ,  acerba  tuens ,  immani  corpore  serpens 

arboris  amplexus  stirpem  quid  denique  obesset 
35  propter  Atlanteum  litus  pelageque  severa , 

quo  neque  noster  adit  quisquam  nec  barbarus  audet? 

cetera  de  genere  hoc  quae  sunt  portenta  perempta, 

si  non  vieta  forent,  quid  tandem  viva  nocerent? 

nil ,  ut  opinor  :  ita  ad  satiatem  terra  ferarum 
40  nunc  etiam  scatit  et  trepido  terrore  repleta  est 

per  nemora  ac  montes  magnos  silvasque  profundas; 

quae  loca  vitandi  plerumque  est  nostra  potestas. 

at  nisi  purgatumst  pectus ,  quae  proelia  nobis 
atque  pericula  tumst  ingratis  insinuandum  ! 

45  quantae  tum  scindunt  hominem  cuppedinis  acres 
sollicitum  eurae,  quantique  perinde  timores! 
quidve  superbia  spurcitia  ac  petulantia?  quantas 
efficiunt  clades!  quid  luxus  desidiaeque? 
haec  igitur  qui  cuncta  subegerit  ex  animoque 

50  expulerit  dictis ,  non  armis ,  nonne  decebit 
hunc  hominem  numero  divom  dignarier  esse  ? 
cum  bene  praesertim  multa  ac  divinitus  ipsis 
immortalibu'  de  divis  dare  dieta  suérit 
atque  omnem  rerum  naturam  pandere  dictis. 

55      Cuius  ego  ingressus  vestigia  dum  rationes 
persequor  ac  doceo  dictis ,  quo  quaeque  creata 
foedere  sint,  in  eo  quam  sit  durare  necessum 
nec  validas  valeant  aevi  rescindere  leges , 
quo  genere  in  primis  animi  natura  reperta  est 

60  nativo  primum  consistere  corpore  creta 

nec  posse  incolumis  magnum  durare  per  aevom , 
sed  simulacra  solere  in  somnis  fallere  mentem, 
cernere  cum  videamur  eum  quem  vita  reliquit , 
quod  superest,  nunc  huc  rationis  detulit  ordo, 

65  ut  mihi  mortali  consistere  corpore  mundum 
nativomque  simul  ratio  reddunda  sit  esse  ; 
et  quibus  ille  modis  congressus  materiai 
fundarit  terram ,  caelum ,  mare ,  sidera ,  solem , 
lunaique  globum  ;  tum  quae  tellure  animantes 

70  extiterint ,  et  quae  nullo  sint  tempore  natae  ; 
quove  modo  genus  humanum  variante  loquella 
coeperit  inter  se  vesci  per  nomina  rerum; 
et  quibus  ille  modis  divom  metus  insinuarit 
pectora,  terrarum  qui  in  orbi  sancta  tuetur 

75  fana  lacus  lucos  aras  simulacraque  divom. 
praeterea  solis  cursus  lunaeque  meatus 
expediam  qua  vi  flectat  natura  gubernans  ; 
ne  forte  haec  inter  caelum  terramque  reamur 
libera  sponte  sua  cursus  lustrare  perennis, 

80  morigera  ad  fruges  augendas  atque  animantis  > 

neve  aliqua  divom  volvi  ratione  putemus. 
nam  bene  qui  didicere  deos  securum  agere  aevom , 
si  tamen  interea  mirantur  qua  ratione 
quaeque  geri  possint ,  praesertim  rebus  in  illis 
85  quae  supera  caput  aetheriis  cernuntur  in  oris , 
rursus  in  antiquas  referuntur  religiones , 
et  dominos  acris  adsciscunt ,  omnia  posse 
quos  miseri  credunt ,  ignari  quid  queat  esse , 
quid  nequeat,  finita  potestas  denique  cuique 

90  quanam  sit  ratione  atque  alte  terminus  haerens. 

Quod  superest ,  ne  te  in  promissis  plura  moremur , 
principio  maria  ac  terras  caelumque  tuere  ; 
quorum  naturam  triplicem ,  tria  corpora ,  Memmi , 
tris  species  tam  dissimilis ,  tria  talia  texta, 

95  una  dies  dabit  exitio ,  multosque  per  annos 
sustentata  ruet  moles  et  machina  mundi, 
nec  me  animi  fallit  quam  res  nova  miraque  menti 
accidat  exitium  caeli  terraeque  futurum, 
et  quam  difficile  id  mihi  sit  pervincere  dictis; 

100  ut  fìt  ubi  insolitam  rem  adportes  auribus  ante , 
nec  tamen  hanc  possis  oculorum  subdere  visu 
nec  iacere  indù  manus ,  via  qua  munita  fìdei 
proxima  fert  humanum  in  pectus  templaque  mentis, 
sed  tamen  effabor.  dictis  dabit  ipsa  fidem  res , 

105  forsitan ,  et  graviter  terrarum  motibus  ortis 
omnia  conquassari  in  parvo  tempore  cernes. 
quod  procul  a  nobis  flectat  fortuna  gubernans , 
et  ratio  potius  quam  res  persuadeat  ipsa 
succidere  horrisono  posse  omnia  vieta  fragore. 

110     ||  Qua  prius  adgrediar  quam  de  re  fundere  fata 
sanctius  et  multo  certa  ratione  magis  quam 
Pythia  quae  tripode  a  Phoebi  lauroque  profatur , 
multa  tibi  expediam  doctis  solacia  dictis  ; 
religione  refrenatus  ne  forte  rearis 

115  terras  et  solem  et  caelum ,  mare  sidera  lunam , 
corpore  divino  debere  aeterna  manere , 
proptereaque  putes  ritu  par  esse  Gigantum 
pendere  eos  poenas  inmani  prò  scelere  omnis , 

qui  ratione  sua  disturberà  moenia  mundi 

120  praeclarumque  velint  caeli  restinguere  solem , 
inmortalia  mortali  sermone  notantes  ; 
quae  procul  usque  adeo  divino  a  mimine  distent., 
inque  deum  numero  quae  sint  indigna  videri , 
notitiam  potius  praebere  ut  posse  putentur 

125  quid  sit  vitali  motu  sensuque  remotum. 

quippe  etenim  non  est ,  cum  quovis  corpore  ut  esse 
posse  animi  natura  putetur  consiliumque  ; 
sicut  in  aethere  non  arbor,  non  aequore  salso 
nubes  esse  queunt,  neque  pisces  vivere  in  arvis, 

130  nec  cruor  in  lignis  neque  saxis  sucus  inesse. 

certum  ac  dispositumst  ubi  quicquid  crescat  et  insit. 
sic  animi  natura  nequit  sine  corpore  oriri 
sola  neque  a  nervis  et  sanguine  longiter  esse, 
quid  si  posset  enim?  multo  prius  ipsa  animi  vis 

]35  in  capite  aut  umeris  aut  imis  calcibus  esse 
posset,  et  innasci  quavis  in  parte  soleret 
tandem  in  eodem  nomine  atque  in  eodem  vase  manere. 
quod  quoniam  nostro  quoque  constat  corpore  certum , 
dispositumque  videtur  ubi  esse  et  crescere  possit 

140  seorsum  anima  atque  animus  ,  tanto  magis  infitiandum 
totum  posse  extra  corpus  formamque  animalem 
putribus  in  glebis  terrarum  aut  solis  in  igni 
aut  in  aqua  durare  aut  altis  aetheris  oris. 
haud  igitur  Constant  divino  praedita  sensu , 

145  quandoquidem  nequeunt  vitaliter  esse  animata. 
Illud  itemnon  est  ut  possis  credere,  sedes 
esse  deum  sanctas  in  mundi  partibus  ullis. 
tenvis  enim  natura  deum  longeque  remota 
sensibus  ab  nostris  animi  vix mente  videtur; 

150  quae  quoniam  manuum  tactum  suffugit  et  ictum , 
tactile  nil  nobis  quod  sit  contingere  debet  : 
tangere  enim  non  quit  quod  tangi  non  licet  ipsum. 
quare  etiam  sedes  quoque  nostris  sedibus  esse 
dissimiles  debent ,  tenuest  si  corpu'  deorum  ; 

155  quae  tibi  posterius  largo  sermone  probabo. 
dicere  porro  hominum  causa  voluisse  parare 

praeclaram  mundi  naturam ,  proptereaque 
adlaudabile  opus  divom  laudare  decere 
aeternumque  putare  atque  inmortale  futurum , 

160  nec  fas  esse ,  deum  quod  sit  ratione  vetusta 
gentibus  humanis  fundatum  perpetuo  aevo , 
sollicitare  suis  ulla  vi  ex  sedibus  umquam , 
nec  verbis  vexare  et  ab  imo  evertere  summa, 
cetera  de  genere  hoc  adfìngere  et  addere,  Menimi, 

165  desiperest.  quid  enim  inmortalibus  atque  beatis 
gratia  nostra  queat  largirier  emolumenti , 
ut  nostra  quicquam  causa  gerere  adgrediantur? 
quidve  novi  potuit  tanto  post  ante  quietos 
inlicere  ut  cuperent  vitam  mutare  priorem? 

170  at ,  credo ,  in  tenebris  vita  ac  merore  iacebat , 
donec  diluxit  rerum  genitalis  origo. 
nam  gaudere  novis  rebus  debere  videtur 
cui  veteres  obsunt:  sed  cui  nil  accidit  aegri 
tempore  in  anteacto ,  cum  pulchre  degeret  aevom , 

175  quid  potuit  novitatis  amorem  accendere  tali  ? 
quidve  mali  fuerat  nobis  non  esse  creatis  ? 
natus  enim  debet  quicumque  est  velie  manere 
in  vita ,  donec  retinebit  blanda  voluptas  : 
qui  numquam  vero  vitae  gustavit  amorem 

180  nec  fuit  in  numero,  quid  obest  non  esse  creatum? 
exemplum  porro  gignundis  rebus  et  ipsa 
notities  hominum  dis  unde  est  insita  primum , 
quid  vellent  facere  ut  scirent  animoque  viderent , 
quove  modost  umquam  vis  cognita  principiorum, 

185  quidque  inter  sese  permutato  ordine  possent , 
si  non  ipsa  dedit  specimen  natura  creandi? 
namque  ita  multa  modis  multis  primordia  rerum 
ex  infinito  iam  tempore  percita  pìagis 
ponderibusque  suis  consuerunt  concita  ferri 

190  omnimodisque  coire  atque  omnia  pertemptare , 
quaecumque  inter  se  possent  congressa  creare , 
ut  non  sit  mirum ,  si  in  talis  disposituras 
deciderunt  quoque  et  in  talis  venere  meatus , 
qualibus  haec  rerum  geritur  nunc  summa  novando. 

195      Quod  si  iam  rerum  ignorem  primordia  quae  sint , 
hoc  tamen  ex  ipsis  caeli  rationibus  ausim 
confìrmare  aliisque  ex  rebus  reddere  multis, 
nequaquam  nobis  divinitus  esse  paratam 
naturam  rerum  :  tanta  stat  praedita  culpa. 

200  principio  quantum  caeli  tegit  impetus  ingens , 
inde  avide  partem  montes  silvaeque  ferarum 
possedere ,  tenent  rupes  vastaeque  paludes 
et  mare ,  quod  late  terrarum  distinet  oras. 
inde  duas  porro  prope  partis  fervidus  ardor 

205  adsiduusque  geli  casus  mortalibus  aufert. 
quod  superest  arvi,  tamen  id  natura  sua  vi 
sentibus  obducat ,  ni  vis  humana  resistat 
vitai  causa  valido  consueta  bidenti 
ingemere  et  terram  pressis  proscindere  aratris. 

210  si  non  fecundas  vertentes  vomere  glebas 
terraique  solum  subigentes  cimus  ad  ortus , 
sponte  sua  nequeant  liquidas  existere  in  auras , 
et  tamen  interdum  magno  quaesita  labore 
cum  iam  per  terras  frondent  atque  omnia  florent , 

215  aut  nimiis  torret  fervoribus  aetherius  sol 

aut  subiti  peremunt  imbris  gelidaeque  pruinae , 
flabraque  ventorum  violento  turbine  vexant. 
praeterea  genus  horriferum  natura  ferarum 
humanae  genti  infestimi  terraque  marique 

220  cur  alit  atque  auget?  cur  anni  tempora  morbos 
adportant?  quare  mors  inmatura  vagatur? 
tum  porro  puer ,  ut  saevis  proiectus  ab  undis 
navita ,  nudus  humi  iacet,  infans ,  indigus  omni 
vitali  auxilio ,  cum  primum  in  luminis  oras 

225  nixibus  ex  alvo  matris  natura  profudit , 

vagituque  locum  lugubri  complet,  ut  aequumst 
cui  tantum  in  vita  restet  transire  malorum. 
at  variae  crescunt  pecudes  armenta  feraeque , 
nec  crepitacillis  opus  est,  nec  cuiquam  adliibendast 

230  almae  nutricis  blanda  atque  infracta  loquella, 
nec  varias  quaerunt  vestes  prò  tempore  caeli, 
denique  non  armis  opus  est ,  non  moenibus  altis , 

qui  sua  tutentur,  quando  omnibus  omnia  large 
tellus  ipsa  parit  natura que  daedala  rerum.  || 

235      Principio  quoniam  terrai  corpus  et  umor 
aurarumque  leves  animae  calidique  vapores , 
e  quibus  haec  rerum  consistere  summa  videtur, 
omnia  nativo  ac  mortali  corpore  Constant, 
debet  eodem  omnis  mundi  natura  putari. 

240  quippe  etenim,  quorum  partis  et  membra  videmus 
corpore  nativo  ac  mortalibus  esse  fìguris , 
haec  eadem  ferme  mortalia  cernimus  esse 
et  nativa  simul.  quapropter  maxima  mundi 
cum  videam  membra  ac  partis  consumpta  regigni , 

245  scire  licet  caeli  quoque  item  terraeque  fuisse 
principiale  aliquod  tempus  clademque  futuram 

Illud  in  his  rebus  ne  corripuisse  rearis 
me  mihi ,  quod  terram  atque  ignem  mortalia  sumpsi 
esse ,  neque  umorem  dubitavi  aurasque  perire , 

250  atque  eadem  gigni  rursusque  augescere  dixi , 
principio  pars  terrai  nonnulla ,  perusta 
solibus  adsiduis ,  multa  pulsata  pedum  vi , 
pulveris  exhalat  nebulam  nubesque  volantis , 
quas  validi  toto  dispergunt  aere  venti. 

255  pars  etiam  glebarum  ad  diluviem  revocatur 
imbribus ,  et  ripas  radentia  flumina  rodunt. 
praeterea  prò  parte  sua,  quodcumque  alid  auget, 
redditur:  et  quoniam  dubio  procul  esse  videtur 
omniparens  eadem  rerum  commune  sepulcrum , 

260  ergo  terra  tibi  libatur  et  aucta  recrescit. 

Quod  superest ,  umore  novo  mare  flumina  fontes 
semper  abundare  et  latices  manare  perennis 
nil  opus  est  verbis  :  magnus  de  cursus  aquarum 
undique  declarat.  sed  primum  quicquid  aquai 

265  tollitur ,  in  summaque  fit  ut  nil  umor  abundet , 
partim  quod  validi  verrentes  aequora  venti 
diminuunt  radiisque  retexens  aetherius  sol , 
partim  quod  supter  per  terras  diditur  omnis  : 
percolatur  enim  virus ,  retroque  remanat 

270  materies  umoris  et  ad  caput  amnibus  omnis 

convenit,  inde  super  terras  fluit  agmine  dulci 
qua  via  secta  semel  liquido  pede  detulit  undas. 

Aera  nunc  igitur  dicam ,  qui  corpore  toto 
innumerabiliter  privas  mutatur  in  horas. 

275  semper  enim,  quodcumque  fluit  de  rebus,  id  omne 
aéris  in  magnum  fertur  mare  ;  qui  nisi  contra 
corpora  retribuat  rebus  recreetque  fluentis , 
omnia  iam  resoluta  forent  et  in  aera  versa  : 
haut  igitur  cessat  gigni  de  rebus  et  in  res 

280  reccidere ,  adsidue  quoniam  fluere  omnia  constat. 
Largus  item  liquidi  fons  luminis ,  aetherius  sol , 
inrigat  adsidue  caelum  candore  recenti 
suppeditatque  novo  confestim  lumine  lumen, 
nam  primum  quicquid  fulgoris  disperit  ei , 

285  quocumque  accidit.  id  licet  hinc  cognoscere  possis , 
quod  simul  ac  primum  nubes  succedere  soli 
coepere  et  radios  inter  quasi  rumpere  lucis , 
extemplo  inferior  pars  horum  disperit  omnis , 
terraque  inumbratur  qua  nimbi  cumque  feruntur  ; 

290  uj  noscas  splendore  novo  res  semper  egere , 
et  primum  iactum  fulgoris  quemque  perire , 
nec  ratione  alia  res  posse  in  sole  videri, 
perpetuo  ni  suppeditet  lucis  caput  ipsum. 
quin  etiam  nocturna  tibi,  terrestria  quae  sunt , 

295  lumina,  pendentes  lychni  claraeque  coruscis 
fulguribus  pingues  multa  caligine  taedae 
consimili  properant  ratione,  ardore  ministro , 
suppeditare  novom  lumen,  tremere  ignibus  instant, 
instant,  nec  loca  lux  inter  quasi  rupta  relinquit  : 

300  usque  adeo  properanter  ab  omnibus  ignibus  ei 
exitium  celeri  celatur  origine  flammae. 
sic  igitur  solem  lunam  stellasque  putandumst 
ex  alio  atque  alio  lucem  iactare  subortu 
et  primum  quicquid  flammarum  perdere  semper; 

305  inviolabilia  haec  ne  credas  forte  vigere. 

Denique  non  lapides  quoque  vinci  cernis  ab  aevo , 
non  altas  turris  ruere  et  putrescere  saxa, 
non  delubra  deum  simulacraque  fessa  fatisci, 

nec  sanctum  numeri  fati  protollere  finis 

310  posse  neque  adversus  naturae  foedera  niti? 
denique  non  monimenta  virum  dilapsa  videmus , 
[quare  proporro  sibi  cumque  senescere  credasi 
non  mere  avolsos  silices  a  montibus  altis 
nec  validas  aevi  vires  perferre  patique 

315  finiti?  neque  enim  caderent  avolsa  repente , 
ex  infinito  quae  tempore  pertolerassent 
omnia  tormenta  aetatis ,  privata  fragore. 

Denique  iam  tuere  hoc ,  circum  supraque  quod  omne 
continet  amplexu  terram:  si  procreat  ex  se 

320  omnia,  quod  quidam  memorant,  recipitque  perempta, 
totum  nativo  ac  mortali  corpore  constat. 
nam  quodcumque  alias  ex  se  res  auget  alitque , 
deminui  debet,  recreari,  cum  recipit  res. 
Praeterea  si  nulla  fuit  genitalis  origo 

325  terrarum  et  caeli  semperque  aeterna  fuere , 
cur  supera  bellum  Thebanum  et  funera  Troiae 
non  alias  alii  quoque  res  cecinere  poétae? 
quo  tot  facta  virum  totiens  cecidere  neque  usquam 
aeternis  famae  monimentis  insita  florent? 

330  verum,  ut  opinor,  habet  novitatem  summa,  recensque 
naturast  mundi  neque  pridem  exordia  cepit. 
quare  etiam  quaedam  nunc  artes  expoliuntur, 
nunc  etiam  augescunt  :  nunc  addita  navigiis  sunt 
multa,  modo  organici  melicos  peperere  sonores, 

335  denique  natura  haec  rerum  ratioque  repertast 
nuper,  et  hanc  primus  cum  primis  ipse  repertus 
nunc  ego  sum  in  patrias  qui  possim  vertere  voces. 
quod  si  forte  fuisse  antehac  eadem  omnia  credis , 
sed  periisse  hominum  torrenti  saecla  vapore , 

340  aut  cecidisse  urbis  magno  vexamine  mundi , 
aut  ex  imbribus  adsiduis  exisse  rapaces 
per  terras  amnes  atque  oppida  cooperuisse, 
tanto  quique  magis  victus  fateare  necessest 
exitium  quoque  terrarum  caelique  futurum  : 

345  nam  cum  res  tantis  morbis  tantisque  periclis 
temptarentur,  ibi  si  tristior  incubuisset 

causa ,  darent  late  cladem  magnasque  ruinas. 
nec  ratione  alia  mortales  esse  videmur , 
inter  nos  nisi  quod  morbis  aegrescimus  idem 

350  atque  illi  quos  a  vita  natura  removit. 

Praeterea  quaecumque  manent  aeterna  necessust 
aut,  quia  sunt  solido  cum  corpore,  respuere  ictus 
nec  penetrare  pati  sibi  quicquam  quod  queat  artas 
dissociare  intus  partis ,  ut  materiai 

355  corpora  sunt,  quorum  naturam  ostendimus  ante, 
aut  ideo  durare  aetatem  posse  per  omnem , 
plagarum  quia  sunt  expertia,  sicut  inane  est, 
quod  manet  intactum  neque  ab  ictu  fungitur  hilum, 
aut  etiam  quia  nulla  loci  fìt  copia  circum, 

360  quo  quasi  res  possint  discedere  dissoluique , 
sicut  summarum  summa  est  aeterna ,  neque  extra 
qui  locus  est  quo  dissiliant ,  neque  corpora  sunt  quae 
possint  incidere  et  valida  dissolvere  plaga, 
at  neque,  uti  docui,  solido  cum  corpore  mundi 

365  naturast,  quoniam  admixtumst  in  rebus  inane, 

nec  tamen  est  ut  inane ,  neque  autem  corpora  desunt , 
ex  infinito  quae  possint  forte  coorta 
corruere  hanc  rerum  violento  turbine  summam 
aut  aliam  quamvis  cladem  inportare  perieli , 

370  nec  porro  natura  loci  spatiumque  profundi 
deficit ,  exspargi  quo  possint  moenia  mundi, 
aut  alia  quavis  possunt  vi  pulsa  perire, 
haut  igitur  leti  praeclusa  est  ianua  caelo 
nec  soli  terraeque  neque  altis  aequoris  undis , 

375  sed  patet  immani  et  vasto  respectat  hiatu. 
quare  etiam  nativa  necessumst  confiteare 
haeeeadem:  neque  enim,  mortali  corpore  quae  sunt, 
ex  infinito  iam  tempore  adhuc  potuissent 
inmensi  validas  aevi  contemnere  vires. 

380     Denique  tantopere  inter  se  cum  maxima  mundi 
pugnent  membra ,  pio  nequaquam  concita  bello , 
nonne  vides  aliquam  longi  certaminis  ollis 
posse  dari  finem,  vel  cum  sol  et  vapor  omnis 
omnibus  epotis  umoribus  exsuperarint  ? 


136  V 

385  quod  facere  intendunt,  neque  adhuc  conata  patrantur: 
tantum  suppeditant  amnes  ultraque  minantur 
omnia  diluviare  ex  alto  gurgite  ponti, 
nequiquam ,  quoniam  verrentes  aequora  venti 
deminuunt  radiisque  retexens  aetherius  sol , 

390  et  siccare  prius  confidunt  omnia  posse 

quam  liquor  incepti  possit  eontingere  fìnem. 
tantum  spirantes  aequo  certamine  bellum 
magnis  inter  se  de  rebus  cernere  certant , 
cum  semel  interea  fuerit  superantior  ignis 

395  et  semel ,  ut  fama  est ,  umor  regnarit  in  arvis. 
ignis  enim  superat  et  lambens  multa  perussit, 
avia  cum  Phaethonta  rapax  vis  solis  equorum 
aethere  raptavit  toto  terrasque  per  omnis  : 
at  pater  omnipotens  ira  tum  percitus  acri 

400  magnanimum  Phaethonta  repenti  fulminis  ictu 
deturbavit  equis  in  terram ,  solque  cadenti 
obvius  aeternam  succepit  lampada  mundi , 
disiectosque  redegit  equos  iunxitque  trementis, 
inde  suum  per  iter  recreavit  cuncta  gubernans , 

405  scilicet,  ut  veteres  Graium  cecinere  poétae. 
quod  procul  a  vera  nimis  est  ratione  repulsum. 
ignis  enim  superare  potest  ubi  material 
ex  infinito  sunt  corpora  plura  coorta , 
et  pereunt  res  exustae  torrentibus  auris  : 

410  inde  cadunt  vires  aliqua  ratione  revictae. 
umor  item  quondam  coepit  superare  coortus , 
ut  fama  est ,  hominum  multas  quando  obruit  urbis  : 
inde  ubi  vis  aliqua  ratione  aversa  recessit, 
ex  infinito  fuerat  quaecumque  coorta , 

415  constiterunt  imbres  et  flumina  vim  minuerunt. 
Sed  quibus  ille  modis  coniectus  materiai 
fundarit  terram  et  caelum  pontique  profunda , 
solis  lunai  cursus ,  ex  ordine  ponam. 
nam  certe  neque  Consilio  primordia  rerum 

420  ordine  se  suo  quaeque  sagaci  mente  locarunt 

nec  quos  quaeque  darent  motus  pepigere  profecto, 
sed  quia  multa  modis  multis  primordia  rerum 

ex  infinito  iam  tempore  percita  plagis 
ponderibusque  suis  consuerunt  concita  ferri 

425  omnimodisque  coire  atque  omnia  pertemptare , 
quaecumque  inter  se  possent  congressa  creare . 
propterea  fìt  uti  magnum  volgata  per  aevom 
omne  genus  coetus  et  motus  experiundo 
tandem  conveniant  ea  quae  convecta  repente 

430  magnarum  rerum  fiunt  exordia  semper , 
terrai  maris  et  caeli  generisque  animantum. 

Hic  neque  tum  solis  rota  cerni  lumine  largo 
altivolans  poterat  nec  magni  sidera  mundi 
nec  mare  nec  caelum  nec  denique  terra  neque  aér 

435  nec  similis  nostris  rebus  res  ulla  videri , 

sed  nova  tempestas  quaedam  molesque  coorta 
omne  genus  de  principiis ,  discordia  quorum 
intervalla  vias  conexus  pondera  plagas 
concursus  motus  turbabat  proelia  miscens , 

440  propter  dissimilis  formas  variasque  figuras 
quod  non  omnia  sic  poterant  coniuncta  manere 
nec  motus  inter  sese  dare  convenientis. 
diffugere  inde  loci  partes  coepere ,  paresque 
cum  paribus  iungi  res  et  discludere  mundum 

445  membraque  dividere  et  magnas  disponere  partes , 
hoc  est ,  a  terris  altum  secernere  caelum , 
et  sorsum  mare  uti  secreto  umore  pateret , 
seorsus  item  puri  secretique  aetheris  ignes. 
Quippe  etenim  primum  terrai  corpora  quaeque, 

450  propterea  quod  erant  gravia  et  perplexa,  coibant 
in  medio  atque  imas  capiebant  omnia  sedes  ; 
quae  quanto  magis  inter  se  perplexa  coibant  3 
tam  magis  expressere  ea  quae  mare  sidera  solem 
lunamque  efficerent  et  magni  moenia  mundi  : 

455  omnia  enim  magis  haec  e  levibus  atque  rutundis 
seminibus  multoque  minoribu'  sunt  elementis 
quam  tellus.  ideo ,  per  rara  foramina ,  terrae 
partibus  erumpens  primus  se  sustulit  aether 
ignifer  et  multos  secum  levis  abstulit  ignis , 

460  non  alia  longe  ratione  ac  saepe  videntur , 

aurea  cum  primum  gemmantis  rore  per  herbas 
matutina  rubent  radiati  lumina  solis , 
exhalare  lacus  nebulam  fluviique  perennes , 
ipsaque  ut  interdum  tellus  fumare  videtur; 

465  omnia  quae  sursum  cum  conciliantur ,  in  alto 
corpore  concreto  subtexunt  nubila  caelum. 
sic  igitur  tum  se  levis  ac  diffusilis  aether 
corpore  concreto  circumdatus  undique  fi-exit 
et  late  diffusus  in  omnis  undique  partis 

470  omnia  sic  avido  complexu  cetera  saepsit. 
hunc  exordia  sunt  solis  lunaeque  secuta, 
interutraque  globi  quorum  vertuntur  in  auris  ; 
quae  neque  terra  sibi  adscivit  nec  maximus  aether , 
quod  neque  tam  fuerunt  gravia  ut  depressa  sederent, 

475  nec  levia  ut  possent  per  summas  labier  oras , 
et  tamen  interutraque  ita  sunt ,  ut  corpora  viva 
versent  et  partes  ut  mundi  totius  extent  ; 
quod  genus  in  nobis  quaedam  licet  in  statione 
membra  manere ,  tamen  cum  sint  ea  quae  moveantur. 

480  his  igitur  rebus  retractis  terra  repente , 

maxuma  qua  nunc  se  ponti  plaga  caerula  tendit, 
succidit  et  salso  suffudit  gurgite  fossas. 
inque  dies  quanto  circum  magis  aetheris  aestus 
et  radii  solis  cogebant  undique  terram, 

485  verberibus  crebris  extrema  a  limini'  parte 
in  medio  ut  propulsa  suo  condensa  coiret , 
tam  magis  expressus  salsus  de  corpore  sudor 
augebat  mare  manando  camposque  natantis , 
et  tanto  magis  illa  foras  elapsa  volabant 

490  corpora  multa  vaporis  et  aéris ,  altaque  caeli 
densebant  procul  a  terris  fulgentia  tempia, 
sidebant  campi,  crescebant  montibus  altis 
ascensus:  neque  enim  poterant  subsidere  saxa 
nec  pariter  tantundem  omnes  succumbere  partis. 

495      Sic  igitur  terrae  concreto  corpore  pondus 
constitit ,  atque  omnis  mundi  quasi  limus  in  imum 
confluxit  gravis  et  subsedit  funditus  ut  faex  ; 
inde  mare ,  inde  aèr ,  inde  aether  ignifer  ipse 

corporibus  liquidis  sunt  omnia  pura  relieta 

500  et  leviora  aliis  alia ,  et  liquidissimus  aether 
atque  levissimus  aérias  super  influit  auras , 
nec  liquidum  corpus  turbantibus  aéris  auris 
commiscet.  sinit  hic  violentis  omnia  verti 
turbinibus ,  sinit  incertis  turbare  procellis , 

505  ipse  suos  ignis  certo  fert  impete  labens. 

nam  modice  fluere  atque  uno  posse  aethera  nisu 
significat  Pontos ,  mare  certo  quod  fluit  aestu 
unum  labendi  conservans  usque  tenorem. 
|J  Motibus  astrorum  nunc  quae  sit  causa  canamus. 

510  principio  magnus  caeli  si  vortitur  orbis, 
ex  utraque  polum  parti  premere  aera  nobis 
dicendum  est  extraque  tenere  et  claudere  utrimque  ; 
inde  alium  supra  fluere  atque  intendere  deorsum , 
hino  alium  supter,  contra  qui  subvehat  orbem; 

515  ut  fluvios  versare  rotas  atque  austra  videmus. 
quo  volvenda  micant  aeterni  sidera  mundi, 
est  etiam  quoque  uti  possit  caelum  omne  manere 
in  statione ,  tamen  cum  lucida  signa  ferantur  ; 
sive  quod  inclusi  rapidi  sunt  aetheris  aestus , 

520  quaerentesque  viam  circumversantur  et  ignes 
passim  per  caeli  volvunt  immania  tempia  ; 
sive  aliunde  fluens  alicunde  extrinsecus  aér 
versat  agens  ignis  ;  sive  ipsi  serpere  possunt 
quo  cuiusque  cibus  vocat  atque  invitat  euntis, 

525  flammea  per  caelum  pascentis  corpora  passim, 
nam  quid  in  hoc  mundo  sit  eorum  ponere  certum 
difficile  est:  sed  quid  possit  fiatque  per  omne 
iri  yariis  mundis  varia  ratione  creatis , 
id  doceo,  plurisque  sequor  disponere  causas , 

530  mptibus  astrorum  quae  possint  esse  per  omne  ; 
e  quibus  una  tamen  siet  hic  quoque  causa  necessest , 
quae  vegeat  motum  signis  :  sed  quae  sit  earum 
praecipere  hautquaquamst  pedetemtim  progredientis. 
Terraque  ut  in  media  mundi  regione  quiescat, 

535  evanescere  paulatim  et  decrescere  pondus 
convento,  atque  aliam  naturam  supter  habere , 

ex  ineunte  aevo  coniunctam  atque  uniter  aptam 
partibus  aériis  mundi ,  quibus  insita  vivit. 
propterea  non  est  oneri  neque  deprimit  auras  ; 

540  ut  sua  cuique  homini  nullo  sunt  pendere  membra , 
nec  caput  est  oneri  collo ,  nec  denique  totuni 
corporis  in  pedibus  pondus  sentimus  inesse  : 
at  quaecumque  foris  veniunt  inpostaque  nobis 
pondera  sunt  laedunt ,  permulto  saepe  minora. 

545  usque  adeo  magni  refert  quid  quaeque  aveat  res. 
sic  igitur  tellus  non  est  aliena  repente 
aliata  atque  auris  aliunde  obiecta  alienis , 
sed  pariter  prima  concepta  ab  origine  mundi 
certaque  pars  eius ,  quasi  nobis  rimembra,  videntur. 

550  praeterea  grandi  tonitru  concussa  repente 
terra  supra  quae  se  sunt  concutit  omnia  motu  ; 
quod  facere  haut  ulla  posset  ratione,  nisi  esset 
partibus  aèriis  mundi  caeloque  revincta  : 
nam  communibus  inter  se  radicibus  haerent 

555  ex  ineunte  aevo  coniuncta  atque  uniter  apta. 
nonne  vides  etiam  quam  magno  pondere  nobis 
sustineat  corpus  tenuissima  vis  animai 
propterea  quia  tum  coniuncta  atque  uniter  apta  est  ? 
denique  iam  saltu  pernici  tollere  corpus 

560  quid  potis  est  nisi  vis  animi,  quae  membra  gubernat? 
iamne  vides  quantum  tenuis  natura  valere 
possit ,  ubi  est  coniuncta  gravi  cum  corpore ,  ut  aér 
coniunctus  terris  et  nobis  est  animi  vis? 
Nec  nimio  solis  maior  rota  nec  minor  ardor 

565  esse  potest ,  nostris  quam  sensibus  esse  videtur. 
nam  quibus  e  spatiis  cumque  ignes  lumina  possunt 
adicere  et  calidum  membris  adflare  vaporem, 
nil  Illa  his  intervalli^  de  corpore  libant 
flammarum ,  nil  ad  speciem  est  contractior  ignis. 

570  proinde ,  calor  quoniam  solis  lumenque  profusum 
perveniunt  nostros  ad  sensus  et  loca  mulcent, 
forma  quoque  hinc  solis  debet  filumque  videri , 
nil  adeo  ut  possis  plus  aut  minus  addere ,  vere, 
lunaque  sive  notho  fertur  loca  lumine  lustrans , 


V  141 

575  sive  suam  proprio  iactat  de  corpore  lucem , 
quidquid  id  est ,  nilo  fertur  maiore  figura 
quam ,  nostris  oculis  qua  cernimus ,  esse  videtur. 
nam  prius  omnia .  quae  longe  semota  tuemur 
aera  per  multum  ,  specie  confusa  videntur 

580  quam  minui  fìlum.  quapropter  luna  necesse  est, 
quandoquidem  claram  speciem  certamque  fìguram 
praebet ,  ut  est  oris  extremis  cumque  notata 
quantaque  quantast  hinc  nobis  videatur  in  alto, 
postremo  quoscumque  vides  hinc  aetheris  ignes , 

585  quandoquidem  quoscumque  in  terris  cernirmi',  flammae 
dum  tremor  est  clarus ,  dum  cernitur  ardor  eorum , 
perparvom  quiddam  interdum  mutare  videtur 
alteram  utram  in  partem  filum ,  quo  longius  absunt , 
scire  licet  perquam  pauxillo  posse  minores 

590  esse  vel  exigua  maioris  parte  brevique. 

Illud  item  non  est  mirandum  ■  qua  ratione 
tantulus  ille  queat  tantum  sol  mittere  lumen , 
quod  maria  ac  terras  omnis  caelumque  rigando 
compleat  et  calido  perfundat  cuncta  vapore. 

595  nam  licet  hinc  mundi  patefactum  totius  unum 
largifluum  fontem  scatere  atque  erumpere  lumen , 
ex  omni  mundo  quia  sic  dementa  vaporis 
undique  conveniunt  et  sic  coniectus  eorum 
confluit ,  ex  uno  capite  hic  ut  profluat  ardor. 

600  nonne  vides  etiam  quam  late  parvus  aquai 

prata  riget  fons  interdum  campisque  redundet? 
est  etiam  quoque  uti  non  magno  solis  ab  igni 
aera percipiat  calidis  fervoribus  ardor, 
opportunus  ita  est  si  forte  et  idoneus  aér, 

605  ut  queat  accendi  parvis  ardoribus  ictus  ; 

quod  genus  interdum  segetes  stipulamque  vìdemus 
accidere  ex  una  scintilla  incendia  passim, 
forsitan  et  rosea  sol  alte  lampade  lucens 
possideat  multum  caecis  fervoribus  ignem 

610  circum  se ,  nullo  qui  sit  fulgore  notatus , 
aestifer  ut  tantum  radiorum  exaugeat  ictum. 
Nec  ratio  solis  simplex  reclusa  patescit , 

quo  pacto  aestivis  e  partibus  aegocerotis 
brumalis  adeat  flexus  atque  inde  revertens 

615  cancri  se  ut  vertat  metas  ad  solstitialis , 
lunaque  mensibus  id  spatium  videatur  obire , 
annua  sol  in  quo  consumit  tempora  cursu. 
non,  inquam,  simplex  his  rebus  reddita  causast. 
nam  fieri  vel  cum  primis  id  posse  videtur, 

620  Democriti  quod  sancta  viri  sententia  ponit, 

quanto  quaeque  magis  sint  terram  sidera  propter , 
tanto  posse  minus  cum  caeli  turbine  ferri  : 
evanescere  enim  rapidas  illius  et  acris 
imminui  supter  viris ,  ideoque  relinqui 

625  paulatim  solem  cum  posterioribu'  signis , 
inferior  multo  quod  sit  quam  fervida  signa. 
et  magis  hoc  lunam:  quanto  demissior  eius 
cursus  abest  procul  a  caelo  terrisque  propinqua! , 
tanto  posse  minus  cum  signis  tendere  cursum. 

630  flaccidiore  etenim  quanto  iam  turbine  fertur 
inferior  quam  sol ,  tanto  magis  omnia  signa 
hanc  adipiscuntur  circum,  praeterque  feruntur. 
propterea  fit  ut  haec  ad  signum  quodque  revei  ti 
mobilius  videatur ,  ad  hanc  quia  signa  revisunt. 

635  fit  quoque  ut  e  mundi  transversis  partibus  aèr 
alternis  certo  fluere  alter  tempore  possit, 
qui  queat  aestivis  solem  detrudere  signis 
brumalis  usque  ad  flexus  gelidumque  rigorem , 
et  qui  reiciat  gelidis  a  frigoris  umbris 

640  aestiferas  usque  in  partis  et  fervida  signa. 
et  ratione  pari  lunam  stellasque  putandumst, 
quae  volvunt  magnos  in  magnis  orbìbus  annos , 
aéribus  posse  alternis  e  partibus  ire. 
nonne  vides  etiam  diversis  nubila  ventis 

645  diversas  ire  in  partis  inferna  supernis? 

qui  minus  illa  queant  per  magnos  aetheris  orbis 
aestibus  intejr  se  diversis  sidera  ferri? 

At  nox  obruit  ingenti  caligine  terras , 
aut  ubi  de  longo  cursu  sol  ultima  caeli 

650  impulit  atque  suos  efflavit  languidus  ignis 

concussos  itere  et  labefactos  aere  multo , 
aut  quia  sub  terras  cursum  convortere  cogit 
vis  eadem ,  supra  quae  terras  pertulit  orbem. 
Tempore  item  certo  roseam  Matuta  per  oras 

655  aetheris  auroram  differt  et  lumina  pandit , 
aut  quia  sol  idem ,  sub  terras  ille  revertens , 
anticipat  caelum  radiis  accendere  temptans , 
aut  quia  conveniunt  ignes  et  semina  multa 
confluere  ardoris  consuerunt  tempore  certo, 

660  quae  faciunt  solis  nova  semper  lumina  gigni  ; 
quod  genus  Idaeis  fama  est  e  montibus  altis 
dispersos  ignis  orienti  lumine  cerni, 
inde  coire  globum  quasi  in  unum  et  conficere  orbem. 
nec  tamen  illud  in  his  rebus  mirabile  debet 

665  esse ,  quod  haec  ignis  tam  certo  tempore  possunt 
semina  confluere  et  solis  reparare  nitorem. 
multa  videmus  enim ,  certo  quae  tempore  fìunt 
omnibus  in  rebus,  florescunt  tempore  certo 
arbusta  et  certo  dimittunt  tempore  florem: 

670  nec  minus  in  certo  dentes  cadere  imperat  aetas 
tempore  et  inpubem  molli  pubescere  veste 
et  pariter  mollem  malis  demittere  barbara  : 
fulmina  postremo ,  nix ,  imbres ,  nubila ,  venti , 
non  nimis  incertis  fìunt  in  partibus  anni. 

675  namque  ubi  sic  fuerunt  causarum  exordia  prima 
atque  ita  res  mundi  cecidere  ab  origine  prima , 
consequé  quoque  iam  redeunt  ex  ordine  certo. 

Crescere  itemque  dies  licet  et  tabescere  noctes , 
et  minui  luces ,  cum  sumant  augmina  noctes , 

680  aut  quia  sol  idem  sub  terras  atque  superne 
imparibus  currens  amfractibus  aetheris  oras 
partit  et  in  partis  non  aequas  dividit  orbem, 
et  quod  ab  alterutra  detraxit  parte ,  reponit 
eius  in  adversa  tanto  plus  parte  relatus , 

685  donec  ad  id  signum  caeli  pervenit ,  ubi  anni 
nodus  nocturnas  exaequat  lucibus  umbras  : 
nani  medio  cursu  flatus  aquilonis  et  austri 
distinet,  aequato  caelum  discrimine  metans, 


144  V 

propter  signiferi  posituram  totius  orbis 

690  obliqui ,  terras  et  caelum  lumine  lustrans 
annua  sol  in  quo  concludit  tempora  serpens , 
ut  ratio  declarat  eorum  qui  loca  caeli 
omnia  dispositis  signis  ornata  notarunt. 
aut  quia  crassior  est  certis  in  partibus  aèr, 

695  sub  terris  ideo  tremulum  iubar  haesitat  ignis 

nec  penetrare  potest  facile  atque  emergere  ad  ortus  : 
propterea  noctes  hiberno  tempore  longae 
cessant ,  dum  veniat  radiatum  insigne  diei. 
aut  etiam ,  quia  sic  alternis  partibus  anni 

700  tardius  et  citius  consuerunt  confluere  ignes , 
qui  faciunt  solem  certa  desurgere  parte 
propterea  fit  uti  videantur  dicere  verum. 

Luna  potest  solis  radiis  percussa  nitere , 
inque  dies  magis  id  lumen  convertere  nobis 

705  ad  speciem,  quantum  solis  secedit  ab  orbi, 
donique  eum  contra  pieno  bene  lumine  fulsit 
atque  oriens  obitus  eius  super  edita  vidit  : 
inde  minutatim  retro  quasi  condere  lumen 
debet  item ,  quanto  propius  iam  solis  ad  ignem 

710  labitur  ex  alia  signorum  parte  per  orbem  ; 
ut  faciunt ,  lunam  qui  fingunt  esse  pilai 
consimilem  cursusque  viam  sub  sole  tenere, 
est  etiam  quare  proprio  cum  lumine  possit 
volvier  et  varias  splendoris  reddere  formas  : 

715  corpus  enim  licet  esse  aliud,  quod  fertur  et  una 
labitur  omnimodis  occursans  offìciensque, 
nec  potis  est  cerni ,  quia  cassum  lumine  fertur. 
versarique  potest,  globus  ut  sit  forte  pilai 
dimidia  ex  parti  candenti  lumine  tinctus , 

720  versandoque  globum  variantis  edere  formas , 

donique  eampartem,  quaecumque  estignibus  aucta, 
ad  speciem  vertit  nobis  oculosque  patentis  : 
inde  minutatim  retro  contorquet  et  aufert 
luciferam  partem  glomeraminis  atque  pilai  ; 

725  ut  Babylonica  Chaldaeum  doctrina  refutans 
astrologorum  artem  contra  convincere  tendit , 

proinde  quasi  id  fieri  nequeat  quod  pugnat  uterque , 
aut  minus  hoc  ilio  sit  cur  amplectier  ausis. 
denique  cur  nequeat  semper  nova  luna  creari 

730  ordine  formarum  certo  certisque  fìguris, 
inque  dies  privos  aborisci  quaeque  creata 
atque  alia  illius  reparari  in  parte  locoque , 
diffìcilest  ratione  docere  et  vincere  verbis , 
ordine  cum  possint  tam  certo  multa  creari. 

735  it  ver  et  Venus ,  et  veris  praenuntius  ante 
pennatus  graditur  zephyrus ,  vestigia  propter 
Flora  quibus  mater  praespargens  ante  viai 
cuncta  coloribus  egregiis  et  odoribus  opplet. 
inde  loci  sequitur  calor  aridus  et  comes  una 

740  pulverulenta  Ceres  et  etesia  flabra  aquilonum. 
inde  autumnus  adit ,  graditur  simul  Euhius  Euan. 
inde  aliae  tempestates  ventique  secuntur , 
altitonans  Volturnus  et  auster  fulmine  pollens. 
tandem  bruma  nives  adfert  pigrumque  rigorem , 

745  prodit  hiems ,  sequitur  crepitans  liane  clentibus  algor. 
quo  minus  est  mirum ,  si  certo  tempore  luna 
gignitur  et  certo  deletur  tempore  rusus , 
cum  fieri  possint  tam  certo  tempore  multa. 
Solis  item  quoque  defectus  lunaeque  latebras 

750  pluribus  e  causis  fieri  tibi  posse  putandumst. 
nam  cur  luna  queat  terram  secludere  solis 
lumine  et  a  terris  altum  caput  obstruere  ei , 
obiciens  caécum  radiis  ardentibus  orbem; 
tempore  eodem  aliut  facere  id  non  posse  putetur 

755  corpus,  quod  cassum  labatur  lumine  semper? 
solque  suos  etiam  dimittere  languidus  ignis 
tempore  cur  certo  nequeat ,  recreareque  lumen, 
cum  loca  praeteriit  flammis  infesta  per  auras , 
quae  faciunt  ignis  interstingui  atque  perire? 

760  et  cur  terra  queat  lunam  spoliare  vicissim 
lumine  et  oppressum  solem  super  ipsa  tenere , 
menstrua  dum  rigidas  coni  perlabitur  umbras  ; 
tempore  eodem  aliut  nequeat  succurrere  lunae 
corpus  vel  supra  solis  perlabier  orbem, 

LUCRETIUS.  10 

765  quod  radios  interrumpat  lumenque  profusurn? 
et  tamen  ipsa  suo  si  fulgit  luna  nitore , 
cur  nequeat  certa  mundi  languescere  parte, 
dum  loca  luminibus  propriis  inimica  per  exit  ? 

Quod  superest,  quoniam  magni  per  caerula  mundi 

770  qua  fieri  quicquid  posset  ratione  resolvi , 
solis  uti  varios  cursus  lunaeque  meatus 
noscere  possemus  quae  vis  et  causa  cieret, 
quove  modo  possent  offecto  lumine  obire 
et  neque  opinantis  tenebris  obducere  terras , 

775  cum  quasi  conivent  et  aperto  lumine  rursum 
omnia  convisunt  clara  loca  candida  luce , 
nunc  redeo  ad  mundi  novitatem  et  mollia  terrae 
arva ,  novo  fetu  quid  primum  in  luminis  oras 
tollere  et  incertis  crerint  committere  ventis. 

780      Principio  genus  herbarum  viridemque  nitorem 
terra  dedit  circum  collis  camposque  per  omnis , 
florida  fulserunt  viridanti  prata  colore , 
arboribusque  datumst  variis  exinde  per  auras 
crescendi  magnum  inmissis  certamen  habenis. 

785  ut  piuma  atque  pili  primum  saetaeque  creantur 
quadripedum  membris  et  corpore  pennipotentum , 
sic  nova  tum  tellus  herbas  virgultaque  primum 
sustulit ,  inde  loci  mortalia  saecla  creavit 
multa  modis  multis  varia  ratione  coorta. 

790  nam  neque  de  caelo  cecidisse  ammalia  possunt , 
nec  terrestria  de  salsis  exisse  lacunis  : 
linquitur  ut  merito  maternum  nomen  adepta 
terra  sit ,  e  terra  quoniam  sunt  cuncta  creata, 
multaque  nunc  etiam  existùnt  ammalia  terris , 

795  imbribus  et  calido  solis  concreta  vapore; 
quo  minus  est  mirum ,  si  tum  sunt  plura  coorta 
et  maiora ,  nova  tellure  atque  aethere  adulta, 
principio  genus  alituum  variaeque  volucres 
ova  relinquehant  exclusae  tempore  verno , 

800  folliculos  ut  nunc  teretis  aestate  cicadae 
lincunt  sponte  sua  victum  vitamque  petentes. 
tum  tibi  terra  dedit  passim  mortalia  saecla. 

multus  enim  calor  atque  umor  superabat  in  arvis  : 
hoc  ubi  quaeque  loci  regio  opportuna  dabatur, 

805  crescebant  uteri  terram  radicibus  apti; 
quos  ubi  tempore  maturo  patefecerat  aetas 
infantum,  fugiens  umorem  aurasque  petessens , 
convertebat  ibi  natura  foramina  terrae 
et  sucum  venis  cogebat  fundere  apertis 

810  consimilem  lactis ,  sicut  nunc  femina  quaeque 
cum  peperit ,  dulci  repletur  lacte ,  quod  omnis 
impetus  in  mammas  convertitur  ille  alimenti, 
terra  cibum  pueris ,  vestem  vapor ,  herba  cubile 
praebebat  multa  et  molli  lanugine  abundans. 

815  at  novitas  mundi  ne  e  frigora  dura  ciebat 
nec  nimios  aestus  nec  magnis  viribus  auras. 
omnia  enim  pariter  crescunt  et  robora  summit. 

Quare  etiam  atque  etiam  maternum  nomen  adepta 
terra  tenet  merito ,  quoniam  genus  ipsa  creavit 

820  humanum  atque  animai  prope  certo  tempore  fudit 
omne ,  quod  in  magnis  bacchatur  montibu'  passim, 
aèriasque  simul  volucres  variantibu'  formis. 
sed  quia  finem  aliquam  pariendi  debet  habere, 
destitit ,  ut  mulier  spatio  defessa  vetusto. 

825  mutat  enim  mundi  naturam  totius  aetas , 

ex  alioque  alius  status  excipere  omnia  debet , 
nec  manet  ulla  sui  similis  res  :  omnia  migrant , 
omnia  commutat  natura  et  vertere  cogit. 
namque  aliut  putrescit  et  aevo  debile  languet , 

830  porro  aliut  clarescit  et  e  contemptibus  exit, 
sic  igitur  mundi  naturam  totius  aetas 
mutat ,  et  ex  alio  terram  status  excipit  alter, 
quod  potè  uti  nequeat,  possit  quod  non  tulit  ante. 
Multaque  tum  tellus  etiam  portenta  creare 

835  conatast  mira  facie  membrisque  coorta, 

androgynum,  interutraque  nec  utrum,  utrimque  remotum, 
orba  pedum  partim,  manuum  viduata  vicissim, 
muta  sine  ore  etiam ,  sine  voltu  caeca  reperta , 
vinctaque  membrorum  per  totum  corpus  adhaesu , 

840  nec  facere  ut  possent  quicquam  nec  cedere  quoquam 

10* 

nec  vitare  malum  nec  sumere  quod  foret  usus. 
cetera  de  genere  hoc  monstra  ac  portenta  creabat, 
nequiquam ,  quoniam  natura  absterruit  auctum , 
nec  potuere  cupitum  aetatis  tangere  florem 

845  nec  reperire  cibum  nec  iungi  per  Veneris  res. 
multa  videmus  enim  rebus  concurrere  debere , 
ut  propagando  possint  procudere  saecla  ; 
pabula  primum  ut  sint ,  genitalia  deinde  per  artus 
semina  qua  possint  membris  manare  remissa, 

850  feminaque  ut  jnaribus  coniungi  possit  avere , 
mutua  qui  mutent  inter  se  gaudia  uterque. 

Multaque  tum  interiisse  animantum  saecla  necesses 
nec  potuisse  propagando  procudere  prolem. 
nani  quaecumque  vicles  vesci  vitalibus  auris , 

855  aut  dolus  aut  virtus  aut  denique  mobilitas  est 
ex  ineunte  aevo  genus  id  tutata  reservans  : 
multaque  sunt ,  nobis  ex  utilitate  sua  quae 
commendata  manent ,  tutelae  tradita  nostrae. 
principio  genus  acre  leonum  saevaque  saecla 

860  tutatast  virtus ,  volpes  dolus ,  et  fuga  cervos. 
at  levisomna  canum  fido  cum  pectore  corda, 
et  genus  omne  quod  est  veterino  semine  partum , 
lanigeraeque  simul  pecudes  et  bucera  saecla 
omnia  sunt  hominum  tutelae  tradita ,  Memmi  : 

865  nani  cupide  fugere  feras ,  pacemque  secuta 
sunt  et  larga  suo  sine  pabula  parta  labore , 
quae  damus  utilitatis  eorum  praemia  causa, 
at  quis  nil  horum  tribuit  natura ,  nec  ipsa 
sponte  sua  possent  ut  vivere  nec  dare  nobis 

870  utilitatem  aliquam ,  quare  pateremur  eorum 
praesidio  nostro  pasci  genus  esseque  tutum , 
scilicet ,  haec  aliis  praedae  lucroque  iacebant 
indupedita  suis  fatalibus  omnia  vinclis , 
donec  ad  interitum  genus  id  natura  redegit. 

875      Sed  neque  Centauri  fuerunt ,  nec  tempore  in  ullo 
esse  queunt  duplici  natura  et  corpore  bino 
ex  alienigenis  membris  compacta,  potestas 
hinc  illinc  parilis  quis  non  superesse  potissit. 

id  licet  hinc  quamvis  hebeti  cognoscere  corde. 

880  principio  circum  tribus  actis  impiger  annis 

iloret  equus ,  puer  haut  quaquam  :  nani  saepe  etiam  nunc 
ubera  mammarum  in  somnis  lactantia  quaeret  : 
post  ubi  equum  validae  vires  aetate  senecta 
membraque  deficiunt  fugienti  languida  vita, 

885  tum  demum  pueris  aevo  fiorente  iuventas 
occipit  et  molli  vestit  lanugine  malas  ; 
ne  forte  ex  homine  et  veterino  semine  equorum 
confìeri  credas  Centauros  posse  neque  esse , 
aut  rabidis  canibus  succinctas  semimarinis 

890  corporibus  Scyllas ,  et  cetera  de  genere  horum . 
inter  se  quorum  discordia  membra  videmus  ; 
quae  neque  florescunt  pariter  nec  robora  sumunt 
corporibus  neque  proiciunt  aetate  senecta , 
nec  simili  Venere  ardescunt  nec  moribus  unis 

895  conveniunt ,  neque  sunt  eadem  iucunda  per  artus. 
quippe  videre  licet  pinguescere  saepe  cicuta 
barbigeras  pecudes,  homini  quae  est  acre  venenum. 
denique  fiamma  quidem  cuna  corpora  fulva  leonum 
•    tam  soleat  torrere  atque  urere  quam  genus  omne 

900  visceris  in  terris  quodcumque  et  sanguinis  extet , 
qui  fieri  potuit,  triplici  cum  corpore  ut  una, 
prima  leo',  postrema  draco ,  media  ipsa ,  Chimaera 
ore  foras  acrem  flaret  de  corpore  flammam? 
quare  etiam  tellure  nova  caeloque  recenti 

905  talia  qui  fmgit  potuisse  animalia  gigni , 
nixus  in  hoc  uno  novitatfs  nomine  inani, 
multa  licet  simili  ratione  effutiat  ore , 
aurea  tum  dicat  per  terras  flumina  vulgo 
fluxisse,  et  gemmis  florere  arbusta  suésse, 

9J0  aut  hominem  tanto  membrorum  esse  impete  natum , 
trans  maria  alta  pedum  nisus  ut  p onere  posset 
et  manibus  toturn  circum  se  vertere  caelum. 
nam  quod  multa  fuere  in  terris  semina  rerum 
tempore  quo  primum  tellus  animalia  fudit , 

915  nil  tamen  est  signi  mixtas  potuisse  creari 

inter  se  pecudes  compactaque  membra  animantum , 

propterea  quia  quae  de  terris  mine  quoque  abundant 
herbarum  genera  ac  fruges  arbustaque  laeta 
non  tamen  inter  se  possunt  complexa  creari, 

920  sed  vis  quaeque  suo  ritu  procedit,  et  omnes 
foedere  naturae  certo  discrimina  servant. 

At  genus  humanum  multo  fuit  illud  in  arvis 
durius,  ut  decuit,  tellus  quod  dura  creasset, 
et  maioribus  et  solidis  magis  ossibus  intus 

925  fundatum,  validis  aptum  per  viscera  nervis , 
nec  facile  ex  aestu  nec  fragore  quod  caperetur , 
nec  novitate  cibi  neo  labi  corporis  ulla. 
multaque  per  caelum  solis  volventia  lustra 
volgivago  vitam  tractabant  more  ferarum. 

930  nec  robustus  erat  curvi  moderator  aratri 
quisquam,  nec  scibat  ferro  molirier  arva 
nec  nova  defòdere  in  terram  virgulta  neque  altis 
arboribus  veteres  decidere  falcibu'  ramos. 
quod  sol  atque  imbres  dederant ,  quod  terra  crearat 

935  sponte  sua,  satis  id  placabat  pectora  donum. 
glandiferas  inter  curabant  corpora  quercus 
plerumque  :  et  quae  nunc  hiberno  tempore  cernis 
arbita  puniceo  fieri  matura  colore , 
plurima  tum  tellus  etiam  maiora  ferebat. 

940  multaque  praeterea  novitas  tum  florida  mundi 
pabula  dura  tulit,  miseris  mortalibus  ampia, 
at  sedare  sitim  fluvii  fontesque  vocabant, 
ut  nunc  montibus  e  magnis  decursus  aquai 
clarigitat  late  sitientia  saeclaferarum. 

945  denique  nota  vagì  silvestria  tempia  tenebant 
nympharum,  quibus  e  scibant  umori'  fluenta 
lubrica  proluvie  larga  lavere  umida  saxa, 
umida  saxa,  super  viridi  stillantia  musco , 
et  partim  plano  scatere  atque  erumpere  campo. 

950  needum  res  igni  scibant  tractare  neque  uti 
pellibus  et  spoliis  corpus  vestire  ferarum, 
sed  nemora  atque  cavos  montis  silvasque  colebant , 
et  frutices  inter  condebant  squalida  membra , 
verbera  ventorum  vitare  imbrisque  coacti. 

955  nec  commune  bonum  poterant  spedare ,  neque  ullis 
moribus  inter  se  scibant  nec  legibus  uti. 
quod  cuique  obtulerat  praedae  fortuna,  ferebat 
sponte  sua  sibi  quisque  valere  et  vivere  doctus. 
et  Venus  in  silvis  iungebat  corpora  amantum: 

960  conciliabat  enim  vel  mutua  quamque  cupido 
vel  violenta  viri  vis  atque  inpensa  libido  . 
vel  pretium,  glandes  atque  arbita  vel  piralecta. 
et  manuum  mira  freti  virtute  pedumque 
consectabantur  silvestria  saecla  ferarum, 

965  multaque  vincebant ,  vitabant  pauca  latebris , 
saetigerisque  pares  subus 
missilibus  saxis  et  magno  pondere  clavae. 

silvestria  membra 
nuda  dabant  terrae ,  nocturno  tempore  capti , 

970  circum  se  foliis  ac  frondibus  involventes. 
nec  plangore  diem  magno  solemque  per  agros 
quaerebant  pavidi  palantes  noctis  in  umbris , 
sed  taciti  respectabant  somnoque  sepulti, 
dum  rosea  face  sol  inferret  lumina  caelo  : 

975  a  parvis  quod  enim  consuerant  cernere  semper 
alterno  tenebras  et  lucem  tempore  gigni, 
non  erat  ut  fieri  posset  mirarier  umquam 
nec  diffidere ,  ne  terras  aeterna  teneret 
nox  in  perpetuum  detracto  lumine  solis. 

980  sed  magis  illud  erat  curae ,  quod  saecla  ferarum 
infestam  miseris  faciebant  saepe  quietem  : 
eiectique  domo  fugiebant  saxea  tecta 
spumigeri  suis  adventu  validive  leonis , 
atque  intempesta  cedebant  nocte  paventes 

985  hospitibus  saevis  instrata  cubilia  fronde. 

Nec  nimio  tum  plus  quam  nunc  mortalia  saecla 
dulcia  linquebant  labentis  lumina  vitae. 
unus  enim  tum  quisque  magis  deprensus  eorum 
pabula  viva  feris  praebebat ,  dentibus  haustus , 

990  et  nemora  ac  montis  gemitìi  silvasque  replebat , 
viva  videns  vivo  sepeliri  viscera  busto, 
at  quos  effugium  servarat  corpore  adeso, 

posterius  tremulas  super  ulcera  tetra  tenentes 
palmas  horriferis  accibant  vocibus  Orcum, 
995  donique  eos  vita  privarant  vermina  saeva , 
expertis  opis ,  ignaros  quid  volnera  vellent. 
at  non  multa  virum  sub  signis  milia  ducta 
una  dies  dabat  exitio ,  ne  e  turbida  ponti 
aequora  fligebant  navis  ad  saxa  virosque. 

1000  hic  temere  in  cassum  frustra  mare  saepe  coortum 
saevibat  leviterque  minas  ponebat  inanis , 
nec  poterai  quemquam  placidi  pellacia  ponti 
subdola  pellicere  in  fraudem  ridentibus  undis. 
[improba  navigii  ratio  tum  caeca  iacebat] 

1005  tum  penuria  deinde  cibi  languentia  leto 

membra  dabat ,  contra  nunc  rerum  copia  mersat. 
illi  inprudentes  ipsi  sibi  saepe  venenum 
vergebant,  nunc  dant  aliis  sollertius  ipsum. 

Inde  casas  postquam  ac  pellis  ignemque  pararunt , 

1010  et  mulier  coniuncta  viro  concessit  in  unum 
coniugium ,  prolemque  ex  se  videre  creatam , 
tum  genus  humanum  primum  mollescere  coepit. 
ignis  emm  curavit  ut  alsia  corpora  frigus 
non  ita  iam  possent  caeli  sub  tegmine  ferre , 

1015  et  Venus  inminuit  viris ,  puerique  parentum 
blanditiis  facile  ingenium  fregere  superbum. 
tunc  et  amicitiem  coeperunt  iungere  aventes 
finitimi  inter  se  nec  laedere  nec  violari, 
et  pueros  commendarunt  muliebreque  saeclum, 

1020  vocibus  et  gestu  cum  balbe  signilìcarent 

imbeciUorum  esse  aequum  misererier  omnis. 
nectamen  omnimodis  poterat  concordia  gigni, 
sed  bona  magnaque  pars  servabat  foedera  caste  : 
aut  genus  humanum  iam  tum  foret  omne  peremptum , 

1025  nec  potuisset  adhuc  perducere  saecla  propago. 
At  varios  linguae  sonitus  natura  subegit 
mittere ,  et  utilitas  expressit  nomina  rerum , 
non  alia  longe  ratione  atque  ipsa  videtur 
protrahere  ad  gestum  pueros  infantia  linguae , 

1030  cum  facit  ut  digito  quae  sint  praesentia  monstrent. 

sentii  enim  vim  quisque  suam  quoad  possit  abuti. 
cornua  nata  prius  vitulo  quam  frontibus  extent, 
illis  iratus  petit  atque  infestus  inurget. 
at  catuli  pantherarum  scymnique  leonum 

1035  unguibus  ac  pedibus  iam  tum  morsuque  repugnant , 
vix  etiam  cum  sunt  dentes  unguesque  creati, 
alituum  porro  genus  alis  omne  videmus 
fidere  et  a  pinnis  tremulum  petere  auxiliatum. 
proinde  putare  aliquem  tum  nomina  distribuisse 

1040  rebus ,  et  inde  homines  didicisse  vocabula  prima , 
desiperest.  nam  cur  hic  posset  cuncta  notare 
vocibus  et  varios  sonitus  emittere  linguae , 
tempore  eodem  alii  facere  id  non  quisse  putentur? 
praeterea  si  non  alii  quoque  vocibus  usi 

1045  inter  se  fuerant ,  unde  insita  notities  est 

utilitatis  et  unde  data  est  huic  prima  potestas , 
quid  vellét ,  facere  ut  scirent  animoque  viderent? 
cogere  item  pluris  unus  victosque  domare 
non  poterat,  rerum  ut  perdiscere  nomina  vellent. 

1050  nec  ratione  docere  ulla  suadereque  surdis , 

quid  sit  opus  facto,  facilest:  neque  enim  paterentur, 
nec  ratione  ulla  sibi  ferrent  amplius  auris 
vocis  inauditos  sonitus  obtundere  frustra, 
postremo  quid  in  hac  mirabile  tantoperest  re , 

1055  si  genus  humanum ,  cui  vox  et  lingua  vigeret , 
prò  vario  sensu  varia  res  voce  notaret? 
cum  pecudes  mutae ,  cum  denique  saecla  ferarum 
dissimilis  soleant  voces  variasque  ciere, 
cum  metus  aut  dolor  est  et  cum  iam  gaudia  gliscunt. 

1060  quippe  etenim  licet  id  rebus  cognoscere  apertis. 
inritata  canum  cum  primum  inmane  Molossum 
mollia  ricta  fremunt  duros  nudantia  dentes , 
longe  alio  sonitu  rabie  restricta  minantur, 
et  cum  iam  latrant  et  vocibus  omnia  complent  : 

1065  et  catulos  blande  cum  lingua  lambere  temptant , 
aut  ubi  eos  iactant  pedibus  morsuque  petentes 
suspensis  teneros  minitantur  dentibus  haustus, 
longe  alio  pacto  gannitu  vocis  adulant, 

et  cum  deserti  baubantur  in  aedibus  >  aut  cum 

1070  plorantis  fugiunt  summisso  corpore  plagas. 
denique  non  hinnitus  item  differre  videtur, 
inter  equas  ubi  equus  fiorenti  aetate  iuvencus 
pinnigeri  saevit  calcaribus  ictus  amoris, 
et  fremitum  patulis  ubi  naribus  edit  ad  arma, 

1075  et  cum  sic  alias  concussis  artibus  hinnit? 
postremo  genus  alituum  variaeque  volucres , 
accipitres  atque  ossifragae  mergique  marinis 
fluctibus  in  salso  victum  vitamque  petentes , 
longe  alias  alio  iaciunt  in  tempore  voces , 

1080  et  quom  de  victu  certant  praedaeque  repugnant  : 
et  partim  mutant  cum  tempestatibus  una 
raucisonos  cantus  5  cornicum  ut  saecla  vetusta 
corvorumque  greges  ubi  aquam  dicuntur  et  imbris 
poscere  et  interdum  ventos  aurasque  vocare. 

1085  ergo  si  varii  sensus  animalia  cogunt , 

muta  tamen  cum  sint ,  varias  emittere  voces , 
quanto  mortalis  magis  aequumst  tum  potuisse 
dissimilis  alia  atque  alia  res  voce  notare  ! 
[[  Illud  in  his  rebus  tacitus  ne  forte  requiras, 

1090  fulmen  detulit  in  terram  mortalìbus  ignem 

primitus,  inde  omnis  flammarum  diditur  ardor: 
multa  videmus  enim  caelestibus  inlita  flammis 
fulgere ,  cum  caeli  donavit  plaga  vapore, 
et  ramosa  tamen  cum  ventis  pulsa  vacillans 

1095  aestuat  in  ramos  incumbens  arboris  arbor, 
exprimitur  validis  extritus  viribus  ignis 
et  micat  interdum  flammai  fervidus  ardor, 
mutua  dum  inter  se  rami  stirpesque  teruntur. 
quorum  utrumque  dedisse  potest  mortalibus  ignem. 

1100  inde  cibum  coquere  ac  flammae  mollire  vapore 
sol  docuit,  quoniam  mitescere  multa  videbant 
verberibus  radiorum  atque  aestu  vieta  per  agros. 
Inque  dies  magis  hi  victum  vitamque  priorem 
commutare  novis  monstrabant  rebu'  benigni, 

1105  ingenio  qui  praestabant  et  corde  vigebant. 
condere  coeperunt  urbis  arcemque  locare 

praesidium  reges  ipsi  sibi  perfugiumque , 
et  pecus  atque  agros  divisere  atque  dedere 
prò  facie  cuiusque  et  viribus  ingenioque  : 

1110  nam  facies  multum  valuit  viresque  vigorque. 
posterius  res  inventast  aurumque  repertum, 
quod  facile  et  validis  et  pulchris  dempsit  honorem: 
divitioris  enim  sectam  plerumque  secuntur 
quamlubet  et  fortes  et  pulchro  corpore  creti. 

1115  quod  siquis  vera  vitam  ratione  gubernet, 
divitiae  grandes  homini  sunt  vivere  parce 
aequo  animo  :  neque  enim  est  umquam  penuria  parvi, 
at  claros  homines  voluerunt  se  atque  potentes , 
ut  fundamento  stabili  fortuna  maneret 

1120  et  placidam  possent  opulenti  degere  vitam , 

nequiquam ,  quoniam  ad  summum  succedere  honorem 
certantes  iter  infestum  fecere  viai , 
et  tamen  e  summo ,  quasi  fulmen ,  deicit  ictos 
invidia  interdum  contemptim  in  Tartara  taetra  ; 

1125  ut  satius  multo  iam  sit  parere  quietum 

quam  regere  imperio  res  velie  et  regna  tenere, 
proinde  sine  in  cassum  defessi  sanguine  sudent , 
angustum  per  iter  luctantes  ambitionis; 
quandoquidem  sapiunt  alieno  ex  ore  petuntque 

1130  res  ex  auditis  potius  quam  sensibus  ipsis, 

nec  magis  id  nunc  est  neque  erit  mox  quam  fuit  ante , 
invidia  quoniam ,  ceu  fulmine ,  summa  vaporant 
plerumque  et  quae  sunt  aliis  magis  edita  cumque. 
Ergo  regibus  occisis  subversa  iacebat 

1135  pristina  maiestas  soliorum  et  sceptra  superba, 
et  capitis  summi  praeclarum  insigne  cruentum 
sub  pedibus  vulgi  magnimi  lugebat  honorem: 
nam  cupide  conculcatur  nimis  ante  metutum. 
res  itaque  ad  summam  faecem  turbasque  redibat , 

1140  imperium  sibi  cum  ac  summatum  quisque  petebat. 
inde  magistratum  partim  docuere  creare , 
iuraque  constituere ,  ut  vellent  legibus  uti. 
nam  genus  humanum ,  defessum  vi  colere  aevom , 
ex  inimicitiis  languebat  ;  quo  magis  ipsum 

1145  sponte  sua  cecidit  sub  leges  artaque  iura. 
acrius  ex  ira  quod  enim  se  quisque  parabat 
ulcisci  quam  nunc  concessumst  legibus  aequis  , 
hanc  ob  rem  est  homines  pertaesum  vi  colere  aevom. 
inde  metus  maculat  poenarum  praemia  vitae. 

1150  circumretit  enim  vis  atque  iniuria  quemque , 

atque  unde  exortast ,  ad  eum  plerumque  revertit , 
nec  focilest  placidam  ac  pacatam  degere  vitam 
qui  violat  factis  communia  foedera  pacis  : 
etsi  fallit  enim  divom  genus  humanumque , 

1155  perpetuo  tamen  id  fore  clam  diffidere  debet  ; 
quippe  ubi  se  multi  per  somnia  saepe  loquentes 
aut  morbo  delirantes  protraxe  ferantur 
et  celata  mala  in  medium  et  peccata  dedisse.  |{ 
Nunc  quae  causa  deum  per  magnas  numina  gentis 

1160  pervulgarit  et  ararum  compleverit  urbis 
suscipiendaque  curarit  sollemnia  sacra, 
quae  nunc  in  magnis  florent  sacra  rebu'  locisque , 
unde  etiam  nunc  est  mortalibus  insitus  horror , 
qui  delubra  deum  nova  toto  suscitat  orbi 

1165  terrarum  et  festis  cogit  celebrare  diebus , 
non  ita  difficilest  rationem  reddere  verbis. 
quippe  etenim  iam  tum  divom  mortalia  saecla 
egregias  animo  facies  vigilante  videbant , 
et  magis  in  somnis  mirando  corporis  auctu. 

1170  his  igitur  sensum  tribuebant  propterea  quod 
membra  movere  videbantur  vocesque  superbas 
mittere  prò  facie  praeclara  et  viribus  amplis. 
aeternamque  dabant  vitam,  quia  semper  eorum 
subpeditabatur  facies  et  forma  manebat , 

1175  et  tamen  omnino  quod  tantis  viribus  auctos 
non  temere  ulla  vi  convinci  posse  putabant. 
fortunisque  ideo  longe  praestare  putabant , 
quod  mortis  timor  haut  quemquam  vexaret  eorum , 
et  simul  in  somnis  quia  multa  et  mira  videbant 

1180  efficere  et  nullum  capere  ipsos  inde  laborem. 
praeterea  caeli  rationes  ordine  certo 
et  varia  annorum  cernebant  tempora  verti, 

nec  poterant  qiiibus  id  fieret  cognoscere  causis: 
ergo  perfugium  sibi  habebant  omnia  divis 

1185  tradere  et  illorum  nutu  facere  omnia  flecti. 
in  caeloque  deum  sedes  et  tempia  locarunt , 
per  caelum  volvi  quia  lux  et  luna  videtur , 
luna,  dies,  et  nox,  et  noctis  signa  serena, 
noctivagaeque  faces  caeli,  flammaeque  volantes, 

1190  nubila ,  sol ,  imbres ,  nix ,  venti ,  fulmina ,  grando , 
et  rapidi  fremitus ,  et  murmurc  magna  minarum. 

0  genus  infelix  humanum ,  talia  divis 
cum  tribuit  facta  atque  iras  adiunxit  acerbas  ! 
quantos  tum  gemitus  ipsi  sibi ,  quantaque  nobis 

1195  volnera ,  quas  lacrimas  peperere  minoribu'  nostris  ! 
nec  pietas  ullast  velatum  saepe  videri 
vertier  ad  lapidem  atque  omnis  accedere  ad  aras , 
nec  procumbere  humi  prostratum  et  pandere  palmas 
ante  deum  delubra,  nec  aras  sanguine  multo 

1200  spargere  quadrupedum ,  nec  votis  nectere  vota , 
sed  mage  pacata  posse  omnia  mente  tueri. 
nam  cum  suspicimus  magni  caelestia  mundi 
tempia ,  super  stellisque  micantibus  aethera  fixum , 
et  venit  in  mentem  solis  lunaeque  viarum , 

1205  tunc  aliis  oppressa  malis  in  pectora  cura 

illa  quoque  expergefactum  caput  erigere  infit, 
ne  quae  forte  deum  nobis  inmensa  potestas 
sit ,  vario  motu  quae  candida  sidera  verset  : 
temptat  enim  dubiam  mentem  rationis  egestas , 

1210  ecquaenam  fuerit  mundi  genitalis  origo , 

et  simul  ecquae  sit  finis ,  quoad  moenia  mundi 
solliciti  motus  hunc  possint  ferre  laborem , 
an  divinitus  aeterna  donata  salute 
perpetuo  possint  aevi  labentia  tractu 

1215  inmensi  validas  aevi  contemnere  viris. 
praeterea  cui  non  animus  formidine  divum 
contrahitur ,  cui  non  correpunt  membra  pavore , 
fulminis  bombili  cum  plaga  torrida  tellus 
contremit  et  magnum  percurrunt  murmurc  caelum  ? 

1220  non  populi  gentesque  tremunt ,  regesque  superbi 

corripiunt  divum  percussi  membra  timore , 
nequid  ob  admissum  foede  dictumve  superbe 
poenarum  grave  sit  solvendi  tempus  adultum? 
summa  etiam  cum  vis  violenti  per  mare  venti 

1225  induperatorem  classis  super  aequora  verrit 
cum  validis  pariter  legionibus  atque  elephantis, 
non  divom  pacem  votis  adit  ac  prece  quaesit 
ventorum  pavidus  paces  animasque  secundas, 
nequiquam,  quoniam  violento  turbine  saep  e 

1230  correptus  nilo  fertur  minus  ad  vada  leti? 
usque  adeo  res  humanas  vis  abdita  quaedam 
opterit,  et  pulchros  fascis  saevasque  secures 
proculcare  ac  ludibrio  sibi  habere  videtur. 
denique  sub  pedibus  tellus  cum  tota  vacillai 

1235  concussaeque  cadunt  urbes  flubiaeque  minantur , 
quid  mirum,  si  se  temnunt  mortalia  saecla 
atque  potestatis  magnas  mirasque  relinquunt 
in  rebus  viris  divum,  quae  cuncta  gubernent? 

Quod  superest,  aes  atque  aurum  ferrumque  repertum 

1240  et  simul  argenti  pondus  plumbique  potestas , 
ignis  ubi  ingentis  silvas  ardore  cremarat 
montibus  in  magnis ,  seu  caelo  fulmine  misso , 
sive  quod  inter  se  bellum  silvestre  gerentes 
hostibus  intulerant  ignem  formidinis  ergo , 

1245  sive  quod  inducti  terrae  bonitate  volebant 

pandere  agros  pinguis  et  pascua  reddere  rura , 
sive  feras  interficere  et  ditescere  praeda: 
nam  fovea  atque  igni  prius  est  venarier  ortum 
quam  saepire  plagis  saltum  canibusque  ciere. 

1250  quidquid  id  est ,  quacumque  e  causa  flammeus  ardor 
horribili  sonitu  silvas  exederat  altis 
ab  radicibus  et  terram  percoxerat  igni , 
manabat  venis  ferventibus  in  loca  terrae 
concava  conveniens  argenti  rivus  et  auri , 

1255  aeris  item  et  plumbi.  quae  cum  concreta  videbant 
posterius  claro  in  terra  splendere  colore , 
tollebant  nitido  capti  levique  lepore, 
et  simili  formata  videbant  esse  figura 

atque  lacunarum  fuerant  vestigia  cuiqiie. 

1260  tum  penetrabat  eos  posse  haec  liquefacta  calore 
quamlibet  in  formam  et  faciem  decurrere  rerum, 
et  prorsum  quamvis  in  acuta  ac  tenvia  posse 
mucronum  duci  fastigia  procudendo, 
ut  sibi  tela  darent ,  silvasque  ut  caedere  possent 

1265  materiemque  domo ,  levare  ac  radere  tigna 

et  terebrare  etiam  ac  pertundere  perque  forare, 
nec  minus  argento  facere  haec  auroque  parabant 
quam  validi  primum  violentis  viribus  aeris , 
nequiquam,  quoniam  cedebat  vieta  potestas 

1270  nec  poterat  pariter  durum  sufferre  laborem. 
tum  fuit  in  pretio  magis  aes ,  aurumque  iacebat 
propter  inutilitatem  hebeti  mucrone  retusum  : 
nunc  iacet  aes,  aurumJn  summum  successit  honorem, 
sic  volvenda  aetas  commutat  tempora  rerum. 

1275  quod  fuit  in  pretio ,  fit  nullo  denique  honore  : 
porro  aliut  succedit  et  e  contemptibus  exit , 
inque  dies  magis  adpetitur  floretque  repertum 
laudibus  et  miro  est  mortalis  inter  honore. 
Nunc  tibi  quo  pacto  ferri  natura  reperta 

1280  sit  facilest  ipsi  per  te  cognoscere,  Menimi, 
arma  antiqua  manus  ungues  dentesque  fuerunt, 
et  lapides  et  item  silvarum  fragmina  rami , 
et  fiamma  atque  ignes ,  postquam  sunt  cognita  primum. 
posterius  ferri  vis  est  aerisque  reperta. 

1285  et  prior  aeris  erat  quam  ferri  cognitus  usus , 
quo  facilis  magis  est  natura  et  copia  maior. 
aere  solum  terrae  tractabant ,  aereque  belli 
miscebant  fluctus  et  vulnera  vasta  serebant 
et  pecus  atque  agros  adimebant  :  nani  facile  ollis 

1290  omnia  cedebant  armatis  nuda  et  inerma, 
inde  minutatim  processit  ferreus  ensis , 
versaque  in  obprobrium  species  est  falcis  ahenae , 
et  ferro  co  epere  solum  proscindere  terrae 
exaequataque  sunt  creperi  certamina  belli. 
295  et  prius  est  armatimi  in  equi  conscendere  costas 
et  moderarier  hunc  frenis  dextraque  vigere 


160  V 

quam  biiugo  curru  belli  templare  pericla. 

et  biiugos  prius  est  quam  bis  coniungere  binos 

et  quam  falciferos  armatum  eseendere  currus. 

1300  inde  boves  lucas  turrito  corpore ,  tetras , 
anguimanus,  belli  docuerunt  volnera  Poeni 
sufferre  et  magnas  Martis  turbare  catervas. 
sic  alid  ex  alio  peperit  discordia  tristis, 
horribile  humanis  quod  gentibus  esset  in  armis , 

1305  inque  dies  belli  terroribus  addidit  augmen. 

Temptarunt  etiam  tauros  in  moenere  belli , 
expertique  sues  saevos  sunt  mittere  in  hostis. 
et  validos  partim  prae  se  misere  leones 
cum  doctoribus  armatis  saevisque  magistris , 

1310  qui  moderarier  bis  possent  vinclisque  tenere , 
nequiquam,  quoniam  permixta  caede  calentes 
turbabant  sàevi  nullo  discrimine  turmas , 
[terrificas  capitum  quatientes  undique  cristas] 
nec  poterant  equites  fremitu  perterrita  equorum 

1315  pectora  mulcere  et  frenis  convertere  in  hostis. 
inritata  leae  iaciebant  corpora  saltu 
undique ,  et  adversum  venientibus  ora  petebant , 
et  necopinantis  a  tergo  deripiebant, 
deplexaeque  dabant  in  terram  volnere  victos , 

1320  morsibus  adfixae  validis  atque  unguibus  uncis. 
iactabantque  suos  tauri  pedibusque  terebant , 
et  latera  ac  ventres  hauribant  supter  equorum 
cornibus ,  et  terram  minitanti  fronte  ruebant. 
et  validis  socios  caedebant  dentibus  apri , 

1325  tela  infracta  suo  tinguentes  sanguine  saevi , 
[in  se  fracta  suo  tinguentes  sanguine  tela] 
permixtasque  dabant  equitum  peditumque  ruinas: 
nam  transversa  feros  exibant  dentis  adactus 
iumenta  aut  pedibus  ventos  erecta  petebant, 

1330  nequiquam ,  quoniam  ab  nervis  succisa  videres 
concidere  atque  gravi  terram  consternere  casu. 
si  quos  ante  domi  domitos  satis  esse  putabant , 
effervescere  cernebant  in  rebus  agundis , 
volneribus ,  clamore ,  fuga ,  terrore ,  tumulti! , 

1335  nec  poterant  ullam  partem  redducere  eorum  : 
diffugiebat  enim  varium  genus  omne  ferarum  ; 
ut  nunc  saepe  boves  lucae  ferro  male  mactae 
diffugiunt,  fera  fata  suis  cum  multa  dedere. 
sic  fuit  ut  facerent.  sed  vix  adducor  ut ,  ante 

1340  quam  commune  maliim  fìeret  foedumque ,  futuruin 
non  quierint  animo  praesentire  atque  videre. 
[et  magis  id  possis  factum  contendere  in  omni 
in  variis  mundis  varia  ratione  creatis 
quam  certo  atque  uno  terrarum  quolibet  orbi] 

1345  sed  facere  id  non  tam  vincendi  spe  voluerunt , 
quam  dare  quod  gemerent  hostes,  ipsique  perire, 
qui  numero  diffidebant  armisque  vacabant. 

Nexilis  ante  fuit  vestis  quam  textile  tegmen, 
textile  post  ferrumst,  quia  ferro  tela  paratur, 

1350  nec  ratione  alia  possunt  tam  levia  gigni 
insilia  ac  fusi,  radii ,  scapique  sonantes. 
et  facere  ante  viros  lanam  natura  coégit 
quam  muliebre  genus  :  nam  longe  praestat  in  arte 
et  sollertius  est  multo  genus  omne  virile  ; 

1355  agricolae  donec  vitio  vertere  severi, 

ut  muliebribus  id  manibus  concedere  vellent 
atque  ipsi  pariter  durum  sufferre  laborem, 
atque  opere  in  duro  durarent  membra  manusque. 
,  At  specimen  sationis  et  insitionis  origo 

1360  ipsa  fuit  rerum  primum  natura  creatrix, 

arborihus  quoniam  bacae  glandesque  caducae 
tempestiva  dabant  pullorum  examina  supter; 
unde  etiam  libitumst  stirpis  committere  ramis 
et  nova  defodere  in  terram  virgulta  per  agros. 

1365  inde  aliam  atque  aliam  culturam  dulcis  agelli 

temptabant,  fructusque  feros  mansuescere  terram 
cernebant  indulgendo  blandeque  colendo, 
inque  dies  magis  in  montem  succedere  silvas 
cogebant  infraque  locum  concedere  cultis, 

1370  prata  lacus  rivos  segetes  vinetaque  laeta 

collibus  et  campis  ut  haberent,  atque  olearum 
caerula  distinguens  inter  plaga  currere  posset 

LUCRETIUS.  Il 

per  tumulos  et  convallis  camposque  profusa  ; 
ut  mine  esse  vides  vario  distincta  lepore 

1375  omnia ,  quae  pomis  intersita  dulcibus  ornant 
arbustisque  tenent  felicibus  opsita  circum. 
||  At  liquidas  avium  voces  imìtarier  ore  ' 
ante  fuit  multo  quam  levia  carmina  cantu 
concelebrare  homines  possent  aurisque  iuvare. 

1380  et  zephyri,  cava  per  calamorum,  sibila  primum 
agrestis  docuere  cavas  inflare  cicutas. 
inde  minutatim  dulcis  didicere  querellas, 
tibia  quas  fundit  digitis  pulsata  canentum , 
avia  per  nemora  ac  silvas  saltusque  reperta ,' 

1385  per  loca  pastorum  deserta  atque  otia  dia. 
[sic  unum  quicquid  paulatim  protrahit  aetas 
in  medium  ratioque  in  luminis  erigit  oras] 
haec  animos  ollis  mulcebant  atque  iuvabant 
cum  satiate  cibi  :  nam  tum  sunt  carmina  cordi. 

1390  saepe  itaque  inter  se  prostrati  in  gramine  molli 
propter  aquae  rivom  sub  ramis  arboris  altae 
non  magnis  opibus  iucunde  corpora  habebant, 
praesertim  cum  tempestas  ridebat  et  anni 
tempora  pingebant  viridantis  floribus  herbas. 

1395  tum  ioca,  tum  sermo,  tum  dulces  esse  cachinni 
consuerant.  agrestis  enim  tum  musa  vigebat  : 
tum  caput  atque  umeros  plexis  redimire  coronis     « 
floribus  et  foliis  lascivia  laeta  monebat, 
atque  extra  numerum  procedere  membra  moventes 

1400  duriter  et  duro  terram  pede  pellere  matrem; 
unde  oriebantur  risus  dulcesque  cachinni, 
omnia  quod  nova  tum  magis  haec  et  mira  vigebant. 
et  vigilantibus  hinc  aderant  solacia  somni, 
ducere  multimodis  voces  et  flectere  cantus 

1405  et  supera  calamos  unco  percurrere  labro  ; 
unde  etiam  vigiles  nunc  haec  accepta  tuentur, 
et  numerum  servare  sonis  didicere,  neque  hilo 
maiorem  interea  capiunt  dulcedinf  fructum 
quam  silvestre  genus  capiebat  terrigenarum. 

1410  nam  quod  adest  praesto ,  nisi  quid  cognovimus  ante 

suavius,  in  primis  placet  et  pollere  videtur, 
posteriorque  fere  melior  res  illa  reperta 
perdit  et  immutat  sensus  ad  pristina  quaeque. 
sic  odium  coepit  glandis,  sic  illa  relieta 

1415  strata  cubilia  sunt  herbis  et  frondibus  aucta. 
pellis  item  cecidit  vestis  contempta  ferinae; 
quam  reor  invidia  tali  tunc  esse  repertam , 
ut  letum  insidiis  qui  gessit  primus  obiret , 
et  tamen  inter  eos  distractam  sanguine  multo 

1420  disperasse  neque  in  fructum  convertere  quisse. 
tunc  igitur  pelles ,  mine  aurum  et  purpura  curis 
exercent  hominum  vitam  belloque  fatigant; 
quo  magis  in  nobis ,  ut  opinor,  culpa  resedit. 
frigus  enim  nudos  sine  pellibus  exeruciabat 

1425  terrigenas  :  at  nos  nil  laeclit  veste  carere 

purpurea  atque  auro  signisque  ingentibus  apta , 
dum  plebeia  tamen  sit ,  quae  defendere  possit. 
ergo  hominum  genus  in  cassum  frustraque  laborat 
semper  et  in  curis  consumit  inanibus  aevom, 

1430  nimirum ,  quia  non  cognovit  quae  sit  habendi 
finis  et  omnino  quoad  crescat  vera  voluptas: 
idque  minutatim  vitam  provexit  in  altum 
et  belli  magnos  commovit  funditus  aestus.  Il 
At  vigiles  mundi  magnum  versatili'  templum 

1435  sol  et  luna  suo  lustrantes  lumine  circum 
perdocuere  homines  annorum  tempora  verti 
et  certa  ratione  gerì  rem  atque  ordine  certo. 

Iam  validis  saepti  degebant  turribus  aevom , 
et  divisa  colebatur  discretaque  tellus , 

1440  iam  mare  velivolis  florebat  puppibus ,  et  res 
auxilia  ac  socios  iam  pacto  foedere  habebant, 
carminibus  cum  res  gestas  coepere  poétae 
tradere  :  nec  multo  priu'  sunt  dementa  reperta. 
propterea  quid  sit  prius  actum  respicere  aetas 

1445  nostra  nequit,  nisi  qua  ratio  vestigia  monstrat. 
Navigia  atque  agri  culturas ,  moenia ,  leges , 
arma,  vias ,  vestes ,  et  cetera  de  genere  horum , 
praemia ,  delicias  quoque  vitae  funditus  omnis , 

11* 

carmina,  picturas,  et  daedala  signa  polire, 
1450  usus  et  impigrae  simul  experientia  mentis 
paulatim  docuit  pedetemlim  progredientis. 
sic  unum  quicquid  paulatim  protrahit  aetas 
in  medium  ratioque  in  luminis  erigit  oras  : 
namque  alid  ex  alio  clarescere  conveniebat , 
1455  artibus  ad  summum  donec  venere  cacumen. 


T.  LUCRETI  CARI 

DE   RERUM   NATURA 

LIBER  SEXTUS. 


1  rimae  frugiparos  fetus  mortalibus  aegris 
dididerunt  quondam  praeclaro  nomine  Athenae , 
et  recreaverunt  vitam  legesque  rogarunt, 
et  primae  dederunt  solacia  dulcia  vitae , 
5  cum  genuere  virum  tali  cum  corde  repertum, 
omnia  vendico  qui  quondam  ex  ore  profudit; 
cuius ,  et  extincti ,  propter  divina  reperta 
divolgata  vetus  iam  ad  caelum  gloria  fertur. 
nam  cum  vidit  hic  ad  victum  quae  flagitat  usus 

10  omnia  iam  ferme  mortalibus  esse  parata , 
et,  proquam  posset ,  vitam  consistere  tutam, 
divitiis  homines  et  honore  et  laude  potentis 
affluere  atque  bona  gnatorum  excellere  fama, 
nec  minus  esse  domi  cuiquam  tamen  anxia  corda , 

15  atque  animi  ingratis  vitam  vexare  timore 
faustam  atque  infestis  cogi  saevire  querellis, 
intellegit  ibi  vitium  vas  efficere  ipsum , 
omniaque  illius  vitio  corrumpier  intus , 
quae  conlata  foris,  et  commoda,  cumque  venirent; 

20  partim  quod  fluxum  pertusumque  esse  videbat, 
,  ut  nulla  posset  ratione  explerier  umquam  ; 
partim  quod  taetro  quasi  conspurcare  sapore 
omnia  cernebat ,  quaecumque  receperat ,  intus. 
veridicis  igitur  purgavit  pectora  dictis, 

25  et  finem  statuit  cuppedinis  atque  timoris, 

exposuitque  bonum  summum,  quo  tendimus  omnes, 
quid  foret ,  atque  viam  monstravit ,  tramite  parvo 
qua  possemus  ad  id  recto  contendere  cursu , 
quidve  mali  foret  in  rebus  mortalibu'  passim , 

30  quod  fieret  naturali  varieque  volaret 

seu  causa  seu  vi,  quod  sic  natura  parasset, 
et  quibus  e  portis  occurri  cuique  deceret, 
et  genus  humanum  frustra  plerumque  probavit 
volvere  curarum  tristis  in  pectore  fluctus. 

35  nam  veìuti  pueri  trepidant  atque  omnia  caecis 
in  tenebris  metuunt ,  sic  nos  in  luce  timemus 
interdum,  nilo  quae  sunt  metuenda  magis  quam 
quae  pueri  in  tenebris  pavitant  fìnguntque  futura, 
hunc  igitur  terrorem  animi  tenebrasque  necessest 

40  non  radii  solis  nec  lucida  tela  diei 

discutiamo,  sed  naturae  species  ratioque. 
quo  magis  inceptum  pergam  pertexere  dictis. 

Et  quoniam  docui  mundi  mortalia  tempia 
esse  et  nativo  consistere  corpore  caelum , 

45  et  quaecumque  in  eo  fnint  possuntque  necessest 
pleraque  dissolui,  quae  restant  percipe  porro, 
quandoquidem  semel  insignem  conscendere  currum 
* 

ventorum  existant ,  placentur  omnia  rursum 

¥ 

quae  fuerint ,  sint  placato  conversa  furore  : 
50  cetera  quae  fieri  in  terris  caeloque  tuentur 
mortales ,  pavidis  cum  pendent  mentibu'  saepe, 
haec  faciunt  animos  humilis  formidine  divom 
depressosque  premunt  ad  terram  propterea  quod 
ignorantia  causarum  conferre  deorum 

55  cogit  ad  imperium  res  et  concedere  regnimi, 
[quorum  operum  causas  nulla  ratione  videre 
possunt  ac  fieri  divino  numine  rentur] 
nam  bene  qui  didicere  deos  securum  agere  aevom , 
si  tamen  interea  mirantur  qua  ratione 

60  quaeque  gerì  possint ,  praesertim  rebus  in  illis 
quae  supera  caput  aetheriis  cernuntur  in  oris, 
rursus  in  antiquas  referuntur  religionis , 
et  dominos  acris  adsciscunt,  omnia  posse 
quos  miseri  credunt ,  ignari  quid  queat  esse , 

65  quidnequeat,  finita  potestas  denique  cuique 
quanam  sit  rationi  atque  alte  terminus  haerens  ; 
quo  magis  errantes  caeca  ratione  feruntur. 
quae  nisi  respuis  ex  animo  longeque  remittis 
dis  indigna  putare  alienaque  pacis  eorum , 

70  delibata  deum  per  te  tibi  numina  sancta 

saepe  oberunt  ;  non  quo  violari  summa  deurn  vis 
possit,  ut  ex  ira  poenas  petere  inbibat  acris, 
sed  quia  tute  tibi  placida  cum  pace  quietos 
constitues  magnos  irarum  volvere  fluctus , 

75  nec  delubra  deum  placido  cum  pectore  adibis, 
nec  de  corpore  quae  sancto  simulacra  feruntur 
in  mentes  hominum  divinae  nuntia  formae , 
suscipere  haec  animi  tranquilla  pace  valebis. 
inde  videre  licet  qualis  iam  vita  sequatur. 

80  quam  quidem  ut  a  nobis  ratio  verissima  longe 
reiciat,  quamquam  sunt  a  me  multa  profecta , 
multa  tamen  restant  et  sunt  ornanda  politis 
versibus  :  est  ratio  fulgendi  visque  tonandi , 
sunt  tempestates  et  fulmina  clara  canenda, 

85  j|  quid  faciant  et  qua  de  causa  cumque  ferantur; 
ne  trepides  caeli  divisis  partibus  amens , 
unde  volans  ignis  pervenerit  aut  in  utram  se 
verterit  hinc  partim ,  quo  pacto  per  loca  septa 
insinuarit,  et  hinc  dominatus  ut  extulerit  se.  || 

90  quorum  operum  causas  nulla  ratione  videre 
possunt  ac  fieri  divino  numine  rentur. 
tu  mihi  supremae  praescripta  ad  candida  calcis 

currenti  spatium  praemonstra ,  callida  musa 
Calliope ,  requies  hominum  divomque  voluptas , 
95  te  duce  ut  insigni  capiam  cum  laude  coronam. 
Principio  tonitru  quatiuntur  caerula  caeli 
propterea  quia  concurrunt  sublime  volantes 
aetheriae  nubes  contra  pugnantibu'  ventis. 
nec  fit  enim  sonitus  caeli  de  parte  serena, 

100  veruni  ubicumque  magis  denso  sunt  agmine  nubes , 
tam  magis  hinc  magno  fremitus  fit  murmure  saepe. 
praeterea  neque  tam  condenso  corpore  nubes 
esse  queunt  quam  sunt  lapides  ac  tigna,  neque  autem 
tam  tenues  quam  sunt  nebulae  fumique  volantes  : 

105  nani  cadere  ab  bruto  deberent  pondere  pressae 
ut  lapides ,  aut  ut  fumus  constare  nequirent 
nec  cohibere  nives  gelidas  et  grandinio  imbris. 
dant  etiam  sonitum  patuli  super  aequora  mundi , 
carbasus  ut  quondam  magnis  intenta  theatris 

110  dat  crepitimi  malos  inter  iactata  trabesque, 
interdum  perscissa  furit  petulantibus  auris 
et  fragilis  sonitus  chartarum  commeditatur  : 
id  quoque  enim  genus  in  tonitru  cognoscere  possis , 
aut  ubi  suspensam  vestem  chartasve  volantis 

115  verberibus  venti  versant  planguntque  per  auras. 

fit  quoque  enim  interdum  ut  non  tam  concurrere  nubes 
frontibus  adversis  possint  quam  de  latere  ire 
diverso  motu  radentes  corpora  tractim, 
aridus  unde  auris  terget  sonus  ille  diuque 

120  ducitur ,  exierunt  donec  regionibus  artis. 

Hoc  etiam  pacto  tonitru  concussa  videntur 
omnia  saepe  gravi  tremere  et  divolsa  repente 
maxima  dissiluisse  capacis  moenia  mundi, 
cum  subito  validi  venti  conlecta  procella 

125  nubibus  intorsit  sese ,  conclusaque  ibidem 
turbine  versanti  magis  ac  magis  undique  nubem 
cogit  uti  fiat  spisso  cava  corpore  circum, 
post  ubi  conminuit  vis  eius  et  impetus  acer, 
tum  perterricrepo  sonitu  dat  scissa  fragorem. 

130  nec  mirum ,  cum  piena  animae  vensicula  parva 

noenu  ita  det  parvum  sonitum  displosa  repente. 

Est  etiam  ratio ,  cum  venti  nubila  perflant , 
ut  sonitus  faciant  :  etenim  ramosa  videmus 
nubila  saepe  modis  multis  atque  aspera  ferri  ; 

135  scilicet,  ut,  crebram  silvani  cumflamina  cauri 
perflant,  dant  sonitum  frondes  ramique  fragorem. 
fit  quoque  ut  interdum  validi  vis  incita  venti 
perscindat  nubem  perfringens  impete  recto  : 
nam  quid  possit  ibi  flatus  manifesta  docet  res , 

140  hic ,  ubi  lenior  est ,  in  terra  cum  tamen  alta 
arbusta  evolvens  radicibus  haurit  ab  imis. 
sunt  etiam  fluctus  per  nubila ,  qui  quasi  murmur 
dant  in  frangendo  graviter  ;  quod  item  fit  in  altis 
fluminibus  magnoque  mari ,  cum  frangitur  aestus. 

145  id  quoque ,  ubi  e  nubi  in  nubem  vis  incidit  ardens 
fulminis,  haec  multo  si  forte  umore  recepit 
ignem ,  continuo  magno  clamore  trucidat  ; 
ut  calidis  candens  ferrum  e  fornacibus  olim 
stridit ,  ubi  in  gelidum  propere  demersimus  imbrem. 

150  aridior  porro  si  nubes  accipit  ignem , 
uritur  ingenti  sonitu  succensa  repente  ; 
lauricomos  ut  si  per  montis  fiamma  vagetuf 
turbine  ventorum  comburens  impete  magno  : 
nec  res  ulla  magis  quam  Phoebi  Delphica  laurus 

155  terribili  sonitu  fiamma  crepitante  crematur. 
denique  saepe  geli  multus  fragor  atque  ruina 
grandinis  in  magnis  sonitum  dat  nubibus  alte  : 
ventus  enim  cum  confercit ,  franguntur  in  arto 
concreti  montes  nimborum  et  grandine  mixti. 

160      Fulgit  item ,  nubes  ignis  cum  semina  multa 
excussere  suo  concursu;  ceu  lapidem  si 
percutiat  lapis  aut  ferrum  :  nam  tum  quoque  lumen 
exilit  et  claras  scintillas  dissipat  ignis. 
sed  tonitrum  fit  uti  post  auribus  accipiamus , 

165  fulgere  quam  cernant  oculi,  quia  semper  ad  auris 
tardius  adveniunt  quam  visum  quae  moveant  res. 
id  licet  hinc  etiam  cognoscere.  caedere  si  quem 
ancipiti  videas  ferro  procul  arboris  auctum , 

ante  fit  ut  cernas  ictum  quam  plaga  per  auris 

170  det  sonitum:  sic  fulgorem  quoque  cernimus  ante 
quam  tonitrum  accipimus ,  pariter  qui  mittitur  igni 
e  simili  causa,  concursu  natus  eodem. 

Hoc  etiam  pacto  volucri  loca  lumine  tingunt 
nubes  et  tremulo  tempestas  impete  fulgit. 

175  ventus  ubi  invasit  nubem  et  versatus  ibidem 
fecit  ut  ante  cavam  docui  spissescere  nubem , 
mobilitate  sua  fervescit;  ut  omnia  motu 
percalefacta  vides  ardescere ,  plumbea  vero 
glans  etiam  longo  cursu  volvenda  liquescit. 

180  ergo  fervidus  hic  nubem  cum  perscidit  atram, 
dissipat  ardoris  quasi  per  vim  expressa  repente 
semina,  quae  faciunt  nictantia  fulgura  flammae  : 
inde  sonus  sequitur,  qui  tardius  adficit  auris 
quam  quae  perveniunt  oculorum  ad  lumina  nostra. 

185  scilicet ,  hoc  densis  fit  nubibus  et  simul  alte 
extructis  aliis  alias  super  impete  miro, 
nec  tibi  sit  frudi  quod  nos  inferna  videmus 
quam  sint  lata  magis  quam  sursum  extructa  quid  extent. 
contemplator  enim ,  cum  montibus  adsimulata 

190  nubila  portabunt  venti  transversa  per  auras , 
aut  ubi  per  magnos  montis  cumulata  videbis 
insuper  esse  aliis  alia  atque  urguere  superne 
in  statione  locata  sepultis  undique  ventis  ; 
tum  poteris  magnas  moles  cognoscere  eorum 

195  speluncasque  velut  saxis  pendentibu'  structas 
cernere ,  quas  venti  cum  tempestate  coorta 
conplerunt,  magno  indignantur  murmure  clausi 
nubibus ,  in  caveisque  ferarum  more  minantur , 
nunc  hinc  nunc  illinc  fremitus  per  nubila  mittunt, 

200  quaerentesq'ue  viam  circumversantur ,  et  ignis 
semina  convolvunt  e  nubibus  atque  ita  cogunt 
multa,  rotantque  cavis  flammam  fornacibus  intus, 
donec  divolsa  fulserunt  nube  corusci. 
Hac  etiam  fit  uti  de  causa  mobilis  ille 

205  devolet  in  terram  liquidi  color  aureus  ignis , 
semina  quod  nubes  ipsas  permulta  necessust 

ignis  habere  :  etenim  cum  sunt  umore  sine  ullo , 
flammeus  est  plerumque  colos  et  splendidus  ollis: 
quin  etiam  solis  de  lumine  multa  necessest 

210  concipere ,  ut  merito  rubeant  ignesque  profundant. 
hasce  igitur  cum  ventus  agens  contrusit  in  unum 
compressitque  locum  cogens ,  expressa  profundunt 
semina ,  quae  faciunt  flammae  fulgore  colores. 
fulgit  item,  cum  rarescunt  quoque  nubila  caeli. 

215  nam  cum  ventus  eas  leviter  diducit  euntis 
dissoluitque ,  cadant  ingratis  illa  necessest 
semina  quae  faciunt  fulgorem  :  tum  sine  taetro 
terrore  et  sonitu  fulgit  nulloque  tumultu. 

Quod  superest,  quali  natura  praedita  constent 

220  fulmina,  declarant  ictu  eius  inusta  vaporis 
signa  notaeque  gravis  halantis  sulpuris  auras  : 
ignis  enim  sunt  haec  non  venti  signa  neque  imbris. 
praeterea  saepe  accendunt  quoque  tecta  domorum 
et  celeri  fiamma  dominantur  in  aedibus  ipsis. 

225  hunc  tibi  subtilem  cum  primis  ignibus  ignem 
constituit  natura  minutis  mobilibusque 
corporibus ,  cui  nil  omnino  obsistere  possit. 
transit  enim  validum  fulmen  [per  septa  domorum 
clamor  ut  ac  voces  transit]  per  saxa ,  per  aera. 

230  et  liquidum  puncto  facit  aes  in  tempore  et  aurum, 
curat  item  ut  vasis  integris  vina  repente     - 
diffugiant ,  quia ,  nimirum ,  facile  omnia  circum 
conlaxat  rareque  facit  lateramina  vasis 
adveniens  calor  eius ,  et  insinuatus  in  ipsum 

235  mobiliter  soluens  differt  primordia  vini, 
quod  solis  vapor  aetatem  non  posse  videtur 
efficere  usque  adeo  pollens  fervore  corusco. 
tanto  mobilior  vis  et  dominantior  haec  est. 
Nunc  ea  quo  pacto  gignantur  et  impete  tanto 

240  fìant  ut  possint  ictu  discludere  turris, 

disturbare  domos ,  avellere  tigna  trabesque , 
et  lamenta  virimi  commoliri  atque  ciere , 
exanimare  homines ,  pecudes  prosternere  passim , 
cetera  de  genere  hoc  qua  vi  facere  omnia  possint, 

245  expediam ,  neque  te  in  promissis  plura  morabor. 
Fulmina  gignier  e  crassis  alteque  putandumst 
nubibus  extructis  :  nani  caelo  nulla  sereno 
nec  leviter  densis  mittuntur  nubibus  umquam. 
nani  dubio  procul  hoc  fieri  manifesta  docet  res  ; 

250  quod  tum  per  totum  concrescunt  aera  nubes , 
undique  uti  tenebras  omnis  Acherunta  reamur 
liquisse  et  magnas  caeli  complesse  cavernas. 
usque  adeo  tetra  nimborum  nocte  coorta 
inpendent  atrae  formidinis  ora  superne, 

255  cum  commoliri  tempestas  fulmina  coeptat. 

praeterea  persaepe  niger  quoque  per^nare  nimbus , 
ut  picis  e  caelo  demissum  flumen ,  in  undas 
sic  cadit  effertus  tenebris  procul  et  trahit  atram 
fulminibus  gravidam  tempestatem  atque  procellis, 

260  ignibus  ac  ventis  cum  primis  ipse  repletus , 
in  terra  quoque  ut  horrescant  ac  tecta  requirant. 
sic  igitur  supera  nostrum  caput  esse  putandumst 
tempestatem  altam.  neque  enim  caligine  tanta 
obruerent  terras,  nisi  inaedifìcata  superne 

265  multa  forent  multis  exempto  nubila  sole  : 
nec  tanto  possent  venientes  opprimere  imbri , 
flumina  abundare  ut  facerent  camposque  natare , 
si  non  extructis  foret  alte  nubibus  aether. 
hic  igitur  ventis  atque  ignibus  omnia  piena 

270  sunt  :  ideo  passim  fremitus  et  fulgura  fiunt. 
quippe  etenim  supra  docui  permulta  vaporis 
semina  habere  cavas  nubes ,  et  multa  necessest 
concipere  ex  solis  radiis  ardoreque  eorum. 
hoc  ubi  ventus  eas  idem  qui  cogit  in  unum 

275  forte  locum  quemvis,  expressit  multa  vaporis 
semina  seque  simul  cum  eo  commiscuit  igni, 
insinuatus  ibi  vortex  versatur  in  arto 
et  calidis  acuit  fulmen  fornacibus  intus  : 
nam  duplici  ratione  accenditur,  ipse  sua  cum 

280  mobilitate  calescit,  et  e  contagibus  ignis. 
inde  ubi  percaluit  venti  vis  et  gravis  ignis 
impetus  incessit,  maturimi  tum  quasi  fulmen 

perscindit  subito  nubem ,  ferturque  coruscis 
omnia  luminibus  lustrans  loca  percitus  ardor. 

285  quem  gravis  insequitur  sonitus ,  displosa  repente 
occidere  ut  caeli  videantur  tempia  superne, 
inde  tremor  terras  graviter  pertemptat ,  et  altum 
murmura  percurrunt  caelum  :  nam  tota  fere  tum 
tempestas  concussa  tremit  fremitusque  moventur. 

290  quo  de  concussu  sequitur  gravis  imber  et  uber , 
omnis  uti  videatur  in  imbrem  vertier  aether 
atque  ita  praecipitans  ad  diluviem  revocari: 
tantus  discidio  nubis  ventique  procella 
mittitur,  ardenti  sonitus  cum  provolat  ictu. 

295  est  etiam  cum  vis  extrinsecus  incita  venti 
incidit  in  calidam  maturo  fulmine  nubem  ; 
quam  cum  perscidit,  extemplo  cadit  igneus  ille 
vertex,  quem  patrio  vocitamus  nomine  fulmen. 
hoc  fit  idem  in  partis  alias ,  quocumque  tulit  vis. 

300  fìt  quoque  ut  interdum  venti  vis  missa  sine  igni 
igniscat  tamen  in  spatio  longoque  meatu, 
cum  venit  amittens  in  cursu  corpora  quaedam 
grandia ,  quae  nequeunt  pariter  penetrare  per  auras , 
atque  alia  ex  ipso  conradens  aere  portat 

305  parvola,  quae  faciunt  ignem  commixta  volando; 
non  alia  longe  ratione  ac  plumbea  saepe 
fervida  fit  glans  in  cursu ,  cum  multa  rigoris 
corpora  dimittens  ignem  concepit  in  auris. 
fit  quoque  ut  ipsius  plagae  vis  excitet  ignem , 

310  frigida  cum  venti  pepulit  vis  missa  sine. igni, 
nimirum ,  quia ,  cum  vementi  perculit  ictu , 
confluere  ex  ipso  possunt  dementa  vaporis , 
et  simul  ex  illa  quae  tum  res  excipit  ictum; 
ut ,  lapidem  ferro  cum  caedimus ,  evolat  ignis , 

315  nec ,  quod  frigida  vis  ferrist ,  hoc  setius  illi 
semina  concurrunt  calidi  fulgoris  ad  ictum. 
sic  igitur  quoque  res  accendi  fulmine  debet, 
opportuna  fuit  si  forte  et  idonea  flammis. 
nec  temere  omnino  piane  vis  frigida  venti 

320  esse  potest ,  ea  quae  tanta  vi  missa  supernest, 

quin ,  prius  in  cursu  si  non  accenditur  igni , 
at  tepefacta  tamen  veniat  commixta  calore. 

Mobilitas  autem  fìt  fulminis  et  gravis  ictus , 
et  celeri  ferme  percurrunt  fulmina  lapsu, 

325  nubibus  ipsa  quod  omnino  prius  incita  se  vis 
colligit  et  magnum  conamen  sumit  eundi , 
inde  ubi  non  potuit  nubes  capere  inpetis  auctum , 
exprimitur  vis  atque  ideo  volat  impete  miro , 
ut  validis  quae  de  tormentis  missa  feruntur. 

330  adde  quod  e  parvis  et  levibus  est  elementis , 
nec  facilest  tali  naturae  opsistere  quicquam  : 
inter  enim  fugit  ac  penetrat  per  rara  viarum , 
non  igitur  multis  offensibus  in  remorando 
haesitat,  hanc  ob  rem  celeri  volat  impete  labens , 

335  deinde ,  quod  omnino  natura  pondera  deorsum 
omnia  nituntur ,  cum  plagast  addita  vero , 
mobilitas  duplicatur  et  impetus  ille  gravescit, 
ut  vementius  et  citius  quaecumque  morantur 
obvia  discutiat  plagis  itinerque  sequatur. 

340  denique  quod  longo  venit  impete,  sumere  debet 
mobilitatem  etiam  atque  etiam,  quae  crescit  eundo 
et  validas  auget  virìs  et  roborat  ictum  : 
nam  facit  ut  quae  sint  illius  semina  cumque 
e  regione  locum  quasi  in  unum  cuncta  ferantur, 

345  omnia  coniciens  in  eum  volventia  cursum. 
forsitan  ex  ipso  veniens  trahat  aere  quaedam 
corpora ,  quae  plagis  incendunt  mobilitatem. 
incolumisque  venit  per  res  atque  integra  transit 
multa ,  foraminibus  liquidus  quia  trans  volat  ignis. 

350  multaque  perfigit,  cum  corpora  fulminis  ipsa 
corporibus  rerum  inciderunt,  qua  texta  tenentur. 
dissoluit  porro  facile  aes  aurumque  repente 
confervefacit ,  e  parvis  quia  facta  minute 
corporibus  vis  est  et  levibus  ex  elementis , 

355  quae  facile  insinuantur  et  insinuata  repente 
dissoluont  nodos  omnis  et  vincla  relaxant. 
autumnoque  magis  stellis  fulgentibus  apta 
concutitur  caeli  domus  undique  totaque  tellus  , 

et  cum  tempora  se  veris  florentia  pandunt. 

360  frigore  enim  desunt  ignes ,  ventique  calore 
defìciunt  neque  sunt  tara  denso  corpore  nubes. 
interutraque  igitur  cum  caeli  tempora  Constant, 
tum  variae  causae  concurrunt  fulminis  omnes  : 
nam  fretus  ipse  anni  permiscet  frigus  et  aestum , 

365  quorum  utrumque  opus  est  fabricanda  ad  fulmina  nubi , 
ut  discordia  sit  rerum  magno que  tumultu 
ignibus  et  ventis  furibundus  fluctuet  aér. 
prima  caloris  enim  pars  si  est  postrema  rigoris , 
tempus  id  est  vermini ,  quo  res  pugnare  necessest 

370  dissimilis  inter  sese  turbareque  mixtas  : 
et  calor  extremus  primo  cum  frigore  mixtus 
volvitur ,  autumni  quod  fertur  nomine  tempus , 
hic  quoque  confligunt  hiemes  aestatibus  acres. 
propterea  freta  sunt  haec  anni  nominitanda , 

375  nec  mirumst,  in  eo  si  tempore  plurima  fiunt 
fulmina  tempestasque  cietur  turbida  caelo , 
ancipiti  quoniam  bello  turbatur  utrimque , 
lune  flammis ,  illinc  ventis ,  umoreque  mixto. 
Hoc  est  igniferi  naturam  fulminis  ipsam 

380  perspicere  et  qua  vi  faciat  rem  quamque  videre , 
non  Tyrrhena  retro  volventem  carmina  frustra 
indicia  occultae  divum  perquirere  mentis , 
unde  volans  ignis  pervenerit  aut  in  utram  se 
verterit  hinc  partim ,  quo  pacto  per  loca  saepta 

385  insinuarit ,  et  hinc  dominatus  ut  extulerit  se , 
quidve  no  cere  queat  de  caelo  fulminis  ictus, 
quod  si  Iuppiter  atque  alii  fulgentia  divi 
terrifico  quatiunt  sonitu  caelestia  tempia 
et  iaciunt  ignem  quo  cuiquest  cumque  voluptas , 

390  cur  quibus  incautum  scelus  aversabile  cumquest 
non  faciunt  icti  flammas  ut  fulguris  halent 
pectore  perfìxo,  documen  mortalibus  acre, 
et  potius  nulla  sibi  turpi  conscius  in  re 
volvitur  in  flammis  innoxius  inque  peditur 

395  turbine  cadesti  subito  correptus  et  igni? 

cur  etiam  loca  sola  petunt  frustraque  laborant? 

an  tum  bracchia  consuescunt  firmantque  lacertos? 
in  terraque  patris  cur  telum  perpetiuntur 
optundi?  cur  ipse  sinit,  neque  parcit  in  hostis? 

400  denique  cur  numquam  caelo  iacit  undique  puro 
Iuppiter  in  terras  fulmen  sonitusque  profundit? 
an  simul  ac  nubes  successere ,  ipse  in  eas  tum 
descendit,  prope  ut  hinc  teli  determinet  ictus? 
in  mare  qua  porro  mittit  ratione  ?  quid  undas 

405  arguit  et  liquidam  molem  camposque  natantis? 
praeterea  si  vult  caveamus  fulminis  ictum , 
cur  dubitat  facere  ut  possimus  cernere  missum? 
si  necopinantis  autem  volt  opprimere  igni , 
cur  tonat  ex  illa  parte ,  ut  vitare  queamus , 

410  cur  tenebras  ante  et  fremitus  et  murmura  concit? 
et  simul  in  multas  partis  qui  credere  possis 
mittere?  an  hoc  ausis  numquam  contendere  factum, 
ut  fierent  ictus  uno  sub  tempore  plures? 
at  saepest  numero  factum  fìerique  necessest, 

415  ut  pluere  in  multis  regionibus  et  cadere  imbris , 
fulmina  sic  uno  fieri  sub  tempore  multa, 
postremo  cur  sancta  deum  delubra  suasque 
discutit  infesto  praeclaras  fulmine  sedes 
et  bene  facta  deum  frangit  simulacra  suisque 

420  demit  imaginibus  violento  volnere  honorem? 
altaque  cur  plerumque  petit  loca ,  plurimaque  eius 
montibus  in  summis  vestigia  cernimus  ignis  ? 

Quod  superest ,  facilest  ex  his  cognoscere  rebus , 
presteras  Grai  quos  ab  re  nominitarunt , 

425  in  mare  qua  missi  veniant  ratione  superne, 
nam  fit  ut  interdum  tamquam  demissa  columna 
in  mare  de  caelo  descendat ,  quam  freta  circum 
fervescunt  graviter  spirantibus  incita  flabris, 
et  quaecumque  in  eo  tum  sint  deprensa  tumultu 

430  navigia  in  summum  veniant  vexata  periclum. 
hoc  fit  ubi  interdum  non  quit  vis  incita  venti 
rumpere  quam  coepit  nubem,  sed  deprimit,  ut  sit 
in  mare  de  caelo  tamquam  demissa  columna , 
paulatim,  quasi  quid  pugno  bracchique  superne 

435  coniectu  trudatur  et  extendatur  in  undas  ; 

quam  cum  discidit,  hinc  prorumpitur  in  mare  venti 
vis  et  fervorem  mirum  concinnat  in  undis  : 
versabundus  enim  turbo  descendit  et  illam 
dedueit  pariter  lento  cum  corpore  nubem; 

440  quam  simul  ac  gravidam  detrusit  ad  aequora  ponti , 
ille  in  aquam  subito  totum  se  inmittit  et  omne 
excitat  ingenti  sonitu  mare  fervere  cogens. 
fit  quoque  ut  involvat  venti  se  nubibus  ipse 
vertex ,  conradens  ex  aere  semina  nubis , 

445  et  quasi  demissum  caelo  presterà  imitetur: 
hic  ubi  se  in  terras  demisit  dissoluitque , 
turbinis  inmanem  vim  provomit  atque  procellae. 
sed  quia  fit  raro  omnino  montisque  necessest 
officere  in  terris ,  apparet  crebrius  idem 

450  prospectu  maris  in  magno  caeloque  patenti. 

Nubila  concrescunt,  ubi  corpora  multa  volando 
hoc  supero  in  caeli  spatio  colere  repente 
asperiora,  moris  quae  possint  indupedita 
exiguis  tamen  inter  se  comprensa  teneri. 

455  haec  faciunt  primum  parvas  consistere  nubes  : 
inde  haec  comprendunt  inter  se  conque  gregantur 
et  coniungendo  crescunt  ventisque  feruntur 
usque  adeo  donec  tempestas  saeva  coortast. 
fit  quoque  uti  montis  vicina  cacumina  caelo 

460  quam  sint  quoque  magis ,  tanto  magis  edita  fument 
adsidue  furvae  nubis  caligine  crassa 
propterea  quia ,  cum  consistunt  nubila  primum , 
ante  videre  oculi  quam  possint,  tenvia,  venti 
portantes  cogunt  ad  summa  cacumina  montis: 

465  hic  demum  fit  uti  turba  maiore  coorta 
et  condensa  queant  apparere  et  simul  ipso 
vertice  de  montis  videantur  surgere  in  aethram  : 
nam  loca  declarat  sursum  ventosa  patere 
res  ipsa  et  sensus ,  montis  cum  ascendimus  altos. 

470  praeterea  permulta  mari  quoque  tollere  toto 
corpora  naturam  declarant  litore  vestes 
suspensae ,  cum  concipiunt  umoris  adhaesum. 


VI  177 

quo  magis  ad  nubis  augendas  multa  videntur 
posse  quoque  e  salso  consurgere  momine  ponti  : 

475  nani  ratio  consanguineast  umoribus  ollis. 
praeterea  fluviis  ex  omnibus  et  simul  ipsa 
surgere  de  terra  nebulas  aestumque  videmus, 
quae  velut  halitus  hinc  ita  sursum  expressa  feruntur 
suffunduntque  sua  caelum  caligine  et  altas 

480  suffìciunt  nubis  paulatim  conveniundo  : 

urget  enim  quoque  signiferi  super  aetheris  aestus 
et  quasi  densendo  subtexit  caerula  nimbis. 
fìt  quoque  ut  huc  veniant  in  caelum  extrinsecus  illa 
corpora  quae  faciunt  nubis  nimbosque  volantis  : 

485  innumerabilem  enim  numerum  summamque  profundi 
esse  infmitam  docui ,  quantaque  volarent 
corpora  mobilitate  ostendi  quamque  repente 
inmemorabile  per  spatium  transire  solerent. 
haut  igitur  mirumst ,  si  parvo  tempore  saepe 

490  tam  magnae  molis  tempestas  atque  tenebrae 
coperiunt  maria  ac  terras  inpensa  superne , 
undique  quandoquidem  per  caulas  aetheris  omnis 
et  quasi  per  magni  circum  spiracula  mundi 
exitus  introitusque  elementis  redditus  extat. 

495      Nunc  age ,  quo  pacto  pluvius  concrescat  in  altis 
nubibus  umor,  et  in  terras  demissus  ut  imber 
decidat,  expediam.  primum  iam  semina  aquai 
multa  simul  vincam  consurgere  nubibus  ipsis 
omnibus  ex  rebus,  pariterque  ita  crescere  utrumque , 

500  et  nubis ,  et  aquam ,  quaecumque  in  nubibus  extat , 
ut  pariter  nobis  corpus  cum  sanguine  crescit, 
sudor  item,  atque  umor  quicumque  est  denique  membris. 
concipiunt  etiam  multum  quoque  saepe  marinum 
umorem ,  veluti  pendentia  veliera  lanae , 

505  cum  supera  magnum  mare  venti  nubila  portant. 
consimili  ratione  ex  omnibus  amnibus  umor 
tollitur  in  nubis.  quo  cum  bene  semina  aquarum 
multa  modis  multis  convenere  undique  adaucta , 
confertae  nubes  imbris  demittere  certant 

510  dupliciter  :  nam  vis  venti  contrudit,  et  ipsa 

copia  nimborum  turba  maiore  coacta 
urget,  de  supero  premit ,  ac  facit  effluere  imbris. 
praeterea  cum  rarescunt  quoque  nubila  ventis 
aut  dissolvuntur ,  solis  super icta  calore, 

515  mittunt  umorem  pluvium ,  stillantque ,  quasi  igni 
cera  super  calido  tabescens  multa  liquescat. 
sed  vemens  imber  fit ,  ubi  vementer  utraque 
nubila  vi  cumulata  premuntur  et  impete  venti, 
at  remanere  diu  pluviae  longumque  morari 

520  consuerunt ,  ubi  multa  cientur  semina  aquarum , 
atque  aliis  aliae  nubes  nimbique  rigantes 
insuper  atque  omni  vulgo  de  parte  feruntur, 
terraque  cum  fumans  umorem  tota  redhalat. 
hic  ubi  sol  radiis ,  tempestatem  inter  opacam , 

525  adversa  fulsit  nimborum  aspargine  contra , 
tum  color  in  nigris  existit  nubibus  arqui. 

Cetera  quae  seorsum  crescunt  seorsumque  creantur 
et  quae  concrescunt  in  nubibus ,  omnia ,  prorsum 
omnia ,  nix ,  venti ,  gran  do ,  gelidaeque  pruinae , 

530  et  vis  magna  geli ,  magnum  duramen  aquarum , 
et  mora  quae  fluvios  passim  refrenat  euntis , 
perfacilest  tamen  haec  reperire  animo que  videre 
omnia  quo  pacto  fiant  quareve  creentur, 
cum  bene  cognoris  elementis  reddita  quae  sint. 

535      Nunc  age ,  quae  ratio  terrai  motibus  extet 
percipe.  et  in  primis  terram  fac  ut  esse  rearis 
supter  item  ut  supera  ventosis  undique  plenam 
speluncis ,  multosque  lacus  multasque  lucunas 
in  gremio  gerere  et  rupes  deruptaque  saxa: 

540  multaque  sub  tergo  terrai  flumina  tecta 

volvere  vi  fluctus  summersaque  saxa  putandumst  : 
undique  enim  similem  esse  sui  res  postulat  ipsa. 
his  igitur  rebus  subiunctis  suppositisque 
terra  superne  tremit  magnis  concussa  ruinis, 

545  subter  ubi  ingentis  speluncas  subruit  aetas  : 
quippe  cadunt  toti  montes,  magnoque  repente 
concussu  late  disserpunt  inde  tremores. 
et  merito,  quoniam  plaustri  concussa  tremescunt 

tecta,  viam  propter,  non  magno  pondere  tota, 

550  nec  minus  exultant,  et  ubi  lapi'  cumque  viai 
ferratos  utrimque  rotarum  succutit  orbes. 
fit  quoque ,  ubi  in  magnas  aqiiae  vastasque  lucunas 
gleba  vetustate  e  terra  provolvitur  ingens , 
ut  iactetur  aquae  fluctu  quoque  terra  vacillans  ; 

555  ut  vas  mterdum  non  quit  constare ,  nisi  umor 
destitit  in  dubio  fluctu  iactarier  intus. 

Praeterea  ventus  cum  per  loca  subcava  terrae 
collectus  parte  ex  una  procumbit  et  urget 
obnixus  magnis  speluncas  viribus  altas  , 

560  incumbit  tellus  quo  venti  prona  premit  vis  : 
tum  supera  terram  quae  sunt  extructa  domorum, 
ad  caelumque  magis  quanto  sunt  edita  quaeque  , 
inclinata  abeunt  in  eandem  prodita  partem , 
protractaeque  trabes  inpendent  ire  paratae. 

565  et  metuunt  magni  naturam  credere  mundi 
exitiale  aliquod  tempus  clademque  manere , 
cum  videant  tantam  terrarum  incumbere  molem  ! 
quod  nisi  respirent  venti ,  vis  nulla  refrenet 
res  neque  ab  exitio  possit  reprehendere  euntis  : 

570  nunc  quia  respirant  alternis  inque  gravescunt 
et  quasi  collecti  redeunt  ceduntque  repulsi, 
saepius  hanc  ob  rem  minitatur  terra  ruinas 
quam  facit  :  inclinatur  enim  retroque  recellit  y 
et  recipit  prolapsa  suas  in  pondera  sedes. 

575  hac  igitur  ratione  vacillant  omnia  tecta 

summa  magis  mediis  ,  media  imis ,  ima  perhilum. 

Est  haec  eiusdem  quoque  magni  causa  tremoris , 
ventus  ubi  atque  animae  subito  vis  maxima  quaeclam 
aut  extrinsecus  aut  ipsa  tellure  coorta 

580  in  loca  se  cava  terrai  coniecit,  ibique  v 
speluncas  inter  magnas  fremit  ante  tumultu 
versabundaque  portatur,  post  incita  cum  vis 
exagitata  foras  erumpitur  et  simul  altam 
diffindens  terram  magnum  concinnat  hiatum. 

585  in  Syria  Sidone  quod  accidit  et  fuit  Aegi 
in  Peloponneso ,  quas  exitus  hic  animai 

12* 


180  VI 

disturbat  urbes  et  terree  motus  obortus  : 
multaque  praeterea  ceciderunt  moenia  magnis 
motibus  in  terris ,  et  multae  per  mare  pessum 

590  subsedere  suis  pariter  cum  civibus  urbes. 

quod  nisi  prorumpit ,  tamen  impetus  ipse  animai 
et  fera  vis  venti  per  crebra  foramina  terrae 
dispertitur  ut  horror  et  incutit  inde  tremorem; 
frigus  uti  nostros  penitus  cum  venit  in  artus , 

595  concutit  invitos  cogens  tremere  atque  movere, 
ancipiti  trepidant  igitur  terrore  per  urbis , 
tecta  superne  timent ,  metuunt  inferne  cavernas 
terrai  ne  dissoluat  natura  repente , 
neu  distracta  suumlate  dispandat  hiatum 

600  atque  suis  confusa  velit  compiere  ruinis. 

proinde  licet  quamvis  caelum  terramque  reantur 
incorrupta  fore  aeternae  mandata  saluti  : 
et  tamen  interdum  praesens  vis  ipsa  perieli 
subdit  adhuc  stimulum  quadam  de  parte  timoris , 

605  ne  pedibus  raptim  tellus  subtracta  feratur 

in  barathrum,  rerumque  sequatur  prodita  summa 
funditus,  et  fiat  mundi  confusa  ruma. 

|]  Principio  mare  mirantur  non  reddere  maius 
naturam,  quo  sit  tantus  decursus  aquarum, 

610  omnia  quo  veniant  ex  omni  flumina  parte, 
adde  vagos  imbris  tempestatesque  volantes , 
omnia  quae  maria  ac  terras  sparguntque  rigantque  : 
adde  suos  fontis  :  tamen  ad  maris  omnia  summam 
guttai  vix  instar  erunt  unius  adaugmen; 

615  quo  minus  est  mirimi  mare  non  augescere  magnani. 
praeterea  magnani  sol  partem  detrahit  aestu. 
quippe  videmus  enim  vestis  umore  madentis 
exsiccare  suis  radiis  ardentibu'  solem  : 
at  pelage  multa  et  late  substrata  videmus. 

620  proinde  licet  quamvis  ex  uno  quoque  loco  sol 
umoris  parvam  delibet  ab  aequore  partem  : 
largiter  in  tanto  spatio  tamen  auferet  undis. 
tum  porro  venti  quoque  magnani  tollere  partem 
umoris  possunt  verrentes  aequora ,  ventis 

625  una  nocte  vias  quoniam  persaepe  videmus 
siccari  mollisque  luti  concrescere  crustas. 
praeterea  docui  multum  quoque  tollere  nubes 
umorem  magno  conceptum  ex  aequore  ponti , 
et  passim  toto  terrarum  spargere  in  orbi , 

630  cum  pluit  in  terris  et  venti  nubila  portant. 
postremo  quoniam  raro  cum  corpore  tellus 
est  3  et  coniunctast ,  oras  maris  undique  cingens , 
debet ,  ut  in  mare  de  terris  venit  umor  aquai , 
in  terras  itidem  manare  ex  aequore  salso  : 

635  percolatur  enim  virus  ,  retroque  remanat 
materies  umoris  et  ad  caput  amnibus  omnis 
confluit ,  inde  super  terras  redit  agmine  dulci 
qua  vìa  secta  semel  liquido  pede  detulit  undas.  [j 
Nunc  ratio  quae  sit,  per  fauces  montis  ut  Aetnae 

640  expirent  ignes  interdum  turbine  tanto , 

expediam:  neque  enim  mediocri  clade  coorta 
flammea  tempestas  Siculum  dominata  per  agros 
fmitimis  ad  se  convertit  gentibus  ora , 
fumida  cum  caeli  scintillare  omnia  tempia 

645  cernentes  pavida  complebant  pectora  cura, 
quid  moliretur  rerum  natura  novarum. 

Hisce  tibi  in  rebus  latest  alteque  videndum 
et  longe  cunctas  in  partis  dispiciendum , 
ut  reminiscaris  summam  rerum  esse  profundam, 

650  et  videas  caelum  summai  totius  unum 

quam  sit  parvula  pars  et  quam  multesima  constet , 
nec  tota  pars ,  homo  terrai  quota  totius  unus. 
quod  bene  propositum  si  piane  contueare 
ac  videas  piane ,  mirari  multa  relinquas. 

655  numquis  enim  nostrum  miratur ,  siquis  in  artus 
accepit  calido  febrim  fervore  coortam 
aut  alium  quemvis  morbi  per  membra  dolorem? 
opturgescit  enim  subito  pes,  arripit  acer 
saepe  dolor  dentes,  oculos  invadit  in  ipsos, 

660  existit  sacer  ignis  et  urit  corpore  serpens 

quamcumque  arripuit  partim ,  repitque  per  artus , 
nimirum ,  quia  sunt  multarum  semina  rerum , 

et  satis  haec  tellus  nobis  caelumque  mali  fert, 
unde  queat  vis  immensi  procrescere  morbi. 

665  sic  igitur  toti  caelo  terraeque  putandumst 
ex  infinito  satis  omnia  suppeditare , 
unde  repente  queat  tellus  concussa  moveri 
perque  mare  ac  terras  rapidus  percurrere  turbo , 
ignis  abundare  Àetnaeus,  flammescere  caelum: 

670  id  quoque  enim  fìt ,  et  ardescunt  caelestia  tempia , 
et  tempestates  pluviae  graviore  coortu 
sunt ,  ubi  forte  ita  se  tetulerunt  semina  aquarum. 
f  at  nimis  est  ingens  incendi  turbidus  ardor.' 
scilicet ,  et  fluvius  quivis  est  maximus  ei 

675  qui  non  ante  aliquem  rnaiorem  vidit ,  et  ingens 
arbor  homoque  videtur,  et  omnia  de  genere  omni 
maxima  quae  vidit  quisque,  haec  ingentia  fìngit, 
cum  tamen  omnia  cum  caelo  terraque  marique 
nil  sint  ad  summam  summai  totius  omnem. 

680      Nunc  tamen  illa  modis  quibus  inritata  repente 
fiamma  foras  vastis  Aetnae  fornacibus  efflet , 
expediam.  primum  totius  subcava  montis 
est  natura,  fere  silicum  suffulta  cavernis. 
omnibus  est  porro  in  speluncis  ventus  et  aér. 

685  ventus  enim  fit,  ubi  est  agitando  percitus  aér: 
hic  ubi  percaluit  calefecitque  omnia  circum 
saxa  furens ,  qua  contingit ,  terramque ,  et  ab  ollis 
excussit  calidum  flammis  velocibus  ignem , 
tollit  se  ac  rectis  ita  faucibus  eicit  alte. 

690  fert  itaque  ardorem  longe ,  longeque  favillam 
differt ,  et  crassa  volvit  caligine  fumum , 
extruditque  simul  mirando  pondere  saxa; 
ne  dubites  quin  haec  animai  turbida  sit  vis. 
praeterea  magna  ex  parti  mare  montis  ad  eius 

695  radices  frangit  fluctus  aestumque  resorbet. 
ex  hoc  usque  mari  speluncae  montis  ad  altas 
perveniunt  subter  fauces.  hac  ire  fatendumst 
et  penetrare  maris  penitus  percocta  in  apertum 
atque  efflare  foras,  ideoque  extollere  flammam 

700  saxaque  subiectare  et  arenae  tollere  nimbos. 

in  summo  sunt  vertice  enim  crateres ,  ut  ipsi 

nominitant;  nos  quod  fauces  perhibemus  et  ora. 

Sunt  aliquot  quoque  res  quarum  unam  dicere  causam 

non  satis  est ,  veruni  pluris ,  unde  una  tamen  sit  ; 
705  corpus  ut  exanimum  siquod  procul  ipse  iacere 

conspicias  hominis ,  fit  ut  omnis  dicere  causas 

conveniat  leti ,  dicatur  ut  illius  una  : 

nani  neque  eum  ferro  nec  frigore  vincere  possis 

interiisse  neque  a  morbo  neque  forte  veneno , 
710  veruni  aliquid  genere  esse  ex  hoc  quod  contigit  ei 

scimus.  item  in  multis  hoc  rebus  dicere  habemus. 
Nilus  in  aestatem  crescit  campisque  redundat , 

unicus  in  terris  Aegypti  totius  amnis. 

is  rigat  Aegyptum  medium  per  saepe  calorem , 
715  aut  quia  sunt  aestate  aquilones  ostia  contra , 

anni  tempore  eo  qui  etesiae  esse  feruntur , 

et  contra  fluvium  flantes  remorantur  et  undas 

cogentes  sursus  replent  coguntque  manere. 

nam  dubio  procul  haec  adverso  flabra  feruntur 
720  flumine  ,  quae  gelidis  ab  stellis  axis  aguntur  : 

ille  ex  aestifera  parti  venit  amnis  ab  austro , 

inter  nigra  virum  percocto  saecla  colore 

exoriens  penitus  media  ab  regione  diei. 

est  quoque  uti  possit  rnagnus  congestus  arenae 
725  fluctibus  adversis  oppilare  ostia  contra , 

cum  mare  permotum  ventis  ruit  intus  arenam  ; 

quo  fit  uti  pacto  liber  minus  exitus  amni 

et  prò  eli  vis  item  fiat  minus  impetus  undis. 

fit  quoque  uti  pluviae ,  forsan ,  magis  ad  caput  ei 
730  tempore  eo  fìant,  quod  etesia  flabra  aquilonum 

nubila  coniciunt  in  eas  tunc  omnia  partis  : 

scilicet,  ad  mediani  regionem  eiecta  diei 

cum  convenerunt ,  ibi  ad  altos  denique  montis 

contrusae  nubes  coguntur  vique  premuntur. 
735  forsitan  Aethiopum  penitus  de  montibus  altis 

crescat,  ubi  in  campos  albas  descendere  ningues 

tabificis  subigit  radiis  sol  omnia  lustrans. 

Nunc  age,  Averna  Ubi  quae  sint  loca  cumque  lacusque 


184  VI 

expediam,  quali  natura  praedita  constent. 

740  principio ,  quo  Averna  vocantur  nomine ,  id  ab  re 
inpositumst,  quia  sunt  avibus  contraria  cunctis, 
e  regione  ea  quod  loca  cum  venere  volantes , 
remigi  oblitae  pennarum  vela  remittunt , 
praecipitesque  cadunt  molli  cervice  profusae 

745  in  terram ,  si  forte  ita  fert  natura  locorum , 

aut  in  aquam ,  si  forte  lacus  substratus  Àvernist. 
is  locus  est  Cumàs  apud,  acri  sulpure  montes 
oppleti  calidis  ubi  fumant  fontibus  aucti  ; 
est  ut  Athenaeis  in  moenibus ,  arcis  in  ipso 

750  vertice,  Palladis  ad  templum  Tritonidis  almae, 
quo  numquam  pennis  appelìunt  corpora  raucae 
cornices ,  non  cum  fumant  altaria  donis  : 
usque  adeo  fugitant  non  iras  Palladis  acris 
pervigili  causa,  Graium  ut  cecinere  poètae, 

755  sed  natura  loci  vi  ibus  offlcit  ipsa  suapte. 
in  Syria  quoque  fertur  item  locus  esse  videri, 
quadripedes  quoque  quo  simul  ac  vestigia  primum 
intulerint ,  graviter  vis  cogat  concidere  ipsa , 
manibus  ut  si  fit  divis  mactatu'  repente. 

760  omnia  quae  naturali  ratione  geruntur , 
et  quibus  effìant  causis  apparet  origo  ; 
ianua  ne  Puteis  Orci  regionibus  esse 
credatur,  post  bine  animas  Acheruntisin  oras 
ducere  forte  deos  manis  inferne  reamur, 

765  naribus  alipedes  ut  cervi  saepe  putantur 
ducere  de  latebris  serpentia  saecla  ferarum. 
quod  procul  a  vera  quam  sit  ratione  repulsum 
percipe  :  nam  de  re  nunc  ipsa  dicere  conor. 

Principio  hoc  dico ,  quod  dixi  saepe  quoque  ante , 

770  in  terra  cuiusque  modi  rerum  esse  iìguras  ; 

multa ,  cibo  quae  sunt ,  vitalia ,  multaque ,  morbos 
incutere  et  mortem  quae  possint  adcelerare. 
et  magis  esse  aliis  alias  animantibus  aptas 
res  ad  vitai  rationem  ostendimus  ante 

775  propter  dissimilem  naturam  dissimilisque 
texturas  inter  sese  primasque  figuras. 

multa  meant  inimica  per  auris,  multa  per  ipsas 

insinuant  naris  infesta  atque  aspera  adactu , 

nec  sunt  multa  parum  tactu  vitanda  neque  autem 
780  aspectu  fugienda  saporeque  tristia  quae  sint. 

Deinde  videre  licet  quam  multae  sint  homini  res 

acriter  infestae  sensu  spurcaeque  gravesque; 

arboribus  primum  certis  gravis  umbra  tributa 

usque  adeo ,  capitis  faciant  ut  saepe  dolores , 
785  siquis  eas  supter  iacuit  prostratus  in  herbis. 

est  etiam  magnis  Heliconis  montibus  arbos 

floris  odore  hominem  taetro  consueta  necare. 

scilicet ,  haec  ideo  terris  ex  omnia  surgunt 

multa  modis  multis  multarum  semina  rerum , 
790  quod  permixta  gerit  tellus  discretaque  tradit. 

nocturnumque  recens  extinctum  lumen  ubi  acri 

nidore  offendit  nares ,  consopit  ibidem 

concidere  et  spumas  qui  morbo  mittere  suevit. 

castoreoque  gravi  mulier  sopita  recumbit , 
795  et  manibus  nitidum  teneris  opus  effluit  ei , 

tempore  eo  si  odoratasi  quo  menstrua  solvit. 

multaque  praeterea  languentia  membra  per  artus 

solvunt  atque  animam  labefactant  sedibus  intus. 

denique  si  calidis  etiam  cunctare  lavabris 
800  plenior  et  laveris ,  solio  ferventis  aquai 

quam  facile  in  medio  fit  uti  des  saepe  ruinas  ! 

carbonumque  gravis  vis  atque  odor  insinuatur 

quam  facile  in  cerebrum ,  nisi  aquam  praecepimus  ante  ! 

at  cum  membra  domus  percepit  fervidior  vis , 
805  tum.fìt  odor  viri  plagae  mactabilis  instar. 

nonne  vides  etiam  terra  quoque  sulpur  in  ipsa 

gignier  et  taetro  concrescere  odore  bitumen; 

denique  ubi  argenti  venas  aurique  secuntur , 

terrai  penitus  scrutantes  abdita  ferro , 
810  qualis  expiret  Scaptensula  subter  odores? 

quidve  mali  fit  ut  exhalent  aurata  metalla  ! 

quas  hominum  reddunt  facies  qualisque  colores  ! 

nonne  vides  audisve  perire  in  tempore  parvo 

quam  soleant,  et  quam  vitai  copia  desit, 

815  quos  opere  in  tali  cohibet  vis  magna  necessis? 
hos  igitur  tellus  omnis  exaestuat  aestus 
expiratque  foras  in  apertum  promptaque  caeli. 

Sic  et  Averna  loca  alitibus  summittere  debent 
mortiferam  vim ,  de  terra  quae  surgit  in  auras , 

820  ut  spatium  caeli  quadam  de  parte  venenet; 
quo  simul  ac  primum  pennis  delata  sit  ales, 
impediatur  ibi  caeco  correpta  veneno , 
ut  cadat  e  regione  loci,  qua  derigit  aestus. 
quo  cum  conruit,  hic  eadem  vis  illius  aestus 

825  reliquias  vitae  membris  ex  omnibus  aufert. 

quippe  etenim  primo  quasi  quendam  conciet  aestum  : 
posterius  fit  uti ,  cum  iam  cecidere  veneni 
in  fontis  ipsos ,  ibi  sit  quoque  vita  vomenda 
propterea  quod  magna  mali  fit  copia  circum. 

830      Fit  quoque  ut  interdum  vis  haec  atque  aestus  Averni 
aera,  qui  inter  avis  cumquest  terramque  locatus, 
discutiat,  prope  uti  locus  hic  linquatur  inanis. 
cuius  ubi  e  regione  loci  venere  volantes , 
claudicat  extemplo  pinnarum  nisus  inanis , 

835  et  conamen  utrimque  alarum  proditur  omne. 
hic  ubi  nixari  nequeunt  insistereque  alis , 
scilicet,  in  terram  delabi  pondere  cogit 
natura,  et  vacuum  prope  iam  per  inane  iacentes 
dispergunt  animas  per  caulas  corporis  omnis. 


840  frigidior  porro  in  puteis  aestate  fit  umor , 
rarescit  quia  terra  calore ,  et  semina  si  quae 
forte  vaporis  habet  proprii,  dimittit  in  auras. 
quo  magis  est  igitur  tellus  effeta  calore , 
fit  quoque  frigidior  qui  in  terrast  abditus  umor. 

845  frigore  cum  premitur  porro  omnis  terra  coitque 
et  quasi  concrescit ,  fit ,  scilicet ,  ut  coèundo 
exprimat  in  puteos  si  quem  gerit  ipsa  calorem. 

Esse  apud  Hammonis  fammi  fons  luce  diurna 
frigidus  et  calidus  nocturno  tempore  fertur. 

850  hunc  homincs  fontem  nimis  admirantur  et  acri 
0   sole  putant  supter  terras  fervescere  raptim , 
nox  ubi  terribili  terras  caligine  texit. 
quod  nimis  a  verast  longe  ratione  remotum  : 
quippe ,  ubi  sol  nudimi  contractans  corpus  aquai 

855  non  quierit  calidum  supera  de  reddere  parte , 
cum  superum  lumen  tanto  fervore  fruatur , 
qui  queat  hic  supter  tam  crasso  corpore  terram 
percoquere  umorem  et  calido  donare  vapore? 
praesertim  cum  vix  possit  per  septa  domorum 

860  insinuare  suum  radiis  ardentibus  aestum. 

quae  ratiost  igitur?  nimirum ,  terra  magis  quod 
rara  tepet  circum  fontem  quam  cetera  tellus , 
multaque  sunt  ignis  prope  semina  corpus  aquai. 
hoc  ubi  roriferis  terram  nox  obruit  umbris , 

865  extemplo  penitus  frigescit  terra  coitque: 

hac  ratione  fìt  ut,  tamquam  compressa  manu  sit, 
exprimat  in  fontem  quae  semina  cumque  habet  ignis , 
quae  calidum  faciunt  aqiiae  tactum  atque  saporem. 
inde  ubi  sol  radiis  terram  dimovit  obortus 

870  et  rarefecit  calido  gliscente  vapore, 

rursus  in  antiquas  redeunt  primordia  sedes 
ignis ,  et  in  terram  cedit  calor  omnis  aquai. 
frigidus  hanc  ob  rem  fit  fons  in  luce  diurna, 
praeterea  solis  radiis  iactatur  aquai 

875  umor  et  in  lucem  tremulo  rarescit  ab  aestu  : 
propterea  fìt  uti  quae  semina  cumque  habet  ignis 
dimittat;  quasi  saepe  gelum,  quod  continet  in  se, 
mittit  et  exolvit  glaciem  nodosque  relaxat. 

Frigidus  est  etiam  fons ,  supra  quem  sita  saepe 

880  stuppa  iacit  flammam  concepto  protinus  igni, 
taedaque  consimili  ratione  accensa  per  undas 
conlucet,  quocumque  natans  impellitur  auris. 
nimirum,  quia  sunt  in  aqua  permulta  vaporis 
semina,  de  terraque  necessest  funditus  ipsa 

885  ignis  corpora  per  totum  consurgere  fontem 

et  simul  exspirare  foras  exireque  in  auras , 
non  ita  multa  tamen ,  calidus  queat  ut  fieri  fons , 
propterea  dispersa  foras  erumpere  cogit 
vis  per  aquam  subito  sursumque  ea  conciliari. 

890  quod  genus  endo  marist  Aradi  fons ,  dulcis  aquai 
qui  scatit  et  salsas  circum  se  dimovet  undas  : 
et  multis  aliis  praebet  regionibus  aequor 
utilitatem  opportunam  sitientibu'  nautis , 
quod  dulcis  inter  salsas  intervomit  undas. 

895  sic  igitur  per  eum  possunt  erumpere  fontem 
et  scatere  illa  foras  in  stuppam  semina  ;  quo  cum 
conveniunt  aut  in  taedai  corpore  adhaerent , 
ardescunt  facile  extemplo ,  quia  multa  quoque  in  se 
semina  habent  ignis  stuppae  taedaeque  latentis. 

900  nonne  vides  etiam ,  nocturna  ad  lumina  linum 
nuper  ubi  extinctum  admoveas ,  accendier  ante 
quam  tetigit  flammam ,  taedamque  pari  ratione  ? 
multaque  praeterea  prius  ipso  tacta  vapore 
eminus  ardescunt  quam  comminus  imbuat  ignis. 

905  hoc  igitur  fieri  quoque  in  ilio  fonte  putandumst. 
Quod  superest,  agere  incipiam  quo  foedere  fiat 
naturae ,  lapis  hic  ut  ferrum  ducere  possit, 
quem  Magneta  vocant  patrio  de  nomine  Grai, 
Magnetum  quia  fit  patriis  in  fìnibus  ortu. 

910  hunc  homines  lapidem  mirantur  :  quippe  catenam 
saepe  ex  anellis  reddit  pendentibus  ex  se. 
quinque  etenim  licet  interdum  pluresque  videre 
ordine  demissos  levibus  iactarier  auris , 
unus  ubi  ex  uno  dependet  supter  adhaerens , 

915  ex  alioque  alius  lapidis  vim  vinclaque  noscit: 
usque  adeo  permananter  vis  pervolat  eius. 

Hoc  genus  in  rebus  firmandumst  multa  prius  quam 
ipsius  rei  rationem  reddere  possis , 
et  nimium  longis  ambagibus  est  adeundum  ; 

920  quo  magis  attentas  auris  animumque  reposco. 

Principio  omnibus  ab  rebus ,  quascumque  videmus, 
perpetuo  fluere  ac  mitti  spargique  necessest 
corpora  quae  feriant  oculos  visumque  lacessant: 

perpetuoque  fluunt  certis  ab  rebus  odores  ; 

925  frigus  ut  a  fluviis ,  calor  ab  sole ,  aestus  ab  undis 
aequoris,  exesor  moerorum ,  litorapropter: 
nec  varii  cessant  sonitus  inanare  per  auras  : 
denique  in  os  salsi  venit  umor  saepe  saporis , 
cum  mare  versamur  propter ,  dilutaque  contra 

930  cum  tuimur  misceri  absintliia ,  tangit  amaror. 

usque  adeo  omnibus  ab  rebus  res  quaeque  fluenter 
fertur  et  in  cunctas  dimittitur  undique  partis , 
nec  mora  nec  requies  interdatur  ulla  fluendi , 
perpetuo  quoniam  sentimus  et  omnia  semper. 

935  [cernere  odorari  licet  et  sentire  sonare] 

Nunc  omnis  repetam  quam  raro  corpore  sint  res 
commemorare  ;  quod  in  primo  quoque  Carmine  claret  : 
quippe  etenim ,  quamquam  multas  hoc  pertinet  ad  res 
noscere ,  cum  primis  hanc  ad  rem  protinus  ipsam  . 

940  qua  de  disserere  adgredior,  firmare  necessest 
nil  esse  in  promptu  nisi  mixtum  corpus  inani, 
principio  fìt  ut  in  speluncis  saxa  superne 
sudent  umore  et  guttis  manantibu'^tillent. 
manat  item  nobis  e  toto  corpore  sudor , 

945  crescit  barba  pilique  per  omnia  membra,  per  artus. 
diditur  in  venas  cibus  omnis ,  auget ,  alitque 
corporis  extremas  quoque  partis  unguiculosque. 
frigus  item  transireper  aes,  calidumque  vaporem, 
sentimus ,  sentimus  item  transire  per  aurum 

950  atque  per  argentum,  cum  pocula  piena  tenemus. 
denique  per  dissepta  domorum  saxea  voces 
pervolitant,  permanat  odor  frigusque  vaposque 
ignis ,  qui  ferri  quoque  vim  penetrare  suévit 
denique  qua  circum  Galli  lorica  coércet. 

955  morbida  visque  simul,  cum  extrinsecus  insinuatili', 
e  tempestate  in  terra  caeloque  coortast , 
in  caelum  terrasque  remotas  iure  facessunt  ; 
quandoquidem  nil  est  nisi  raro  corporf  nexu. 
Huc  accedit  uti  non  omnia,  quae  iaciuntur 

960  corpora  cumque  ab  rebus ,  eodem  praedita  sensu 
atque  eodem  pacto  rebus  sint  omnibus  apta. 

principio  terram  sol  excoquit  et  facit  are , 
at  glaciem  dissolvit  et  altis  montibus  altas 
extructasque  nives  radiis  tabescere  cogit: 

965  denique  cera  liquefìt  in  eius  posta  vapore. 

ignes  item  liquidimi  facit  aes  aurumque  resolvit , 
at  coda  et  cameni  trahit  et  conducit  in  unum, 
umor  aquae  porro  ferrum  condurat  ab  igni , 
at  coria  et  carnem  mollit  durata  calore. 

970  barbigeras  oleaster  eo  iuvat  usque  capellas , 

effluat  ambrosiae  quasi  vere  et  nectari'  linctus; 

qua  nil  est  nomini  quod  amariu'  frondeat  esca. 

denique  amaracinum  fugitat  sus  et  timet  omne 

•    ungentum  :  nam  saetigeris  subus  acre  venenumst  ; 

975  quod  nos  interdum  tamquam  recreare  videtur. 
at  contra  nobis  caenum  taeterrima  cum  sit 
spurcities,  eadem  subus  haec  iucunda  videtur, 
insatiabiliter  toti  ut  volvantur  ibidem. 

Hoc  etiam  superest ,  ipsa  quam  dicere  de  re 

980  adgredior  quod  dicendum  prius  esse  videtur. 
multa  foramina  cum  variis  sint  reddita  rebus , 
dissimili  inter  se  natura  praedita  debent 
esse  et  habere  suam  naturam  quaeque  viasque. 
quippe  etenim  varii  sensus  animantibus  insunt, 

985  quorum  quisque  suam  proprie  rem  percipit  in  se  : 
nam  penetrare  alio  sonitus  alioque  saporem 
cernimus  e  sucis,  alio  nidoris  odores. 
praeterea  manare  aliud  per  saxa  videtur, 
atque  aliud  lignis ,  aliud  transire  per  aurum, 

990  argentoque  foras  aliud  vitroque  meare  : 

nam  fluere  hac  species,  illac  calor  ire  videtur, 
atque  aliis  aliut  citius  transmittere  eadem. 
scilicet ,  id  fieri  cogit  natura  viarum 
multimodis  varians ,  ut  paulo  ostendimus  ante , 

995  propter  dissimilem  naturam  textaque  rerum. 

Quapropter ,  bene  ubi  haec  confirmata  atque  locata 
omnia  constiterint  nobis  praeposta  parata , 
quod  superest,  facile  hinc  ratio  reddetur ,  et  omnis 
causa  patefìet,  quae  ferri  pelliciat  vim. 

1000  principio  fluere  e  lapide  hoc  permulta  necessest 
semina,  sive  aestum,  qui  discutit  aera  plagis , 
inter  qui  lapidem  ferrumque  est  cumque  locatus. 
hoc  ubi  inanitur  spatium  multusque  vaceflt 
in  medio  locus ,  extemplo  primordia  ferri 

1005  in  vacuum  prolapsa  cadunt  coniuncta ,  fit  utque 
anulus  ipse  sequatur  eatque  ita  corpore  toto. 
nec  res  ulla  magis  primoribus  ex  elementis 
indupedita  suis  arte  conexa  cohaeret 
quam  validi  ferri  natura  et  frigidus  horror. 

1010  quo  minus  est  mirum,  quod  ducitur  [ex  elementis] , 
corpora  si  nequeunt  e  ferro  plura  coorta 
in  vacuimi  ferri,  quin  anulus  ipse  sequatur; 
quodiacit,  et  sequitur ,  donec  pervenit  ad  ipsum 
iam  lapidem  caecisque  in  eo  compagibus  haesit. 

1015  hoc  fit  idem  cunctas  in  partis ,  unde  vacefit 
cumque  locus ,  sive  e  transverso  sive  superne 
corpora  continuo  in  vacuum  vicina  feruntur  : 
quippe  agitantur  enim  plagis  aliunde ,  nec  ipsa 
sponte  sua  sursum  possunt  consurgere  in  auras. 

1020  huc  accedit  uti ,  quare  queat  id  magis  esse , 
haec  quoque  res  adiumento  motuque  iuvetur, 
quod,  simul  a  fronte  est  anelli  rarior  aèr 
factus  inanitusque  locus  magis  ac  vacuatus , 
continuo  fit  uti  qui  post  est  cumque  locatus 

1025  aèr  a  tergo  quasi  provehat  atque  propellat. 
semper  enim  circumpositus  res  verberat  aèr: 
sed  tali  fit  uti  propellat  tempore  ferrum, 
parte  quod  ex  una  spatium  vacat  et  capit  in  se. 
hi  e ,  tibi  quem  memoro ,  per  crebra  foramina  ferri 

1030  parvas  ad  partis  subtiliter  insinuatus , 

trudit  et  inpellit,  quasi  navem  velaque  ventus. 
denique  res  omnes  debent  in  corpore  habere 
aera ,  quandoquidem  raro  sunt  corpore  et  aèr 
omnibus  est  rebus  circumdatus  adposftusque. 

1035  hic  igitur,  penitus  qui  in  ferrost  abditus  aèr, 
sollicito  motu  semper  iactatur  eoque 
verberat  anellum  dubio  procul  et  ciet  intus^ 

scilicet:  ille  eodem  fertur,  quo  praecipitavit 
iam  semel  et  partem  in  vacuam  conamina  sumpsit. 

1040      Fit  quoque  ut  a  lapide  hoc  ferri  natura  recedat 
interdum,  fugere  atque  sequi  consueta  vicissim. 
exultare  etiam  Samothracia  ferrea  vidi 
et  ramenta  simul  ferri  furere  intus  ahenis 
in  scaphiis ,  lapis  hic  Magnes  cum  subditus  esset  : 

1045  usque  adeo  fugere  ab  saxo  gestire  videtur. 
aere  interposito  discordia  tanta  creatur 
propterea  quia ,  nimirum ,  prius  aestus  ubi  aeris 
praecepit  ferrique  vias  possedit  apertas, 
posterior  lapidis  venit  aestus  et  omnia  piena 

1050  invenit  in  ferro ,  neque  habet  qua  tranet  ut  ante  : 
cogitur  offensare  igitur  pulsareque  fluctu 
ferrea  texta  suo  ;  quo  pacto  respuit  ab  se 
atque  per  aes  agitat ,  sine  eo  quod  saepe  resorbet. 
Illud  in  his  rebus  mirari  mitte ,  quod  aestus 

1055  non  valet  e  lapide  hoc  alias  impellere  item  res. 

pondere  enim  fretae  partim  stant  ;  quod  genus  aurum  : 
et  partim  raro  quia  sunt  cum  corpore,  ut  aestus 
pervolet  intactus ,  nequeunt  inpellier  usquam  ; 
lignea  materies  in  quo  genere  esse  videtur. 

1060  interutraque  igitur  ferri  natura  locata 

aeris  ubi  accepit  quaedam  corpuscula ,  tum  fit , 

mpellant  ut  eam  Magnesia  flumine  saxa. 

nec  tamen  haec  ita  sunt  aliarum  rerum  aliena, 

ut  mihi  multa  parum  genere  ex  hoc  suppeditentur, 

1065  quae  memorare  queam  inter  singillariter  apta. 
saxa  vides  primum  sola  colescere  calce, 
glutine  materies  taurino  iungitur  uno , 
ut  vitio  venae  tabularum  saepius  hiscant 
quam  laxare  queant  compages  taurea  vincla. 

1070  vitigeni  latices  aqiiai  fontibus  audent 

misceri ,  cum  pix  nequeat  gravis  et  leve  olivom. 
purpureusque  colos  conchyli  iungitur  uno 
corpore  cum  lanae,  dirimi  qui  non  queat  usquam; 
non  si  Neptuni  fluctu  renovare  operam  des  ; 

1075  non ,  mare  si  totum  velit  eluere  omnibus  undis. 

demque  non  auro  res  aurum  copulat  una  ; 
aerique  aes  plumbo  fìt  uti  iungatur  ab  albo? 
cetera  iam  quam  multa  licet  reperire  !  quid  ergo  ? 
nec  libi  tam  longis  opus  est  ambagibus  usquam, 

1080  nec  me  tam  multam  hic  operam  consumere  par  est , 
sed  breviter  paucis  praestat  comprendere  multa, 
quorum  ita  texturae  ceciderunt  mutua  contra , 
ut  cava  conveniant  plenis  haec  illius  illa 
huiusque  inter  se ,  iunctura  haec  op'tima  constat. 

1085  est  etiam,  quasi  ut  anellis  hamisque  plicata 
inter  se  quaedam  possint  copiata  teneri  ; 
quod  magis  in  lapide  hoc  fieri  ferroque  videtur. 
Nunc  ratio  quae  sit  morbis ,  aut  unde  repente 
mortiferam  possit  cladem  conflare  coorta 

1090  morbida  vis  hominum  generi  pecudumque  catervis, 
expediam.  primum  multarum  semina  rerum 
esse  supra  docui  quae  sint  vitalia  nobis , 
et  contra  quae  sint  morbo  mortique  necessest 
multa  volare  :  ea  cum  casu  sunt  forte  coorta 

1095  et  perturbarunt  caelum ,  fit  morbidus  aér. 
atque  ea  vis  omnis  morborum  pestilitasque 
aut  extrinsecus  ut  nubes  nebulaeque  superne 
per  caelum  veniunt,  aut  ipsa  saepe  coortae 
de  terra  surgunt ,  ubi  putorem  umida  nactast 

1100  intempestivis  pluviisque  et  solibus  icta. 

nonne  vides  etiam  caeli  novitate  et  aquarum 
temptari  prò  cui  a  patria  quicumque  domoque 
adveniunt  ideo  quia  longe  discrepitant  res? 
nam  quid  Brittannis  caelum  differre  putamus , 

1105  et  quod  in  Aegypto  est ,  qua  mundi  claudicat  axis , 
quidve  quod  in  Ponto  est  differre ,  et  Gadibus  atque 
usque  ad  nigra  virum  percocto  saecla  colore? 
quae  cum  quattuor  inter  se  diversa  videmus 
quattuor  a  ventis  et  caeli  partibus  esse , 

1110  tum  color  et  facies  hominum  distare  videntur 
largiter  et  morbi  generatim  saecla  tenere, 
est  elephas  morbus  qui  propter  flumina  Nili 
gignitur  Aegypto  in  media,  neque  praeterea  usquam. 

LUCRETIUS.  13 

Atthide  temptantur  gressus,  oculique  in  Achaeis 
1115  (ìnibus.  inde  aliis  alius  locus  est  inimicus 

partibus  ac  membris  :  varius  concinnat  id  aèr. 
proinde  ubi  se  caelum  quod  nobis  forte  alienum 
commovet  atque  aèr  inimicus  serpere  coepit, 
ut  nebula  ac  nubes  paulatim  repit  et  omne 
1120  qua  graditur  conturbat  et  immutare  coactat, 

fit  quoque  ut ,  in  nostrum  cum  venit  denique  caelum, 
corrumpat  reddatque  sui  simile  atque  alienum. 
haecigitur  subito  clades  nova  pestilitasque 
aut  in  aquas  cadit  aut  fruges  persidit  in  ipsas 
1125  aut  alios  hominum  pastus  pecudumque  cibatus , 
aut  etiam  suspensa  manet  vis  aere  in  ipso , 
et ,  cum  spirante s  mixtas  hinc  ducimus  auras , 
illa  quoque  in  corpus  pariter  sorbere  necessest. 
consimili  ratione  venit  bubus  quoque  saepe 
1130  pestilitas  et  iam  pigris  balantibus  aegror. 
nec  refert  utrum  nos  in  loca  deveniamus 
nobis  adversa  et  caeli  mutemus  amictum , 
an  caelum  nobis  ultro  natura  alienum 
deferat  aut  aliquid  quo  non  consuevimus  uti , 
1135  quod  nos  adventu  possit  temptare  recenti. 

Haec  ratio  quondam  morborum  et  morti'  ferai 
finibus  in  Cecropis  funestos  reddidit  agros 
vastavitque  vias ,  exhausit  civibus  urbem. 
nam  penitus  veniens  Aegypti  fìnibu'  morbus  , 
1140  aera  permensus  multum  camposque  natantis, 
incubuit  tandem  populo  Pandionis  omni. 
inde  catervatim  morbo  mortique  dabantur. 
principio  caput  incensum  fervore  gerebant 
et  duplicis  oculos  suffusa  luce  rubentes. 
1145  sudabant  etiam  fauces  intrinsecus  atrae 

sanguine ,  et  ulceribus  vocis  via  saepta  coibat , 
atque  animi  interpres  manabat  lingua  cruore , 
debilitata  malis ,  motu  gravis ,  aspera  tactu. 
inde  ubi  per  fauces  pectus  complerat  et  ipsum 
1150  morbida  vis  in  cor  maestum  confluxerat  aegris , 
omnia  tum  vero  vitai  claustra  lababant. 

spiritus  ore  foras  taetrura  volvebat  odorem , 
rancida  quo  perolent  proiecta  cadavera  ritu. 
atque  animi  prorsurn  tum  vires  totius ,  omne 

1155  languebat  corpus ,  leti  iam  limine  in  ipso, 
intolerabilibusque  malis  erat  anxius  angor 
adsidue  comes  et  gemitìi  commixta  querella. 
singultusque  frequens  noctem  per  saepe  diemque 
corripere  adsidue  nervos  et  membra  coactans 

1160  dissoluebat  eos,  defessos  ante ,  fatigans. 
nec  nimio  cuiquam  posses  ardore  tueri 
corporis  in  summo  summam  fervescere  partem , 
sed  potius  tepidum  manibus  proponere  tactum 
et  simul  ulceribus  quasi  inustis  omne  rubere 

1165  corpus ,  ut  est  per  membra  sacer  dum  diditur  ignis. 
intima  pars  hominum  vero  flagrabat  ad  ossa , 
flagrabat  stomacho  fiamma  ut  fornacibus  intus. 
nil  adeo  posses  cuiquam  leve  tenveque  membris 
vertere  in  utilitatem ,  at  ventum  et  frigora  semper. 

1170  in  fluvios  partim  gelidos  ardentia  morbo 

membra  dabant ,  nudum  iacientes  corpus  in  undas. 
multi  praecipites  lymphis  putealibus  alte 
inciderunt ,  ipso  venientes  ore  patente  : 
insedabiliter  sitis  arida ,  corpora  inurens , 

1175  aequabat  multum  parvis  umoribus  imbrem. 
nec  requies  erat  ulla  mali:  defessa  iacebant 
corpora.  mussabat  tacito  medicina  timore , 
quippe  patentia  cum  totiens  ac  nuntia  mortis 
lumina  versarent  oculorum  expertia  somno. 

1180  multaque  praeterea  mortis  tum  signa  dabantur , 
perturbata  animi  mens  in  maerore  metuque , 
triste  supercilium ,  furiosus  voltus  et  acer , 
sollicitae  porro  plenaeque  sonoribus  aures , 
creber  spiritus  aut  ingens  raroque  coortus , 

1185  sudorisque  madens  per  collum  splendidus  umor, 
tenvia  sputa  minuta,  croci  contacta  colore 
salsaque ,  per  fauces  raucas  vix  edita  tussi. 
in  manibus  vero  nervi  trahere  et  tremere  artus 
a  pedibusque  minutatim  succedere  frigus 

13* 

1190  non  dubitabat  :  item  ad  supremum  denique  tempus 
conpressae  nares ,  nasi  primoris  acumen 
tenve ,  cavati  oculi ,  cava  tempora ,  frigida  pellis 
duraque,  inhorrescens  rictum ,  frons  tenta  tumebat. 
nec  nimio  rigidi  post  artus  morte  iacebant. 

1195  octavoque  fere  candenti  lumine  solis 
aut  etiam  nona  reddebant  lampade  vitam. 
quorum  siquis  vix  vitarat  funera  leti ,  • 
ulceribus  taetris  et  nigra  proluvie  alvi 
posterius  tamen  hunc  tabes  letumque  manebat, 

1200  aut  etiam  multus  capitis  cum  saepe  dolore 
corruptus  sanguis  expletis  naribus  ibat  : 
huc  hominis  totae  vires  corpusque  fluebat. 
profluvium  porro  qui  taetri  sanguinis  acre 
exierat ,  tamen  in  nervos  huic  morbus  et  artus 

1205  ibat  et  in  partis  geiiitalis  corporis  ipsas. 
et  graviter  partim  metuentes  limina  leti 
vivebant  ferro  privati  parte  virili , 
et  manibus  sine  nonnulli  pedibusque  manebant 
in  vita  tamen ,  et  perdebant  lumina  partim: 

1210  usque  adeo  mortis  metus  his  incesserat  acer. 
atque  etiam  quosdam  cepere  oblivia  rerum 
cunctarum ,  neque  se  possent  cognoscere  ut  ipsi. 
multaque  humi  cum  inhumata  iacerent  corpora  supra 
corporibus ,  tamen  alituum  genus  atque  ferarum 

1215  aut  procul  apsiliebat ,  ut  acrem  exiret  odorem , 
aut ,  ubi  gustarat ,  languebat  morte  propinqua, 
nec  tamen  omnino  temere  illis  solibus  ulla 
comparebat  avis ,  nec  tristia  saecla  ferarum 
exibant  silvis  :  languebant  pleraque  morbo 

1220  et  moriebantur.  cum  primis  fida  canum  vis 
strata  viis  animam  ponebat  in  omnibus  aegre  : 
extorquebat  enim  vitam  vis  morbida  membris. 
nec  ratio  remedi  communis  certa  dabatur  : 
nam  quod  ali  dederat  vitalis  aéris  auras 

1225  volvere  in  ore  licere  et  caeli  tempia  tueri , 
hoc  aliis  erat  exitio  letumque  parabat. 

Illud  in  his  rebus  miserandum  magnopere  unum 

aerumnabile  erat,  quod  ubi  se  quisque  videbat 
implicitum  morbo,  morti  damnatus  ut  esset, 

1230  defìciens  animo  maesto  cum  corde  iacebat , 
funera  respectans  animam  amittebat  ibidem, 
quippe  etenim  nullo  cessabant  tempore  apisci 
ex  aliis  alios  avidi  contagia  morbi , 
lanigeras  tamquam  pecudes  et  bucera  saecla. 

1235  idque  vel  in  primis  cumulabat  funere  funus. 

nam  quicumque  suos  fugitabant  visere  ad  aegros , 
vitai  nrmium  cupidos  mortisque  timentis 
poenibat  paulo  post  turpi  morte  malaque, 
desertos,  opis  expertis,  incuria  mactans. 

1240  qui  fuerant  autem  praesto ,  contagibus  ibant 
atque  labore ,  pudor  quem  tum  cogebat  obire 
blandaque  lassorum  vox  mixta  voce  querellae. 
optimus  hoc  leti  genus  ergo  quisque  subibat. 
incomitata  rapi  cernebant  funera  vasta , 

1245  inque  aliis  alium  populum  sepelire  suorum 
certantes  :  lacrimis  lassi  luctuque  redibant  : 
inde  bonam  partem  in  lectum  maerore  dabantur. 
nec  poterat  quisquam  reperiri,  quem  neque  morbus 
nec  mors  nec  luctus  temptaret  tempore  talei. 

1250      Praeterea  iam  pastor  et  armentarius  omnis 
et  robustus  item  curvi  moderator  aratri 
languebat,  penitusque  casa  contrusa  iacebant 
corpora  paupertate  et  morbo  dedita  morti, 
exanimis  pueris  super  exanimata  parentum 

1255  corpora  nonnumquam  posses  retroque  videre 
matribus  et  patribus  natos  super  edere  vitam. 
nec  minimam  partem  ex  agris  maeroris  in  urbem 
confluxit  labes ,  quem  contulit  agricolarum 
copia  conveniens  ex  omni  morbida  parte. 

f.260  omnia  conplebant  loca  tectaque  ;  quo  magis  aestu 
confertos  ita  acervatim  mors  accumulabat. 
multa  siti  protracta  viam  per  proque  voluta 
corpora  silanos  ad  aquarum  strata  iacebant 
interclusa  anima  nimia  ab  dulcedine  aquarum, 
265  mullaque  per  populi  passim  loca  prompta  viasque 


198  VI 

languida  semanimo  cum  corpore  membra  videres 
horrida  paedore  et  pannis  cooperta  perire , 
[j  corporis  inluvie,  pelli  super  ossibus  una,  || 
ulceribus  taetris  prope  iam  sordique  sepulta. 

1270  omnia  denique  sancta  deum  delubra  replerat 
corporibus  mors  exanimis  onerataque  passim 
cuhcta  cadaveribus  caelestum  tempia  tenebat , 
hospitibus  loca  quae  complerant  aedituentes. 
nee  iam  religio  divom  nec  numina  magni 

1275  pendebantur  enim:  praesens  dolor  exsuperateft. 
nec  mos  ille  sepulturae  remanebat  in  urbe , 
quo  pius  hic  populus  semper  consuerat  humari  : 
perturbatus  enim  totus  trepidabat ,  et  unus 
quisque  suum  prò  re  conposturn  maestus  humabat. 

1280  multaque  mors  subita  et  paupertas  horrida  suasit  : 
namque  suos  consanguineos  aliena  rogorum 
insuper  extructa  ingenti  clamore  locabant, 
subdebantque  faces ,  multo  cum  sanguine  saep0 
rixantes  potius  quam  corpora  desererentur. 

Rhetores  Latini  (20). 
Scriptores  rei  rusticae  (26). 
Senecae  opera  philos.  (18),  voi.  III. 
Senecae  Rhet.  opera  (18). 
Terentii  comoedìae  (14). 
Tibulli  carmina  (18). 


steller  In  nenen  Ausgnben  erschelnen  : 

\. 

ius  —  Aratus  —  Aristides  —  Artemido- 

_-ouus  —  Cebes  —  Ghariton  —  Demetrius  Phale- 

r  */io  —  Dio  Chrysostomus  —  Diogenes  Laèrtius  —  Dionysius 

^-assensis  —  Epictetus  —  Euclides  —  Heliodorus  —  Heraclides  —  He- 

i  odianus  —  Himerius  —  Hippocrates  —  Josephus  —  Libanius  —  Longinus  — 

Longus  —  Lycophron  —  Musaeus  —  Nicander  —  Nicolaus  Damascenus  — 

Connus  —  Oppianus  -~0rphica  —  Palaephatus  —  Pausanias  —  Philostra- 

us  —  Plutarchi  Moralia  —  Polybius  —  Ptolemaeus  —  Quintus  Smymaeus 

-  Stobaei  eclogae  —  Themistii  orationes  —  Theophrasti  hist.  plantanim 
'ryphiodorus  —  Zonaras. 

lì. 

ianus  Marcellinus  —  Anthologia  Latina  —  Appuleius  —  Aurelius  Victor  — 
isonius  —  Aviani  fabulae  —  Avienus  —  Boèthius  —  Calpurnius  —  Vale- 
ius  Cato  —  Catonis  disticha  —  Catullus  —  Celsus  —  Censorinus  —  Clau- 
ianns  —  Fronto  —  Gratius  Faliscus  —  Hyginus  —  Lactantius  —  Lucanus 

-  Lucilii  Aetna  —  Macrobius  —  Manilins Nemesianus  —  Inlius  Obse- 

uens  —  Petronius  —  Pomponius  Mela  —  Rutilius  Namat ianus  —  Scriptores 
istoriae  Augustae  —  Senecae  tragoediae  —  Serenus  Samonicus  —  Apolli- 
aris  Sidonius  —  Silius  Italicus  —  Statius  —  Suetonius  —  Symmachus  — 
ublms  Syrus  —  Valerius  Flaccus  —  Valerius  Maximus  —  Varrò  de  lingua 
atma  —  Vitruvius. 


Leipzig,  irti  August  1852. 


B.  G.  Teubner. 


G.  r.  0..  Feb 


'OS. 


